TOMAS MAIN RIDAS 


TEKSASO 
PRERIJŲ 
PLĖSIKAI 


ka 
„M in 


„MON 


Uosis i 
asai 


TOMAS MAIN RIDAS 


TEKSASO 
PRERIJŲ 
PLĖSIKAI 


„VILTIES“ SPAUSTUVĖ 


T. MAIN RIDAS 
TEKSASO PRERIJŲ PLEŠIKAI 


Vertė ALBINAS DEGUTIS 
Viršelio dailininkas VYTAUTAS JURKŪNAS 


I skyrius 
DVI VERGVALDŽIŲ RŪŠYS 


Vergovė, egzistavusi pietinėse Jungtinėse Amerikos Valstijo- 
se, o dabar, laimei, panaikinta, buvo viena iš žmonijos negandų, 
sukurtų bedieviškų teisių nelygybės. Daugelis vergvaldžių vis 
dėlto buvo ne visiškai praradę žmogiškumą, tarp jų pasitaikydavo 
netgi savotiškų filantropų, besistengiančių suteikti vergvaldystei 
patriarchalinį atspalvį. Ši mintis, pati savaime melaginga arba 
bent sukurta save apgaudinėjant, tokia pat sena, kaip ir pati ver- 
govė, ir tokia pat šiuolaikiška, kaip ir mormonizmas, vaizduojan- 
tis ją paskutine, ir drauge brutaliausia, modifikacija. 

Netoli nuo Natčežo miesto, Misisipės valstijoje, gyveno du 
plantatoriai. Nors jų valdos kaimynystėje, tačiau šių žmonių cha- 
rakteriai buvo tokie skirtingi, kokius tiktai tegalima įsivaizduoti. 

Pulkininkas Arčibaldas Armstrongas, grynakraujis pietietis, 
iš senos virdžiniškos aristokratų giminės, persikėlė į Misisipės 
valstiją po išvadavimo iš indėnų hoktavų ir buvo tauraus verg- 
valdžio pavyzdys. Jo kaimynas Efraimas Darkė, priklausantis 
paskesniems anglų naujakuriams, buvo įkūnytas nežmonišku- 
mas. Bent jau visoje Misisipės lygumoje nebuvo vergvaldžio, 
kuris elgtųsi su savo belaisviais Žiauriau negu Efraimas Darkė. 
Jo sodyboje ir medvilnės plantacijose beveik visą laiką girdėjosi 
rimbo švilpesys — plantatoriaus, jo sūnaus ar prižiūrėtojo ran- 
kose, ir nė vienas iš šių kilmingų žmonių negrįždavo namo, ne- 
išbandę savo auklėjimo priemonės ant nugarų nelaimingų juoda- 
odžių, kuriuos likimas atvedė į Darkės plantacijas. 

Arčibaldas Armstrongas buvo visiška kaimyno priešingybė. 
Jo negrai niekada negulė miegoti nepasimeldę už gerojo „,„masos“ 
sveikatą; tuo tarpu nelaimingieji Efraimo Darkės vergai užsnūs- 
davo ant nugarų, sukapotų botago, ir su prakeiksmu lupose. De- 

ja, šių dviejų Žmonių gyvenime kartojosi žinoma istorija — pik- 
tadario gerbūvis vis augo, 0 gero Žmogaus reikalai klostėsi labai 
blogai. Kilniaširdis pulkininkas, gyvendamas svetingai išleisdavo 
daugiau, negu duodavo jo plantacijos ir tapo Efraimo Darkės 
skolininku. Pastarasis visada įsigydavo daugiau, negu prarasda- 
vo. Tarp abiejų kaimynų nebuvo asmeninių santykių, tuo la- 
biau — draugystės, kadangi išdidus virdžinietis kiek iš aukšto 
žiūrėjo į vėlesniųjų anglų išeivių palikuonį, nors tai netrukdė 
jam iš Darkės skolintis. Pastarasis labai noriai skolindavo kaimy- 
nui, nes gviešėsi Armstrongo dvaro. 

Štai kokie buvo abiejų plantatorių reikalai. Darkei kirbėjo 
galvoje mintis tapti abiejų plantacijų savininkų, o Armstrongo 
padėtis buvo tokia, kad pranašavo greitą šios minties išsipildymą. 
Pulkininkas jau seniai neišmokėjo procentų ir sulig pirmu Dar- 
kės pareikalavimu rizikavo netekti savo dvaro. Šioje beviltiškoje 
padėtyje atsitiko tai, kas galėjo sutrukdyti godiems kaimyno kės- 
lams arba net visiškai juos sužlugdyti. 

Efraimas turėjo sūnų Ričardą, charakteriu visiškai panašų į 
tėvą ir net blogesnį už jį. 

Smulkmeniškas ir nevalyvas, jis tuo pat metu buvo ištvirkęs 
žmogus, mėgo lošėjų ir sportininkų draugiją ir tarp jų pirmavo. 
Be to, jis neturėjo tų bruožų, kurie paprastai laikomi kilniomis 
aistromis. Ričardas buvo vienintelis Efraimo sūnus ir viso jo tur- 
to įpėdinis. Bfraimas visiškai juo pasitikėjo, todėl Ričardui buvo 
gerai žinomas tėvo planas dėl kaimyno dvaro. Nors Darkės sūnus 
pirmiausia mylėjo pinigus, vienok jis turėjo dar vieną ketinimą, 
artimesnį jo širdžiai. Tai buvo prieraišumas vyresniajai pulkinin- 
ko Armstrongo dukrai Elenai, kuri buvo pirmoji apylinkės gra- 
žuolė. Ričardas mylėjo ją su tokiu įkarščiu, kokiu tik sugebėjo jo 
savimyliška natūra. Tai buvo vienintelė nesavanaudiška aistra, 
kurią jis galėjo jausti. Efraimas palaikė savo sūnaus įkarštį arba 
bent neprieštaravo. Tėvas paikino savo mielą sūnelį, kuris dauge- 
liu atvejų buvo jo paties įsikūnijimas. Be to Efraimas visiškai pa- 
sikliovė savo valdžia skolininkui kaimynui ir žinojo, jog kiekvie- 
ną akimirką galėjo paimti į savo rankas jo dvarą. Tokiu būdu, tė- 
vas ir sūnus Darkės neabejojo vestuvių sėkme ir tarėsi turį teisę 
baigiantis kontraktui nustatyti sąlygas, kokios jiems bus palan- 
kiausios. Bet ar taip galvojo pulkininkas Armstrongas ir jo duk- 
ra? Į šį klausimą atsakys kitas skyrius. 


II skyrius 


MIELŲ MERGAIČIŲ PORELĖ 


— Tu nemyli jo, Elena? 

— Tėveli, argi galima mylėti tą žmogų? 

— Jis tau pasipiršo? 

— Taip, šį rytą. 

— Aš nesuklydau dėl jo apsilankymo tikslo. Nuo šios dienos 
reikia, be abejonės, laukti ko nors blogesnio. 

— Blogesnio, tėte? Ko gi jūs galite bijoti? 

— Tai tavęs neliečia, mano drauge. Ką gi tu jam atsakei? 

— Aš pasakiau tiesiai: ne! 

— Na šito visiškai pakanka. Dieve mano, Dieve mano, kas 
mums atsitiks! 

— Tėveli, — sušuko Elena, padėjusi tėvui ant peties ranką ir 
įdėmiai žvelgdama jam į akis, — kaip turėčiau suprasti jūsų Žo- 
džius? Nejaugi jūs nepatenkintas, kad aš jam atsakiau? Nejaugi 
trokštate, kad tapčiau Ričardo Darkės žmona? 

— Tu pasakei, kad jo nemyli, Elena, vadinasi, tu už jo nete- 
kėsi? | | | 

— Be abejonės. Jis niekšas, ir aš greičiau pasiruošusi mirti, 
negu gyventi su tokiu žmogumi. 

— Baigta. Man gresia skurdas. | 

— Skurdas? Pasakykite man, ką visa tai reiškia? Tai kažko- 
kia paslaptis, pavojus? Patikėkite manimi, mielas tėveli, atskleis- 
kite man viską. 

— Aš patenkinsiu tavo prašymą todėl, kad paslaptis ir taip 
greitai paaiškės. Žinoki, vaikeli mano, kad aš esu Ričardo Darkės 
tėvo skolininkas ir, be to, toks skolininkas, kuris visiškai yra jo 
valdžioje — viskas, ką aš turiu: žemė, sodyba, vergai; viskas ati- 
teks jam, kada jis panorės, o po tavo atsisakymo jis, tikriausiai, 
nedels su savo reikalavimu. Beje, man vis tiek: aš iškęsiu savo da- 
lią, kaip dera vyrui. Gailiuosi tavęs, miela Elena, ir tavo sesers. 
Vargšai vaikai! Kas jūsų laukia ateityje? Skurdas, menkas mais- 
tas jūsų laukia, nieko geresnio negaliu pažadėti. 

— Tik tiek? Argi verta dėl to nerimauti, mielas tėveli. Bent 
jau aš nebijau vargo ir galvoju, kad Džesė pasakys tą patį. Bet ar 
nėra kokio nors būdo... 

— Išsivaduoti iš skolos, tu norėjai pasakyti? Negalvok apie 
tai, ši mintis ir man kainavo daug nemigo naktų. Ne, buvo tiktai 


viena išeitis, nors aš iš anksto galėjau pasakyti, jog ji neįgyvendi- 
nama. Aš žinojau, kad tu nemyli Ričardo Darkės ir netekėsi už 
jo. Ar ne tiesa, Elena? 

Elena neatsakė. Ar galėjo ji tekėti už niekingo, pasigailėtino, 
nepaisant turtų, ištvirkėlio, kai tuo metu jos širdį buvo užkaria- 
vęs kitas, vertesnis žmogus. Ir šis kitas dar neprisipažino, kad ją 
myli. Ką reiškia neturtas tokiai merginai, kaip Elena? Ji buvo pa- 
siryžusi išsižadėti savo ankstesnės padėties visuomenėje. Taigi, 
jos atsakymas į paskutinį tėvo klausimą negalėjo pasikeisti, o jei- 
gu ji delsė atsakyti, tai tik todėl, kad nenorėjo šią minutę galuti- 
nai nuvilti vargšo pulkininko. 

Armstrongas, tyliai samprotaudamas, tęsė: 

— Jeigu tau atrodo, kad negali būti laiminga su tokiu vyru, 
tai geriau jo atsisakyti. Pasitark su savo širdimi ir nekreipk dė- 
mesio į mano sielvartą. Na, sakyk, ar tu galėtum tekėti už jo? 

— Tėte, aš jums jau atsakiau. Jūs kalbėjote apie mūsų gyve- 
nimo permainas, apie neturtą ir kitus nepatogumus. Tegul bus 
taip. Dėl savęs aš nesijaudinu, man gaila jūsų. Bet jeigu man tek- 
tų rinktis mirtį ar Ričardą Darkę, tai aš, šiaip ar taip, pasirink- 
čiau mirtį. 

— Na, pakaks apie tai. Mes narsiai sutiksime skurdą ir persi- 
kelsime į Teksasą. 

— Aš taip myliu jus, kad su manimi jūs nepajusite skurdo. 
Kaip čia, taip ir varganoje lūšnoje, aš visada būsiu jūsų.— Su 
šiais žodžiais ji puolė tėvui ant krūtinės, viena ranka apsikabino 
jo kaklą, o kita glostė plaukus. 

Šią minutę atsivėrė durys ir į kambarį įėjo sesuo Džesė, kuri 
buvo už Eleną jaunesnė dviem metais. 

— Ir ne tik mano meilė jums priklausys, — tęsė Elena, — bet 
ir mano sesers meilė. Ar ne tiesa, Džese? | 

Džesė apie vykusį pokalbį nieko nežinojo, bet matė, kad iš 
jos kažko norima. Be to ji girdėjo žodį „meilė“ ir pastebėjo susi- 
rūpinimą tėvo veide. Ji taip pat apsivijo rankomis tėvo kaklą ir 
švelniai jį glamonėjo. Malonu buvo žiūrėti į šį paveikslą, įkūni- 
jantį šeimos meilę: viduryje stovėjo pulkininkas su žila barzda, 
o iš kairės ir dešinės pusės — dvi mielos mergaitės — Elena su 
juodais, kaip smala, plaukais ir tamsiu veidu, ir šviesiaplaukė 
Džesė. | | 

Toks vaizdas galėjo užburti širdį kiekvieno, kas nežinojo 
priežasties, jungusios šią minutę visas tris mylinčias būtybes. Jų 


6 


veiduose švietė meilė, kalbanti apie laimingą ateitį, o ne apie ar- 
tėjantį skurdą ir būtinumą persikelti į Teksasą. 


III skyrius 
JUPITERIS IR JUNONA 


Žiaurus Efraimo Darkės elgesys su savo vergais turėjo įpras- 
tas pasekmes: negrai bėgo iš jo plantacijos. Todėl atsirado būti- 
nybė spausdinti vietiniuose laikraščiuose skelbimus apie pabėgė- 
lius, žadant dosniai atsilyginti tam, kas sugrąžins bėglius savinin- 
kui. Taigi Efraimo Darkės žiaurumas kainavo jam pinigų, nors, 
antra vertus, šios išlaidos atsipirko jo sūnaus veikla. Ričardas 
garsėjo kaip geriausias negrų medžiotojas ir šiam tikslui laikė ap- 
mokytus šunis. Jis buvo ypač gabus šios rūšies medžioklei, kadan- 
gi didesnę laiko dalį slankiojo po apylinkes, turėdamas tikslą 
gaudyti ir grąžinti tėvui pasprukusius negrus. Po sėkmingų ieško- 
jimų Ričardas reikalavo iš tėvo atlyginimo, kaip svetimas žmo- 
gus. Efraimas Darkė noriai jam mokėjo, laikydamas tai pinigų 
perdėjimu iš vienos savo kišenės į kitą. Be to, jam patiko sūnaus 
praktiškumas" 

Abipus plantacijų ribos driekėsi kiparisais apaugusi pelkė, 
kuri jungėsi su didele upe ir užėmė daugelio mylių plotą. Kai kur 
per pelkę galima buvo prasibrauti tiktai luotu. Bet daugelis jos 
vietų nebuvo prieinamos nei pėsčiajam, nei valčiai. Virš jos nuo- 
latos tvyrojo tirštas rūkas, ir nė aštriausi saulės spinduliai nega- 
lėjo prasiskverbti pro tankų uždangalą iš kiparisų viršūnių ir lau- 
kinių augalų. Šita miškinga vietovė suteikdavo pabėgusiems ne- 
grams puikiausią slėptuvę. Dėl tos pačios priežasties kiparisais 
apaugusi pelkė ypač traukė Ričardą Darkę ir tapo jo mėgstamos 
medžioklės vieta; laimikis čia buvo žmonės. Pelkėje pasitaikė vie- 
tų, iki kurių jis dar neprisikapstė, nes trukdė didelės kliūtys. Beje, 
labai gerai pažinti vietovę nebuvo ir būtina. Vergai, besislaps- 
tantys pačiose neprieinamiausiose pelkės vietose, negalėjo ilgai 
joje pasilikti, kadangi jiems grėsė badas. Todėl bėgliams tekdavo 
nuolat palaikyti ryšį su išoriniu pasauliu; paprastai padėdavo 
kaimyninių plantacijų vergai, kuriems buvo žinoma jų draugų 
prieglauda. Šia aplinkybe naudojosi negrų medžiotojai, ir nere- 
tai jie nuveikdavo daugiau, negu jų dresiruoti šunys. 

Praslinkus mėnesiui po atsakymo, kurį Ričardas gavo iš mis 


7 


Armstrong, jaunasis negrų gaudytojas sėdėjo pasaloje pelkės pa- 
krašty. Prieš keletą savaičių be pėdsakų išnyko jo negras Jupite- 
ris. Ričardas neabejojo, kad bėglys slepiasi kur nors pelkėje ir 
jau daug kartų ieškojo šiose vietose, tačiau Jupiteris buvo gud- 
rus vaikinas ir į rankas lengvai nepasidavė. Ieškojimai ir šį kartą 
buvo nesėkmingi, tačiau nepavykusi medžioklė mažai terūpėjo 
Ričardui net pinigai šį sykį jo nemasino. Kur kas labiau jį jaudi- 
no mis Armstrong atsisakymas. Jaunajam plantatoriui perkirtus 
miško juostą, esančią tarp tėvo ir pulkininko plantacijų, atsitiko 
nedidelis įvykis, kitaip pakreipęs jo niūrias mintis. Nuo pulkinin- 
ko Armstrongo namų link miško ėjo mis Armstrong tarnaitė, mu- 
latė, vardu Junona. Darkė, nepaisant atstumo ir miško prieblan- 
dos, atpažino jauną mergaitę. 

— Šit velniška laimė, — sumurmėjo jis.— Tai Jupiterio lo- 
bis, jo Junona, Leda ar kaip ten ją vadina. Be abejonės, ji eina į 
pasimatymą. Puiku, aš taip pat ten būsiu. Du šimtai dolerių už 
senąjį Jupiterį ir dar malonumas iškaršti prakeikto negro nuga- 
rą. Nuostabu, mano žavioji Junona. Taip aš surasiu jį greičiau, 
negu su geriausiais Misisipės šunimis. 

Taip kalbėdamasis su savimi, jis slėpėsi krūmuose ir nenulei- 
do akių nuo merginos, kuri skubėjo tarp medžių. 

Vietovėje, kuria ėjo mulatė, nebuvo jokio takelio, ir mergaitė 
skverbėsi apgraibomis. Visa tai patvirtino Ričardo spėliojimus. 
Tarnaitei priėjus prie tos vietos, kur slėpėsi Ričardas, jaunasis 
plantatorius išlindo iš krūmo ir nusėlino paskui ją, stengdamasis 
išlikti nepastebėtas. Mulatė sustojo prie puikios magnolijos, kuri 
savo plačiomis šakomis užgožė didelį žemės plotą. Ričardas Dar- 
kė, slėpdamasis už medžio kamieno, galėjo aiškiai sekti kiekvie- 
ną mergaitės judesį. Penkis šimtus dolerių Jupiteris kainavo tur- 
guje, ir iš šios sumos du šimtai dolerių priklausė jaunojo medžio- 
tojo daliai; nenuostabu, kad dabar jis sukaupė visą dėmesį. Koks 
buvo Ričardo nustebimas, kai mulatė išsitraukė iš kišenės laišką 
ir, atsistojusi ant pirštų galų, padėjo jį į magnolijos kamiene žio- 
Jėjusią drevę. Po to ji tuo pačiu keliu išėjo iš miško ir pasuko na- 
mo. | | 

Negrų gaudytojo nusivylimas buvo dvigubas: iš jo rankų iš- 
sprūdo du šimtai dolerių, o antra — jis neteko malonumo surai- 
žyti botagu Jupiterio nugarą. Suglumęs Ričardas pasiliko savo 
slėptuvėje, kol mulatė neišnyko iš akių. Tik kai ji visai pasislė- 
pė, jis truputį atsitokėjo. Ar nebuvo laiške kokios nors paslap- 

ties, kuri galėtų suteikti jam paguodą? Ričardas nedelsdamas 
ištraukė iš drevės laišką, bet paguodos jame surado nedaug. Pcr- 
skaitęs jį Ričardas Darkė, garsėjęs savo šaltakraujiškumu, su- 
sverdėjo it girtas ir turėjo atsiremti į medį, kad nepargriūtų. At- 
sigavęs, jis dar kartą perskaitė laišką ir įdėmiai apžiūrėjo voke 
įdėtą nuotrauką. Po to iš jo lūpų ištrūko keletas nesuprantamų 
žodžių, sumišusių su keiksmais. Jis ištarė vyriškio vardą, ir jeigu 
kas šią minutę būtų pažvelgęs į Ričardą Darkę, kuris stovėjo su- 
spaustomis lūpomis ir žaibuojančiomis akimis, tas būtų supra- 
tęs, kad minėto vyriškio gyvybei grėsė pavojus. 


IV skyrius 
NUOTRAUKA MIŠKE 


Nebuvo girdėti jokio įspėjamojo šūksnio, nė vieno žodžio. 
Šūvis pokštelėjo užnugary. Klansis pajuto aštrų skausmą kairėje 
rankoje, tarsi nudeginus įkaitusia geležimi ar verdančiu vande- 
niu. Jeigu tuo pat metu nebūtų pasigirdęs šūvis, tai jam, ko gero, 
nebūtų ir į galvą atėję, kad jį kliudė kulka. Žaizda atrodė it ne- 
didelis įdrėskimas, kuriš Klansiui nė kiek netrukdė gintis. Kaip 
ietimi sužeistas tigras jis greitai atsisuko ir pasiruošė atsakyti į 
šūvį, bet niekas nepasirodė. Kulka, matyt, buvo paleista iš lygia- 
vamzdžio medžioklinio šautuvo. Pirmą akimirką Klansis nežino- 
jo, kas šūvio kaltininkas, nes buvo Misisipės valstijos miške, kur 
negrėsė plėšikai. Vienok akivaizdu, jog kažkas bandė klastingai 
nužudyti žmogų. Tuo negalėjai įtarti nieką kitą, tik Ričardą 
Darkę. Klansis apžvelgė mišką. Medžiai stovėjo stačia siena, 
mesdami tankų šešėlį, kuris dar labiau padidėjo nuo gausaus 
rūko. Jis negalėjo nieko įžvelgti, tiktai medžių šakas ir girlian- 
domis iki žemės krintančias ispaniškas kerpes. Bet nei rūkas, nei 
miško brūzgynai nesutrukdė medžiokliniam Klansio šuniui su- 
rasti piktadarį. Šuo garsiai lodamas metėsi prie medžio, esančio 
už dvidešimties žingsnių, ir sustojo prie jo, tarsi išvydęs lokį. Tai 
buvo milžiniškas kiparisas, kurio išsiraizgiusios ir susipynusios 
šaknys tarsi sudarė aštrią tvorą. Klansis vienu akimirksniu 
atsidūrė prie kipariso ir pamatė tarp šaknų Žmogų, kuris šovė 
į jį. Jis atlaužė šautuvo gaiduką ir nusitaikė. 

— Ričardai Darke,— sušuko Klansis,— jūs paleidote pirmą- 
jį šūvį, dabar mano eilė. 


Sulig šiais žodžiais pasigirdo šūvis. Darkė, matydamas esąs 
užkluptas, iššoko iš savo slėptuvės, nes kipariso šaknys trukdė 
judėti. Jau buvo bekeliąs savo dvivamzdį, bet, bijodamas pavė- 
luoti, vėl pasislėpė už medžio. Jis buvo vikrus it lūšis ir neleido į 
save pataikyti. Klansio kulka pramušė švarko skverną, nepada- 
riusi jokios žalos. Ričardas, džiaugsmingai surikęs, iššoko iš pa- 
salos ir nusitaikė. Dabar jis buvo užtikrintas ir pasityčiodamas 
sušuko: 

— Jūs prastas šaulys, Čarlzai Klansi, kadangi negalite patai- 
kyti į žmogų per šešis žingsnius. Iš tokio atstumo aš neapsiriksiu. 
Kulka už kulką — tai garbinga dvikova, aš šoviau pirmasis, tai ir 
paskutinis šūvis priklauso man. Tad mirkite! 

Sulig šiais žodžiais driokstelėjo šūvis ir tiršti parako dūmai 
akimirksniu uždengė Klansį. Kada dūmai išsisklaidė, Klansis gu- 
lėjo ant žemės, ir kraujas čiurkšle veržėsi iš žaizdos krūtinėje. Jis 
kentė priešmirtinį skausmą ir pats jautė, kad miršta, todėl su di- 
džiausiomis pastangomis ir vos girdimai ištarė šiuos žodžius: 

— Tegul atleidžia jums Dievas, Ričardai Darke, jūs užmušė- 
te mane. | - 

— Šito aš kaip tik ir norėjau, — ištarė negailestingasis negrų 
gaudytojas. | 

— O dangau! Nelaimingasis. . . dėl ko. .. dėl ko įvykdėte šią 
piktadarybę? | 

— Cha! Jūs labai gerai žinote dėl ko. Už Eleną Armstrong. 
Beje, aš ir nebūčiau sugalvojęs jus užmušti, jeigu ne jūsų pra- 
keiktas begėdiškumas, įpiršęs jums mintį, kad Elena galvoja apie 
jus. Tai grubiausia klaida. Įrodymą aš turiu ir galbūt jis paguos 
jus truputį išvykstant į aną pasaulį. Bent jau jūs pats įsitikinsite, 
kad klydote. Aš suteiksiu jums malonumą pasigrožėti jos nuot- 
rauka. Štai ji. Miela mergina padovanojo man ją šiandien rytą su 
savo parašu. Ar ne tiesa, portretas labai vykęs? Ką jūs į tai atsa- 
kysite? Tikriausiai jūs dabar neslapukausite, nes žmonės jūsų pa- 
dėtyje visada būna atviri. 

Plantatorius prikišo fotografiją prie mirštančiojo veido. 
Klansio akys jau apsiblausė, bet mirtis negalėjo atimti jam gali- 
mybės pažvelgti į mylimos mergaitės bruožus. Jis minutėlę žvelgė 
į portretą, po to jo dėmesys nukrypo į parašą. Jis pažino tą brai- 
žą, ir net mirties skausmai buvo niekis, palyginus su tomis abejo- 
nėmis, kurias pajuto Klansis, skaitydamas šiuos žodžius: „Elena 
Armstrong — mylimam žmogui“. 

— Miela mergina, — tęsė plantatorius,— aš gavau šią nuot- 
rauką šiandien rytą. Na, Klansi, ką jūs pasakysite? 

Atsakymo nepasigirdo. Klansis buvo nebylus, jo akys užsi- 
merkė, ir jis nejudėdamas gulėjo ant žemės. 

— Velnias jo nematė — mirė. 


V skyrius 
PO KIPARISU 


Velnias jo nematė — jis mirė! Žmogus, ištaręs šiuos žodžius, 
visas savo piktadarybes apvainikavo žmogžudyste. Kada jis kiū- 
tojo pasilenkęs prie savo nealsuojančios aukos, jo veide nebuvo 
matyti nė šešėlio atgailos. Priešingai, akys degė pykčiu ir pavy- 
du, o ranka stvėrė už medžioklinio peilio, tarsi būtų jautęs malo- 
numą perverti prieš jį išsitiesusio žmogaus kūną. Bet žmogus bu- 
vo jau nebegyvas, ir Ričardas įkišo į makštis savo durklą. Dabar 
jam pirmąkart atėjo mintis apie pavojų, į kurį pateko, įvykdęs 
žmogžudystę. 

— Ne,— ištarė, trokšdamas pateisinti save, — tai ne ŽžŽmog- 
žudystė. Aš, žinoma, nugalabijau jį, bet juk prieš tai jis šovė į 
mane. Aš galiu tai įrodyti todėl, kad mano švarke yra skylė nuo 
kulkos. O juk, dievaži, atsitiktinė kulka vos manęs nekliudė. . .— 
Ričardas pažiūrėjo į peršautą savo švarko skverną; bet greitai jo 
žvilgsnis nušoko ant Klansio lavono, po to nuslydo tarp kiparisų 
kamienų, tarsi jis bijojo, kad kas nors neateitų. Beje, to nereikėjo 
bijoti, nes vietovė, kaip paprastai visuose tenykščiuose kiparisų 
miškuose, buvo tuščia, be jokių takų. Plantatoriai neturėjo jokios 
naudos iš šitų pelkių, o miško pramonininkai gailėjo savo kirvių, 
kad iškapotų nepraeinamus brūzgynus. Nebent medžiotojas ar 
pabėgęs vergas kartais aplankydavo šią kiparisais apaugusią pel- 
kę. Ričardas Darkė toliau kalbėjosi su savimi: 

— Ar turėčiau slėpti, kad jį užmušiau? Juk dvikova vyko pa- 
gal visas taisykles, tiktai man laimingo atsitiktinumo dėka teko 
šauti paskutiniam. Bet gal ne, gal geriau tylėti, nes lavoną nesun- 
ku paslėpti šioje nuošalioje vietoje. Be senos motinos Klansis ne- 
turi artimų giminaičių, kurie imtų juo rūpintis. Elena Armstrong 
be abejonės nerimaus. Cha!— šiuo šūksniu išsiliejo visas pyktis, 
verdantis Ričardo krūtinėje. Jis dar kartą apsidairė aplinkui, 
ieškodamas vietos, kur paslėpti lavoną. Už dviejų šimtų žingsnių 

nuo dvikovos vietos per mišką tekėjo upelis, išnykstantis pelkėje. 
Jis buvo pakankamai gilus ir galėjo nunešti Klansio lavoną į ne- 
peržengiamus kiparisų brūzgynus. Bet tempti užmuštą kūną iki 
vandens buvo nelengvas darbas, be to, išliktų ir pėdsakai. 

— Tegu guli čia. Čia neužklys joks žmogus, ir Klansis galės 
ilsėtis šioje vietoje iki baisiojo teismo, jeigu tiktai anksčiau nesu- 
draskys vilkai ir plėšrūs paukščiai. Aš uždengsiu jį ispaniškomis 
samanomis. 

Ričardas atrėmė savo šautuvą į medį ir ėmė rauti barzdotas 
samanas, kurios dideliais dribsniais krito nuo medžių šakų. 
Šiomis samanomis jis užklojo Klansio lavoną ir dar pabarstė ke- 
letą glėbių aplinkui, norėdamas paslėpti kraujo pėdsakus. Iš vir- 
šaus samanos buvo prislėgtos tvirtų medžių šakų, ir vėjas jų ne- 
galėjo nupūsti. Patenkintas savo darbu, Ričardas pasiėmė šautu- 
vą ir ketino eiti, bet ūmai išgirdo balsą, kuris sukaustė jį vietoje. 
Tai buvo gailus staugsmas, tarsi kažkas apverktų užmuštąjį. 

— Tai jo šuo, — sumurmėjo jaunasis plantatorius, pastebėjęs 
Klansio medžioklinį šunį. Šuo artinosi prie tos vietos, kur gulėjo 
jo ponas, tikriausiai nujausdamas tokią pat dalią arba iš meilės 
šeimininkui. 

Kadangi abu Darkės šautuvo vamzdžiai buvo neužtaisyti, tai 
jis stengėsi prisivilioti šunį arčiau, bet tai nepavyko. Jis iš naujo 
užtaisė vieną vamzdį, nusitaikė ir iššovė. Kulka pervėrė šuns 
kaklą, ir gyvulys kaukdamas metėsi į mišką. 

— Dabar prakėiktas šuva parbėgs namo ir galės atvesti žmo- 
nes į dvikovos vietą! — sušuko blykšdamas žudikas. Jis suvokė, 
jog prapuolė viltis atsikratyti paskubomis paslėpto lavono — 
piktadarystės įkalčio. Pirmą kartą jį apėmė tikras siaubas. Kita 
vertus lūkuriuoti šioje vietoje:nebuvo jokio reikalo. Jis užsimetė 
ant peties šautuvą ir pasistengė kuo greičiau išsinešdinti iš miško. 
Be to ausis kartais pasiekdavo šuns kaukimas; jo suaudrintoje 
vaizduotėje skardeno žmonių balsai. Ričardas skubėjo priešinga 
kryptimi nei nubėgo šuo, ir vis labiau tolo nuo tėvo plantacijos. 
Jis brovėsi vis giliau į pelkę, palikdamas ryškius pėdsakus. Tačiau 
nieko nebepaisė. Žmogžudys atsargus tik prieš nusikaltimą. Po to 
nubunda sąžinė, jei jis ją turi. Be abejonės, kad toks žmogus 
visada paliks paskui save pėdsakus, pagal kuriuos lengva susekti 
nusikaltimą. Taip atsitiko ir Darkei. Tarsi pakvaišęs, jis skubėjo 
nuo nusikaltimo vietos ir galvojo tik apie tai, kaip kuo toliau pa- 
bėgti nuo šuns, kurio inkštimas jam priminė žmonių balsus. 


VI skyrius 
NUTRAUKTA MEŠKĖNO MEDŽIOKLĖ 


Oposumas ir meškėnas pietinėse valstijose laikomi menkaver- 
čiu laimikiu, ir šių žvėrelių medžioklė nesuteikia jokio malonu- 
mo baltiesiems žemvaldžiams; ja užsiiminėja tik negrai, na, ir ne- 
turtingų baltųjų naujakurių sūnūs. Ankstesniais vergvaldystės 
laikais kiekvienoje plantacijoje buvo galima rasti vieną arba ke- 
letą negrų, kurie oposumų ir meškėnų medžioklėje patirdavo ne 
tiktai pasitenkinimo, bet ir naudos; kailiukai suteikė galimybę 
įsigyti tabako ir degtinės, o mėsa buvo skanėstas ant šykštaus ver- 
go stalo. | . 

Efraimas Darkė taip pat turėjo garsų oposumų medžiotoją, 
negrą vardu Bilis, kuris su malonumu užsiiminėdavo medžiokle 
ir užsimokėdavo už tai savo kailiu todėl, kad kartais ištrūkdavo 
į mišką valandomis, skirtomis darbui. Tą vakarą, kada buvo už- 
muštas Klansis, Bilis be leidimo medžiojo kiparisinės pelkės pa- 
krantėje su mažu šuniuku, kurį buvo išmokęs išvaryti laimikį. 
Jis jau užtiko meškėno pėdsakus ir ruošėsi skverbtis iki žvėries 
guolio, esančio didžiulio afrikinio figmedžio drevėje, kai ūmai 
pokštelėjo šūvis; patyrusi negro ausis tuojau pažino savo jau- 
nojo šeimininko lygiavamzdį šautuvą. Tokia kaimynystė įvarė 
Biliui siaubą, ir pirma medžiotojo mintis buvo įsiropšti į medį ir 
pasislėpti tankiose šakose; bet apačioje liko negro šuo ir galėjo jį 
išduoti. Kolei jis svarstė, kaip geriau pasislėpus, driokstelėjo an- 
tras ir įkandin — trečias šūvis, paskui pasigirdo pikti žmonių 
balsai ir šuns lojimas. 

— Viešpatie šventas, — sumurmėjo Bilis,— sprendžiamas, 
kaip man atrodo, gyvybės ir mirties klausimas, ir aš žinau tarp 
ko. Pirmąkart šovė masa Ričardas, antrą — masa Klansis. Vel- 
niai rautų, man bus riesta. Kur čia pasislėpus? 

Jis dar kartą apžvelgė medį, ant kurio sėdėjo, ir po to pažiū- 
rėjo į savo šunį. Afrikinis figmedis buvo apsivijęs gigantiškais 
vynuogių stiebais, kurie galėjo pasitarnauti puikiausiomis kopė- 
čiomis.. Bilis vėl nusileido ant žemės, pasišaukė savo šunį ir per 
kėletą minučių vėl pasislėpė tankioje medžio lapijoje. Iš pradžių 
jis girdėjo du balsus, niekaip nesuvokdamas atskirų žodžių pras- 
mės; paskui pasigirdo jo jaunojo šeimininko, šnekančio su savimi, 
balsas. Pagaliau viskas nutilo, ir vargšas negras ėmė tikėtis, kad 
abu besiginčijantys nutolo; bet ūmai vėl pasigirdo jau ne lojimas, 

o šuns inkštimas, po to vėl žmogaus — Bilio šeimininko — bal- 
sas. Jis skubėjo iš miško pakniopstomis, ir ši aplinkybė įteigė ne- 
grui viltį išlikti nepastebėtam. Bilis neklydo: Ričardas greitai to- 
lo, kartais vis stabtelėdamas ir pasiklausydamas. Priėjęs prie fig- 
medžio, jis sustojo ir išsiėmė iš kišenės nosinę, kad nusivalytų 
prakaitą, upeliais bėgantį nuo veido, ir greitai žengė toliau. Ri- 
čardas, betraukdamas nosinę, išmetė kažkokį daiktą. Negras at- 
sargiai išsiropštė iš medžio ir pakėlė jį, tai pasirodė laiškas, įdėtas 
į voką. Skaityti Bilis nemokėjo, ir todėl nepasidomėjo, kas yra 
voke. Vienok instinktas jam pakuždėjo, kad šis radinys gali tu- 
rėti svarbios reikšmės vienu ar kitu atveju, todėl negras paslėpė 
voką kišenėje. Ričardo Darkės žingsnių jau nesigirdėjo, tačiau 
kankinantis nerimas neleido medžiotojui galvoti apie nutrauktą 
medžioklę. Iš pradžių jam norėjosi apžiūrėti tą vietą, kur atsi- 
tiko lemtingas įvykis, bet jis tuoj pat atsikratė šio noro. Galbūt 
jo jaunasis šeimininkas įvykdė žmogžudystę! Tuo pat metu są- 
žinė negrui sakė, kad jis privalo apžiūrėti vietovę, jog paskui 
galėtų liudyti prieš piktadarį. Beje, Bilis žinojo, kad teisme į 
vergo parodymus nekreipiama dėmesio, o liudydamas prieš 
Efraimo Darkės sūnų galėjo būti tikras, kad jo gyvybei kiekvie- 
ną minutę grės pavojus. Ši aplinkybė išgelbėjo Bilį nuo abejonių; 
jis pasiėmė savo šunį ir pasiskubino į trobelę, stovėjusią vergų 
kaimelio pakraštyje, kur jo laukė šeima. 


VII skyrius 


MAGNOLIJOS SEŠĖLYJE 


Šaltakraujiškumas, kurį parodė žmogžudys, slėpdamas la- 
voną, galutinai jį apleido. Jis bėgo miško brūuzgynais, kaip per- 
sekiojamas elnias, tai klupdamas ant išgriuvusių medžių ka- 
mienų, tai painiodamasis tankiai išsiraizgiusiuose vynuogių 
stiebuose. Jis sustodavo tiktai kelioms minutėms, kad įsitikintų 
savo saugumu. Pagaliau jėgos išseko, ir nusprendęs, kad yra 
toli nuo pavojingos vietos, Ričardas leido sau pailsėti; jis atsi- 
sėdo ant medžio išvartos ir nusišluostė nosine prakaitą, čiurkšle 
sruvantį per kaktą ir skruostus. Dabar jis turėjo laiko apgalvoti 
savo padėtį ir bėgimas per mišką jam atrodė didžiausia kvai- 
lystė. 

— Žioplys buvau, — murmėjo jis.— Jeigu kas nors mane 

pastebėjo, tai tik apsunkinau savo padėtį. Ir kodėl taip sprukau 
nuo prakeikto šuns? Kalbėti jis negali, o žaizda kakle taip pat 
nieko nereiškia. Ne, aš labai naivus, įžvelgdamas čia kokį nors 
pavojų. Bet ką gi dabar daryti? 

Jis sėdėjo ant medžio kamieno ir grimzdo į gilius apmąs- 
tymus, dėl kurių galvoje subrendo naujas planas. 

— Taip, mieloji Elena,— pratarė Ričardas, ryždamasis 
naujam žingsniui.— Tavo paslaptis man pravers; šiandien naktį 
aš lauksiu tavęs po magnolija, ir — kas žino — galbūt rytoj 
rytą aš jau šlovinsiu šį nuostabų medį. Moters širdį juk sunku 
įminti. Vienas anglų karalius, jeigu tikėti istorija, buvo kupro- 
tas ir, jo paties žodžiais, toks nevalyvas, kad ant jo šunys lojo; 
nepaisant to, vedė išdidžią karalienę, užmušęs prieš vestuves 
jos sužadėtinį. Tai mane padrąsina, juo labiau, kad Ričardas 
Darkė nešlubuoja ir nėra kuprotas. Būk tokia pat išdidi, kaip 
karalienė Ona, Elena Armstrong, vis tiek vargu ar atsilaikysi 
prieš mano planą, kuris neblogesnis už kuproto karaliaus, tegul 
padeda man Dievas ar šėtonas. 

Ištaręs šiuos bjaurius žodžius, Ričardas pašoko ir dirstelėjo 
į laikrodį. | 

— Pusė dešimtos, — burbtelėjo jis.— Per mažai laiko su- 
grįžti namo ir po to eiti į pasimatymą su Elena; beje, man namo 
nė nereikia. Ji nepastebės skylės mano švarke ir, šiaip ar taip, 
nepagalvos, kad ji padaryta kulkos. Dabar turiu eiti, todėl, kad 
iš čia iki pasimatymo vietos dvi geros mylios, o man nesinorėtų 
priversti mielą mergaitę lūkuriuoti. 

Šią minutę Ričardas prisiminė dar vieną dalyką. Jis neži- 
nojo valandos, kurią Elena žadėjo ateiti į pasimatymą, ir įkišo 
ranką į kišenę, kad žvilgtelėtų į laišką. Bet laiško nebebuvo; 
Ričardas iščiupinėjo visas savo drabužių siūles, kur galėjo pa- 
slėpti laišką, apgraibė medžioklinį krepšį, maisto maišelį — 
viskas veltui; vokas kur nors iškrito. Ar jis turėjo grįžti ir susi- 
ieškoti pamestą laišką? Ne, Ričardas nedrįso eiti senuoju keliu, 
todėl kad buvo prietaringas ir bijojo nužudytojo šešėlio. 

— Velniop šitą laišką ir portretą, — sumurmėjo pats sau.— 
Tegu jie supūva ten, kur iškrito — greičiausiai guli kur nors 
pelkėje ar po kiparisais. Šiame laiške nėra nieko svarbaus, o 
kur kas svarbiau, jeigu aš laiku atsidursiu po magnolija. Čia 
man neverta ilgiau pasilikti.— Sulig tais žodžiais jis persimetė 
per petį šautuvą ir nuskubėjo į pasimatymo vietą. .. 


Elena slapta išslinko iš namų pirmąkart savo gyvenime, 
nes kaip pasiturinčio vergvaldžio dukra buvo išauklėta aristo- 
kratiškos aplinkos ir įpratusi veikti atvirai. Ji buvo įsisupusi į 
mantiją ir skverbėsi per medžių šešėlius, todėl net įdėmus vergo 
žvilgsnis vargu ar būtų atpažinęs vyresniąją jo „masos“, pulki- 
ninko Armstrongo, dukrą. Žinoma, tiktai meilė, ir, ko gero, už- 
drausta, tegalėjo priversti jauną moterį išeiti iš namų tokią vė- 
lyvą valandą, ir dar tuo metu, kai jos tėvas ruošėsi persikelti 
gyventi į naują vietą. Ji dairėsi į visas puses ir dažnai suklusda- 
vo; eiti teko netoli, mat pasimatymo vieta buvo ne toliau, kaip 
už pusės mylios nuo namų. Tarp kukurūzų lauko ir neliesto 
kiparisų miško ribos augo puiki magnolija, ta pati, į kurios dre- 
vę mulatė įkišo laišką. Priėjusi prie medžio, Elena nusimetė 
nuo savęs mantiją ir gobtuvą. Dabar ji daugiau nebebijojo, nes 
buvo už teritorijos, saugomos naktinio sargo, negro; ji galėjo 
nebent susitikti su vėlyvu meškėnų medžiotoju, bet ir tai jai 
nerūpėjo. Elena ramiai sustojo medžio šešėlyje, o jos gražų vei- 
dą retkarčiais apšviesdavo jonvabalių blizgesys. Truputį atsi- 
kvėpusi, ji pasistiebė ir susirado magnolijos kamiene drevę. 
Žinoma, Elena neužčiuopė, ko ieškojo; vienok ši aplinkybė 
pirmą minutę jos nenuliūdino, kadangi mergina patenkinta pra- 
šneko: 

— Laišką jis turi... 

Bet netrukus veide pasirodė apmaudas, ir ji tarė: 

— Kodėl jis man nepaliko jokio atsakymo? 

Elena paieškojo dar kartą, tačiau ir vėl veltui. 

— Jis galėjo man pranešti, ar ateis čionai, ar ne, juk pats 
žadėjo būti anksčiau už mane. Aš, atrodo, neklydau dėl paskir- 
tos valandos. 

Kad įsitikintų, ji išsitraukė iš už juostos auksinį laikrodį ir 
išėjo į mėnulio šviesą. 

— Štai jau praslinko dešimt minučių, o jo vis dar nėra. Ko- 
dėl jis nepaliko atsakymo į mano laišką, kurį neabejotinai gavo; 
Junona mane užtikrino, kad tiksliai įvykdė pavedimą. Bet kas 
kitas, išskyrus jį, galėtų laišką išimti? Juk niekam nežinoma, 
kur jis buvo paslėptas. O, tai siaubinga! Jo nėra — ir aš priva- 
lau grįžti namo. 

Elena vėl apsisiautė mantija ir gobtuvu, dar minutę pasto- 
vėjo ir įsiklausė. Bet miško tyloje nesigirdėjo žingsnių, jokių 
balsų, išskyrus svirplių čirpimą ir pelėdos ūkavimą. Elena dar 


16 


kartą žvilgtelėjo į laikrodį — praslinko penkiolika, po to — 
dvidešimt minučių. Apmaudas ir liūdesys išnyko iš merginos 
veido ir pasikeitė rūstybės išraiška. Ji greitai apsigręžė, bet 
prieš išeidama iš medžio šešėlio, vėl turėjo sustoti. Pasigirdo 
vyriški žingsniai. Greitai tamsoje pasirodė neaiški vyro figūra. 

— Pagaliau jis atėjo, — džiaugsmingai sušnabždėjo Elena, 
bet tuo pat metu nusprendė šaltai sutikti laukiamą žmogų. 

— Pagaliau! Stebiuosi, kaip jūs vis dėlto ryžotės ateiti. Ži- 
noma, jūs galvojate — geriau vėliau, negu niekada; betgi jeigu 
jūs manote, kad ir aš tos pačios nuomonės, tai klystate. Beje, 
apie tai nėra ko daugiau svarstyti; aš jau čia seniai laukiu, o da- 
bar vėlu ir man laikas namo — geros nakties! 

Ji ištarė šiuos žodžius rūsčiu tonu ir apsimetė, kad nori eiti, 
trokšdama nubausti mylimą žmogų, kuris taip negražiai pasi- 
elgė. Bet žmogus užtvėrė jai kelią. Net tamsoje Elena pastebė- 
jo, kad jis tiesia į ją rankas su maldaujančia išraiška; taigi jis 
atgailauja ir prašo atleidimo. Tai galutinai suminkštino jau- 
nąją merginą, kuri ir be to buvo pasiryžusi pulti jam ant kaklo; 
tačiau, prieš tai ji dar kartą norėjo jam papriekaištauti. 

— Iš jūsų pusės buvo labai žiauru taip su manimi pasielgti. 
O, Čarlzai, Čarlzai! 

— Elena Armstrong, mane vadina ne Čarlzu, o Ričardu. Aš 
Ričardas Darkė. 

Koks nusivylimas! Sakyti, kad į vargšės merginos širdį kaž- 
kas įsmeigė aštrų peilį, būtų per menka, palyginus su tuo, ką ji 
pajuto, pastebėjusi savo klaidą. Prie gilaus apmaudo prisidėjo 
gėda, nes žodžiai, kad ir priekaištingi, išdavė jos jausmus. 

Laimei, ji nepriklausė toms moterims, kurios puola į alpulį. 
Iš jos lūpų neištrūko nė menkiausias garsas, ji niekuo neišdavė 
savo sutrikimo ir jaudinimosi. Ji ramiai tarė žmogui, užtvėru- 
siam kelią: 

— Gerai, kad jūs Ričardas Darkė. O kas gi toliau? Jūs vis 
dėlto neturite jokios teisės mane sulaikyti. 

Šaltas tonas, kuriuo ji kalbėjo, išsklaidė visą Ričardo nar- 
sumą; jis tikėjosi ją sutrikdyti, bet įvyko priešingai. 

Jis nuleido rankas ir pasitraukė nuo kelio, tačiau prieš išsi- 
skiriant norėjosi pasiteisinti Elenos akyse. 

— Jeigu aš atrodau mis Armstrong jums akiplėša, tai man 
labai liūdna; užtikrinu jus, kad tiktai atsitiktinumas suvedė ma- 
ne su jumis. Aš girdėjau, kad jūs rytoj išvykstate iš Misisipės, 

todėl norėjau dar kartą pabuvoti jūsų namuose, kad atsisveikin- 
čiau. Aš apgailestauju, kad pasirinkau būtent šį kelią, kur man 
teko susitikti su jumis ir leisti jums įtarti mane įžūlumu, tuo 
labiau, jog mano dalyvavimas sutrukdė jūsų pasimatymą. Grei- 
čiausiai jūs laukiate ko nors kito? | 

— Jei apgailestaujate, tai kodėl stovite man ant kelio ir 
nepasitraukiate? 

— O, jeigu norite, tai aš tuoj pat pasiryžęs jus išvaduoti 
iš savo draugijos. 

Paėjęs truputį į šalį, Ričardas tęsė: 

— Aš norėčiau aplankyti jūsų tėtušį, kad atsisveikinčiau 
su visa jūsų šeima; jeigu jūs pati šią akimirką nenorite būti 
namuose, tai gal man duosite kokią užduotį? 

Elena neatkreipė dėmesio į šį išsišokimą; svarbiausias jos 
rūpestis buvo, kaip atsikratyti šio žmogaus, su kuriuo susitiko 
tokią nelemtą valandą. Galbūt Čarlzą Klansį, kurio ji laukė, 
sulaikė kokios nors svarbios aplinkybės. Su šia viltimi ji metė ti- 
riamą žvilgsnį į mišką. Darkė tatai pastebėjo ir tęsė: 

— Iš jūsų žodžių aš sprendžiu, kad jūs palaikėte mane 
Čarlzu; tai kiek man žinoma, Klansio vardas. Jeigu jūs laukia- 
te šio pono, tai jums čia teks išstovėti visą naktį. 

— Ką jūs tuo norite pasakyti, misteri Darke? 

— Aš šiandien rytą sutikau Čarlzą Klansį, ir jis man pa- 
sakė, kad ruošiasi leistis į kelionę. Manau, jis turėjo galvoje 
meilės ryšius su viena jauna kreole iš Natčezo apylinkių. Beje, 
jis man parodė jūsų fotografiją, tvirtindamas, kad gavo ją šian- 
dien. Portretas itin vykęs. Atleiskite man, mis Armstrong, bet 
dėl šios nuotraukos mes su juo vos nesusikivirčijome. Jis man 
rodė savo kreolės fotografiją ir tvirtino, kad jo mylimoji už jus 
gražesnė. Žinoma, mis Armstrong man nedavė teisės būti jos 
gynėju, tačiau aš turėjau drąsos užginčyti Klansio nuomonę ir 
esu pasiryžęs kirsti lažybas su kiekvienu, kas nepripažintų 
Elenos Armstrong pirmąja Misisipės valstijos gražuole. 

Vargšė Elena. Jos širdis buvo pasiruošusi susprogti į gaba- 
lus, kai ji išgirdo šiuos žodžius. Taigi, Čarlzas Klansis tikrai 
žaidė jos meile ir atidavė pirmenybę kažkokiai kreolei. Ir tai 
turėjo būti tiesa, nes iš kur Darkė galėjo sužinoti apie jos nuo- 
trauką? Klansis net gyrėsi savo pergale prieš vargšę merginą. 

— O Dieve!-— ištarė Elena ir jai beliko su gėdos jausmu ir su 
prislopinta neviltim grįžti namo. 

Darkė laikė šią minutę palankia sau is vel užtvvsė pado 
lią. 

— Elena Armstrong,— sušuko jis su įkarščiu, 4 veidu 
pergyventi dėl žmogaus, kuris taip nesąžiningai pasielyė 4 ju 
mis! Aš, priešingai, myliu jus nuoširdžiai, iki beprotybės, labi 
už savo gyvybę. Laikas dar neprarastas, ir jūs galite alsiimti savo 
žodžius. Jeigu jūs sutiksite su mano pasiūlymu, tai viskas liks 
po senovei ir jums nebus reikalo persikelti į Teksasą. 

Elena leido jam išsikalbėti; nuoširdumas, pasigirdęs Ričardo 
balse, privertė ją trumpam susimąstyti, tačiau tiktai trumpam. 
Jo žodžiai jai neteikė paguodos; jie tiktai pridėjo širdgėlos. 
Elenos atsakymas sutilpo viename žodyje, ir šį žodį ji pakartojo 
tris sykius, po to išdidžia eisena pasuko link savo tėvo namų. 
Ričardas neišdrįso sekti paskui ją, ir jo ausyse dar ilgai skam- 
bėjo lemtingas atsakymas: „ne, ne, ne“. 


VIII skyrius 
KODĖL JIS NESUGRĮŽTA? 


Už dviejų mylių nuo pulkininko Armstrongo būsto, netoli 
kelio, vedančio pas jį, stovėjo kukli trobelė. Tai nebuvo ranča 
ar skurdus blokhausas, bet vienas iš tų gražių pastatų, kurių 
neretai pasitaiko pietinėse valstijose ir priklauso Žmonėms, 
negaunantiems didelių pajamų iš savo dvarų; šie žmonės, dau- 
geliu atvejų neturtingi plantatoriai, bet turtingesni ir labiau 
išsilavinę už „baltuosius šunsnukius“, gyvenančius blokhau- 
suose. Teisės atžvilgiu jie lygūs su plantatoriais. Jie turi nuo 
trijų iki keturių vergų ir triūsia nedideliame dvidešimties arba 
penkiasdešimties akrų žemės lopinėlyje. Prie trobelės, kurioje 
gyvena šeimininkas, paprastai būna pristatytos trys ar keturios 
medinės pašiūrės, atstojančios arklides ir tvartus gyvuliams. 
Vienoje tokių trobelių, paminėtų šio skyriaus pradžioje, gyveno 
Čarlzas Klansis su savo motina, našle; misis Klansi neramia 
širdimi laukė sūnaus tą pačią naktį, kurią Elena taip pat pra- 
leido be miego savo guolyje. Misis Klansi dar nešiojo gedulą 
dėl neseniai mirusio vyro: pastarasis priklausė nusigyvenusių 
airių džentelmenų luomui. Iš pradžių jis išbandė savo laimę 
Našvilyje, didžiausiame Tenesio mieste, kur vedė vieno gerbiamo 
pionieriaus iš Karolinos dukrą. Bet Amerikoje, kaip ir visur, 


airiai nebuvo turtingi, ypač jeigu priklausė aukštesniam luo- 
kalai visada būdavo blogi. Lygiai, taip atsitiko ir kapitonui Ža- 
kui Klansiui, kuris, draugų padedamas, iššvaistė visą turtą, gautą 
iš žmonos. Dėl šios priežasties jis persikėlė į Misisipę, kur žemė 
tuo laiku dar buvo pigi, tikėdamasis kaip nors pragyventi su 
savo turto likučiais. Įsigyto dvarelio būta menko, ir kapitonas 
galvojo persikelti į Teksasą, kuris ką tik pradėjo garsėti kaip 
šalis, palanki kolonizacijai. Jis iš anksio nusiuntė į Teksasą 
savo sūnų Čarlzą apžiūrėti vietų. Jaunas vyriškis grįžo po metų, 
bet rado namuose vieną našlę motiną, kuri, prisikentėjusi Žiau- 
rių likimo smūgių, galvojo tik apie kapus. 

Tos pačios dienos, kurią vyko aprašyta drama, ankstų rytą 
misis Klansi prislėgė sunki nuojauta, ir dabar, kai atėjo miglota 
naktis, ji su nerimu laukė sugrįžtančio sūnaus, savo vienintelio 
ramsčio. Čarlzas rytą kalbėjo einąs į medžioklę, kurią jis pa- 
mėgo po to, kai su traperiais ir indėnais Teksase medžiojo bi- 
zonus; našlė Klansi visada galėjo sau paaiškint vėlų sūnaus su- 
grįžimą; bet taip ilgai, kaip šiandien, jis dar nė karto neužtruko. 
Atėjo naktis, elniai jau seniai pasislėpė savo prieglaudose, 
o medžioklei su fakelais Čarlzas nebuvo pasiruošęs. Kur gi jis 
galėtų dingti? Beliko tik viena priežastis, kuri nepraslydo pro 
gerosios motinos akis. Misis Klansi paskutiniu metu pastebėjo 
Čarlzo išsiblaškymą ir dažnus atodūsius, be to, ji daug ką galėjo 
sužinoti iš ištikimos tarnaitės. Ir ji žinojo, kad sūnus buvo įsi- 
mylėjęs, 0 jo prieraišumo objektas taip pat neilgai liko paslap- 
tyje. 

Misis Klansi neprieštaravo Čarlzo meilei, nes Eleną Arms- 
trong labiau už bet ką norėjo pavadinti savo marčia. Šia proga 
vargšė našlė prisiminė savo praėjusią jaunystę, slaptus pasima- 
tymus su Žaku Klansiu, ir nepriekaištavo sūnui už vėlyvus pasi- 
vaikščiojimus. 

Bet štai jau priartėjo pusiaunaktis, ir ji ėmė iš tiesų neri- 
mauti. Suprantama, ji žinojo, kad ateinantį rytą Armstrongai 
ketino išvykti iš Misisipės ir ši aplinkybė galėjo šiek tiek paaiš- 
kinti Čarlzo užtrukimą, bet kodėl jis taip ilgai negrįžta namo? 
Mis Armstrong, be abejo, jau seniai lovoje. Misis Klansi vėl 
išėjo ant namo slenksčio, įdėmiai apžiūrinėdama kelią ir įsi- 
klausydama, ar nepasigirs vyriški žingsniai. Danguje pasirodė 
mėnulis, tačiau be įprastų miško garsų nieko nebuvo girdėti. 

Išmušė pusiaunaktį.,,„Kurgi mano Čarlzas? Kas galėjo jį sulruk 
dyti?“ — kartojo našlė beveik tuos pačius klausimus, kuriuos 
uždavė sau Elena Armstrong po magnolijos šakomis. Pagaliau 
misis Klansi apėmė kankinantis ilgesys ir mintis, kad ji nebeturi 
sūnaus. Deja, greitai jai teko sutikti su šiuo liūdnu dalyku, nors 
Iš pradžių tuo ir negalėjo patikėti. Apie trečią valandą parš- 
liaužė šuo, aptekęs purvais ir krauju. Tai viršijo vargšės moters 
jėgas, ji griuvo be sąmonės ir buvo nunešta į lovą vienintelės su 
ja likusios vergės. 


IX skyrius 


KAS ATSITIKO LAVONUI? 


Saulė aukštai danguje. Prie našlės Klansi trobelės susirin- 
ko daug žmonių, ir kas minutę vis atvykdavo naujų ginkluotų 
raitelių. Šio nepaprasto susirinkimo priežastis skaitytojams Ži- 
noma: plantacijose dar prieš saulės tekėjimą pasklido gandas, 
kad Čarlzo Klansio išnykimas susijęs su piktadaryste. O tokiais 
atvejais nė vienas Jungtinių Valstijų gyventojas negali būti 
abejingas, tiek turtingiausias plantatorius, tiek ir labiausiai 
nuskuręs baltasis vienodai jaučia parėigą dalyvauti vykdant 
savo šalies įstatymus. 

Kai susirinko visi, kuriuos pasiekė gandai apie Klansio din- 
gimą, tarp jų ir Efraimas Darkė su sūnumi, tai žmonės ėmė 
svarstyti, kaip geriau pradėti paieškas. Klansio motina papasa- 
kojo, kad jos sūnus, kaip paprastai, išvyko su šunimi į elnių me- 
džioklę, bet nesugrįžo namo, nors niekada nepasilikdavo miške 
po saulėlydžio; našlės nerimas dėl sūnaus pavirto siaubu, kada 
auštant parbėgo kruvinas ir purvinas šuo. Nesunku buvo su- 
vokti, kad į jį šauta, nes kakle matėsi kulkos pėdsakas, o vir- 
velės galai buvo nugraužti. 

Praslinko daug valandų, kolei susirinkusieji aptarė kaip 
geriau ieškoti dingusiojo. Iš pradžių paieškų ėmėsi visi kartu, 
bet greit medžiotojai pasidalino į tris būrius, kurių kiekvienas 
pasuko sava kryptimi. Didžiausias būrys, vadovaujamas seno 
medžiotojo Simeono Vodlėjaus, pasiėmė sužeistą šunį, tikėda- 
masis su jo pagalba surasti pėdsakus. Ričardas Darkė prisi- 
šliejo prie šio būrio, o jo tėvas nuvyko kitu keliu. 


Šuo pateisino medžiotojų lūkesčius. Vos pasiekus mišką, 
gyvulys visu greitumu leidosi į vien jam žinomą vietą, kad žmo- 
nės vos spėjo paskui jį. Tokiu būdu buvo praeitos dvi mylios 
iki pelkės krašto, kur šuo sustojo po gigantišku kiparisu ir ėmė 
gailiai kaukti. Raiteliai nusėdo nuo arklių ir susirinko prie šuns, 
vildamiesi išvysti Čarlzo Klansio lavoną; bet prieš juos gulėjo 
vien tik ispaniškų samanų, matyt neseniai nuplėštų nuo medžių 
šakų, krūvos. Kai samanos buvo išsklaidytos, pasirodė kraujo 
pėdsakai ir buvo surastas šautuvas, kurį daugelis patvirtino pri- 
klausius Čarlzui Klansiui. Be to, aptiko skrybėlę ir kai kuriuos 
dingusiojo daiktus. 

Ričardas Darkė, iš pradžių stovėjęs pirmoje būrio eilėje, 
suradus daiktus, pasislėpė už minios. Jo veidas staiga išblyško, 
akys įkrito ir dantys kaleno, tarsi sergančio drugiu. Ričardo 
laimė, kad šiuo metu į jį niekas neatkreipė dėmesio, — niekas, 
išskyrus senąjį Vodlėjų, pastebėjusį, nežiūrint metamo kipariso 
prieblandos, jaunojo plantatoriaus susijaudinimą. Be to, kai 
Darkė priėjo prie tos vietos, kur matėsi kraujo pėdsakai, ant 
jo kiekvieną kartą su įniršiu puldavo šuo ir nemažai kainavo 
nuraminti įsisiautėjusį gyvulį. Ieškotojai į šią aplinkybę didesnio 
dėmesio nekreipė, kadangi buvo pernelyg užsiėmę spėliojimais 
nužudytas, todėl kad daugybė kraujo po samanų krūva neleido 
abejoti. Beliko tiktai surasti lavoną. Tyrimų aplinkybės rodė, 
jog Čarlzas Klansis ne pats nusižudė, bet buvo kieno nors už- 
muštas iš pasalų. Medžiotojai kruopščiai išnaršė visą apylinkę, 
bet paslapties rakto nerado. Todėl nepaliaujamai buvo kartoja- 
mas vienas klausimas: kas gi atsitiko lavonui? 

Diena praslinko kruopščiai beieškant, ir alkis jau ėmė reikšti 
savo teises, kadangi medžiotojai nebuvo apsirūpinę maistu; 
būrys pradėjo po truputį krikti, nusprendęs tęsti paieškas kitą 
dieną. Miške pasiliko tiktai du: Simeonas Vodlėjus ir vienas 
jaunas medžiotojas, Heivudas. 

— Aš velniškai džiaugiuosi, kad jie nujojo, — tarė Vodlėjus, 
likęs su draugu.— Pats Danas Bone nieko nesurastų su šitų 
vėplų minia. Aš kai ką pamačiau, Nedai; man tiktai nesinorėjo 
apie tai šnekėti, kolei čia buvo Ričardas Darkė. Dabar mes pa- 
sistengsime išplėšti iš mano stebėjimų kokią nors naudą. Visų 
pirma tu turi žinoti, jog Čarlzas Klansis man brangesnis, negu 
visiems šitiems Žmonėms; praėjusiais metais mes su juo sykiu 

apjojome pusę Teksaso ir žinau, koks jis puikus vaikinas. Av 
tarsi praradau savo tikrąjį sūnų. 

Senasis medžiotojas nuvedė savo pašnekovą du šimtus Žings- 
nių miško gilumon ir sustojo prieš vieną gigantiškomis šakomis 
kiparisą. 

— Matai? — tarė jis, rodydamas į išsikišusią šaknies sulinki- 
mo vietą. 

— Kulkos skylutė ir aplinkui paraudę. Tarsi nuo kraujo. 

— Be abejonės, tai kraujas. O gabalas švino, įlindęs į medį — 
tu girdi, mano peilis atsiremia į metalą — šis gabalas švino tik- 
riausiai perėjo per kūną. Kitaip iš kur čia galėjo atsirasti krau- 
jas? Išpjausime kulką ir pažiūrėsime, kas iš to išeis. 

Vodlėjus atsargiai išpjovė medžio gabalą, kartu su kulka ir 
skyle, kurioje ji gulėjo, pasvėręs rankoje šviną, jis pasakė, kreip- 
damasis į draugą: 

— Nedai, ši kulka ne graižtvinė, ji sveria ne mažiau dviejų 
lotų!, o toks švino kiekis gali tilpti tik į negraižtvinį šautuvą. 

— "Tiesa, — pastebėjo Heivudas, taip pat pakilnodamas kul- 
ką, — be jokių abejonių, iš negraižtvinio šautuvo. 

— O kas iš mūsų medžiotojų turi tokį šautuvą? Na prisi- 
mink, Nedai Heivudai? 

— Aš pažįstu tiktai vieną Žmogų. 

— Pasakyk jį — pasakyk šitą žmogų. 

— Tai Ričardas Darkė. 

— Apie jį aš ir galvojau šiandien ištisą dieną; be to, man 
pavyko pastebėti ženklus, kurie praslydo pro kitus — ir laimei; 
bent Ričardas apie tai nežino. 

— Kokie gi tie ženklai? 

— Kojų atspaudai prie pelkės krašto. Jie truputį toliau nuo 
tos vietos, kur nužudytas vargšas vaikinas, ir pasisukę link išėji- 
mo iš miško; iš pirmo žvilgsnio aš įsitikinau, jog tai pėdsakai 
žmogaus, kuris skuodė visu greitumu. Duodu nukirsti galvą, 
kad pėdsakai palikti batų, šiandien avėtų Ričardo Darkės. Ži- 
noma, dabar labai tamsu ir aš negaliu patvirtinti savo žodžių, 
bet rytoj mes ateisime čia, kaip galima anksčiau, aplenkdami ki- 
tus, ir kruopščiai viską ištirsime. Tu galėsi mane pavadinti asi- 
lo galva, jeigu aš klystu. 


'"Lotas— (pasen.) svorio matas, 12,8 gr.— Vertėjo pastaba. 

— Bet kaip mes įsitikinsime? Juk palyginimui reikia turėti 
Darkės batus. 

— Mes juos gausime, būk ramus; mes gausime viską, kas 
gali mesti šviesos spindulį į šį tamsų reikalą. Dabar eikime pas 
vargšę našlę ir pasistenkime nors kiek ją nuraminti. Ji vargu 
ar ištvers sūnaus netekimą, nes niekada nebuvo stipri, o po vyro 
mirties jos sveikata visai pašlijo. Dabar, va, ir sūnus žuvo! Bent 
jau parodykime jai, kad ji ne visų apleista. Einam, Nedai! 

Klansio motinos, dieną dar turėjusios krislelį vilties, skaus- 
mas tapo beribis, kada pradėjus temti raiteliai grįžo be jokių 
žinių apie sūnų. Vargšės moters širdis buvo pasiruošusi suplyšti į 
gabalus. Ponia Klansi neturėjo didelio turto ir todėl neturėjo 
didelio būrio draugų; tačiau ji neliko be paguodos, ir daugelis 
jos kaimynų, po kurių šiurkščiais rūbais plakė minkšta širdis, 
nepaliko vargšės motinos sunkią gyvenimo minutę. Sėdėdami 
prie jos trobelės slenksčio ir rūkydami pypkes, jie pašnibždo- 
mis svarstė jiems rūpimą dalyką; pamažėliais pokalbis tapo gy- 
vesnis ir vis dažniau kartojosi Ričardo Darkės vardas, kurio, 
žinoma, nebuvo tarp pašnekovų. Jaunojo plantatoriaus elgesys 
dienos metu neliko nepastebėtas ir buvo keistas net pačiam 
neįžvalgiausiam medžiotojui. Trokšdamas pasirodyti labai uoliu, 
jis persūdė; ypač nesuprantamas buvo Klansio šuns elgesys. 

Šio pokalbio metu atėjo Vodlėjus ir Heivudas. Į Vodlėjų visi 
žiūrėjo kaip į žmogų, kuris geriau už kitus galėjo paaiškinti liūd- 
ną įvykį, ir todėl kiekvienas dalyvaujantis įdėmiai laukė, ką 
pasakys senas medžiotojas. Pokalbis vyko tamsoje, ir tokiu buū- 
du, kad moterys ir tarnaitė nieko negalėjo girdėti. Priemenėje, 
kur suėjo medžiotojai, nebuvo uždegta ugnis. Tik retsykiais silp- 
na šviesa prasiskverbianti iš vidaus, nutvieksdavo esančiųjų vei- 
dus, iš kurių išraiškų matėsi, kad pokalbis vyko labai įdomia 
tema. Medžiotojų akys blizgėjo tramdoma neapykanta, o tvir- 
tai sučiauptos lūpos rodė, kad pakako vieno mostelėjimo, kuris 
priverstų visą šią minią nedelsiant įvykdyti teismą ir nuosprendį. 

Simeonas Vodlėjus sėdėjo vidury draugijos ir laikė rankoje 
kipariso medžio gabalą, jis jau paaiškino klausytojams jo reikš- 
mę. Paskui pokalbis persimetė į kitus dalykus, ir senasis medžio- 
tojas papasakojo kai kuriems bičiuliams savo svarstymus dėl 
pėdsakų miške. Šitiems patikimiausiems draugams Vodlėjus 
taip pat paaiškino, kaip jis ketina elgtis, norėdamas pagrįsti 
savo įtarimus, ir po šių žodžių klausiusieji šoko ant arklių ir 


-“—--- 


24 


kažkur nurūko. Medžiotojams išjojus, greta vargšės K linas nas 
tinos pasiliko dar pakankamai gerų žmonių, kurie stepės, 
kiek įmanydąmi, palengvinti jos skausmą. 


X skyrius 


AREŠTAS 


Naktį po žmogžudystės Ričardas Darkė lovoje praleido be 
miego. Paniekos žodžiai, jo išgirsti iš mylimos moters lūpų, 
kankino jį labiau, negu atlikto nusikaltimo suvokimas; jis būtų 
nė nepajutęs sąžinės graužimo, jeigu tik būtų pasiekęs savo 
tikslą. 

— Dabar viskas baigta, — murmėjo jis, grieždamas danti- 
mis, — rytoj rytą Armstrongai iš čia išvyksta visam laikui. 

Paskui jam staiga vėl pasigirdo šuns staugimas; prisiminęs 
dienos įvykius, Ričardas suprato, kad jo padėtis anaiptol ne- 
saugi. Nors nė vienas kaimynas nė vienu žodžiu neišreiškė savo 
įtarimų, betgi daugumai buvo žinoma, kad Ričardas Darkė — 
Čarlzo Klansio varžovas; ši aplinkybė galėjo patarnauti svariu 
įkalčiu prieš nusikaltėlį. Darkė prisiminė savo elgesį dienos metu 
ir nusprendė, kad elgėsi visiškai patenkinamai, rodydamas di- 
delį uolumą beieškant dingusiojo, tačiau tuo stropumu jis atkrei- 
pė į save visuotinį dėmesį, tad visi regėjo jo mažiausią judesį 
arba ištartą žodį, nors niekas savo pastabų garsiai ir nesakė. 
Po to Ričardas prisiminė savo nevalingą krūptelėjimą išvydus 
nusikaltimo vietą, ir siaubą, kuris jį apėmė, kai lavonas nebuvo 
rastas. Nejaugi negyvėlis, pervertas kulkos atgijo? Nejaugi ir 
Klansio šuo, kuris keletą sykių puolė ant Ričardo, pastebėjo jo 
sutrikimą? Vis dėlto Darkė tiek pajėgė išsaugoti dvasios savi- 
tvardą, jog sugebėjo savo palydovams tinkamai paaiškinti šuns 
elgesį; jis pasakė, kad kartą, būdamas su Čarlzu Klansiu me- 
džioklėje, sušėrė šuniui vytele, ko tas iki šiol negali pamiršti. 
Toks paaiškinimas buvo panašus į tiesą, tačiau negalėjo apgauti 
medžiotojų, kurie galvojo visiškai priešingai. 

Dingęs Klansio kūnas, sukėlęs Ričardui tiek rūpesčių, da- 
bar, nerimastingai besivartant guolyje, dar labiau kankino 
vaizduotę. Jis kruopščiai stengėsi surasti mįslei raktą: ar liko 
Klansis gyvas, ar mirė? Ar jis pats pasitraukė iš tos vietos, kur 

krito, ar kas nors nunešė jo negyvą kūną? Tuo ar kitu atveju 
jam, Darkei, grėsė vienodas pavojus. Žinoma, būtų geriau, jeigu 
Klansis būtų miręs, tada prieš jį liktų pašalinių asmenų paro- 
dymai, iš dalies grindžiami spėliojimais; jeigu Klansis gyvas, 
tai lengvai gali įrodyti jo kaltę kėsinantis nužudyti, kas jo šalies 
teisėjų akyse tolygu nusikaltimo įvykdymui. Darkė, žinoma, 
stengėsi save įtikinti, kad varžovas užmuštas; vis dėlto šiuo metu 
jis jau nesijautė toks ramus, kaip praeitą naktį. Kaip mielai 
būtų pirkęs šitą įsitikinimą didžiausia iš jo sugautų vergų kai- 
na; jis net su džiaugsmu išleistų į laisvę ištisą tuziną vergų, jeigu 
tatai jam padėtų išvengti bausmės. Ričardą kankino ne sąžinė, 
o baimė suvokiant sunkią žmogžudžio padėtį. Išaušus rytui, 
siaubas, užvaldęs Ričardą Darkę, pasiekė kraštutinę ribą. Na- 
muose staiga kilo didelis triukšmas. . . Jis pašoko iš lovos ir puolė 
prie atverto lango; nusikaltėlio širdis teisingai atspėjo triukšmo 
priežastį. Tarp dešimties raitelių, besigrūdančių prie namų, jis 
pažino apylinkės šerifą, su kuriuo buvo du konstebliai. Šie trys 
žmonės nulipo nuo arklių ir artinosi prie durų. Po dešimties 
minučių jie jau buvo Ričardo Darkės miegamajame, ir šerifas 
garsiu balsu pareiškė: 

— Ričardai Darke, jūs areštuotas. 

— Už ką? 

— Už Čarlzo Klansio nužudymą. 

Po valandos Darkė sėdėjo apylinkės kalėjime, esančiame 
už trijų mylių nuo jo tėvo plantacijos. Žmonės, organizavę areš- 
tą, nesiceremonijo darydami kratą, nes beširdis Efraimas niekam 
nekėlė gailesčio; konstebliai apšniukštinėjo visus namų kampus, 
kad paimtų viską, kas galėtų pasitarnauti įkalčiams. Tarp kit- 
ko, jie paėmė dvivamzdį ir rūbus,su kuriais Ričardas papras- 
tai eidavo į medžioklę. Medžiotojo švarke (beieškant Klansio, 
Ričardas buvo su kitu) buvo rasta skylė, padaryta, matomai, 
neseniai, ir Vodlėjus, esantis tarp šerifo žmonių, paaiškino, jog 
skylė padaryta graižtvinės kulkos. Ši aplinkybė davė pretekstą 
naujiems įtarimams; tačiau niekam neatėjo į galvą apklausti 
patį Darkę apie jo peršautą surdutą. Nusikaltėlis buvo teisin- 
gumo rankose, ir visos bylos aplinkybės turėjo išaiškėti tardy- 
mo metu. Neminint kulkos skylės švarke, prieš nusikaltėlį kitų 
įkalčių nebuvo, išskyrus dvivamzdį, kuriam kaip tik tiko kulka, 
išimta iš kipariso ir esanti šerifo rankose. Betgi Vodlėjus, nenu- 
ilstamai tęsiantis kratą sode, šiukšlių krūvoje surado porą batų, 

aplipusių purvu; jis pasiėmė su savimi šį radinį, kad talkinaui 
savo draugui Heivudui juo pasinaudotų. 

Baigęs kratą, šerifas su savo palydovais nugabeno areštuo- 
tąjį į centrinį apylinkės miestą, nekreipdamas dėmesio į nete- 
kusio proto Ričardo tėvo riksmą, prakeiksmus ir dejavimus. 
Pietinėse valstijose šerifas turi būti visai kitoks žmogus, negu 
šiaurinėse; čia jis turi būti vyriškas, beveik beprotiško narsumo, 
nes priešingu atveju vykdomoji valdžia prarastų bet kokią reikš- 
mę. Iš tikrųjų, Amerikoje retai galima sutikti valdininką, kuris 
nepanaudotų visos savo energijos atlikdamas patikėtas jam pa- 
reigas, dažnai net rizikuodamas savo gyvybe. Keliaujantys per 
pietines valstijas visada turi galimybę stebėtis šių garbingų žmo- 
nių pasiaukojimu. Todėl, įvykdžiusi areštą, šerifo svita nematė 
jokio reikalo lydėti konsteblius: visi buvo tikri, kad šerifas neišleis 
iš rankų belaisvio. Prieš Darkės namų vartus minia žmonių 
pasidalino, kaip ir vakar, į keletą grupių, turėdami tikslą dar 
kartą ištyrinėti vietovę, kur buvo surastas Klansio šautuvas ir 
skrybėlė. Medžiotojai apšniukštinėjo ratu tą vietą, kurioje krito 
Klansis, ir prasiskverbė, kiek buvo įmanoma, pelkės gilumon, 
bet niekur nerado jokio žmogaus pėdsako; vieninteliai miško 
gyventojai buvo gervės, gyvatėdžiai ereliai, na ir šarvuotieji 
aligatoriai. 

Po varginančio darbo, ieškotojai sugrįžo į plantaciją. Vodlė- 
jus ir jo artimiausi kaimynai apsiėmė pranešti vargšei Klansio 
motinai apie antrąkart nepavykusias paieškas; tačiau jiems nete- 
ko įvykdyti šios liūdnos pareigos. Nelaimės, žingsnis po žingsnio 
persekiojančios misis Klansi, atliko savo darbą. Priartėję prie 
našlės lūšnos, medžiotojai susitiko moterį, kuri tarė liūdnu balsu: 

— Viskas baigta: misis Klansi mirė! 


XI skyrius 


LAIŠKAS 


Naktinė prieblanda dar klostėsi virš Efraimo Darkės plan- 
tacijos, kai negras Bilis po nutrauktos medžioklės grįžo į negrų 
kvartalą. Jis slinko vogčiomis, kadangi nenorėjo atsakinėti į 
kaimynų klausimus apie jo ankstyvo sugrįžimo priežastį; su 
šunim po pažastimi jis nepastebėtas prisiartino prie savo tro- 
belės, stovėjusios pačiame gatvės gale. Bilio šeimoje — jo žmo- 

na Feba ir keletas pusnuogių vaikigalių; tačiau ir namuose Bi- 
lis negalėjo būti ramus, nes ir čia laukė klausinėjimai: anksty- 
vas jo sugrįžimas su šunimi ant rankų ir tuščiu krepšeliu, paliko 
labai nepalankų įspūdį Bilio gyvenimo draugei. 

— Tu išbuvai medžioklėje tiktai valandą ir nieko man ne- 
parnešei, nė vieno oposumo,— nieko, išskyrus savo seną šunį. Ką 
tai reiškia, Bili? 

Medžiotojas paleido šunį ant aslos, pats atsisėdo ant suolo 
ir pateisino savo nesėkmę blogu oru, kuris netiko medžioklei. 
Tačiau Feba neleido savęs vedžioti už nosies ir nenustojo lin- 
dusi prie vyro, kol tas, pagaliau, pavakarieniavęs, suminkštėjus 
širdžiai, ėmė ir išklojo viską, kaip buvo. Baigęs Bilis atsargiai 
ištraukė iš kišenės laišką ir padavė jį savo gyvenimo draugei. 

Feba kažkada savo gyvenime regėjo geresnių dienų; prieš 
tai, kai buvo Efraimo Darkės nupirkta, ji tarnavo senojoje 
Virdžinijoje ir buvo ištikima savo ponios kambarinė. Dabar, 
atsidūrusi toli gražu nepavydėtinoje padėtyje, ji vis dėlto nepa- 
miršo duotų pamokų ir galėjo perskaityti atneštą Bilio raštelį. 
Žinoma, pirmiausia ją pritrenkė fotografija, kurios originalą ji 
tuoj pažino, kadangi Elena Armstrong savo gerumu negrams 
buvo žinoma visose aplinkinėse plantacijose. 

— Kokia graži ši jaunoji ponia ir kaip gaila, kad jos jau 
čia nebėra! 

Po to Feba išlankstė raštelį, prieš blankiai degusią riebalinę 
žvakę ir perskaitė: 

„Brangus Čarlzai, kada mes matėmės paskutinį kartą prie 
magnolijos, jūs uždavėte man vieną klausimą, ir aš pasakiau, 
kad atsakysiu jums raštu. Aš tesiu savo pažadą: jūs surasite 
atsakymą po portretu, kurį pridedu. Tėtė paskyrė mūsų išvykimo 
dieną poryt; ar bus naujoji tėvynė mums tokia pat brangi, kaip 
ta, kurią mes paliekame? Į šį klausimą gali atsakyti — ar 
verta kalbėti, kas? Perskaitę žodžius ant portreto, jūs suvoksite, 
apie ką aš galvoju. Šiame užraše išreikšta viskas, ką gali išsaky- 
ti moteris. Šiuose keliuose žodžiuose aš siūlau jums savo širdį; 
priimkite ją, kaip brangiausią dovaną, kokią tiktai aš turiu. 

Pereidama prie buitinių reikalų, kurių neišvengsi šiame pa- 
saulyje, aš pranešu jums, kad antradienį rytą, kaip manau, labai 
anksti, iš Natčezo išplaukia garlaivis į Red Riverį. Mes nuvyk- 
sime šiuo garlaiviu į Načiotochesą ir tenai kuriam. laikui apsi- 
stosime, kadangi tėtė ten ruošis tolimesnei kelionei į Teksasą. 


Iki šio laiko mes dar nežinome, kurioje „Naujojo Chanano“ 
dalyje bus įkurta mūsų rezidencija. Tėvelis galvoja apie vieną 
vietą prie Kolorado ištakų, ten, sako, nuostabi šalis. Jūs buvote 
tose vietose ir žinoma jas puikiai pažįstate. Siaip ar taip, kurį 
laiką, ne mažiau kaip šešetą savaičių, mes praleisime Načio- 
tochese; žinoma, man nėra ko jums priminti, kad šiame mieste 
yra paštas, kuris ne tiktai gauna laiškus, bet taip pat juos išsiun- 
čia — įsidėmėkite, išsiunčia. Pirmiau, negu mes iškeliausime 
į prerijas, kur galbūt visai neegzistuoja pašto ryšiai, aš kruopš- 
čiai jums rašysiu apie mūsų numatomą įsikurdinimo vietą, su 
paaiškinimais, kaip ją surasti. Ar turiu aš leistis į smulkius vie- 
tovės aprašinėjimus, ar galiu tikėtis, kad jūsų nuostabus nuo- 
vokumas padės jums mus surasti? Kalbama, jog meilė akla; 
aš gi tikiuosi, brangusis Čarlzai, kad jūsų meilė ne tokia, 
kitaip jūs, ko gero, nesurastumėte kelio pas jus mylinčią moterį. 

Beje, kam gi aš rašau dalykus, apie kuriuos tikiuosi pakalbėti 
su jumis per būsimąjį pasimatymą prie magnolijos — prie mūsų 
magnolijos. Liūdna galvoti apie šį pasimatymą, kuris bus pasku- 
tinis mums brangaus medžio šešėlyje — paskutinis, kolei mes vėl 
nesusitiksime Teksase, prerijoje, kur galbūt visai nėra medžių. 
Vis dėlto puiku: ten mes daugiau neišsiskirsime; mes susitikinėsi- 
me atvirai ir nesirinksime tamsios nakties arba medžių šešėlių. 
Esu tikra, jog tėtė neprieštaraus mūsų vestuvėms; tikiuosi taip 
pat, brangusis Čarlzai, kad jis ir dabar pritartų mūsų sumany- 
mui, jeigu ne jo sunki padėtis. Jam, žinoma, atrodo — tačiau 
nė žodžio daugiau. Per pasimatymą prie; magnolijos viską pa- 
pasakosiu. 

Pirmadienio vakarą, apie dešimtą valandą — kaip ir visada. 
Nepamirškite, kad kitą rytą anksčiau, negu miško giesmininkai 
jus pažadins, aš būsiu jau toli nuo čia. Junona nuneš šiandien 
laišką į jums žinomą vietą; jūs sakėte, kad patikrinate ją kiek- 
vieną dieną ir todėl turite gauti mano laišką laiku. 

Jūsų Elena Armstrong“. 


Bilis buvo pakankamai nuovokus, kad iš laiško turinio su- 
voktų visą reikalo esmę, jis taip pat puikiai suprato, koks jam 
būtų pavojingas, paprasto atsitiktinumo dėka regėto nusikaltimo 
išplepėjimas. Jis griežčiausiai įsakė savo Žmonai saugoti viską 
paslaptyje, o Febai jos vaikų tėvo gyvybė buvo tokia brangi, kad 
ji laikė prikandusi liežuvį. 

XII skyrius 


GARLAIVYJE 


Kitą rytą po Ričardo Darkės piktadarystės, dar prieš auš- 
rą, iš pulkininko Armstrongo namų vartų išriedėjo pakrautas 
furgonas; Armstrongo plantacija dabar jau įstatymo keliu buvo 
perduota Efraimui Darkei. Paskui furgoną sekė sena šeimos 
karieta, kurioje sėdėjo Arčibaldas Armstrongas ir jo abi duk- 
ros. Važiuoti jiems teko netoli, iki Natčezo prieplaukos, buvu- 
sios už kelių mylių nuo pulkininko plantacijos; iš čia Armstron- 
gai nusprendė tęsti kelionę Red Riverio garlaiviu. Nors senas 
pulkininkas įvykdė visus įsipareigojimus, reikalaujamus šalies 
įstatymų, bet vis dėlto, suvokdamas visą savo padėties sunku- 
mą, jis nenorėjo palikti savo gimtojo lizdo dieną. Iš jo turto jam 
dar liko pakankamai lėšų, kad kaip reikiant įsikurdintų Tek- 
sase; tačiau didesnę turto dalį jis pavertė grynais pinigais, pa- 
siėmęs apie pusę tuzino vergų, tarp kurių buvo ir Junona. Sau- 
lė dar nepasirodė virš horizonto, kai Armstrongai atvyko į Nat- 
čezą ir nedelsdami persėdo į garlaivį. Greitai buvęs plantatorius 
ir jo dukros stovėjo garlaivio viršutiniame denyje, už damų 
kajutės, ir lydėjo žvilgsniais pažįstamą miestą, tarp kurio ge- 
riausios visuomenės jie pragyveno tiek metų ir kur Elena Arms- 
trong buvo pirmoji gražuolė. Elenos akyse blizgėjo ašaros, bet 
visai ne dėl to, kad jai teko keisti savo puikią padėtį į gyveni- 
mą Teksaso blokhause; ji su džiaugsmu būtų pakėlusi šią per- 
mainą, jeigu tiktai Klansis būtų jai ištikimas; o dabar — dingo 
auksinės svajos. Beje, kam? Jai — galbūt, bet tik ne jam. Su 
savo nauja mylimąja, jauna kreole, apie kurią pirmąkart iš- 
girdo iš Ričardo Darkės, Čarlzas greitai pamirš šventą priesai- 
ką, jo duotą magnolijos šešėlyje. Bet ar pajėgs Elena iš atmin- 
ties ištrinti tas laimingas minutes, iš kurių dabar beliko baisus 
ilgesys širdyje? Ne, net ir tuo atveju, jeigu visi Teksaso vande- 
nys įgautų mitologinės Letos savybę. 

Sužinojusi apie Klansį ištikusią nelaimę, Elena, suprantama, 
būtų liūdėjusi nė kiek ne mažiau, bet tada jos liūdesys būtų bu- 
vęs visai kitoks. O tam pulkininkui Armstrongui tereikėjo iš- 
vykti tiktai keliomis valandomis vėliau. Galbūt vargšė mergina 
būtų suradusi tam tikrą nusiraminimą, žinodama, kad mylimasis 
jos neišdavė. Betgi pirmiau, negu ši žinia galėjo pasiekti, ji jau 
buvo toli nuo tos vietos, kur vyko baisi drama. Suprantama, 

žinodama viską, ji būtų graudžiai verkusi, bet ne įžeistos mei 
lės, o tyliomis, sielą raminančiomis ašaromis, netekus mylimo 
žmogaus. 

Didžiuliai garlaiviai, plaukiojantys vakarinėmis Amerikos 
upėmis, turi maža ką bendro su juodais, žemais, panašiais į 
žvejybinius .Atlanto vandenyno garlaiviais. Misisipės garlaivis 
panašus į ilgą, galuose suapvalintą ir nudažytą balta spalva, 
dviaukštį namą, kurio viršutinis aukštas šviečia visa eile įstik- 
lintų langų. Langai tuo pačiu metu tarnauja išorinėmis duri- 
mis į vadinamą „ištisinį“ atvirą denį, o vidinės durys veda į 
pagrindinę kajutę arba salę, užimančią visą laivo ilgį ir pada- 
lytą pertvaromis į tris skyrius. Paskuigalyje yra moterų kaju- 
tė, viduryje — valgykla, o priekyje — bufetas, kurį lanko vien 
vyrai: ten galima rūkyti, gerti ir žaisti kortomis. Langai nuka- 
binėti žaliomis užuolaidomis, apsupti siauru balkonu, turinčiu 
turėklus, kad apsaugotų neatsargius keleivius nuo atsitiktinio 
kritimo; virš balkono, vietoj stoginės, kyšo garlaivio stogas. 
Virš stogo matosi du kaminai, kartais išleidžiantys tirštus bal- 
tus dūmus; trečias, atsarginis kaminas, švilpdamas veržliai iš- 
spjauna garą. Vienu tokiu garlaiviu, išsiskiriančiu nuo kitų šios 
rūšies laivų tuo, kad neturi šoninių ratų, kurie čia buvo pakeis- 
ti povandeniniu sraigtu, kraustėsi į Vakarus pulkininkas Arms- 
trongas su savo šeima. Garlaivis jau įplaukė į Red Riverį Lui- 
zianos valstijoje, ir veržėsi priekin prieš greitas, drumstas ban- 
gas tokiu greičiu, kokį jam galėjo suteikti šimto arklio jėgų 
mašina. 

Atėjo antras po išvykimo iš Natčezo vakaras; buvo dar nela- 
bai vėlu. Šviesa, prasiskverbianti pro žaliuzes rodė, kad dar 
nedaugelis keleivių išsirengė poilsiui. Garlaiviu plaukė daug da- 
mų, tad Armstrongo dukterys neturėjo priežasties nuobodžiauti. 
Vis dėlto viena jų, matyt, atidavė pirmenybę vienatvei. Nuo 
varginančių salono komplimentų Elena paprastai gelbėdavosi 
galerijoje, už damų kajutės, kur galėdavo pasilikti visiškai vie- 
na. Bendroje kajutėje beveik kiekviena dama, keliaujanti gar- 
laiviu, neišskiriant ir Elenos sesers, turėjo savąjį patrauklų 
magnetą. Džesei asistavo jaunas plantatorius Diupre, kreolas 
iš Luizianos, grįžtantis iš Natčezo, kur jis buvo su reikalais, 
į savo dvarą netoli Načiotocheso. Gražus, tamsus kreolo veidas, 
su juodomis, kaip anglis akimis ir tankiomis garbanomis, jau 
per pirmąsias dvidešimt keturias kelionės valandas padarė di- 

delį įspūdį Džesės širdžiai; o jinai, savo ruožtu, švelniu rožinio 
rausvumo kontrastu, žydromis akimis ir paauksuotais plaukais 
taip pat suspėjo išsikovoti nedidelę pergalę prieš jaunąjį plan- 
tatorių, tad po pirmųjų penkių mylių, nuplauktų Red Riveriu, 
nesunku buvo pastebėti, kad jauni žmonės neturėtų nieko prieš 
tęsti šią kelionę visą likusį gyvenimą. Pulkininkas Armstrongas 
taip pat pastebėjo, kad „žuvelė kimba“, tačiau savo ruožtu ne- 
parodė nė mažiausio nepasitenkinimo: Diupre visiems plaukian- 
tiems garlaiviu buvo žinomas ne tiktai kaip turtingiausias Lui- 
zianos plantatorius, bet taip pat kaip drąsus, išsilavinęs ir kilnus 
jaunuolis, turintis daug energijos. Vadinasi, Džesės pasirinkimas 
buvo nekvailas, nors šičia jai turtai nevaidino jokios rolės; ji 
tiesiog pasidavė meilės instinktui, prie kurio įsipainiojo natūrali 
geidulingumo dalis. 

Vyresnioji sesuo Elena nejautė jokio pavydo Džesei. Meilė, 
užpildžiusi jos širdį, negalėjo būti pakeista niekuo kitu, o jeigu 
ji ir slėgė krūtinę regint Džesės laimę, tai tik todėl, kad ji nega- 
lėjo pritarti savo seseriai. Tuo metu, kai Elena, stovėdama ga- 
lerijoje mechaniškai sekė akimis lengvus vandens purslus, išme- 
tamus garlaivio sraigto, jos mintys darėsi vis niūresnės. Žmogus, 
kuriam ji atsidavė visa širdimi, ją metė nedvejodamas ir atėmė 
jai bet kokį norą gyventi. Kaip giliai ji jautėsi pažeminta tos 
beribės ištikimybės, kurią išsakė šiam žmogui paskutiniame 
laiške. Prie atstumtos meilės kančių dar prisidėjo karčios gėdos 
jausmas dėl savo nemoteriško poelgio. Beje, juk visam šiam da- 
lykui galima iš karto padėti tašką. Vienas žingsnis už balkono 
turėklų, vienas šuolis į drumstas, kunkuliuojančias bangas; po 
to — minutės kova ne dėl išsigelbėjimo, bet atvirkščiai, jį ga- 
lutinai įveikti, — ir viskas bus baigta, visos kančios išnyks dėl 
vieno ryžtingo žingsnio. Bet kodėl Elena delsė? Jos negalėjo 
sulaikyti nei meilė gyvenimui, nei mirties baimė. Mėnulis aukš- 
tai kybojo melsvame skliaute, siųsdamas savo permatomus spin- 
dulius į vandens paviršių. Kartais garlaivis, greičiausia, pri- 
silaikydamas upės farvaterio, beveik liesdavo krantus, bet kartu 
Elena aiškiai galėjo girdėti baisių aligatorių, sujudintų sraigto 
smūgių, pliaukšėjimą. Ji tatai ir matė, ir girdėjo, bet neviltis, 
apėmusi vargšę merginą, buvo tokia didelė, kad įveiktų bet 
kokią baimę. 

Laimei, šią minutę švelni ranka nusileido ant Elenos peties 
ir už jos pasigirdo minkštas skambantis balsas. 

— Elena, — maloniai kalbėjo Džesė, nenujausdama, kas dė 
josi jos sesers sieloje, — kodėl tu ligi šiol pasilikai lauke? Nak- 
tis vėsi, ir tu gali lengvai persišaldyti. Eime į kajutę, ten pas 
mus susirinko puiki kompanija ir mes norime žaisti kortomis. 
Eikime! 

Elena atsisuko. Ji krūptelėjo nuo sesers prisilietimo, kaip 
nusikaltėlė, sugauta nusikaltimo vietoje. Džesė pastebėjo šį keis- 
tą susijaudinimą, bet priskyrė jį visai kitai priežasčiai ir tęsė: 

— Būk suaugusia moterimi, Elena, tikra moterimi, kokią 
aš pažinojau tave iki šiol. Negalvok daugiau apie jį. Mes abi 
keliaujame į kitą kraštą ir susikursime naują gyvenimą. Užmiršk 
praeitį ir rūpinkis ateitimi. Pagalvok apie mūsų tėvą. 

Šie žodžiai, trenkę Eleną tarsi elektra, kartu paveikė kaip 
gydomasis balzamas; jie palietė merginos širdyje pačią jautriau- 
sią stygą — dukters meilę. Ji apkabino rankomis Džesės kaklą, 
pabučiavo ją į rožinius skruostus ir tarė: 

— Sesute, tu mane išgelbėjai. 

Džesė, atsakiusi jai taip pat bučiniais, nustebusi pažiūrėjo 
į Eleną, tačiau nesuprato nei jos žodžių prasmės, nei beviltiško 
tono, kuriuo jie buvo ištarti, nei konvulsinio virpesio, apėmu- 
sio seserį. Vis dėlto Elena nedavė jai laiko klausinėjimams ir 
tęsė: 

— Dabar skubėk į kajutę ir surenk žaidimą kortomis, o aš 
ateisiu pas jus anksčiau, negu jūs suspėsite jas išdalinti. 

Džiaugdamasi gera permaina sesers sieloje, Džesė be žodžių 
pakluso; tačiau vos spėjo ji užverti paskui save stiklines kajutės 
duris, kai Elena vėl priėjo prie galerijos pinučių. Garlaivio ra- 
tas sukosi nenutrūkstamai, išmesdamas toli į vandens paviršių 
rausvas putas. 

„Prieš prasidedant kortų žaidimui, aš privalau dar pabaigti 
kitą žaidimą“, — pagalvojo Elena, išsiimdama iš kišenės laiškų 
pluoštą, perjuostą žydra atlasine juostele. Atrišusi juostelę, 
ji pradėjo plėšyti vieną laišką, paskui kitą, mesdama skutelius 
į vandenį. Paskutinė atsidūrė Klansio nuotrauka, kurią jis kaž- 
kada dovanojo, klūpėdamas prieš ją ant kelių. Elena šios fo- 
tografijos nesunaikino kaip laiškų, nors iš pradžių ir galvojo taip 
pasielgti; ji atsuko ją į mėnulio spindulius ir ėmė įdėmiai ap- 
žiūrinėti. Keisti, niūrūs prisiminimai šmėstelėjo merginos gal- 
voje, kada ji įsižiūrėjo į bruožus, taip giliai palietusius jos sie- 

l4. Kas būtų galėjęs atsakyti, kas vyko tuo momentu jos širdyje 
ir kiek ji buvo priblokšta! Ji kažkam ryžosi, bet delsė savo min- 
tis vykdyti. Umai ausyse vėl pasigirdo sesers žodžiai, tarsi iš- 
plaukę iš putojančių upės bangų: „„Mes turime pagalvoti apie 
tėvą“. Šis trumpalaikis balsas viską nusprendė. Elena priėjo prie 
balkono krašto ir sviedė portretą į garlaivio ratą: 

— Išnyk, — sušuko ji, — paveiksle to, kurį aš kadaise mylė- 
jau ir kuris taip žiauriai apgavo mane! Išsibarstyk skuteliais 
taip, kaip tu sudraskei mano vargšę širdį. 

Atodūusis, išsiveržęs iš vargšės merginos krūtinės, kada Klan- 
sio nuotrauka išnyko bangose, buvo panašesnis į riksmą, į be- 
viltišką iškankintos širdies dejonę. 

Artėdama prie kajutės, Elena nejuto jokio noro dalyvauti 
kajutinės publikos žaidime. Ji nusprendė užeiti minutei į „ištisi- 
nį“ denį, kad nusiramintų ir susitvarkytų savo drabužius; šiuo- 
metu ji dar kartą metė žvilgsnį į upės krantą, prie kurio gar- 
laivis priplaukė taip arti, kad nukarusios miško medžių šakos 
braukė balkono stogą. Kai kurie kiparisai, it marška pasidengę 
ilgomis ispaniškų samanų girliandomis, nuo sausros išdžiūvo ir 
tiesė savo ilgas, nuogas šakas, panašias į skeleto kaulus. Eleną 
pagavo netikėtas siaubas, ir ji pajuto didelį palengvėjimą, kai 
garlaivį vėl apsupo neperregima tamsa. Bet staiga kiparisų še- 
šėlyje, neaiškiai blyksint kibirkštims, išlekiančioms iš garlaivio 
kamino, ji pastebėjo veidą — Čarlzo Klansio veidą, kuris matėsi 
toli tarp medžių, viename aukštyje su galerijos stogu. Ar tai 
įmanoma, — nejaugi tai iš tiesų buvo jis? Ne, tai paprasčiausias 
jausmų žaismas, vaiduoklis, sukurtas pakrikusios vaizduotės. 
tačiau Elena galutinai nesuspėjo išspręsti šio klausimo. Pir- 
miau, negu iš jos akių išnyko mylimo žmogaus paveikslas, pora 
juodų gyslotų rankų ištįso virš jos galvos, šiurkščiai stvėrė ją 
už talijos ir pakėlė į orą. 


XIII skyrius 


UŽ BORTO 


Iš pradžių Elena Armstrong pasijuto pakelta į orą ir pasili- 
ko tokioje padėtyje iki to laiko, kolei garlaivis nepasitraukė iš 
po jos kojų; šią minutę ją pastebėjo Džesė, išbėgusi į beviltišką 
sesers klyksmą ir ėmusi, savo ruožtu, šaukti pagalbos. Tada 

kažkas, laikęs Eleną, ją išleido, ir ji pajuto, kad kreditas iui 
bingo aukščio į vandenį, paskui jos ausyse pasigirdo dusliu 
triukšmas, užgniaužė kvėpavimą ir, pagaliau, ji prarado 547110 
nę — vienu žodžiu, pajuto visa tai, ką jaučia skęstanlis. Ka 
dangi Džesė toliau šaukė pagalbos, tai greitai visi keleiviai iš- 
bėgo į galeriją. Sauksmas „kažkas nukrito už borto!“ buvo iš- 
girstas mašinisto, kuris nedelsiant sustabdė garlaivį. Džesė, buvu- 
si vienintelė nepaaiškinamo nuotykio su jos seserimi liudininkė, 
buvo taip susijaudinusi, kad negalėjo nieko paaiškinti ją apsu- 
pusiems keleiviams. Ji ir toliau šaukė: 

— Mano seserį pagriebė iš garlaivio. Ji nukrito į vandenį! 
O, gelbėkite — gelbėkite ją! 

— Kur nukrito? — pasigirdo kažkieno ryžtingas balsas. 

— Štai ten — po dideliu medžiu. Iš pradžių ji kabėjo ore 
ir po to pliumptelėjo į upę. Aš girdėjau vandens pliaukštelėji- 
mą, bet jos jau daugiau nemačiau. Mielaširdingasis dangau. 
O, Elena — kur gi tu? 

Iš keleivių, apsupusių Džesę, vienas absoliučiai išsaugojo 
dvasios šaltakraujiškumą ir gavęs reikalaujamą atsakymą ne- 
delsiant griebėsi reikalo. Diupre nusimetė švarką ir batus, per- 
šoko per galerijos turėklus ir nuplaukė į nurodytą vietą. „Kil- 
nus, ryžtingas žmogus“,— buvo pirmoji Džesės mintis, kurią 
jos jaunikio didžiadvasiškas poelgis privertė minutei užmiršti 
pavojų, ištikusį seserį. Dabar šis pavojus jos akyse jau praėjo, 
nes ji visiškai tikėjo mylimo žmogaus vikrumu ir jėga; jai jau 
rodėsi, kad Elena išgelbėta. Degančiomis nuo karštligiško jau- 
dulio akimis žiūrėjo ji žemyn į vandenį, apgaubtą tamsos, ka- 
dangi mėnulis pasislėpė už medžių viršūnių. Ar jis galėjo ką 
nors matyti tokioje tamsoje! Ji absoliučiai nieko negalėjo įžvelg- 
ti. Upė šioje vietoje buvo labai gili, stiprios tėkmės ir, vietomis, 
su pavojingais sūkuriais; be to, prie krantų vartėsi siaubingi 
aligatoriai — viso šito pakako, kad žmonės, žiūrintys pro bor- 
tą, imtų nerimauti ne tiktai dėl jaunos, puikios damos likimo, 
bet ir kilnaus džentelmeno, besistengiančio ją išgelbėti. Visai 
kitas jausmas, negu paprastas nerimas, pasireiškė Džesės Arms- 
trong trūkčiojančiame širdies plakime ir veide, kada praslinko 
jau daug laiko, o kreolas vis dar nepasirodė; merginos nerimas 
virto didžiule neviltimi, o tėvas, stovintis greta jos, buvo blogas 
guodėjas, todėl, kad pats nebuvo įsitikinęs laiminga šio nuotykio 
pabaiga. 

Nedelsiant į vandenį buvo nuleista gelbėjimo valtis su irk- 
luotojais, ir ji tuojau atsidūrė toje upės vietoje, kur paskutinį 
kartą matė Diupre. Visi klausėsi įtempę dėmesį. Pagaliau iš 
tamsos pasigirdo džiaugsmingas šauksmas: „Ji išgelbėta!“ ir 
įkandin šiurkštus bocmano balsas: 


— Viskas tvarkoj! Abu pas mus valtyje. Kur priplaukt? 

Buvo paduotas lynas ir greitai pasigirdo komanda: Pritvir- 
tink!“ 

Šviesa, deganti garlaivio galerijoje, apšvietė priplaukusią 
valtį, keleiviai išvydo joje jauną moterį su suknele, nudažyta 
ochrine vandens spalva; jos galva ilsėjosi ant vyriškio kelių, 
kurio drabužiai buvo taip pat kiaurai permirkę. Dama nerodė 
nė mažiausių gyvybės ženklų ir jos išvaizda galėjo sukelti tik 
gailestį; beje, tai truko neilgai. Praslinkus keletai minučių po 
to, kai Elena Armstrong buvo įnešta į „ištisinį“ denį, senasis 
pulkininkas paskelbė nusiminusiems keleiviams džiaugsmingą 
žinią, kad dukra išgelbėta ir pavojus praėjęs. 

Kada abi seserys pasiliko dviese, Džesė pradėjo taip: 

— Nebijok manęs ir sakyk tiesą, Elena. Kodėl tu šokai už 
borto? | 

— Šokau už borto? Ką tu kalbi, Džese? Aš pati dar gerai 
nieko nesuvokiau; visa tai įvyko taip paslaptingai. 

— Aš išvydau tave iš pradžių ore, tarytum tau būtų išaugę 
sparnai ir tu nuskridai, tarsi angelas. Vėliau tu, rodos, nukritai, 
ir aš išgirdau vandens pliaukštelėjimą. O, Elena, kokia baisi mi- 
nutė! Kaip tai galėjo įvykti? 

“ — Aš pati sau uždaviau šį klausimą, kada tu mane matei 
kybančią ore. Nors aš buvau labai susijaudinusi, vis dėlto su- 
radau paaiškinimą; reikalas, pasirodo, labai paprastas. Kada 
aš pasilenkiau per turėklus, dvi stiprios kaulėtos rankos nutvė- 
rė mane, palaikė keletą minučių ore ir po to metė į vandenį, 
kur aš tikriausiai būčiau prigėrusi, jeigu ne Luji — tavo mielas 
Luji! Nenuostabu, kad tu pamilai jį, Džese: jis visiškai to vertas. 
Dabar aš galiu tau pritarti, nors mano širdis ir mirė meilei. 

— Brangioji Elena, nešnekėk šitokių žodžių, prašau. Bet 
tu nepaaiškinai man paties nesuprantamiausio: kas iškėlė tave į 
orą? Tu užsiminei apie kažkokias rankas — kieno tai rankos? 

— Vieno milžiniško kipariso rankos. Dabar aš viską sau 
išsiaiškinau. Ilga ir stipri, gale susidvejinusi, šaka užkabino gar- 

laivio stogą, 0 po to, išsivadavusi, pagriebė mane ir sviedė į van 
denį. 

Džesė su džiaugsmu išklausė šį paaiškinimą, kadangi dabar 
išnyko iki šiol ją kamavęs įtarimas. Jos sesuo nebuvo sugalvo- 
jusi nusižudyti. 


XIV skyrius 
x Xx * 


Žinia apie Klansio motinos mirtį greitai pasklido ir sukėlė 
aplinkiniams gyventojams tokią didelę užuojautą, kad kitos die- 
nos vakarą prie našlės trobelės susirinko didžiulė minia. Vėl 
buvo įvykdytas nusikaltimas, kurio auka reikalavo teisingo kerš- 
to, ir susirinkę medžiotojai bei plantatoriai svarstė, kaip geriau 
visa tai įvykdyti. Tai buvo prisiekusiųjų teismas, bet vietoj tei- 
sėtų dešimties teisėjų, dalyvavo ne mažiau dvidešimties, be to, 
Simenonas Vodlėjus, visiems pritarus, buvo išrinktas pirmininku. 
Teko nagrinėti dvigubo pobūdžio klausimą: ar buvo Čarlzas 
Klansis nužudytas? Jeigu taip, tai kas jo žudikas? Į pirmąjį 
visi atsakė teigiamai; tačiau kur imti įrodymus žmogui, areštuo- 
tam teismo dienos rytą, apkaltinti? Ginčai šiuo klausimu vyko 
ramiai ir apgalvotai, ir jie būtų suteikę garbą bet kuriam civi- 
lizuotų prisiekusiųjų teismui. Buvo kalbama ne tik apie turi- 
mus akivaizdžius įrodymus, bet taip pat apie tuos nusikaltimo 
motyvus, kurie galėjo įvykti dėl asmeninių santykių tarp nu- 
žudytojo ir Ričardo Darkės. Apie nesantaiką, egzistavusią tarp 
abiejų ir galėjusią būti žmogžudystės įvykdymo pretekstu, nie- 
ko nebuvo žinoma: taip pat mažai žinojo ir apie jaunojo plan- 
tatoriaus kaltinimus Armstrongų šeimos atžvilgiu. Tiesa, sklido 
gandai, kad Darkė atkakliai kaulijo Elenos rankos; tačiau nie- 
kam neatėjo į galvą, jog Klansis galėjo būti jo varžovu, kadangi 
garbinga pulkininko Armstrongo vieta aukščiausiuose visuo- 
menės sluoksniuose atmetė, matyt, bet kokią santuokos tarp 
Elenos ir jaunojo medžiotojo galimybę. Drauge Klansis taip 
gerai mokėjo saugoti savo paslaptį, kad apie ją nutuokė labai 
nedaug kas, tame tarpe jo motina. Jeigu pati Elena būtų galė- 
jusi duoti parodymus, tai, žinoma, teismas greitai būtų paskel- 
bęs nuosprendį ir nedelsiant būtų jį įvykdęs; bet Armstrongo 
duktė tuo metu plaukė Red Riveriu už šimto mylių nuo nusi- 

kaltimo vietos ir niekas nesuvokė, kad būtent čia būtų galima 
išaiškinti sudėtingą reikalą. Praėjo keletas valandų apklausinė- 
jant liudytojus; buvo pakartotinai išnagrinėti visi įrodymai, 
kurie galėjo duoti pagrindą apkaltinti Ričardą Darkę, tačiau 
teisėjai nepasiekė jokių teigiamų rezultatų. Nors ir buvo įro- 
dyta, kad atnešta Vodlėjaus įo išpjauta iš kipariso kulka, išlėkė iš 
dvivamzdžio, tačiau ji negalėjo būti pakankamu įkalčiu, kurio 
pagrindu būtų galima pakarti žmogų, jeigu net ji būtų buvusi 
surasta Klansio lavone. Kraujas ant medžio, žinoma, buvo įro- 
dymas, kad kulka iš pradžių pabuvojo gyvame kūne; betgi kie- 
no kūne — žmogaus ar gyvulio? Kulkos skylė teisiamojo švar- 
ke taip pat nedavė didelio avanso, nors Klansio šautuvas ir buvo 
surastas iššautas. Darkė kategoriškai atsisakė šiuo klausimu 
duoti parodymus ir atrėžė šerifui, kad su laiku viskas paaiškės 
teisme. Įtartiniausias atrodė Darkės poelgis po kiparisu ir šuns 
elgesys su juo. Tarkime, pastarąjį jis stengėsi paaiškinti; vis 
dėlto jo žodžiai nekėlė didelio pasitikėjimo; kodėl tada šuo buvo 
ramus susirinkimo prie Klansio trobelės metu ir ėmė pulti ant 
kaltinamojo prie kipariso, kur jis, be abejonės, paskutinį kartą 
matė savo šeimininką. Po to pokalbis vyko apie pėdsakus, pa- 
stebėtus Vodlėjaus ant pelkės kranto. Senasis medžiotojas po 
Ričardo Darkės arešto nedelsdamas nuvyko su Heivudu į nusi- 
kaltimo vietą ir įsitikino, kad pėdsakai palikti kaltinamojo batų. 

Sekdami visa grandimi įrodymų, teisėjai pagaliau įsitikino 
teisiamojo kalte, 'bet dar nenusprendė, kaip jiems toliau veikti. 
Buvo jau pusiaunaktis, kai po trobelės langu staiga pasigirdo 
baikštus balsas, negrų dialektu klausiantis „masos Vodlėjaus“. 

— Jis čia,— atsakė medžiotojas, pamėgdžiojantis kalban- 
čiojo stilių.— Kas atsitiko? A, čia, atrodo, Bilis? 

— Ša, masa Vodlėjau, netarkite mano vardo, kad jūsų 
žmonės neišgirstų; jeigu jūs tai padarysite, tai Bilis prapuolęs 
žmogus. 

— Ko gi tau reikia, Bili? Kodėl taip paslaptingai? A, tu tik- 
riausiai išėjai iš namų be leidimo, bet nebijok, mano drauge, 
aš tavęs neišduosiu. O ko tu atėjai? 

— Išeikite pas mane, masa Vodlėjau, kad žmonės manęs 
nepamatytų; tada aš jums papasakosiu viską — o, daug papasa- 
kosiu, nuo šito priklauso gyvenimas ir mirtis. | 

Vodlėjus atvėrė duris ir, išėjęs į kiemą, nusekė paskui neg- 
rą, prie netolimais stovinčio medžio. Negras pradėjo taip: 

— Masa Vodlėjau, jūs norite žinoti, kas užmušė Šarlį Klan- 
sį? . 
— Žinoma, noriu, dėl to mes ir susirinkome čia, Bili. Bet kas 
gi gali pranešti mums tikslius duomenis. 

— Negras gali. 

— "Tu kalbi rimtai, Bili? 

— "Taip rimtai, kad net negalėjau miegoti, kol mano širdy- 
je buvo ši paslaptis. Ir senoji Feba taip pat nemiega; ji man ne- 
norėjo duoti ramybės, kolei aš neperduosiu šios paslapties teisin- 
gumui. Ji sako, kad tai krikščionio pareiga, o mes juk priklau- 
some metodistams ' . Todėl aš sakau jums, kad žmogus, nužudęs 
Šarlį Klansį, mano masa — jaunas masa, Ričardas. 

— O kokie tavo įrodymai, Bili? 

— Aš mačiau tai savo akimis, o jeigu nemačiau, tai gir- 
dėjau. | 

— Ačiū dievui, reikalas atrodo, pradeda aiškėti. Pasakok, 
Bili, ką tu matei ir girdėjai. 

Skaitytojams jau žinoma, apie ką galėjo papasakoti negras. 
Vodlėjui Bilio žodžiuose nebuvo nieko naujo ir stulbinančio, 
nes juose tik pasitvirtino tai, kas buvo jau sužinota kitais keliais; 
senasis medžiotojas, baigus Biliui pasakoti, pastebėjo: 

— Taigi, tavo šeimininkas pametė laišką, kurį tu perskai- 
tei. Kur gi jis? 

Bilis jam atidavė laišką su nuotrauka. 

— Gerai, Bili, dabar aš manau, visas reikalas lengvai paaiš- 
kės. Ką gi man daryti su šituo laišku? 

— O, masa Vodlėjau, jūs tai žinote kur kas geriau. Jeigu 
senis Efraimas Darkė sužinos, ką padarė Bilis, tai negro gyvybė 
nebus verta oposumo kailiuko; jį muš botagu kiekvieną die- 
ną, kol jis numirs. 

— Žinau,— mąsliai sumurmėjo medžiotojas, — bet aš priža- 
du tau, kad tau nieko blogo neatsitiks, Bili. Tavo parodymai 
prieš teismą juk neturi jokios reikšmės, ir todėl mes juos palik- 
sime nuošaly. Mums nebereikia daugiau jokių įkalčių, ir aš ne- 
galvoju, kad ši byla galėtų užsitęsti. Eik namo ir būk ramus. Te- 
gul velniai mane griebia, jeigu tau atsitiks kas nors bloga. 


' Metodistai (angl. Methodists) — protestantų atšaka; pasižymi doro- 
viniu rigorizmu, metodiška religine gyvensena; XVIII a. pirmoje pusėje meto- 
distai atskilo nuo anglikonų. Metodistų yra JAV, Pietų Afrikos Respublikoje, 
Didžiojoje Britanijoje, Australijoje.— Vertėjo pastaba. 

Su tokiu reikšmingu palinkėjimu Vodlėjus išleido Bilį ir su- 
grįžo į pasitarimų kambarį, kur jo su nekantrumu laukė drau- 
gai, nujaučiantys, kad Vodlėjaus pokalbis lietė jų bendrą rei- 
kalą. Vodlėjus papasakojo viską, ką girdėjo, tačiau nė vienu 
žodžiu neišdavė narsaus juodaodžio, kuris už suteiktą jam pra- 
nešimą rizikavo savo kailiu; senasis medžiotojas tik labai atsar- 
giai užsiminė apie negro paslaugumą ir sugebėjo išvengti viso- 
kių tolimesnių klausinėjimų šia tema. 

— Štai laiškas, kurį pametė Ričardas Darkė ir kurį atnešė 
mano pasiuntinys; galbūt jis dar labiau paaiškins nusikaltimo 
aplinkybes; nors aš viliuosi, kad viskas pakankamai aišku. 

— Taip, žinoma, — atsiliepė vienu balsu dalyvaujantys.— 
Ar verta dar svarstyti? Čarlzas Klansis nužudytas, ir šį nusikal- 
timą padarė Ričardas Darkė. Vis dėlto, paklausykime, kas rašo- 
ma laiške; perskaitykite jį, Spansi. 

Šie žodžiai buvo taikomi kolonijos mokyklos mokytojui, 
kuris priėjo prie durų, kur degė žvakė ir perskaitė adresą: 

— „ČCarlzui Klansiui“,o ranka moteriška. 

— Čarlzui Klansiui, — mašinaliai pakartojo daugelis balsų, 
ir vienas iš dalyvaujančių paklausė: 

— Tai tas pats laiškas, kurį pametė Ričardas Darkė? 

— "Taip, — atsakė Vodlėjus, — bet kantrybės, ponai! Paklau- 
sykime, kas ten parašyta. 

Iš pradžių buvo parodyta nuotrauka, kurią regint nustebi- 
mas vėl užvaldė susirinkusius, kadangi visi pažino Elenos Arms- 
trong portretą. Dėl užrašo: „Elena Armstrong — mylimam 
žmogui“ reikalas įgavo labai rimtą posūkį, nes sprendžiant iš 
adreso, laiškas buvo siųstas Čarlzui Klansiui. Vadinasi, tarp 
jaunos merginos ir nužudytojo egzistavo intymūs santykiai. 
Kada laiškas buvo perskaitytas iki paskutinės eilutės, vienas 
medžiotojas pastebėjo: 

— Ir šis raštas surastas pas Ričardą Darkę? 

— Žinoma,— atsakė Vodlėjus,— kadangi jis jį pametė. 

— Ir jūs tuo visiškai įsitikinęs, Simenonai Vodlėjau? 

— Negalima būti absoliučiai tikru tuo, ko pats nematei, 
bet aš taip tvirtai šituo tikiu, kad pasiryžęs kuo norite atsakyti 
už savo žodžius. 

— Yra apie ką pagalvoti! — sušuko vienas iš dalyvaujan- 
čiųjų.— Kam mums dar nuotrauka ir laiškas? Iš pat pradžių 

man buvo aiškų, kad Čarlzas Klansis nužudytas, ir kas iš čia 
esančių nežino žudiko vardo? 

— Ričardas Darkė! Ričardas Darkė! — pasigirdo iš visų pu- 
sių, ir minia ėmė smarkiai nerimauti, vieni užsidėjo savo šau- 
tuvus, kiti nuskubėjo prie arklių, kurie buvo pririšti netoli nuo 
susirinkimo vietos. Po dešimties minučių visi sėdėjo balnuose ir 
lėkė keliu į didžiausią apylinkės miestą; nors raiteliai ir nesusi- 
formavo į tvarkingą koloną, vis dėlto sudarė gana įspūdingą 
kavalkadą. Jeigu Ričardas Darkė iš savo kalėjimo būtų galė- 
jęs išvysti šiuos susierzinusius raitelius ir girdėjęs jų grasinimus, 
tai tikriausiai būtų drebėjęs labiau, negu purtomas drugio. 

Kitą dieną po Darkės arešto, antrą valandą po pusiaudienio 
raiteliai atvyko į svarbiausią apylinkės miestą. Jie jojo pa- 
drikai ir, matyt,be „vadovo; nesunku buvo pastebėti, kad visus 
juos įkvėpė ir tam tikrą tvarką palaikė bendra mintis. Jie sus- 
tojo prieš teismo pastatą, kur buvo kameros areštuotiems, nu- 
šoko nuo arklių, palikę juos likimo valiai, ir pasuko į kalėjimą. 
Bet priešakiniai nustebę sustojo, nes nebuvo kalėjimo sargo. 

— "Tuo geriau, — pagalvojo kai kurie.— Mums patogiau bus 
veikti. 

Tačiau sargo dingimas vis dėlto atrodė keistai. Negi jis pri- 
tarė atvykusiųjų raitelių ketinimams? O gal, sužinojęs apie jų 
drąsų sumanymą, iš baimės paliko savo postą? 

Kaip bebūtų, prižiūrėtojo nesimatė, ir raiteliams atsivėrė 
laisvas kelias, nors jų ir taip nebūtų galėjusi sulaikyti jokia įstaty- 
mo saugotojų valdžia ar šerifas su savo lazda. Būtų pavojinga 
Linčo įstatymo vykdytojams trukdyti, o teisėjas Linčas susirin- 
kimo punkte prieš Klansio našlės trobelę įsakė: ištraukti nusikal- 
tėlį iš kalėjimo ir pakarti ant pirmo medžio. Tvirtai pasiryžę tai 
padaryti, raiteliai pasuko į kamerą, kur turėjo būti kalinys; 
kai kurie pasiliko gatvėje, kad užkirstų bet kokį mėginimą pa- 
sprukti. Kalėjime buvo tamsu ir tylu; atvykėliai uždegė ugnį 
ir pamatė, kad kamera tuščia. Teisėjas Linčas veltui stengėsi: 
Ričardas Darkė, kruvinas žudikas, išvengė keršto. 

XV skyrius 
ŽINIOS Iš SENOSIOS KOLONIJOS 


Daugiau kaip už dviejų šimtų mylių aukščiau Red Riverio 
žiočių, Luizianoje, įsikūręs Načiotocheso miestas, viena iš se- 
niausių pietvakarinių gyvenviečių nuo tų laikų, kai ispanai ir 
prancūzai pirmą kartą pasirodė Misisipės slėnyje. Dviejų roma- 
niškų tautybių susiliejimas ir vėlesnė keltų, saksonų, skandinavų 
bei germanų rasių priemaiša, sudaranti amerikiečių gyventojus, 
kartu su juodaisiais ir raudonaisiais elementais, Luizianos gy- 
ventojams suteikia etnografinį savitumą. Šiuo metu įvairūs ame- 
rikiečių tipai, su visais jų originaliais ypatumais, jau ne taip aiš- 
kiai skiriami, kaip prieš dvidešimtį metų, kada klostėsi mūsų 
aprašomi įvykiai. 

Palyginus su kitais amerikiečių miestais, būtent su šiauri- 
niais, Načiotochesą galima pavadinti greičiau dideliu kaimu. 
Mediniai, moliu apdrėbti nameliai, pastatyti prancūziška ma- 
niera, su verandomis (kurias čia vadina piaca), su - aukš- 
tais stogais ir plytų šaligatviais, slėpėsi po artimos tropikams 
augmenijos šešėliu; portalai ir piacos buvo apipinti kabančiais 
vijokliniais augalais; šen ir ten matėsi begonijos, aristolochijos 
ir milžiniškos orchidėjinės gėlės, kurios kabojo virš namelių 
vartų, neleisdamos svilinantiems saulės spinduliams prasiskverbti 
pro langus ir pripildė orą švelnaus aromato; jų lapuose purpsėjo 
kolibriai ir plakėsi drugiai. Miesto gatvių vaizdas visur buvo 
vienodas ir įgaudavo didesnį žavumą tik dėl kokios nors mergi- 
nos galvytės, su juodomis kaip smala garbanomis ir tamsiomis 
akimis, baikščiai žvelgiančiomis iš verandos žalumos arba pro 
pusiau" nuleistas žaliuzes; reikia pastebėti, kad tais laikais 
gražioji Načiotocheso lytis priklausė romaniškajai giminei, sak- 
sonų blondinės dar nesuspėjo užklysti taip toli į pietryčius. 

Susitikus gatvėje damas, pagal nusistovėjusį paprotį, buvo 
privaloma nukelti skrybėlę, nusilenkti ir po to eiti savo keliu. 
Šio papročio laikėsi kiekvienas kultūringas vyras, ir kiekviena 
padoriai apsirengusi dama turėjo teisę būti pasveikinta, papras- 
čiausias krautuvininkas ar amatininkas galėjo sveikinti išdidžiau- 
sią ir puošniausią Načiotocheso gražuolę. Tačiau šituo elgesiu 
nebuvo leista užmegzti pokalbį ir tuo labiau pažintį; bet kurie 
bandymai peržengti paprasto mandagumo ribas galėjo būti 
palaikyti šiurkštumu ir buvo griežtai baudžiami. 

Tuo laiku, apie kurį kalbama, Načiotocheso gatvėse buvo 
galima sutikti dvi damas, ir šias damas visi praeiviai ypač uoliai 
sveikindavo; jaunosios damos buvo seserys, ką tik atvykusios 
į miestą ir apsistojusios centriniame jo viešbutyje. Jų pasirody- 
mas patraukė visuotinį dėmesį, ir praslinkus ne daugiau paros 
po seserų atvažiavimo visi jauni vyrai per dvidešimt mylių 
aplink miestą žinojo, kad jos buvo pulkininko Arčibaldo Armst- 
rongo, vykstančio iš Misisipės valstijos į Teksasą, dukros. 
Vargas, užgriuvęs buvusį Misisipės plantatorių, taip pat grei- 
tai tapo žinomas, nors ši aplinkybė neturėjo jokio poveikio 
jo dukrų likimui; priešingai, jeigu jis būtų norėjęs jas 
įdarbinti, tai visai nebūtų reikėję keliauti į Teksasą. Nesus- 
pėjo pulkininkas pagyventi mieste ir dešimties dienų, kai 
jį apsupo tuzinas jaunikių, kurie visi galėjo sudaryti labai 
geras partijas jo dukroms; tarp jų buvo net vienas kongre- 
so narys; taip pat asmenys, tarnaujantys teisės srityse, karininkai, 
advokatai, plantatoriai ir turtingi pirkliai. Žinoma, jie visi 
nieko nepešė, išskyrus vieną Luji Diupre, kuris, kaip mums 
žinoma, užkariavo. Džesės širdį. Džesė, dar prieš išvykstant iš 
senosios kolonijos, nusprendė likti su tėvu, bent iki to laiko, kol 
jis nepripras prie naujos vietos; Diupre nepriekaištavo. Jis net 
pasisiūlė lydėti savo uošvį į Teksasą ir dalyvauti įkuriant naują 
koloniją. Šį pasiūlymą jaunam plantatoriui įgyvendinti buvo 
lengva, kad jis, kaip ir daugelis kitų savininkų Luizianoje, 
jau seniai pats svajojo apie palaimintą šalį, neturinčią silpnos 
meksikiečių vyriausybės valdžios. 

Elena Armstrong buvo merginama dar stropiau, negu Džesė; 
Načiotocheso jeunesse doree! dėl jos tiesiog kraustėsi 
iš proto. Jau antrą savaitę po atvykimo dėl jos įvyko dvi ar trys 
dvikovos, laimei pasibaigusios be rimtesnių pasekmių. Ji, savo 
ruožtu, nesuteikė nė mažiausios dingsties panašiems mergini- 
mams, ji nė karto nieko nepadarė laimingo net šypsena ir kiek- 
vieną bandymą suartėti sutikdavo su šaltu abejingumu. Liūde- 
sys, nepalikęs jos veido, rodė, kad jos širdžiai buvo nelengva. 
Ji, matyt, negalėjo užmiršti kažkokios ankstesnės meilės, galbūt 
atstumtos; vis dėlto tai negąsdino jos naujųjų garbintojų, jau- 
nos merginos abejingumas dar labiau jaudino karštą pietiečių 
kraują ir varė juos beveik iki beprotybės. 


|! Jaunesse doree— (pranc.) auksinis jaunimas — Vertėjo pas- 
taba | 

Pirmąsias dešimt savo atvykimo į Načiotochesą dienų, Arči- 
baldas Armstrongas skyrė žmonių, tinkamų jo kolonijai Tek- 
sase, paieškoms. Jaunesniosios dukros jaunikio parama buvo 
labai laiku, kadangi jaunasis plantatorius turėjo daug turto, 
nemaža vergų ir galvijų; jis sutiko su nuotakos, nusprendusios 
neišsiskirti su tėvu, kolei pastarasis neįsikurs, pasiūlymu be to ir 
pats buvo apsėstas io neramaus jausmo, kuris traukia vakarų 
ir pietvakarių gyventojus tai į pietus, tai į vakarus. Be to, Luji 
Diupre turėjo garbėtroškos sumanymų Europoje; Prancūzijoje 
bendravo su keliomis žinomomis šeimomis (ir pats buvo garsios 
kilmės). Luizianoje jis reiškė ne daugiau už bet kurį kitą plan- 
tatorių, o štai Teksase, tolimoje pasienio srityje, kur ir buvo 
nukreiptas jo dėmesys, jis galėjo pirkti žemės po ketvirtadalį do- 
lerio už akrą, nustatyta vyriausybės kaina, ir po to, tinkamai 
apsirūpinęs, įkurti savotišką užatlantės grafystę. Pulkininkas 
Armstrongas šiuo atveju galėjo būti puikus sąjungininkas, nes 
buvusį Misisipės plantatorių, nežiūrint nusigyvenimo, vis dėlto 
visi gerbė ir jis galėjo prikalbinti tuos darbščius, sugebančius 
naudotis šautuvu ir kirviu vakarų naujakurius, be kurių koloni- 
joje tolimame Teksaso krašte rfiekas negalėjo turėti pasisekimo 
ir būti saugus. Padedant kreolo kapitalui sumanymas klostėsi 
gana neblogai; į pulkininko pareigas įėjo tik pasiruošimo prie- 
žiūra, kelionės ekipažų, jaučių ir mulų kinkinių pirkimas, tin- 
kamų žmonių ieškojimas ir, pagaliau, šeimų, norinčių kurtis 
kolonijoje, dokumentų patikrinimas. 

Šiuose reikaluose pulkininkas darbavosi visiškai savarankiš- 
kai, nes jo žentas, savo ruožtu, apsiribojo Nervus reru m! 
pristatymu ir daugiau nieko nenorėjo žinoti. 

Diupre buvo pernelyg užsiėmęs šviesiaplauke Džese, kad 
galvotų apie ką nors kita: ji buvo saulė, kurios spinduliuose 
jis šildėsi, ir be šios saulės jautėsi taip, kaip pavasario gėlė ūks- 
mėje. Jie mėgo pasilikti vienu du, ir Elenai Armstrong dažniau- 
siai tekdavo būti vienai arba savo tarnaitės, mulatės Junonos, 
"draugijoje. Junona, žinoma, pastebėjo liūdesį, slegiantį ponios 
širdį, tačiau nesugebėjo atspėti tikrosios jo priėžasties. Elena 
išmokė ją skaityti, ir nešdama savo šeimininkės laiškučius ji ne 
tik suprato tuos reikalus, bet ir žinojo vardą žmogaus, kuriam 


'! Nervus rerum — lot. (visų) dalykų nervas, t. y. pinigai.— 
Vertėjo pastaba, 

tie laiškai buvo adresuoti. Apie paskutinio laiško, patikėto Ju- 
nonai, likimą, Elena nepasakė nė žodžio, tad mulatė nieko ne- 
žinojo ir apie liūdnus įvykius, atsitikusius po Armstrongų iš- 
vykimo. Iš Načiotocheso dar neatėjo jokių žinių, ir Klansio 
dingimas negalėjo būti priežastimi gilaus, persipynusio su ne- 
viltimi, liūdesio, kurį išdidi panelė slėpė net nuo savo ištikimos 
tarnaitės. 

Mulatė buvo labai gera mergina ir negalėjo abejingai žiū- 
rėti į savo šeimininkės kančias. Be to, ji turėjo ir savo skausmą — 
jos mylimasis pasiliko senojoje kolonijoje, tiktai jai, na, ir dar 
vienam žmogui žinomoje vietoje; ją palaikė viltis, kad pabėgu- 
siam belaisviui pagaliau pavyks įveikti visus sunkumus ir pereiti 
į šalį, kur jam jau nebereikės bijoti Ričardo Darkės šunų. Kas 
jam beatsitiktų, mulatė buvo visiškai tikra jo meile ir nerodė 
dvasios silpnybės; ji turėjo jėgų užjausti savo šeimininkę, kuri, 
nepaisant gerosios Junonos pastangų, sulig kiekviena diena 
vis labiau ir labiau geso. 

Mulatė negalėjo abejingai žiūrėti į šias dvasines kančias, 
nesistengdama sužinoti jų tikrosios priežasties; greitai pasitaikė 
patogi proga mįslei įminti. Vieną rytą Junona, ne iš tuščio smal- 
sumo, bet įkvėpta kilnių paskatų, įėjo į merginos miegamąjį, 
kur Elena buvo viena ir padavė jai laikraštį. Tuo pasinaudo- 
dama mergina tikėjosi išsiaiškinti tikrąją ponios liūdesio prie- 
žastį. 

— Štai laikraštis, ką tik gautas iš Natčezo,— tarė labai 
susijaudinusi mulatė,— tikriausiai jame yra kokių nors nau- 
jienų. | 

Elena neramia širdimi sugriebė laikraštį, bet jos akyse su- 
blizgo pavydo kibirkštėlės. Ji tikėjosi rasti vedybinį skelbimą 
apie Čarlzo Klansio ir kreolės, kurios vardo nežinojo, santuo- 
ką. Bet kaip siaubingai pasikeitė jos veidas, kai vietoj laukiamo 
vedybinio skelbimo ji perskaitė pranešimą apie Čarlzo Klansio 
nužudymą. Straipsnis buvo išspausdintas stambiu šriftu; jame 
buvo kalbama apie paieškas miške ir apie įtariamojo Ričardo 
Darkės areštą. Be to,pranešama apie Klansio motinos mirtį ir su- 
sijaudinimą, kuris vyravo senojoje kolonijoje. Straipsnyje buvo 
paskelbtos detalės, sukrėtusios Eleną. Ar reikia pridurti, kad 
tai lietė laišką, kurį ji adresavo Klansiui ir kurį pametė Darkė! 
Natčezo laikraščio skiltyse šie įvykiai buvo išvardinti tik trum- 
pai, nes ir pats leidėjas dar nežinojo visų smulkmenų; betgi 


45 


ir to pakako, kad Eleną pagautų neviltis. Vien pranešimas apie 
mylimo žmogaus mirtį galėjo sukrėsti, jau neminint gėdos dėl jos 
santykių su Klansiu pagarsinimo. Visa tai pranoko išdidžios mer- 
ginos jėgas. Laikraštis iškrito iš rankų, ir Elena be sąmonės 
sukniubo ant kėdės. Jos vargšė širdis plakė taip stipriai, tary- 
tum norėtų ištrūkti iš krūtinės. 


XVI skyrius 


ŠMĖKLOS GATVĖJE 


Vieną ramų pavasario vakarą, kada mėnulis švietė taip 
ryškiai, kad naktinių drugelių blizgėjimas buvo matomas tiktai 
tamsiame šešėlyje, Elena ir Džesė Armstrong sėdėjo balkone, 
apraizgytame vynuogių girliandomis. Balkonas priklausė se- 
namadiškos architektūros pastatui, kuris tuo metu buvo cent- 
rinis Načiotocheso viešbutis. Abiejų seserų veidų išraiška buvo 
tokia skirtinga, kaip ir šių veidų atspalviai. Rožinius Džesės 
skruostus žvalino gražios duobutės, o jos žydrose akyse švietė 
gyvenimo troškulys; praeityje ji neturėjo jokių karčių prisi- 
minimų, ateityje — jokių rūpesčių. Ji gyveno tiktai dabartimi — 
nuostabia, laiminga, tikra, ir šią minutę laukė savo jaunikio. 
Diupre žadėjo ateiti, ir moteriškas instinktas jai sakė, kad jis 
būtinai tesės savo pažadą. Bet kokia buvo Elena su savo liūd- 
na praeitimi, kankinančia dabartimi ir sunkiomis mintimis apie 
ateitį? Juoda blizgančių plaukų spalva, niūri veido išraiška, įkri- 
tę skruostai, beviltiška kažkada buvusių puikių, valdingų akių 
išraiška — visa tai sudarė ryškų kontrastą su linksmu Džesės 
veideliu. Elena, žinoma, turėjo rimtą tokio didelio liūdesio prie- 
žastį, nes paskutiniai įvykiai galėjo palaužti ir tvirčiausią būdą. 
Prie viso prisidėjo dar gėdos jausmas — jos laiško Klansiui 
turinys dabar buvo visiems žinomas. Vis dėlto, apie laišką ji 
mažai galvojo; kaip mielai ji būtų ištvėrusi bet kokį pažemini- 
mą, jeigu šituo būtų galima prikelti Čarlzą Klansį. Jo mirtis 
slėgė dar ir todėl, kad ji andai taip negerai apie jį galvojo. 

— Susiimk Elena,— pasakė Džesė, kreipdamasi į sese- 
rį. — Atsimink, kad yra daug žmonių, kurie kentėjo ne mažiau 
už tave. 

— Ne, ne, jeigu jie būtų taip kentėję, tai po to nebūtų ga- 
lėję atsigauti. Bet ar gali būti kitaip? Tikros moterys, kaip tu ir 

aš, Džese gali mylėti tiktai vieną vienintelį kartą, ir jeigu ši 
meilė nelaiminga, tai tolimesnis gyvenimas jau nebeturi jokios 
prasmės. Ak, jeigu aš galėčiau numirti! 

— Ne, sesute, prašau tave, nekalbėk taip; man labai sunku 
girdėti tavo žodžius. Laikas viską pakeis — laikas ir mūsų nau- 
jas gyvenimas Teksase. Aš tvirtai įsitikinusi, kad tavęs dar lau- 
kia ir laimė, ir džiaugsmas. 

— Manęs — niekada! 

Šis ryžtingas atsakymas taip paveikė Džesę, kad ji daugiau 
nebandė raminti sesers; ji suprato, kad užuojauta dabar bevil- 
tiška. Be to, kas minutę ji laukė savo mylimojo, nenuleisdama 
akių nuo gatvės ir atidžiai stebėdama praeivius pro žalumą, 
supančią balkoną; pagaliau prisiartino prie verandos turėklų ir 
dar įdėmiau ėmė žvilgčioti į praslenkančius veidus, vildamasi 
tarp jų atpažinti laukiamą žmogų. Visas dėmesys, žinoma, buvo 
sutelktas į vyrus. Moterys, tiek baltosios, tiek ir juodaodės, pra- 
eidavo nepastebėtos. Ir iš vyrų Džesė niekuo kitu nesidomėjo, 
kaip tik turinčiu pasirodyti Luji Diupre. Taip ji galvojo, sto- 
vėdama balkono šešėlyje. Bet šį kartą suklydo. Gatvėje pasirodė 
žmogus, kuris ją sudomino, arba, tiksliau, sukėlė baimę, jei ne 
pasibjaurėjimą. Tai buvo milžiniško ūgio vyras. Jis ėjo šaligatviu, 
bet prieš viešbučio balkoną sustojo ir pažvelgė pro verandos gro- 
teles į viršų. Jau jo figūra buvo paženklinta kažko atstumian- 
čio, kažkokio begėdiško akiplėšiškumo. Betgi visa tai atrodė nie- 
kai, palyginus su žvėrišku veidu, kurį akimirką apšvietė lempa, 
kabanti prie viešbučio laiptinės. Džesė Armstrong, išvydusi 
prieš save šį žmogų, negalėjo susilaikyti neatšokusi nuo bal- 
kono turėklų; ji sudrebėjo visu kūnu ir bailiai pasislėpė už se- 
sers. 

— Kas atsitiko, Džese? — paklausė Elena.— Negi tu išvy- 
dai ką nors nemalonaus; ar kas ištiko Luji? 

— Ne, ne, Elena, aš ne Luji pamačiau. 

— Tai ką tokį? 

— Ak Elena, — atsakė Džesė, — ten apačioje stovi baisios iš- 
vaizdos žmogus — milžiniško ūgio ir su tokiu veidu, kuris kiek- 
vieną gali išgąsdinti. Aš jau keletą kartų jį sutikau, kai išeidavau 
viena pasivaikščioti, ir kiekvieną sykį, kai jį pamatau, man daro- 
si baisu — pati nežinau kodėl. 

— Ar jis kaip nors šiurkščiai pasielgė su tavimi? 

— Ne, bet atrodo, kad jis gali ryžtis bet kam. Jis taip keis- 

tai žvelgia į mane iš po savo plačiabrylės skrybėlės, kuri visa- 
da užsmaukta ant akių. O tos akys! Jos siaubingos kaip aliga- 
toriaus. Aš vėl mačiau jas, kai jis praėjo pro šalį ir sustojo prieš 
žibintą. Jeigu neklystu, jis ir dabar stovi prie įėjimo. 

— Pažiūrėsime į šias aligatoriaus akis; galbūt man pavyks 
ji priversti ateityje laikytis kuo toliau nuo čia. 

Vyresnioji sesuo be jokios baimės priėjo prie balkono turėk- 
lų ir pažiūrėjo į gatvę; ji pamatė praeinančius Žmones, tarp 
kurių buvo ir vyrai, bet nė vienas iš jų nebuvo panašus į Džesės 
aprašytąjį. Bet štai gatvėje pasirodė kitas, kuris iš pradžių savo 
eisena, o po to figūra ir veido išraiška patraukė Elenos dėmesį. 
Jis taip pat sustojo prieš viešbutį — greičiausiai per klaidą. Tuo 
metu ant jo krito ryški žibinto šviesa. O, jis turėjo bijotis šviesos, 
nežiūrint,kad pats įvarė baimės jį stebinčiai merginai. Greitai 
ji atsitokėjo ir atsitraukė nuo turėklų, norėdama prieiti prie 
sesers. Bet Džesės jau nebebuvo balkone, nes atėjo Luji Diupre. 
Tad Elena pasiliko viena piaco šešėlyje, stipriai plakančia šir- 
dimi. Kokią minutę ji stovėjo nejudėdama ir drebėdama iš 
baimės, nes ją taip pat išgąsdino vaiduoklis, pasirodęs gatvėje. 


XVII skyrius 


VIEŠBUTYJE „CHOKTO VADAS“ 


— Atleiskite, nepažįstamasis, jeigu nutrauksiu jums laikraš- 
čio skaitymą. Žinoma, labai pagirtina plėsti savo žinias, bet 
mes visi, čia dalyvaujantieji, sumanėme išgerti „apsukinę“. 
Ar nenorite prisidėti? 

Šį ne visai mandagų monologą ištarė vidutinio amžiaus, 
septynių pėdų aukščio žaliūkas, apsivilkęs šiurkščiu friziniu 
durtiniu; už odinės juostos jam kyšojo didelis peilis ir Kolto 
revolveris. Šiam apsiginklavimui ir dideliems batams, užtemp- 
tiems aukščiau kelių, visiškai pritiko žvėriška fizionomija su 
pabrinkusiais nuo besaikio girtuokliavimo skruostais, su drums- 
tomis, krauju užlietomis akimis, storomis lūpomis ir kreiva no- 
simi, tikriausiai sužalota muštynėse. Jo gelsvi plaukai atrodė 
truputį tamsesni už antakius; skruostai ir smakras buvo glotnūs, 
storas buliaus kaklas, kuriam, norint jį išgelbėti nuo budelio kil- 
pos,reikėjo patikimesnės apsaugos negu barzda. 

Lankytojas, į kurį buvo kreiptasi, buvo visai kitokios iš- 
vaizdos, nors ir ne mažiau atstumiančios. Jis atrodė apie dvi- 
dešimt dvejų metų; veido oda tamsi, numirėliška; ant viršutinės 
lūpos matėsi melsvoki ruoželiai, tarsi dėl ką tik nuskustų ūsų; 
juodos kaip anglis, nemalonios išraiškos akys bailiai žvalgėsi 
iš po plačiabrylės skrybėlės. Sudėtas jis buvo neprastai, bet 
pernelyg platus apsiaustas gulėjo labai negrabiai, ir įdėmus sek- 
lys tuoj pat būtų atpažinęs žmogų, persirengusį, tačiau netu- 
rėjusį sau tinkamų rūbų. Galbūt tai turėjo galvoje, nors ir ne- 
būdamas seklys, storžieviškas milžinas, pakvietęs jį išgerti. 

— Dėkoju,— atsakė pakviestasis.— Aš jau gėriau. Tikiuo- 
si, jūs man atleisite. 

— Velniai mane rautų, jeigu aš tai padarysiu; šį kartą ne- 
atleisiu, nepažįstamasis! Čia egzistuoja paprotys išgerti visiems 
kartu bent pirmąkart susitikus. Tai kaip? 

— O, tokiu atveju aš sutinku, — atsiliepė šis, padėjęs laik- 
raštį ir prieidamas prie stalo.— Filis Kvantrelis ne toks žmo- 
gus, kad būtų abejingas, jei kalba sukasi apie išgėrimą. Bet ka- 
dangi aš, džentelmenai, svetimas šioje draugijoje, tai leiskite 
man pavaišinti jus. 

Žmonių, pavadintų džentelmenais, buvo septyni ar aštuoni, 
bet nė vienam iš jų netiko šis epitetas todėl, kad jie visi atrodė 
visiškai verti milžino frizine liemene. 

— Ne, ne,— sušuko kai kurie, norėdami pateisinti jiems 
duotą titulą bent dosnumo prasme. 

— Čia niekas iš svetimšalių neturi teisės vaišinti. Jūs ger- 
site su mumis, misteri Kvantreli. 

— Pirma taurelė mano sąskaita, — ištarė frizinis durtinys 
įsakmiu tonu.— Paskui tegu kiekvienas geria, kiek nori. Na, 
Džoni, nešk šen. Man — brendžio. 

Smuklės tarnas, kuriam buvo skirti šie žodžiai ir kuris ga- 
lėjo būti šios lankytojų draugijos sėbru, vienu akimirksniu, su 
vikrumu, būdingu jo profesijai, pastatė tiek stiklinių ir bute- 
lių su įvairiausiu turiniu, kad kiekvienas galėjo pasirinkti savo 
mėgstamo gėrimo; greitai prasidėjo žvalūs tostai. 

Panašios scenos pietinių valstijų smuklėse vyksta kas va- 
landą, arba beveik kas minutę. Šiuo atveju visas ypatingumas 
buvo tai, kad aprašomoji taverna visai nebuvo panaši į papras- 
tas užeigas ir viešbučius. Ji buvo Načiotocheso priemiestyje, 
vadinamame indėniškuoju kvartalu arba ispaniškų miestu, šis 

pavadinimas kilo dėl to, kad gretimuose fortuose buvo apsigy- 
venę grynakraujai ir maišyto kraujo indėnai, o taipogi netur- 
tingi baltieji, ispanų kilmės žmonės. Užeigos iškaboje puika- 
vosi lietaus nuplautas indėno atvaizdas su plunksnomis ir kariš- 
ka ginkluote, su užrašu: „Chokto vadas“. Užeiga priklausė 
vienam pasiturinčiam meksikiečiui — beje, gana tamsios kil- 
mės, o smuklės tarnas Džonis, jau supažindintas su skaityto- 
jais, save laikė airiu, nors ir jis savo kilmės mįslingumu nenu- 
sileido šeimininkui. „„Chokto vadas“ priimdavo keliautojus ir 
aprūpindavo juos maistu ir nakvyne. Lankytojų čia niekada 
netrūkdavo,. nors šiandieniniai buvo visai kitos rūšies; niekas 
nebūtų galėjęs pasakyti, iš kur jie atvyko ir kur keliauja. Kadangi 
užeiga buvo įsikūrusi ne prie viešo kelio, o miesto dalyje, retai 
lankomoje padorių žmonių, tai šeimininkas mažai rūpinosi savo 
svečių reikalais. Žmogui, atsitiktinai čia pakliuvusiam, smuklė 
būtų pasirodžiusi kažkuo panaši į pigius nakvynės namus, ku- 
riuose surasdavo prieglaudą pirkliai, medžiotojai, traperiai ir 
indėnai išnešiotojai; kai kada tarp jų, Žinoma, pasitaikydavo 
ir keliautojų tikrąja šio žodžio prasme, kuriems ištaigingi vieš- 
bučiai mieste per brangūs, arba žmonės, dėl kokių nors kitų 
priežasčių pamėgę „,„Chokto vadą“ labiau už kitas panašios rūu- 
šies įstaigas. Tokia buvo taverna, kur už bendro stalo sėdėjo Fi- 
lis Kvantrelis su septyniais ar aštuoniais sugėrovais, kurie taip 
akiplėšiškai pareikalavo iš jo tapti išgertuvių draugu. 

Po pirmos „apsukinės“ taurelės, Kvantrelis įsakė paduoti 
antrą, o paskui dar du iš kompanijos pasirūpino atlikti tą patį. 
Iki tol per rankas ėjo brendis arba „verčiantis akis“ viskis bet, 
galiausiai, Kvantrelis, įkaitintas alkoholio garų, suriko šampano. 
Šio gėrimo padorūs traperiai nebūtų turėję per akis, nors jis 
ten dažnokai ir pakeičiamas agrastų sultimis. Džonis, vikriai 
ėmęsis atkimšinėti sidabrines galvutes, matė, kaip svetimšalis 
išsitraukė iš kišenės prikimštą piniginę. Tai visai nesiderino su 
šiurkščiais, varganais jos savininko rūbais. Niekas neleido sau 
pareikšti garsiai kokių nors pastabų dėl to, juolab, kad „Chokto 
vado“ traktieriuje jau priprato prie panašių kontrastų. Tiktai 
vienas iš dalyvaujančių atkreipė į tai ypatingą dėmesį: būtent 
milžinas, kuris įtraukė naujoką į šaunią draugiją ir atrodė lyg 
ir jos vadas. Draugai vadino jį tiesiog Džimiu Borlaze, kiti, 
neturintys šios teisės, kreipdavosi „misteri Boriaze“; pagaliau, 
kai kurie pridėdavo kapitono titulą. Kaip ten bebūtų, jis visą 

lėbavimo laiką nenuleido akių nuo naujojo pažįstamo ir sekė 
kiekvieną jo judesį. 

Kada suputojo šampanas, pokalbis tapo gyvesnis ir sukosi 
apie įvairius dalykus; bet daugiausia buvo šnekama apie žmog- 
žudystę, padarytą Misisipės valstijoje. Šios žmogžudystės aprašy- 
mas buvo išspausdintas laikraštyje, gulinčiame ant stalo. Nu- 
žudytąjį vadino Čarlzu Klansiu, įtariamas žudiku buvo Ri- 
čardas Darkė, Misisipės plantatoriaus sūnus. Toliau laikraštyje 
buvo rašoma, kad užmuštojo kūnas dar nesurastas, bet atlikus pa- 
ieškas nusikaltimas nekelia abejonių. Kaltinamasis areštuotas ir 
pasodintas į kalėjimą, tačiau jam, padedant be žinios dingusiam 
sargui, pavyko išvengti teisingumo rankos. Straipsnis taip 
pat svarstė galimus nusikaltimo motyvus, kartu minėjo vienos 
jaunos merginos, Elenos Armstrong, vardą; be to buvo prane- 
šama apie laišką, pamestą pabėgusiojo ir jame buvusią nuot- 
rauką; nekėlė abejonės, kad įtariamasis, taipogi ir kalėjimo sar- 
gas buvo G. t. t.— done to Texas — išsireiškimas, tuo metu 
labai paplitęs Jungtinėse Valstijose, norint paženklinti bėglius, 
kurie nebuvo teismo išteisinti. Pagyvėjęs ginčas apie šį nusikalti- 
mą įkvėpė paprastai tylintį Borlazę, kurį taip pat paveikė dido- 
kas išgerto vyno kiekis, ūumai dideliam savo sėbrų nustebimui, 
jis smogė kumščiu į stalą ir sušuko: 

— Šis Darkė, velniškai laimingas. Aš užmokėčiau šimtą 
dolerių, kad atsidurčiau jo vietoje! 

— Kodėl, Džimi? — Kaip kaip, misteri Borlaze? — Kodėl, 
kapitone? — pasigirdo iš visų pusių. 

— Kodėl? — tarė Borlazė, antrąkart tvojęs kumščiu į sta- 
lą, kad net stiklinės suskambėjo.— Ogi todėl, kad šis Klansis, 
padedant kitam niekšui, medžiotojui Simeonui Vodlėjui, pa- 
traukė mane į teismą, sudarytą iš pusės bukagalvių meksikie- 
čių, ir tikino, kad aš pavogiau jo arklį. Tie galvijai, Žinoma, 
patikėjo; mane pririšo parai prie gėdos stulpo ir privertė plakti 
botagu. .. Taip, bičiuliai, prispyrė prakeiktą meksikiečių negrą 
čaižyti mane taip, kad ant mano nugaros iki šiol liko randai. 
Aš nesigėdiju jums apie tai prisipažinti, kadangi kiekvienas 
mūsų išbandė ką nors panašaus! Tačiau mane varo į pasiutimą 
tai, jog Klansis išvengė mano keršto; aš juk žinojau, kad jis ruo- 
šiasi persikelti su saviškiais į Teksasą. Dabar mano planas iširo, ir 
velniai rautų šitą Ričardą Darkę, kuris sumaišė mano kortas! 

— Velniai rautų Ričardą Darkę! — sugriaudėjo choru da- 

lyvaujantieji taip garsiai, kad sudrebėjo „„Chokto vado“ sienos. 

Lėbavimas už Kvantrelio pinigus tęsėsi iki vėlaus vakaro ir 
kai kurie dalyviai negalėjo atsistebėti, kokiu būdu neturtingai 
apsirengęs žmogus galėjo taip dosniai švaistytis pinigais. Bet 
Borlazė buvo įžvalgaus proto vyras ir pastebėjo daug ką, kas 
galėjo paaiškinti ir net išspręsti šią mįslę. Tariamasis Filis Kvan- 
trelis, stovintis šalia jo su šampano taure, išsiėmė nosinę, kad 
nusivalytų lūpas. Nosinė nukrito ant grindų, ir Borlazė ją pa- 
kėlė, bet savininkui iškart negrąžinęs, pažvelgė į ženklą. Apie 
vidurnaktį, kada didesnė dalis lėbautojų atsigulė miegoti, ir 
kambaryje pasiliko Borlazė su savo naujuoju bičiuliu, jis pasi- 
lenkė prie Kvantrelio ausies ir tarė ramiu tonu: 

— Jūsų vardas ne Filis Kvantrelis, o Ričardas Darkė! 

Nepažįstamasis suvirpėjo, tarsi po kėde būtų pajudėjusi barš- 
kuolė gyvatė; jis pašoko iš vietos, bet vėl atsisėdo ir ėmė dre- 
bėti taip, kad vynas išsiliejo iš stiklinės ant aslos, pabarstytos 
smėliu. Šis sujudimas negalėjo likti nepastebėtas; laimei, iš lan- 
kytojų kambaryje nieko nebuvo; net Džonis išėjo į virtuvę, kad 
paruoštų vakarienę. Draugužiai sėdėjo vieni. 

— Jūs nors pagailėtumėte savo vyno, misteri Darke,— 
tęsė Borlazė.— Čia nėra liudytojų, ir aš manau, jog mes supra- 
tome vienas kitą. Visų pirma atsakykite tiesiai į mano klausimą: 
ar jūs iš tikrųjų Ričardas Darkė, ar ne? Jei taip, tai jums nėra 
ko bijotis; tiktai, prašau kalbėti be išsisukinėjimų, nes priešingu 
atveju jūs atsidursite blogajame Džimio Borlazės sąraše. 

Persirengęs žmogžudys vis dar negalėjo atsitokėti ir delsė at- 
sakyti, bet neilgai, kadangi gerai suprato, jog užsispyrimu čia 
nedaug ką laimėsi. Borlazė, nepaisant išgerto vyno, buvo šaltas 
kaip akmuo ir griežtas lyg tardytojas. Jo apsiblausiusių akių žvil- 
gsnis kalbėjo: „tiktai sumeluok, ir aš tapsiu tavo mirtinu prie- 
šu“; už atvirą prisipažinimą jis žadėjo saugumą ir draugystę, 
bet tokią draugystę, kokia gali egzistuoti tarp dviejų nusikaltėlių. 
Pabėgęs žmogžudys šitą jautė, o tai, kad Borlazė papasakojo 
apie save ir apie savo neapykantą Klansiui, įkvėpė jam pasitikė- 
jimą. Todėl nedvejodamas prisipažino: 

— Taip, aš Ričardas Darkė. 

— Labai gerai, mėgstu tiesų atsakymą, — tarė Borlazė.— 
Nors jūs nieko nebūtumėte laimėjęs, jeigu būtumėte sugalvojęs 
neprisipažinti. Mes taip pat neveltui priversti slapstytis pusę 
gyvenimo, ir tuoj pat pastebime, jeigu kas kitas pakliuvo į tokią 

pačią bėdą. Kada jūs pirmą kartą pasirodėte šiame viešbutyje, 
aš iš karto pajutau, kad jūsų reikalai klostosi nekaip; tiktai ne- 
galėjau įspėti, kur pakastas šuo, bet štai šiandien vakare kai kas 
paaiškėjo, kada aš išvydau, kaip jūs skverbėtės prie viešbučio, 
sekdamas vieną iš Armstrongo dukterų. 

Darkė nustebo, bet nejučiom paklausė: 

— Argi jūs mane sekėte? 

— Dar ko! Bet ar galėjo būti kitaip, kai ir aš atėjau tenai 
su tais pačiais ketinimais. Jūsų poelgis truputį suglumino mane, 
nes, sprendžiant iš jūsų išvaizdos, niekaip nesugebėjau numa- 
tyti, kad čia meilės intriga. Sutiksite, jog tatai būtų buvę tru- 
putį juokinga. 

— Nežinau,— atsiliepė tas su kartėliu. 

— Man bent taip atrodė, kolei aš neužklupau jūsų čia su 
laikraščiu rankose; šitą laikraštį aš jau perskaičiau ir todėl ga- 
lėjau nutuokti, kas atsitiko. Viena iš panelių, gyvenančių vieš- 
butyje, apie kurią kalbama laikraštyje, vadinasi mis Elena Arms- 
trong, o žmogus, kuris ją sekė ir užmušė Čarlzą Klansį — tai 
jūs. 
 — Aš neneigiu, misteri Borlaze, kad Klansis krito nuo 
mano rankos; bet vis dėlto apie žmogžudystę čia negali būti ir 
kalbos. 

— Na, nėra ko kibti prie išsireiškimų; tai nieko gero neduos 
draugams, o tokie mes dabar su jumis. Žmogžudystė ar gyvybės 
atėmimas — tatai skamba vienodai reikšmingai. Dėl to nieko ne- 
prarandate akyse žmonių, panašiai kaip ir jūs, išvytų visuome- 
nės. Dėl to, kad jūs nudobėte Čarlzą Klansį, Džimis Borlazė 
netaps jūsų priešu, nors jūs ir atėmėte jam galimybę atkeršyti 
už save. Paliksime tai; jis mirė, ir aš tik pavydžiu jums dėl to, 
kad turėjote galimybę nusiųsti pas protėvius šitą niekšą. Bet 
ką dabar ketinate veikti? 

Šitas klausimas žmogžudį gerokai prablaivė ir išvarė iš gal- 
vos vyno garus, kurie iki šiol neleido atsikvošėti. Ateitis švietė 
labai nemaloniomis spalvomis. Nesulaukdamas atsakymo, Bor- 
lazė tęsė: 

— Jeigu jūs dar neturite konkretaus veikimo plano ir nori- 
te priimti draugo patarimą, tai siūlyčiau tapti mūsiškiu. 

— Kaip turėčiau suprasti jūsų žodžius, misteri Borlaze? 

„— Šito aš jums negaliu čia pasakyti, — atsiliepė Borlazė, 
pritildęs balsą, — smuklėse ir sienos turi ausis, be to, ir Džonis 


nepaliaujamai čia šlaistosi. Jeigu jisai apie jus žinotų tiek, kiek 
aš žinau, jus nugabentų ten, kur reikia, pirmiau, negu suspėtu- 
mėte atsigulti: juk skaitėte laikraštyje, kad už jūsų sugavimą pa- 
skirtas apdovanojimas. Džonis ir dar daugelis kitų mielai eis 
su manimi dalininkais, jeigu aš pranešiu jiems nors pusę to, 
kas man žinoma; bet jums mano išdavystės nėra ko bijoti. 

— Tikiu jumis,— atsakė žmogžudys, lengviau atsidusęs. 

— Tokiu atveju viskas bus gerai; mes supratome vienas 
kitą, — tarė Borlazė.— Neverta ilgiau čia sėdėti; eime į mano 
buveinę — ten mes būsime saugus ir galėsime dar išgerti buteliu- 
ką puikaus brendžio. Eime! 

Darkė priėmė kvietimą neprieštaraudamas. Nebūtų ir išdrį- 
sęs, nes „eime“ labiau panėšėjo į įsakymą. Borlazė visiškai 
jį laikė savo rankose ir kiekvieną minutę galėjo išduoti teisin- 
gumui. 


XVIII skyrius 


VAIDUOKLIAI IŠNYKSTA 


Filis Kvantrelis aiškinosi su savo naujuoju draugu Na- 
čiotocheso viešbutyje. O pulkininkas Armstrongas ir Luji Diup- 
re svarstė nusikaltimą, padarytą senojoje kolonijoje. Elena, 
žinoma, jiems pranešė, kad nusikaltėlis pabėgo ir yra netoliese. 
Mes palikome jaunąją merginą tą akimirką, kada ji stovėjo 
balkone. Iš pradžių ji negalėjo atsitokėti iš baimės, bet greitai 
atsigavo ir jai sugrįžo ankstesnis dvasios žvalumas; vis dėlto 
atsisėdus į nendrinį krėslą mintys dar ilgai negalėjo nurimti: 
ne toliau kaip už dvidešimties žingsnių nuo jos stovėjo mylimojo 
žudikas — žmogus, kuris sugriovė visą jos gyvenimą. Taip, šis 
žmogus vėl buvo šalia jos, pabėgęs iš blogai saugomo kalėjimo 
ir nuo baudžiančios teisingumo rankos. Pasistengti vėl jį areštuo- 
ti? Bet kaip? Ar sušukti „žmogžudys“ ir paskatinti praeivius 
sučiupti nusikaltėlį? Ne, tokiu būdu ji sudarys jam sąlygas pa- 
sprukti. Pirmiau, negu žmonės susirinks į jos šauksmą, jis su- 
spės pasislėpti miške, kur jį bus nelengva surasti. Načiotochesas 
buvo apsuptas nepraeinamo, neliesto miško, ošiančio prie pat 
miesto, ir pakaktų pabėgėti šimtą žingsnių, kad surastum patiki- 
mą slėptuvę pelkėtoje glūdumoje. Elena, išaugusi tarp amerikie- 
tiškų miškų, labai gerai pažinojo Vakarų gyvenimo būdą ir su- 

prato, kad prieš kieno nors piktus kėslus reikia veikti šaltakrau- 
jiškai ir labai atsargiai. Ji galvojo, kad pabėgęs nusikaltėlis jos 
nepastebėjo arba bent nepažino, todėl stengėsi išvengti bet kokio 
neapdairaus poelgio, kuris būtų galėjęs jam duoti dingstį pasis- 
lėpti. Iš visko sprendžiant, jis išbus Načiotochese dar keletą die- 
nų, O jos galvoje susiklosčiusiam planui pakako vienos dienos ir 
net keleto valandų. 

Ji norėjo viską, ką matė, papasakoti tėvui ir savo būsimam 
svainiui ir pavesti jiems areštuoti bėglį,padedant Načiotocheso 
policijai. Be to, šiuo metu daugiau nieko nebuvo galima imtis. 
Kai ji dar kartą pažvelgė į gatvę, nusikaltėlio jau nebuvo, nors 
jai ir pasirodė, kad mato tolumoje išnykstančio vaiduoklio fi- 
gurą. 

Kol pulkininkas Armstrongas sugrįžo į viešbutį, o Diupre 
baigė savo t€te-a-t€te!, buvo jau pernelyg vėlu gaudyti 
nusikaltėlį. Jeigu gaudytojai būtų žinoję, kokioje vietoje gali- 
ma jį užklupti arba kur jis praleis šią naktį, tai negaištant būtų 
pakėlę ant kojų policiją; bet „Chokto vado“ traktierius buvo 
jiems nežinomas, todėl atrodė žymiai protingiau atidėti visokius 
bandymus iki kitos dienos. Tai, žinoma, buvo labai klaidinga 
ir, deja, lemtinga mintis, nes pirmiau negu saulė savo spindu- 
liais apšvietė Načiotocheso gatves, Ričardas Darkė jau išjojo 
iš miesto su pustuziniu kitų „Chokto vado“ lankytojų. 

Šis netikėtas išvykimas reikalauja paaiškinimo, kurį geriau- 
siai parodo Ričardo Darkės ir Borlazės pokalbis pastarojo bu- 
veinėje. 

— Aš jau klausiau jūsų, misteri Darke, ar norite tapti vie- 
nu iš mūsiškių. Kada paaiškinsiu jums šio klausimo reikšmę, 
tai suprasite, jog aš plušu tik dėl jūsų sėkmės. Draugai, kurie 
su jumis puotavo, linksma liaudis, kaip jūs pats galėjote matyti, 
ir Teksase mes praleidžiame laiką taip, kaip šiandieninę naktį, 
kadangi ten mes jaučiame tvirtą žemę po kojomis. 

— Drįstu paklausti, kuo jūs verčiatės? 

— Hm, mes užsiimame arklių gaudymu. Mes gaudome su 
lasu laukinius arklius arba mustangus, kaip juos čia vadina ir, 
tarp kitko, pagriebiame kartais ir ne visai laukinius. Paskui 
mes juos parduodame kolonistams, todėl mums ir duotas „„mus- 
tangų gaudytojų“ vardas. Kartkartėmis, kada sekasi blogai, mes 


Tėte-a-tėte (pranc.) — vienu du, tarp keturių akių.— Vertėjas 

gyvename Teksaso miestuose, prie Rio Grandės, kur gyven- 
tojų daugumą sudaro meksikiečiai. Ten mes linksmai pralei- 
džiame laiką su meksikiečių merginomis, — galiu jus dėl to už- 
tikrinti; jums toks gyvenimas bus visai pagal skonį, nes jūs, 
kiek pastebėjau, neabejingas juodoms akims; galbūt tada jūs 
pamiršite tas, kurios žiūrėjo į jus iš viešbučio balkono. 

— Į mane? — šūktelėjo sutrikęs Darkė. 

— Taip, ir šios akelės priklauso tai pačiai Elenai Armstrong, 
dėl kurios jūs pasirinkote taikiniu savo dvivamzdžiui Čarl- 
zą Klansį. 

— Jūs galvojate, kad ji mane matė? — paklausė žudikas 
su zugančiu nerimu. 

— Ne tiktai galvoju, bet ir įsitikinęs, o taip pat ir tuo, kad 
ji jus pažino. Tatai buvo aiškiai matyti iš to, kaip jinai pasislėpė 
šešėlyje. Nejaugi jūs pats nieko nepastebėjote? 

— Ne,— atsakė Darkė, sudrebėjęs iš baimės. 

— Jeigu mano patarimas jums priimtinas, — tęsė Borlazė, 
pastebėjęs Darkės jaudinimąsi, — tai jokime su manimi į Tek- 
sasą, meksikiečių merginos greitai išmuš iš jūsų galvos kvailys- 
tes! Po pirmojo fondango, kurį su jomis sušoksite, jūs pamir- 
šite apie šitos mis buvimą. Patikėkite Džimiu Borlaze. 

— Niekada! — suriko Darkė, dėl savo nedoros aistros už- 
miršdamas visą padėties pavojingumą. 

— Vadinasi, — tarė Borlazė,— jūs nelabai branginate savo 
gyvybę. Rytoj, apie pusiaudienį Načiotochese bus taip karšta, 
kad jūs jame nenusėdėsite — visa tai tikra, kaip ir tai, jog jūs 
dabar sėdite ant šios kėdės. 

Darkė pašoko iš vietos, tarsi jam jau būtų pasidarę per- 
nelyg karšta. 

— Tyliau, Fili Kvantreli,— tęsė teksasietis.— Šitaip sku- 
bintis neverta. Pavojus gresia tik tuo atveju, jeigu jus po aštuo- 
nių valandų užklups šiame kambaryje. Aš pats čia neišbūčiau net 
ir šešių valandų, todėl, kad, reikia prisipažinti, Džimis Borlazė, 
taip pat, kaip ir jūs, turi pagrįstą priežasųų negaišti „Chokto 
vade“. Iki saulės patekėjimo jis jau bus ant kojų, ir jeigu norite 
paklausyti gero patarimo, tai pasinaudokite juo. Norite? 

Darkė dar vis delsė atsakyti. Meilė Elenai, kad ir kokia lau- 
kinė buvo ši aistra, kankino jį, ir mintis palikti merginą, galbūt, 
jos niekada daugiau nematyti,jam buvo sunkesnė už mirties 

nuosprendį. Teksaso sukčius atspėjo jo neryžtingumo priežastį 
ir surado būdą ją pašalinti. 

— Jeigu jau jūs taip prisirišęs prie šito sijono, — tarė jis, — 
tai pasilikdamas Načiotochese nieko nepadarysite. Norint būti 
arčiau tikslo, jums visų geriausia vykti su manimi. 

— Kaip suprasti, misteri Borlaze? 

— Suprasite ir be mano paaiškinimų, kai jums pranešiu 
kai ką, Kvantreli. Jums atrodo, jog neturėsite jėgų pamiršti 
tą merginą. Tikiu jumis ir atvirai prisipažinsiu, kad Džimis Bor- 
lazė taip pat negali išmesti iš galvos jaunesnės jos sesers. Aš ir 
neįtariau, kad mane gali užvaldyti panašus jausmas. Betgi tatai 
įvyko, ir priežastis — jos mėlynos akys — velniai jas rautų! 
Nejaugi jūs galvojate, kad man malonu išvykti ir palikti ją? 
Nė už ką, velniai griebtų! Ji turi man priklausyti, nors tektų ją iš- 
sigabenti iš pragaro! 

— Aš jūsų nesuprantu, — sumurmėjo Darkė. 

— Su laiku suprasite, — atsakė Borlazė.— Aš džiaugsiuosi, 
jeigu jūs su manimi keliausite. Dabar užteks, jeigu aš jums pa- 
sakysiu, kad Teksase jūs surasite savo Eleną.— Nelaukdamas 
savo paskutinių žodžių atgarsio, jis tęsė.— Na, Ričardai Darke, 
arba Fili Kvantreli, jeigu šis vardas jums labiau patinka, ar 
norite tapti vienu iš mūsiškių? 

— Taip! 


XIX skyrius 


ŽVILGSNIS Į SENĄJĄ KOLONIJĄ 


Ričardo Darkės pabėgimas iš miesto kalėjimo neilgai liko 
paslaptimi. Areštuotasis nesuspėjo išbūti ir keleto valandų už 
grotų,ir jo tėvas gavo leidimą aplankyti sūnų, kadangi žmogui su 
jo turtu negalima buvo to uždrausti. Efraimas Darkė buvo turtin- 
gas, 0 su pinigais, kaip žinoma, visada ir visur daug ką galima 
pasiekti. Todėl, kada teisėjai atėjo į kalėjimą ir rado jį tuščią, 
jiems ilgai galvoti neteko. Kalėjimo sargas buvo labai abejotino 
autoriteto ir paskutiniu metu elgėsi taip įtartinai, kad jau buvo 
galvojama jį atleisti iš užimamų pareigų. Efraimo Darkės ir 
jo sūnaus laimei nesuspėta. Kalėjimo sargui, Džojui Charknesui, 
netoli kalėjimo buvo pastatyta trobelė, kurią teisėjai nedels- 

dami apieškojo, tačiau jo nerado, o vėliau jis kolonijoje nebepa- 
sirodė. 

Misisipės valstijoje Žmogžudystės ir pabėgimai iš kalėjimų 
pasitaiko taip dažnai, kad mūsų aprašytas atsitikimas neilgai 
domino visuomenę, juo labiau, kad jį užgožė kiti įvykiai, atkreipę 
į save visuotinį dėmesį. Vodlėjus tesėjo savo žodį ir niekuo opo- 
sumo medžiotojo neišdavė; tatai jam ir nesunku buvo padaryti, 
kadangi, neradus lavono ir pasprukus kaltinamajam, apie to- 
limesnį tardymą negalėjo būti ir kalbos. Todėl Bilis galėjo būti 
visiškai ramus, ir ne tiktai jam, bet ir visiems kitiems plantacijos 
belaisviams prasidėjo geresni laikai: nelaimė truputį sutramdė 
senąjį Efraimą. Efraimas Darkė dabar jau nesidžiaugė įsigijęs 
Armstrongo dvarą, ir pardavė jį pašaliniam žmogui, kuris nors 
ir pakeitė kai ką į gerą pusę, tačiau negalėjo visuomenėje iš- 
dildyti malonių prisiminimų apie narsųjį pulkininką ir jo mie- 
las dukteris. 

Pasilikusioje Klansi našlės sodyboje taip pat įvyko pasi- 
keitimų. Jos nedidelis ūkis turėjo skolų, o kadangi sūnus nesirodė 
ir dėl to taip pat buvo laikomas mirusiu, tai sodyba buvo par- 
duota iš varžytinių; plantacija perėjo į svetimų rankas, visas 
seno airių džentelmeno turtas buvo išsklaidytas kolonistams, 
namelis liko visiškai tuščias. Netgi Klansio šuo, vaidinęs šioje 
istorijoje reikšmingą vaidmenį, nepasiliko senoje vietoje ir 
buvo priglaustas Simeono Vodlėjaus namuose. 

Tokie buvo senosios kolonijos reikalai; praslinkus keletui 
savaičių po tragiško įvykio, apie jį, ko gero būtų ir pamiršę, 
jeigu ne viena aplinkybė, palaikiusi susidomėjimą ir skatinusi 
naujiems ieškojimams: vis dar nebuvo surastas lavonas. Nepra- 
eidavo ir diena, kad dingusiojo draugai ir pažįstami neužduotų 
sau-klausimo, kas atsitiko lavonui? Kadangi skaitytojas, be abe- 
jonės, pergyvena dėl kolonistų smalsumo, tai pasistengsime 
išaiškinti, papasakoję vieną nuotykį, kuriame svarbiausiu vei- 
kiančiu asmeniu yra Žmogus, mums šiek tiek pažįstamas. 

Veiksmas vyksta po kiparisu, kur Ričardas Darkė nukreipė 
į priešininką, kaip jis pats sakė, savo mirtiną šūvį. Po to, kai 
žudikas pasišalino, miške įsivyravo mirtina tyla, nes aidintys 
šuviai išgąsdino visus nuolatinius miško gyventojus: paukščius, 
vabzdžius, roplius ir žinduolius. Pauzė, stojusi po jų naktinio 
koncerto, dar nenutrūko, kai pasigirdo garsai, nepriklausan- 
tys jų orkestrui. Tai buvo atsinaujinęs šuns staugimas, to paties, 


58 


į kurį šaudė Ričardas Darkė; ištikimas gyvulys, kliudytas kul- 
kos, nepabėgo namo, bet grįžo į tą vietą, kur išsiskyrė su savo 
šeimininku. Šį kartą šuo nepatyrė jokių kliūčių, kadangi žmog- 
žudys skubiai tolo nuo nusikaltimo vietos. Gyvulys iš pradžių 
artinosi bailiai šiauždamas pilvu, bet paskui įsidrąsino, kai pa- 
stebėjo, jog priešas pasišalino. Pasiekęs tą vietą, kur po medžiu 
vyko dvikova, šuo ištiesė kaklą ir apsidairė nustebęs, kad ne- 
matyti šeimininko, o vietoj jo kūpsojo didelė samanų krūva. 
Šuo nekantriai sulojo, nuleido snukį ir apibėgo aplink medį; 
pagaliau jis sugrįžo į ankstesnę vietą, iš kurios sklido šviežio 
kraujo kvapas. Akimirksniu jis prišoko prie krūvos ir ėmė taip 
kapstyti samanas, kad greitai pasirodė viršutinė kūno dalis: 
galva, krūtinė, pečiai ir rankos; tada šuo pripuolė prie šeimi- 
ninko lavono, gailiai sustaugė ir ėmė laižyti jo dar šiltą veidą. 
Pagaliau jis pabėgėjo į šalį, ir jo kurtus kauksmas pavirto gar- 
siu, plyštančiu lojimu, kuris toli aidėjo miške. Šį lojimą išgirdo 
Ričardas Darkė ir paspartino savo žingsnius. Lojimas taip pat 
pasiekė ir oposumų medžiotojo klausą, kuris dar tvirčiau apglėbė 
rankomis medį, tarnaujantį jam slėptuve; pagaliau Šį lojimą 
išgirdo trečias žmogus ir taip pat išsigando. 

Šis trečias žmogus plaukė valtimi per miško pelkę; jis ką tik 
išsiyrė iš stovinčio pelkės vandens į tekantį, ir jo ausis pasiekė 
gailus staugimas, slopinamas miško tankumyno. Nepažįstamasis 
plaukė lėtai ir be triukšmo, judėdamas pirmyn labai atsargiai; 
išgirdęs šuns lojimą, jis ūmai sustojo, tarsi smarkiai nusigandęs. 
Jo valtis buvo grubios formos ir priklausė vadinamoms du g 
out, t. y. buvo išskaptuotas medžio kamienas. Pro rūko prie- 
blandą ir šešėlius, metamus kiparisų, galima buvo įžiūrėti Her- 
kuleso sudėjimo vyrą, drąsiu, simpatišku, bebarzdžiu veidu; 
jo spalva, panaši į ką tik išdirbtą odą, liudijo, kad plaukiantysis 
mulatas. Jo drabužiai buvo šiurkštūs dryžuoti marškiniai, kel- 
nės, suveržtos juosta iš tos pačios medžiagos. Ant galvos lai- 
kėsi nedidelė basoninė skrybėlė. Pagal šiuos požymius kiek- 
vienas, gerai pažįstantis Misisipės gyventojus ir atkreipęs dėmesį 
į plaukiančio žmogaus atsargius judesius, be vargo būtų atpa- 
žinęs pabėgusį vergą. Tai iš tikrųjų buvo pasprukęs belaisvis. 
Nenuostabu, jog išgirdęs šuns staugimą, jis ištraukė iš vandens 
irklus, kadangi jų teškenimas galėjo išduoti. Bėglys ėmė klau- 
sytis ir leido dug out'ui plaukti pasroviui, nors tai buvo ne upė, 
o greičiau didelės lagūnos šaka, kuri nešė mulatą tolyn nuo 

pavojingos vietos. Kolonijos buvo išsidėsčiusios kur kas aukš- 
čiau lagūnos ištakų ir kaip tik iš ten sklido pavojingi garsai, 
privertę bėglį sustoti. Jis plaukė iš savo slėptuvės per kiparisų 
pelkę į kitą slaptą vietą ant kranto, kur tikėjosi susitikti su jam 
ištikimu žmogumi iš kolonijos ir gauti maisto. Šuns lojimas jam 
skelbė pavojų. Bėglys būtų ne tiktai praradęs laisvę, bet ir ne- 
žmoniškai nubaustas; palyginus su tuo, atgulti miegoti alkanam 
nieko nereiškė; mulatas nenustojo klausęsis. Sustiprėjus šviesai, 
galima buvo pastebėti, kad jo rudame veide nebuvo nė pėdsako 
bailumo ar panikos. Kurį laiką pasiklausęs, vergas vėl nuleido 
irklus į vandenį ir nuplaukė, tik judėjo dar atsargiau ir yrėsi 
taip tyliai, kad galėjo išgirsti mažiausią krebždesį miške. Jį nu- 
stebino, kad šuo kaukė taip gailiai. Pavojaus čia negalėjo būti, 
pagalvojo jis, kadangi šis lojimas toks pažįstamas, kaip mano 
nuosavas balsas. Tai Čarlzo Klansio šuo, o jis nepriklauso negrų 
gaudytojams. Bet kodėl šuo taip inkščia, ar tik ko neatsitiko 
šeimininkui? Na, kas bus, tas, bet aš sužinosiu, kas ten darosi! 

Jis ėmė stipriau mosuoti irklais ir greit atsidūrė toje vietoje, 
iš kur tebesklido šuns staugimas. Prisiyręs bėglys iššoko į krantą, 
pririšo laivelį prie kipariso šaknų ir ėmė atsargiai skverbtis 
tarp medžių ten, kur lojo šuo. Nematydamas nė vieno gyvo 
sutvėrimo, tiktai samanomis aplipusį šunį, mulatas įsidrąsino ir 
išsitiesė visu ūgiu. Gyvulys, pažinęs vergą, pribėgo prie jo ir 
nustojo loti, bet po to vėl atšliaužė į ankstesnę vietą ir gailiai 
kaukdamas atsigulė šalia pusiau užkasto šeimininko kūno. Mu- 
latas jį pastebėjo ir tuojau pažino. 

Ar jis gyvas? Matyt, taip. Kad įsitikintų, bėglys atsiklaupė 
prie gulinčiojo ir atkapstė iš po samanų. Jis išvydo kraujuojan- 
čią žaizdą ir pridėjo ranką prie širdies. Širdis, atrodo, plaka, 
bet gal jis apsirinka? Mulatas suėmė savo šiurkščiais pirštais 
dailią Klansio ranką. 

— Ir pulsą jaučiu — iš tiesų jaučiu, — sumurmėjo jis. Kad 
geriau įsitikintų, ėmė čiupinėti arteriją įvairiose vietose ir tai 
darė taip švelniai, jog atrodė, nuo jo prisilietimo priklausytų kū- 
dikio gyvybė. Pulsas plakė ir kvėpavimas nenutrūko, tai buvo 
aišku. Bet ko jis galėjo imtis? Skubėti į koloniją ir pakviesti 
gydytoją? Šitam žygiui negalėjo ryžtis, nes būtų rizikavęs jei 
ne savo gyvybe, tai mažų mažiausiai laisve. Pasirodyti į akis 
baltiesiems reiškė savanoriškai grįžti į vergovę, iš kurios išsiva- 
davo su tokiu vargu. Tai būtų pasiaukojimas, kuris reikalauja 


išskirtinio kilnumo, ko nebuvo galima tikėtis iš vargšo bėglio. 
Tačiau jis, kaip supratome iš paskutinių žodžių, buvo pasiryžęs 
rizikuoti. 

— Gyvas jis, ar ne,— vistiek jam negalima čia pasilikti. 
Vargšas jaunasis džentelmenas! Ką pasakytų mis Elena, jeigu 
jį pamatytų tokioje padėtyje. .. Ir kas bus, kai ji sužinos apie 
šią nelaimę. Bet kas žudikas? Beje, suvokti nesunku, juk pas mus 
yra vienas žmogus, sugebantis tokius dalykus. Iš Junonos pa- 
sakojimų aš suvokiau, kad viskas taip ir turėjo baigtis. Reikėjo 
jį perspėti, bet dabar jau vėlu. Velnias čia, kaip ir visur, paėmė 
viršų. Visagalis Dieve, kas gi atsitiks mis Elenai? Ji mylėjo jį 
taip karštai, kaip aš myliu Junoną, o Junona — mane. Visi 
išvažiavo iš čia į Teksasą. Kas bus man, jeigu aš nesurasiu būdų 
iškeliauti pas juos! Šiaip ar taip, pabandysiu, nors man tai ir 
kainuotų gyvybę. 

Mulatas, kuris buvo ne kas kitas, kaip pabėgęs Darkės ver- 
gas Jupiteris, klūpėjo prie Klansio kūno, nugrimzdęs į savo 
niūrias mintis. Jis vėl pažvelgė į gulintį prieš save kūną ir pa- 
stebėjo kad iš žaizdos nesiliauja sunktis kraujas; vadinasi, Klan- 
sis dar gyvas, ir Jupiteris ryžosi padėti nukentėjusiajam, nors 
iš pradžių ir nesuvokė, kaip tai padaryti. 

— Vargšas jaunasis džentelmenas! — prabilo jis.— Gyvas 
jis ar miręs, būtų nesąžininga palikti jį tokioje padėtyje. Vilkai 
ir varnos suplėšys į gabalėlius šį gražų kūną; ne, aš negaliu jo 
palikti, nes jis padarė man daug gero. Nors ir vergas, ir spal- 
votasis, bei aš įrodysiu, kad ir po tamsia oda gali plakti kilni 
širdis, ko gero dar kilnesnė, negu baltųjų. .. Beje, o kam aš įro- 
dinėsiu? Cha, cha, cha! Mano laimė, kad niekas nematys šito 
įrodymo, priešingu atveju... Tačiau ką man dabar daryti? 

Pasvarstęs mulatas kažkam ryžosi, nes pasilenkė prie Klan- 
sio kūno su ištiestomis rankomis, tarsi norėdamas jį pakelti; 
bet tą pačią akimirką šuo, buvęs ramus, vėl pradėjo gailiai kauk- 
ti. 

Bėglys sudrebėjo. 

— Visagalis Dieve, ką aš darysiu su šunimi? Jeigu pasiimsiu, 
tai jis gali suloti ir išduoti mane negrų gaudytojams. Palikti jo 
taip pat negaliu. Nors jis ir nepajėgs nuplaukti iki mano prie- 
globsčio, bet šiaip ar taip, gali atvesti priešus čia, kur pririštas lai- 
velis, ir jie viską supras. A — žinau! 

Bėglys iš tiesų kažką sugalvojo. Jis ėmė švelniai šaukti šunį: 

— Ateiki, senas žvėrie, nebijok — aš Jupiteris, tavo šei- 
mininko draugas. Na, stovėk ramiai, aš pririšiu tau ant kaklo vir- 
vę. Tu su ja neuždusi, ji tik privers tave būti ramesniu. 

Mulatas išsiėmė iš kišenės virvelę ir užrišo ant nesipriešinan- 
čio šuns kaklo. Netoliese dunksojo palmių giraitė. Jupiteris 
nuvedė ten šunį, ramiai ėjusį kartu, ir pririšo prie kamieno. 
Paskui paliko gyvulį, net neatsisveikinęs, nes teko rūpintis 
svarbesniais reikalais. Priėjęs prie Klansio, dar kartą apčiuopė 
jo pulsą ir širdies tvinksnius. Paskui savo galingomis rankomis 
pakėlė Klansį kaip mažą vaiką, nunešė prie pelkės, švelniai pa- 
guldė į laivelį ir atrišęs jį nuplaukė pasroviui taip tykiai ir at- 
sargiai, kaip ir atplaukė. Jis pasirūpino, kad nepaliktų nė ma- 
žiausio pėdsako. Valtis buvo pririšta prie figmedžio šaknų, kurios 
kyšojo aukštai virš vandens, ir šiomis šaknimis, kaip tiltu, mulatas 
prasigavo su savo našta prie valties; žemė nuo laivelio iki ki- 
pariso, po kuriuo gulėjo Klansis, buvo taip tirštai apkritusi 
lapais, kad ir sumaniausias medžiotojas nebūtų pamatęs net 
raganosio pėdsakų. Todėl Jupiteris buvo tikras, kad niekas 
neaptiks jo slėptuvės. Ir buvo teisus. 


XX skyrius 


KAPINĖSE 


Praslinkus mėnesiui po aprašytų įvykių vidurnaktį, kiparisų 
pelkės pakraštyje galima buvo pastebėti žmogų ar kažkokią į jį 
panašią figūrą. Tas keistas vaiduoklis ar gyvas Žmogus, paėjęs 
keletą žingsnių pelkės pakraščiu, pasuko link šviesios proskynos, 
skyrusios kiparisų mišką nuo plantacijos, ir greitai pasiekė pie- 
vaitę, iš kurios matėsi tuščia trobelė, priklausiusi Klansiui. Mė- 
nulio pilnačiai apšvietus nepažįstamojo veidą galėjai atpažinti 
baltąjį; jo veidas atrodė labai išblyškęs, giliai įkritusiomis aki- 
mis ir skruostais kaip po ilgos ligos; netvirti žingsniai, laipiojant 
per išvirtusius medžių kamienus, liudijo apie didelį išsekimą. 
Pasiekęs proskyną, jis sustojo ir ėmė apžiūrinėti trobelę; spren- 
džiant iš veido išraiškos, jis žinojo, kad trobelė negyvenama. 
Be to, nesunku buvo pastebėti, jog naktinis lankytojas gerai 
pažinojo tą vietovę; pralindęs pro krūmus, jis su pasitikėjimu 
pasuko takučiu, kuris vedė tiesiai prie namo. Ėjo labai atsargiai 
ir apsidairydamas į šalis, matyt, nenorėdamas, kad kas pastebėtų. 


62 


Tačiau nebuvo ko bijoti tokį vėlų metą; plantacijoje visi mie- 
gojo, o aplink namelį daugiau kaip mylios atstumu nebuvo 
gyventojų. Negyvenama buvo ir trobelė. Kas ir kuriam tikslui 
galėjo užklysti į šią nuošalią vietą? Prie užpakalinių trobelės 
durų, vedančių į virtuvę, vedė dengta alėja. Lengvai paspaudus 
sklendę, durys atsidarė; užrakto nebuvo ir nereikėjo. Vagių 
kolonijoje negyveno, o ką jie ir būtų ėmę iš tuščios trobelės; 
visi rakandai po našlės mirties buvo parduoti aukcione, tad 
namelyje neliko nei šaukšto, nei lėkštės. .. Naktinis lankytojas 
įėjo į tuščią kambarį ir, nepaisant viso atsargumo, jo žingsniai 
tyloje aidėjo graudžiai ir iškilmingai, taip graudžiai, kaip ir 
sunkūs atodūsiai, kurie veržėsi iš jo krūtinės. Jis perėjo iš vie- 
no kambario į kitą; kiekviename trumpam stabteldavo ir liūd- 
nai apsidairydavo. Našlės miegamajame išbuvo ilgiausiai. Ilgai 
žiūrėjo į tą vietą, kur anksčiau stovėjo jos lova, ir pagaliau atsi- 
dusęs tarė: 

— Čia ji mirė. 

Sulig šiais žodžiais gausios ašaros ėmė tekėti jo įkritusiais 
skruostais. Apverkęs motinos mirtį, jis išėjo iš trobelės per prie- 
kines duris. Kitoje kelio pusėje buvo akmenuotas dirvos skly- 
pas, kuris iš dalies sudarė laukymę, iš dalies buvo apaugęs miš- 
ku ir dėl nederlingumo nebuvo dirbamas. Šis sklypas priklausė 
Armstrongų dvarui ir ankstesnių jo šeimininkų buvo paverstas 
visos kolonijos kapinėmis. Pačios kapinės niekuo neišsiskyrė 
nuo supančios vietovės, neskaitant mažų kauburėlių, žyminčių 
kapus. Tokių kauburėlių buvo keletas dešimčių, ir ant kiekvieno 
jų gulėjo tašyta plokštė su užrašu; nuo laiko ir darganos užrašai, 
žinoma, išsitrynė, tad neįmanoma buvo jų perskaityti; tiktai 
viena plokštė, ryškiai apšviesta mėnulio, buvo visiškai nauja 
ir aiškiai išsiskyrė iš kitų paminklų. Žmogus, ką tik lankęs naš- 
lės trobelę, pasuko tiesiai prie šio paminklo, tarytum jį būtų 
ten vedusi kažkieno nematoma ranka. Kapas dar nespėjo apaug- 
ti žole, užrašas ant akmens buvo šešėlyje, nes mėnulis švietė 
iš kitos pusės; nepažįstamasis turėjo pasilenkti, kad įžiūrėtų rai- 
des. Ant lentos, turinčios paprasčiausio paminklo formą, buvo 
iškirstas vardas: Karolina Klansi. 

Perskaitęs užrašą, naktinis lankytojas vėl ėmė raudoti ir kri- 
to ant kapo. Nekreipdamas dėmesio į šaltą rasą, jis apkabino 
ir bučiavo žemę, kaip gyvą, mylimą būtybę; tai tęsėsi keletą 
minučių. Pagaliau greitai atsikėlęs, jis susijaudinęs sušuko: 

— Motinėle, motinėle, aš dar gyvas! Aš čia, o tu, o Dieve, tu 
mirei! Tu negali manęs matyti, negali manęs girdėti! 

Jis ištarė šiuos žodžius prislėgtas liūdesio, vos suvokdamas, 
ką sako. Paskui šaltakraujiškumas vėl jam sugrįžo. Kančios 
išraišką veide pakeitė rūstumas; švelnūs bruožai tarsi išnyko ir 
liūdnos akys sublizgo laukine ugnimi. Jis dar kartą pažvelgė į 
kapą, po to į dangų, tuo momentu mėnulis ryškiai apšvietė jo vei- 
dą; jo liemuo truputį atsilošė atgal, o nuleistos rankos mėšlun- 
giškai susigniaužė į Kkumščius: | 

— Prisiekiu dangumi, spindinčiu virš mano galvos, — su- 
šuko jis,— ir mano nužudytos motinos vėle, prisiekiu nenurimti 
iki to laiko, kol nesurasiu jos žudiko. Dieną ir naktį, vasarą ir 
žiemą aš jį persekiosiu jo pėdsakais, kol neužmušiu žmogaus, 
kuris padarė mane nelaimingą, nužudė mano motiną ir pavertė 
dykviete mūsų plantaciją. Niekše, negalvok, kad tu pasprukai 
nuo manęs. Teksasas, kur tu pabėgai, ne toks didelis, jo preri- 
jos ne tokios plačios, kad paslėptų tave nuo mano keršto. Jeigu 
nesurasiu tavęs ten, tai seksiu tave nors iki pasaulio krašto, pra- 
keiktas Ričardai Darke! 

-— Čarlzai Klansi! 
- Jis atsisuko kaip pervertas kulkos. Jo vardą ištarė žmogus, 
stovintis už šešių žingsnių nuo kapo. 

Nelauktas svečias buvo ne kas kitas, kaip Simeonas Vodlė- 
jus, kuris, pamatęs naktinį pakeleivį ir stebėdamasis jo elge- 
siu, nusekė paskui jį iki kapinių; čia miško tankumyne pririšo 
savo arklį ir pėsčiomis prasibrovė iki Klansio trobelės, kad 
patogiau stebėtų keistą reiškinį. Senasis medžiotojas, nelaisvas 
nuo prietarų, būdingų jo luomui, iš pradžių palaikė naktinį ke- 
liautoją šmėkla; prieš jį, tarp kapų, stovėjo žmogus, kurį jis 
laikė mirusiu. Vis dėlto, jis neilgai buvo apimtas baimės, ka- 
dangi jaunojo draugo mirtis, neradus lavono, jam atrodė abe- 
jotina. Ričardas Darkė negalėjo pašalinti kūno, nes tada jis tik- 
riausiai būtų pagriebęs su savimi nužudytojo skrybėlę ir šautu- 
vą; jeigu negyvėlį sudraskė vilkai ir varnos, tai turėjo likti bent 
kaulai; aligatoriai, žinoma, lengvai galėjo pagriebti žmogų, 
tačiau ir jie neabejotinai būtų palikę plačius pėdsakus. Ir šit 
senasis medžiotojas, su džiaugsmingu šauksmu „Čarlzai Klan- 
si!“ puolė jam priešais ir apkabino savo seną medžioklės bendrą. 

Klansio veido išraiška rodė, kad jis toli gražu ne taip džiau- 
gėsi šituo susitikimu; tas pat girdėjosi ir jo balse: 

— Simeonai Vodlėjau, — pasakė jis, — bet kuriuo kitu laiku 
aš būčiau buvęs laimingas vėl jus matydamas, bet ne dabar; 
aš turiu priežasčių apgailestauti, kad mes susitikome. 

— Cha,— sušuko senasis medžiotojas, nustebintas šaltumo, 
su kuriuo buvo sutiktas jo karštas pasisveikinimas, — tikiuosi, 
jūs neabejojate, kad esu jūsų draugas? 

— Nė kiek, Vodlėjau. 

— Gerai, aš laikiau jus mirusiu, nors dažnai tuo abejojau; 
bet, argi, įsitikinęs, kad jūs nužudytas, nepadariau visko, kas 
įmanoma, kad nusikaltėlis būtų surastas 17 nubaustas? 

— Taip, aš girdėjau apie tai; žinau taip pat, kas atsitiko 
man nesant; nelaimei bėda pernelyg didelė! O Dieve pažiūrė- 
kite — štai jos kapas, mano nužudytos motinos kapas! 

— Teisybė, šis įvykis nuvarė ją į kapus. 

— Taip, ir jis kaltas dėl jos mirties. 

— Aš neklausiu, ką jūs turite galvoje, todėl, kad girdėjau, 
kaip jūs ištarėte jo vardą. Mums visiems žinoma, kad visų šių 
nelaimių kaltininkas — Ričardas Darkė, ir todėl jį areštavome; 
betgi niekšas pasislėpė, surengęs dar vieną apgavystę, kuri jam 
suteikė galimybę pasprukti. Iš visa ko sprendžiant, jis išdūmė 
į Teksasą, kadangi dabartiniu metu ten veržiasi kiekvienas, 
kas bijo budelio kilpos. 

— Šituo jūs galite būti tikras, Simeonai Vodlėjau. 

— Kaip? Argi jums kas nors žinoma? 

— Nieko tikro; betgi aš turiu pagrindą taip galvoti. Vis 
dėlto, kol kas pakaks apie tai. 

— Kaip norite. Aš tikrai džiaugiuosi, kad jūs gyvas. Pa- 
pasakokite man, kaip visa tai atsitiko. Visų pirma man norėtųsi 
žinoti, kodėl jums toks nemalonus susitikimas su jūsų geriausiu 
draugu? 

— Aš buvau neteisus, Vodlėjau, viską apgalvojęs kaip rei- 
kiant, aš dabar, priešingai, labai džiaugiuosi susitikimu su ju- 
mis. Aš žinau, kad galiu jumis pasikliauti. 

— Be abejonės. Senuoju Vodlėjumi jūs galite pasitikėti, 
net jeigu būtų kalbama apie gyvenimą ir mirtį. Aš matau, kad jus 
slegia kažkokia paslaptis, bet nebijokite atverti man savo širdį, 
galbūt aš jums padėsiu. 

„ Klansis minutę svarstė. Jie pasitraukė nuo našlės kapo ir su- 
stojo medžio šešėlyje, kadangi jaunasis medžiotojas norėjo iš- 
likti nepastebėtas. Vodlėjaus pasirodymas, matyt, sukėlė jam 

mintį, kuri pirma neatėjo ir į galvą. Išbandyta Vodlėjaus 
draugystė galėjo padėti įvykdyti priesaiką, duotą prie motinos 
kapo. Jis trumpai papasakojo senajam medžiotojui apie savo 
nuotykius ir pranešė ketinąs keliauti į Teksasą — surasti žmogų, 
padariusį jį nelaimingą. 

— Vargšė senoji gūžta, — pasakė jis, rodydamas į trobe- 
Ig, — dabar ji jau man nepriklauso. Man sakė, kad viskas par- 
duota. Laimei, žmogžudys manęs neapvogė; turėjau du ar tris 
šimtus dolerių, kai jis šovė į mane, ir dabar juos tebeturiu. Mes 
abu galime vykti į Teksasą: neįtikėtina, kad du tokie patyrę me- 
džiotojai, kaip mudu, šautuvų pagalba nesurastume sau mais- 
to. Ar norite mane lydėti, Vodlėjau? 


— Tokiame žygyje, kaip jūsų, Čarlzai, aš pasiruošęs keliauti 
nors į pragarą. Simeonas Vodlėjus nebūtų vertas vyro vardo, 
jeigu atsisakytų tokios medžioklės! Bet reikalą būtų galima pa- 
taisyti ir čia, vietoje — kaip jūs manote? Kada bus žinoma, 
jog jūs gyvas, Ričardą Darkę bus nesunku vėl įvilioti į kolo- 
niją. 

— Taip, bet kas man belieka daryti? Užmušti jį kaip šunį, 
taip, kaip jis norėjo pasielgti su manimi? Bet mane apšauks 
žmogžudžiu ir pakars. Teksase — kitaip; jeigu ten jį susitiksiu. .. 
Bet kam tuščiai gaišti laiką? Ar norite mane lydėti? 

— Jeigu jau sykį pasakiau, tai nepakeisiu savo sprendimo; 
čia vyru nelaikomas toks Žmogus, kuris netesi savo žodžio. Be 
to, aš galvojau keliauti į Teksasą pirmiau, negu susitikau su 
jumis; jaunasis Nedas Heivudas, kuris taip pat priklauso jūsų 
draugams, ketina daryti tą patį. Taigi, mes trise persekiosime 
Ričardą Darkę. 

— Tokiu atveju mūsų bus keturi. 

— Keturi? Kas gi dar, drįstu paklausti? 

— Žmogus, kuriam aš daviau žodį, kad pasiimsiu į Teksa- 
są. Jis narsus, garbingas vaikinas, nors jo odos spalva. .. beje, 
apie tai pakalbėsime kitą kartą. Dabar mes turime pasiruošti, 
todėl negalime gaišti nė minutės. Dar viena uždelsta diena — 
ir mes galime išleisti iš rankų Ričardą Darkę. Jis juk grąsina dar 
vienam žmogui, kurį man norėtųsi apginti, nors. .. 

Klansio balsas sudrebėjo nuo didelio vidinio susijaudinimo. 
Vodlėjus atspėjo šio jaudulio priežastį, tačiau nuo klausimų su- 
silaikė. 

— Taigi,— pasakė senasis medžiotojas, — visų pirma mes 
privalome surasti Ričardą Darkę, kur jis bebūtų. 

— Esu tikras, kad mes jį sutiksime, — pastebėjo Klansis,— 
ir žinau vietą, kur jis slepiasi. Ak, Simeonai Vodlėjau, kaip 
keistai surėdytas pasaulis. Nors šis žmogus visų laikomas žu- 
diku, tačiau Teksase yra moteris, kuri su džiaugsmu priims jį 
ir paspaus jo krauju suteptas rankas. O Dieve! O Dieve! 

— Kas šita moteris — apie ką jūs kalbate, Čarlzai Klansi? 

— Apie tą, kuri buvo viso šio atsitikimo priežastis... apie 
Eleną Armstrong. 

-— Jūs iš dalies teisus, bet tiktai iš dalies. Nekelia abejonės, 
kad mis Armstrong visiškai nekaltai davė dingstį viskam, kas 
įvyko. Bet jeigu jūs galvojate, kad ji išties ranką Ričardui Dar- 
kei, tai labai klystate; man žinoma, kad ji neapkenčia šito niekšo 
taip, kaip tiktai galima nekęsti pikčiausio žmogaus. Jos širdis 
priklauso kitam — taip bent buvo iki šios istorijos pradžios, ir aš 
manau, jog ir dabar niekas nepasikeitė. Moterys su tokia pri- 
gimtimi ne lengvabūdės, kaip jūs galvojate, o kad Elena Arms- 
trong myli kitą, o ne Darkę — aš turiu kišenėje įrodymą. 

— Įrodymą? Ką jūs norite pasakyti, Vodlėjau? 

— Dokumentą, kuris seniai turėjo būti jūsų rankose, nes 
adresuotas jums. Aš kalbu apie laišką ir nuotrauką; betgi čia, 
šešėlyje, šviečiant mėnuliui, mums sunku bus ką nors įskaityti. 
Eime pas mane, Čarlzai Klansi; iki šiol jūs daug kentėjote ir pri- 
sikamavote, bet aš pasistengsiu padėti jums atsistoti ant kojų. 
Aš neturiu nieko, išskyrus nuotrauką ir skiautę popieriaus, ta- 
čiau aš galvoju, kad šie menki daiktai suteiks naudą. .. 

Džiaugsmas, užpildęs Klansio širdį, sučiaupė jo lūpas. Vod- 
lėjaus žodžiai jam suteikė viltį. Ankstesnis rausvumas nudažė 
jo skruostus, ir, kada jaunasis medžiotojas nusekė į trobelę pas- 
kui Vodlėjų, jo eisenoje jau nebuvo galima pastebėti nieko, kas 
panėšėtų į netvirtus žingsnius. Kada pagaliau ryškioje liepsnoje 
ties trobelės židiniu, Klansis perskaitė Elenos laišką ir išvydo 
jos nuotrauką su užrašu, — jis jau nebebuvo panašus į ankstesnį 
silpną ligonį; jis akimirksniu pavirto išdidžiu jaunu žmogumi, 
suvokusiu, kad yra mylimas. 

XXI skyrius 
PABĖGUSIO VERGO SLĖPTUVĖ 


Taigi senasis medžiotojas prie našlės kapo sutiko ne vai- 
duoklį, o gyvą Čarlzą Klansį. Bet kaip Čarlzas Klansis atgijo? 
Kur jis visą šį laiką slėpėsi ir kodėl taip ilgai niekam nepasirodė? 
Į kai kuriuos klausimus skaitytojas gali atsakyti, bet ne į visus. 
Mums žinoma, jog Klansis buvo išgabentas be sąmonės ir, matyt, 
negyvas pabėgusio vergo laiveliu. Šis vergas buvo pabėgęs Efrai- 
mo Darkės darbininkas. Kad išsiaiškintume visą atsitikimą, turi- 
me pradėti pasakoti nuo tos vietos, kurioje sustojome ankstesnia- 
me skyriuje. 

Tą vakarą, kai buvo padarytas nusikaltimas, noras apsirū- 
pinti proviantu ' išvedė pabėgusį vergą iš jo slėptuvės ir nu- 
kreipė pas Čarlzą Klansį. Būtent tą dieną jis tikėjosi gauti žinių 
apie savo mylimąją Junoną, kadangi jau girdėjo, jog mulatė 
greitai išvyks iš kolonijos su savo jauna ponia. Jam taip pat buvo 
žinoma, kad Junona iškeliauja į Teksasą, ir jis nusprendė kaip 
galima greičiau pasekti paskui mylimą merginą; bet prieš ke- 
lionę jis labai norėjo dar kartą pasikalbėti su Junona, kurią 
tikėjosi išvysti tarpininkaujant oposumų medžiotojui Biliui; no- 
rėdamas susitikti Bilį, jis ir išplaukė iš savo slėptuvės pelkėse. 

Vieta, kur mulatas laukė bičiulio negro, buvo ta pati, kurioje 
jis, kaip atmename pritvirtino savo dug out'ą ir pasiskubino 
į pagalbą Čarlzui Klansiui. Sužeistojo išvaizda jį taip sukrėtė, 
kad jis pamiršo ir Bilį, ir Junoną. Junoną jis dar galėjo su- 
tikti, o dabar reikėjo gelbėti žmogų, kuris ne kartą yra jam drau- 
giškai padėjęs. Jeigu Klansis buvo negyvas, tai reikėjo bent 
apsaugoti jo kūną nuo vilkų ir laukinių kačių, o jeigu gyvas — 
padaryti viską, kad jis atgautų sąmonę. Su tokiomis mintimis 
jis paguldė Klansio kūną į savo laivelį ir nuplaukė atgal į pačią 
neprieinamiausią pelkės vietą. Valtis slinko be jokio triukšmo, 
plaukdama vingiuotais keliais per pelkę, kurioje medžiai augo 
taip tankiai, jog kartais savo šakomis nubraukdavo mulatui 
skrybėlę. Vanduo nesiekė Jupiterio slėptuvės, ir ten galima buvo 
nusigauti tik takeliu, susidariusiu iš parvirtusių medžių kamie- 
nų. Pasiekęs vietą, kur galėjo patogiai paslėpti valtį, mulatas 


'Proviantas (vok. Proviant) — maistas, maisto produktai, maisto at- 
sargos.— Vertėjo pastaba. 

paėmė Klansį ant rankų ir atsistojo si9 štoar a 


ėjo su savo našta, sudarė ganėlinų klibis ių is kongo) 
išlaikyti pusiausvyrą. Kartą Jupiteris vos neuyblūujos 04 ka ss 
met jo lauktų? Pelkės dumblas. Maža to pienė sbas dice ausis 
pavojus pakliūti aligatoriams, kurių balti dantys mintė i aus) dao 


soje, o baisus erzėjimas trikdė kiparisų brūzgynų tybių Vi boanbinss 
sekė mulatą iš dešinės ir kairės; instinktas joms padiktuvo, kus! 
mulatas neša kažkokį daiktą, kuris gali jiems būti puikus pro 
bis. Vis dėlto, Žvėrys apsigavo: Jupiteriui pavyko prasibrauti 
iki slėptuvės ir paguldyti savo naštą į minkštas samanas. 

Dar kartą apžiūrėjęs sužeistąjį, jis su džiaugsmu patyrė, 
kad jo pacientas dar gyvas; tai rodė ne tik sustiprėjęs pulsas ir 
širdies plakimas, bet ir sugrįžęs kvėpavimas. Pagaliau sužeistojo 
kūnas sujudėjo, tarsi nuo jo būtų nuimtas didžiulis svoris. Ran- 
kos pakilo, vokai atsivėrė ir pasigirdo gilus, sunkus atodūsis. 
Po to jis ištarė keletą žodžių, bet taip tyliai ir neaiškiai, kad mu- 
latas nieko negalėjo suprasti. Jis teišgirdo du, gerai pažįstamus 
vardus; Elenos Armstrong ir Ričardo Darkės. 

Apžiūrėsime dabar pabėgusio vergo prieglaudą, kuri slėpėsi 
pačioje kiparisų pelkės gilumoje, sunkiai pasiekiamoje žmo- 
gui. Ši slėptuvė, žinoma, atrodė ne geresnė už kokio nors miško 
žvėries urvą, bet užtat ji buvo apsaugota nuo medžioklinių 
šunų ir ne mažiau grobuoniškų jų šeimininkų. Tarsi pati gam- 
ta tuščioje pelkėje surentė lūšnelę iš susiraizgiusių didelio ki- 
pariso šaknų; medžio vidurys išpuvo ir kamieno viduje atsirado 
tuštuma, kurioje galėjo laisvai išsitekti ne tiktai du žmonės, bet 
net keletas arklių. Arkliams, žinoma, nebuvo pasiekiamas dre- 
vėtas medis, kuriame slėpėsi pabėgęs Darkės vergas; o ir žmonės 
galėjo tenai prasiskverbti ne kitaip, kaip tik luotais, ir tai ne vi- 
sais metų laikais. Dviejų šimtų žingsnių plotyje aplinkui salelę, 
kurioje stovėjo kiparisas, žemė buvo tokia pelkėta, jog pėsčiam 
buvo neįmanoma įžengti. Potvynio metu ši žemės juosta pa- 
skęsdavo vandenyje, ir tada buvo pasiekiama tik luotu; tačiau ir 
bet kuriuo kitu metu ji sudarė patogų priėjimą tiktai gyvatėms, 
unguriams ir aligatoriams. Vis dėlto šiame nepereinamame 
dumble slėpėsi takelis, kurį žinojo Jupiteris. Ir gamta ištiesė pa- 
galbos ranką bėgliui, išvertusi keletą medžių kamienų, kurie 
tarnavo kaip tiltas per pelkę. 

Tose vietose, kur tiltas nutrūkdavo, žmogus sugebėjo užtaisy- 
ti tarpus, bet taip, kad negalima buvo pastebėti. 

XXI skyrius 


PABĖGUSIO VERGO SLĖPTUVĖ 


Taigi senasis medžiotojas prie našlės kapo sutiko ne vai- 
duoklį, o gyvą Čarlzą Klansį. Bet kaip Čarlzas Klansis atgijo? 
Kur jis visą šį laiką slėpėsi ir kodėl taip ilgai niekam nepasirodė? 
Į kai kuriuos klausimus skaitytojas gali atsakyti, bet ne į visus. 
Mums žinoma, jog Klansis buvo išgabentas be sąmonės ir, matyt, 
negyvas pabėgusio vergo laiveliu. Šis vergas buvo pabėgęs Efrai- 
mo Darkės darbininkas. Kad išsiaiškintume visą atsitikimą, turi- 
me pradėti pasakoti nuo tos vietos, kurioje sustojome ankstesnia- 
me skyriuje. 

Tą vakarą, kai buvo padarytas nusikaltimas, noras apsirū- 
pinti proviantu ' išvedė pabėgusį vergą iš jo slėptuvės ir nu- 
kreipė pas Čarlzą Klansį. Būtent tą dieną jis tikėjosi gauti žinių 
apie savo mylimąją Junoną, kadangi jau girdėjo, jog mulatė 
greitai išvyks iš kolonijos su savo jauna ponia. Jam taip pat buvo 
žinoma, kad Junona iškeliauja į Teksasą, ir jis nusprendė kaip 
galima greičiau pasekti paskui mylimą merginą; bet prieš ke- 
lionę jis labai norėjo dar kartą pasikalbėti su Junona, kurią 
tikėjosi išvysti tarpininkaujant oposumų medžiotojui Biliui; no- 
rėdamas susitikti Bilį, jis ir išplaukė iš savo slėptuvės pelkėse. 

Vieta, kur mulatas laukė bičiulio negro, buvo ta pati, kurioje 
jis, kaip atmename pritvirtino savo dug out'ą ir pasiskubino 
į pagalbą Čarlzui Klansiui. Sužeistojo išvaizda jį taip sukrėtė, 
kad jis pamiršo ir Bilį, ir Junoną. Junoną jis dar galėjo su- 
tikti, o dabar reikėjo gelbėti žmogų, kuris ne kartą yra jam drau- 
giškai padėjęs. Jeigu Klansis buvo negyvas, tai reikėjo bent 
apsaugoti jo kūną nuo vilkų ir laukinių kačių, o jeigu gyvas — 
padaryti viską, kad jis atgautų sąmonę. Su tokiomis mintimis 
jis paguldė Klansio kūną į savo laivelį ir nuplaukė atgal į pačią 
neprieinamiausią pelkės vietą. Valtis slinko be jokio triukšmo, 
plaukdama vingiuotais keliais per pelkę, kurioje medžiai augo 
taip tankiai, jog kartais savo šakomis nubraukdavo mulatui 
skrybėlę. Vanduo nesiekė Jupiterio slėptuvės, ir ten galima buvo 
nusigauti tik takeliu, susidariusiu iš parvirtusių medžių kamie- 
nų. Pasiekęs vietą, kur galėjo patogiai paslėpti valtį, mulatas 

paėmė Klansį ant rankų ir atsistojo ant išvartos. Kelias, kuriuo 
ėjo su savo našta, sudarė ganėtinų kliūčių ir nelengva buvo 
išlaikyti pusiausvyrą. Kartą Jupiteris vos nesuklupo. Ir kas tuo- 
met jo lauktų? Pelkės dumblas. Maža to — grėsė dar didesnis 
pavojus pakliūti aligatoriams, kurių balti dantys matėsi net tam- 
soje, o baisus erzėjimas trikdė kiparisų brūzgynų tylą. Pabaisos 
sekė mulatą iš dešinės ir kairės; instinktas joms padiktavo, kad 
mulatas neša kažkokį daiktą, kuris gali jiems būti puikus gro- 
bis. Vis dėlto, žvėrys apsigavo: Jupiteriui pavyko prasibrauti 
iki slėptuvės ir paguldyti savo naštą į minkštas samanas. 

Dar kartą apžiūrėjęs sužeistąjį, jis su džiaugsmu patyrė, 
kad jo pacientas dar gyvas; tai rodė ne tik sustiprėjęs pulsas ir 
širdies plakimas, bet ir sugrįžęs kvėpavimas. Pagaliau sužeistojo 
kūnas sujudėjo, tarsi nuo jo būtų nuimtas didžiulis svoris. Ran- 
kos pakilo, vokai atsivėrė ir pasigirdo gilus, sunkus atodūsis. 
Po to jis ištarė keletą žodžių, bet taip tyliai ir neaiškiai, kad mu- 
latas nieko negalėjo suprasti. Jis teišgirdo du, gerai pažįstamus 
vardus; Elenos Armstrong ir Ričardo Darkės. 

Apžiūrėsime dabar pabėgusio vergo prieglaudą, kuri slėpėsi 
pačioje kiparisų pelkės gilumoje, sunkiai pasiekiamoje žmo- 
gui. Ši slėptuvė, žinoma, atrodė ne geresnė už kokio nors miško 
žvėries urvą, bet užtat ji buvo apsaugota nuo medžioklinių 
šunų ir ne mažiau grobuoniškų jų šeimininkų. Tarsi pati gam- 
ta tuščioje pelkėje surentė lūšnelę iš susiraizgiusių didelio ki- 
pariso šaknų; medžio vidurys išpuvo ir kamieno viduje atsirado 
tuštuma, kurioje galėjo laisvai išsitekti ne tiktai du žmonės, bet 
net keletas arklių. Arkliams, žinoma, nebuvo pasiekiamas dre- 
vėtas medis, kuriame slėpėsi pabėgęs Darkės vergas; o ir žmonės 
galėjo tenai prasiskverbti ne kitaip, kaip tik luotais, ir tai ne vi- 
sais metų laikais. Dviejų šimtų žingsnių plotyje aplinkui salelę, 
kurioje stovėjo kiparisas, žemė buvo tokia pelkėta, jog pėsčiam 
buvo neįmanoma įžengti. Potvynio metu ši žemės juosta pa- 
skęsdavo vandenyje, ir tada buvo pasiekiama tik luotu; tačiau ir 
bet kuriuo kitu metu ji sudarė patogų priėjimą tiktai gyvatėms, 
unguriams ir aligatoriams. Vis dėlto šiame nepereinamame 
dumble slėpėsi takelis, kurį žinojo Jupiteris. Ir gamta ištiesė pa- 
galbos ranką bėgliui, išvertusi keletą medžių kamienų, kurie 
tarnavo kaip tiltas per pelkę. 

Tose vietose, kur tiltas nutrukdavo, žmogus sugebėjo užtaisy- 
ti tarpus, bet taip, kad negalima buvo pastebėti. 


69 


Štai tokiu savotišku viaduku mulatas pernešė apalpusį Klan- 
sį. Tada vanduo buvo nukritęs žemai, taigi dug out'as negalėjo 
priplaukti arčiau prie salelės, bet užtat šis sudėtingas perėjimas 
garantavo slėptuvės saugumą, kadangi bėgliui praėjus negalėjo 
pasilikti jokių išdavikiškų pėdsakų. Jau praslinko keletas mė- 
nesių po Jupiterio pabėgimo iš Efraimo Darkės plantacijos, 
ir, nors visi tvirtino, kad jis slepiasi kiparisais apaugusioje pel- 
kėje, tačiau prityrusių negrų gaudytojų pastangos užklupti jo 
pėdsakus liko bevaisės. Bėglys nejuto didelių nepatogumų savo 
būste; jis sugebėjo įsikurti net su nedideliu komfortu. 

Ispaniškos samanos, surinktos miške, suteikė labai minkštą 
guolį; blogiausiu atveju, jis visada galėjo sugauti jauną aliga- 
torių ir paruošti kepsnį iš minkštos uodegos. Šis valgis, kad ir ne 
toks skanus, kaip sultingas jautienos ar kiaulienos kąsnis, šiaip 
ar taip, lengvai virškinamas, nors muskusinis aligatoriaus mė- 
sos kvapas ir ne visiems patinka. Vis dėlto, Jupiteriui retai 
teko maitintis tokiu valgiu. Paprastai, jo pietus sudarė kiaulie- 
na, vištiena, o kartais pasirodydavo net frikasė ' iš oposumo. 
Be to, jam netrūko ir įvairių rūšių kukurūzinės duonos, o kar- 
tais ant stalo, įrengto drevėje, atsirasdavo skanių, baltų virdži- 
niškų sausainių. Bet iš kur jis visus šiuos produktus gaudavo? 
Sakykime, oposumą pats galėjo susigauti, bet visą likusį maistą 
reikėjo gabenti iš kolonijos. 

Iš tikrųjų, visi skanūs patiekalai jam buvo atnešami iš Ef- 
raimo Darkės plantacijos. Vogtus produktus pristatydavo Bilis, 
kuris padėjo savo bičiuliui pabėgti ir žinojo, kur jis slepiasi. Net 
Feba nieko nenumanė, nebent tai, kad Jupiteris gyvena kažkur 
pelkėse; jai reikėjo atskleisti paslaptį tik tiek, kad kaip nors būtų 
paaiškinti tie „dingimai“, kurių kaltininkas buvo jos vyras. Ži- 
nodama, kam nešamas maistas, Feba niekada neprieštaravo. 

Oposumų medžiotojas buvo toks geras draugas, kad bėgliui 
nė karto neteko kentėti didelio alkio. Bilį visi pažinojo, kaip 
aistringą medžiotoją, ir todėl jis galėjo ilgiau išeiti iš negrų kvar- 
talo; laimikis, kurį jis nugriebdavo pakeliui, suteikdavo jam 
galimybę pristatyti Jupiteriui ne tiktai reikalingą gyvybei pro- 
viantą, bet net kai kuriuos „ištaigingus“ produktus. Sakykim, 
jo odinių marškinių užantyje neretai pūpsodavo moliūginė ger- 


|! Frikasė (pranc. fricassee), mažais gabalėliais supjaustyta kepta arba 
virta mėsa su padažu.— Vertėjo pastaba. 


tuvė, pripildyta viskio, arba ryšulėlis tabako lapų, kurie vėliau 
atsidurdavo Jupiterio drevėje. Laimei, Jupiteris nebuvo išgėręs 
viso vyno, tad galėjo pasiūlyti savo nusilpusiam svečiui, tuo 
jį gerokai sustiprinęs. Klansį keletą dienų krėtė šaltis, tačiau 
mulatui rūpestingai slaugant, jis ėmė po truputį sveikti. Darkės 
kulka nepasiekė savo tikslo: ji perskėlė šonkaulį ir praslydo, 
nekliudžiusi plaučių. Šūvis apsvaigino jaunąjį medžiotoją, dėl 
pažeistos arterijos jis neteko daug kraujo, prarado sąmonę, 
paskui prasidėjo karščiavimas ir kliedesys. 

Kada Klansis pasveiko taip, jog galėjo galvoti apie savo 
ateities planus, jis davė savo ištikimam draugui iškilmingą pa- 
žadą,— padėti jam išsikraustyti iš pelkės ir pasiimti su savimi 
į Teksasą; be to, griežtai jam uždraudė apie tai kalbėti Biliui 
ir neužsiminti, jog jis gyvas. Tokiu būdu ir oposumų medžioto- 
jas vis dar buvo įsitikinęs, kad žmogaus, kuriam jis nešiojo mais- 
tą, nebėra gyvųjų tarpe, nors ir negalėjo atsistebėti, kodėl Ju- 
piteris staiga tapo toks didelis rajūnas ir reikalavo iš jo tiek daug 
valgio. 


XXII skyrius 


„PER SABINĄ“ 


Tais laikais, kada Teksasas dar buvo nepriklausoma respub- 
lika, posakis „per Sabiną“ turėjo ypatingą reikšmę. Šio vardo 
upė sudarė sieną tarp respublikos ir valstijų, kaip dabar tarp 
Teksaso ir Luizianos valstijų. Frazės esmę sudarė tai, jog nusi- 
kaltėliai, persekiojami įstatymo, anoje Sabinos pusėje jautėsi 
saugūs, kadangi sutartys apie dezertyrų išdavimą buvo pakan- 
kamai neapibrėžtos. Pasprukę nusikaltėliai, kokiai kategori- 
jai bepriklausytų, galėjo laisvai atsidusti, kai tik Sabina palikdavo 
jiems už nugaros. 

Praslinkus parai po Borlazės išvykimo iš viešbučio „Chokto 
vadas“, šį vyruką buvo galima matyti su puse tuzino draugų, 
persikeliančių į Teksaso krantą. Jų persikėlimo vieta buvo ne 
didžiajame kelyje į Teksasą, o keliomis myliomis aukščiau, kur 
upė tuo metų laiku taip pat buvo patogi persikėlimui; šiuo keliu 
nesinaudojo nė vienas žmogus, kuris nevengė didžiojo kelio ir 
nepaliko blogos šlovės valstijose. Kad mūsų keliautojai nepri- 
klausė tokiems žmonėms, galima buvo pastebėti iš pirmo žvilgs- 

nio. Jie neturėjo vežimų, kaip naujakuriai, taip pat jų neapsun- 
kino nė mažiausias svoris, jie nebuvo panašūs nei į medžiotojus, 
nei į žemės matininkus. Jų veidai buvo niūrūs iki to laiko, kol 
arklių kanopos nepalietė Teksaso kranto. 

Iki perkėlos jie jojo naktį ir kalbėjosi pašnibždomis, tarsi 
persekiotojai jiems būtų lipę ant kulnų, ir tik dabar, atrodo jautė, 
kad atplaukė į nepavojingą uostą. 

Būrio vadas pirmas nutraukė tylą. 

— Draugužiai,— tarė jis, — aš manau, čia mes galime pa- 
ilsėti, nes Respublikos žemėje laisviems žmonėms nėra ko bi- 
joti. Jeigu kokie nors kvailiai ir sugalvojo mus persekioti, tai 
dabar jie, žinoma, pasiliko anoje pusėje. Taigi nulipkime nuo 
arklių ir snustelėkime šių kedrų pavėsyje. Apie mūsų tolimesnį 
žygį galėsime pasikalbėti vėliau, nes aš noriu miego kaip opo- 
sumas. „Chokto vado“ gėrimai visada dvi dienas neišsigaruoja 
iš mano galvos, o šį kartą mūsų jaunasis bičiulis Filis Kvantre- 
lis pavaišino mus dviguba porcija; aš galvoju, kad aštuonias 
dienas nepamiršiu šių vaišių. 

Borlazės kalba buvo užjaučiamai sutikta visų jo palydovų; 
jie, savo ruožtu, po dvidešimties valandų sėdėjimo balnuose taip 
pavargo, jog buvo pasiryžę pamiršti visas paskutines savo šuny- 
bes. Jojo greitai ir be sustojimo, nes kiekvienas Načiotochese 
buvo ką nors iškrėtęs. Načiotochesas tuo laiku buvo pasienio 
miestas tikrąja šio žodžio prasme; kiekvieną dieną į jį atvykdavo 
ir iš jo išvykdavo žmonės, kurie, sprendžiant iš išvaizdos, turėjo 
atrodyti mažų mažiausia keisti, ir būtent dėl to „Chokto vado“ 
lankytojai neatkreipė į save ypatingo dėmesio. Traperis fortuo- 
se ir pasienio miestuose praleidžia laiką taip pat, kaip uostuose 
matrosai su prikimštomis piniginėmis, kurie visomis išgalėmis 
stengiasi kaip galima greičiau išleisti savo pinigus. Į tokius 
dalykus žiūrima ne kitaip, kaip į keistumą. Taip daugelis žiū- 
rėjo ir į Borlazės gaują. Tačiau šie žmonės prikrėtė tokių dalykų, 
kurie iš tiesų grėsė jų laisvei. Tiktai jų vadeiva šį sykį susilaikė 
nuo naujų nusikaltimų, ir taip skubiai išjojo iš miesto turėdamas 
vienintelį tikslą — išvaduoti nuo atsakomybės savo draugus. 
Tiesą sakant, jis atsibastė į Načiotochesą ne pramogų ieško- 
damas, o turėdamas tokių reikalų, kurie nepriklauso pramoni- 
nei Amerikos anglų veiklai, bet kuriems atiduoda pirmenybę 
lotyniška rasė, gyvenanti į pietus nuo Rio Grandės. 

— Bičiuliai, — pareiškė Borlazė, sušaukęs palydovus, — 

mūsų laukia daug svarbesni reikalai, su kuriais palyginus ark- 
lių gaudymas yra ne daugiau, kaip vaikiškas žaidimas. Dauge- 
lis mūsiškių supranta, apie ką aš kalbu, išskyrus jaunuosius drau- 
gus, kurie neseniai prie mūsų prisijungė.— Tai sakydamas, jis 
pažvelgė į Filį Kvantrelį ir į kitą vyruką, beveik tokių pat me- 
tų.— Jie apie tai sužinos, kai ateis laikas, — tęsė Borlazė,— 
ir aš laiduoju, kad jie mums šauniai patalkininkaus. Kalbu apie 
penkiasdešimt tūkstančių dolerių grynais pinigais, neskaitant 
drabužių ir kitų brangių daiktų. Dabar belieka nuspręsti, kas 
geriau: ar palaukti, kol šios brangenybės bus pristatytos į pa- 
skirtą vietą, ar pagrobti jas kelyje. Ką jūs pasakysite, draugužiai? 
Tegul kiekvienas iš mūsų pareiškia savo nuomonę, o paskui 
jūs išgirsite manąją. 

— Jums žinoma, kapitone, kur bus nugabentos šitos bran- 
genybės? — paklausė vienas iš gaujos. 

— Žinau taip gerai, kaip tą vietą, kur dabar stovime; dėl 
to mums nėra reikalo rūpintis. Ir, laimei, ši vieta ne toliau, kaip 
per dvidešimt mylių nuo mūsų ankstesnės stovyklos. Draugu- 
žiai, — tęsė Borlazė, kuomet kai kurie ėmė nekantrauti, — jūs 
sutiksite, kad Džimis Borlazė ne asilas. Aš tiesiai jums pasaky- 
siu savo nuomonę. Pirma, aš neveltui atvykau į Nakitošą ir 
todėl tiksliai žinau vietą, kur mes galime surasti visus šiuos šun- 
snukius. Mažumą lukterėti, šiaip ar taip, ne pro šalį. Nors mūsų 
ir ne daugiau dešimties žmonių, tačiau gerų ir patikimų vaiki- 
nų; tiktai šie naujakuriai ne tokie kaip kiti, jie sudaro ištisą 
koloniją, kuri seka paskui senąjį Armstrongą ir prancūzų kreo- 
lą, aprūpinantį juos pinigais ir norintį vesti Armstrongo dukrą. 
Cha, cha, cha! Vargšas prancūziukas! Jam neišeis į sveikatą, 
kai reikalas pribręs iki atomazgos. Džimis Borlazė jau pasi- 
stengs. Beje, tai neturi nieko bendra su mūsų reikalu. Aš noriu 
tiktai pasakyti, kad dešimties žmonių nepakanka, norint sėk- 
mingai užpulti tokį būrį naujakurių, o rizikuoti aš nenorėčiau. 
Tas prakeiktas Misisipės plantatorius kovėsi generolo Džeksono 
laikais ir nenusileis jam drąsa; taigi, jo nepaimsi užmerktomis 
akimis, o ir žmonės, kuriuos jis pasirinko taip pat nežiopsos, jei 
prireiks kautis. Todėl aš kartoju, kad jų vilkstines užpuolimo 
baigtis labai abejotina ir gali įkišti į kilpą mūsų galvas. Tegul 
kolonistai nukanka į vietą, o mes tuo laiku surinksime pietuose 
draugus. Šešetas jų dabar San Antonijuje. Kai, pagaliau mes 
visi susirinksime, tai ir papurtysime mesje Luji Diupre su jo 

penkiasdešimčia tūkstančių, kuriuos jis susidėjo savo plantacijai 
Luizianoje. Pajamos bus geros, be to, tarp kolonistų, aš manau, 
kiekvienam atsiras ir kąsnelis moteriškos mėsos. Bent jau vienas 
toks tikrai yra tarp jų, ir dėl jo mūsų jaunas bičiulis Filis 
Kvantrelis pasiryžęs vykti į pasaulio kraštą. 

Nelaukdamas prieštaravimo į šį grubų pokštą, plėšikas tęsė: 

— Na, tai kaip, draugužiai? Ar pirma josime į San Antonijų, 
o paskui grobio? 

— Iš pradžių į San Antonijų, — atsiliepė choru plėšikai, — 
o paskui pačiupsime penkiasdešimt tūkstančių! 


XXIII skyrius 


ATGAILAUJANTIS NUSIDĖJĖLIS 


Praslinkus trims savaitėms per Sabiną, toje pačioje vietoje, 
persikėlė kita keliautojų grupė. Ją sudarė keturi vyrai; trys bal- 
tieji, jojantys ant arklių, ir vienas mulatas, kuris sėdėjo ant mu- 
lo. Mulatas jojo gale; ši aplinkybė, o taip pat ir poelgiai rodė jį 
esant vergą. Iš paskos bėgo didelis medžioklinis šuo, stengdama- 
sis laikytis per pagarbų atstumą nuo mulo kanopų. Skaitytojas 
tikriausiai susiprotėjo, kad dabar mes susitikome su Klansiu, 
Vodlėjumi, Heivudu ir pabėgusiu Efraimo Darkės vergu. Per- 
sikėlę į Teksaso krantą, jie taip pat buvo labai atsargūs ir su- 
nerimę tarsi bijotų persekiojimo. Jie rūpestingai saugojo mula- 
tą, kuriam padėjo pasprukti į laisvą šalį, kur jo jau negalėjo 
sugriebti nė pats apsukriausias negrų gaudytojas. 

Jie nulipo nuo arklių, kad atsikvėptų kedrų pavėsyje. Načio- 
tochese keliauninkai taip pat buvo sustoję „Chokto vade“, ka- 
dangi norėjo išlaikyti paslaptyje savo planus ir Klansio „prisi- 
kėlimą“. Ypač Jupiteriui buvo pavojinga rodytis gatvėse arba 
viešbučiuose lankomuose plantatorių. Klansis jau du kartus 
buvęs Načiotochese, žinojo viešbučių kainas ir nujautė, kad ki- 
tame viešbutyje jam tektų išleisti savo nedidelį kapitalą. Dėl to 
sutiko su Vodlėjaus, gerai susipažinusius su „Chokto vadu“, 
pasiūlymu. 

Apsistoję parai Načiotochese, jie nugirdo kai kurių žinių, 
galinčių jiems praversti ieškant Ričardo Darkės. Atsitiko taip, 
kad Borlazė, prieš išjodamas įžeidė užeigos tarną Džonį, ir ka- 
dangi Vodlėjus pasistengė priminti jam seną pažintį, tai medžio- 


tojui nesunku buvo išpešti iš Džonio viską, ką jis žinojo apie Bor- 
lazę ir jo gaują. Visose gatvėse ir visuose viešbučiuose buvo 
kalbama ir apie pulkininko Armstrongo ir jaunojo Diupre keti- 
nimą įkurti didelę koloniją, o taip pat apie kolonistų išvykimą 
prieš aštuonias dienas. 

Dabar, rūkydamas su draugais kedro pavėsyje pypkę ir 
kramsnodamas garuojančią kiaulieną, Vodlėjus galvojo, kad 
atėjo laikas papasakoti jie ską, kas jam buvo žinoma, ką 
buvo išpešęs iš Džonio. 

— Mes dabar esame toj. pat vietoje, kur prieš tris savai- 
tes sėdėjo du patys baisiausi niekšai, besiblaškantys po Teksa- 
są,— tarė senasis medžiotojas.— Vieną iš jų tu pažįsti, Nedai 
Heivudai, o kitas tau nežinomas; va, Čarlzas Klansis išsaugojo 
apie juos abu nemaloniausius prisiminimus. Vieną iš jų vadina 
Džimiu Borlaze, kitą — Ričardu Darke. 

— Kaip, nejaugi jie buvo čia? — paklausė Klansis. 

— Sprendžiant iš Džonio pasakojimų, jie vyko šiuo keliu. 
Kadangi jiems teko labai skubiai išjoti iš Načiotocheso, tai jie, 
pasiekę šį krantą, be abejonės leido sau truputį atsipūsti. Jūs 
čia matote pelenų likučius, kuriuose jie kepė sau užkandį. Po 
liūties dar niekas neperėjo šios upės, todėl mums pakeliui dar ne- 
pasitaike arklių kanopų pėdsakų; jie suskubo išjoti prieš dieną 
iki perkūnijos, ir lietus užgesino jų laužą. Štai iš paliktų pliaus- 
kų, ant kurių jie sėdėjo, galima net suskaičiuoti, kiek jų buvo — 
šeši, septyni, aštuoni, devyni. .. galbūt dešimt didžiausių ban- 
ditų, kurie kada nors kėlėsi per Sabiną. Du iš jų aš pažįstu, o taip 
pat ko gero ir trečią. Likusieji taipogi priklauso Borlazės gaujai, 
ir jau iš to galima spręsti, kokie tai žmonės. 

— Ką jūs laikote esant trečiuoju, Vodlėjau? — paklausė 
Klansis. 

— Žmogų, kuris padėjo Ričardui Darkei pasprukti iš ka- 
lėjimo — Džojų Harknesą. Džonis ne visai aiškiai nupasakojo 
jo išvaizdą, kadangi jis nebuvo nuolatinis „Chokto vado“ lan- 
kytojas, o atėjo ten su draugais porą kartų; tuo labiau aš įsitiki- 
nęs, jog tai Harknesas. Kas, jeigu ne jis, galėjo pritapti prie 
Ričardo Darkės draugijos? Šitas liurbis pats nė už ką nebūtų su- 
gebėjęs išsisukti iš savo šlykščios padėties, nežiūrint visų pi- 
nigų, kuriuos jis gavo iš senio Efraimo; o Borlazės banda padės 
jam. Na, ko mes dabar griebsimės? — tęsė senasis medžiotojas 
po nedidelės pauzės, kurios metu keliautojų kompanija malšino 

savo alkį. — Ar nejoti mums tiesiai į tą vietą, kur pulkininkas 
Armstrongas ketina kurti koloniją? Aš pažįstu tą vietą taip gerai, 
kaip turgaus aikštę Natčeze. Jums, žinoma, rūpi vienas žmogus, 
Čarlzai Klansi, bet, patikėkite senajam Vodlėjui; jūs būtinai jį 
surasite prie kolonijos; kiekvienu atveju taip arti nuo Elenos 
Armstrong, kiek jam leis jo įžūlumas. 


Šie žodžiai paveikė Klansį kaip elektros smūgis; jis pašoko 
nuo medžio, ant kurio sėdėjo, su keistu jauduliu veide, puolė 
į balną, tarytum negalėdamas daugiau laukti nė minutės. O pa- 
lydovai, jau suspėję pailsėti ir nematantys priežasčių ilgiau 
delsti, jo nelaikė, bet patys buvo pasiryžę leistis į kelią. Tačiau, 
vos jie užšoko ant arklių, kai sulojo šuo ir, netrukus po to tarp 
medžių pasirodė raitelis, kuris be jokios baimės jojo tiesiai į 
medžiotojų poilsio vietą. Tačiau, pasižiūrėjęs į jų veidus, rai- 
telis ūmai apgręžė arklį, norėdamas šuoliuoti atgal, tarytum būtų 
pastebėjęs žmogų, kurio išvengti laikė išmintingiausia. Tačiau 
buvo jau vėlu, nes pirmiau, negu jis spėjo pasukti arklį, į jį buvo 
nukreiptas šautuvo vamzdis ir pasigirdo grėsmingi žodžiai: 

— Stok, Harknesai, dar vienas žingsnis, ir nebūsiu aš Klan- 
sis, jeigu nepaleisiu tau į nugarą kulkos! 

Grasinimas padėjo. Harknesas — tai tikrai buvo jis — 
nustojo tampyti kamanas ir sustabdė savo arklį. Po antrojo 
šūktelėjimo, ištarto Vodlėjaus su prideramais grąsinimais, jis 
prijojo prie stovyklos vietos, ir skubiai nušokęs nuo balno, atsi- 
klaupė ant kelių prašyti pasigailėjimo. 

Harknesas nedelsdamas papasakojo visą savo istoriją. Šis 
žmogus, tikėdamasis praturtėti, padėjo pabėgti Darkei. Dabar 
su kartėliu pasakojo apie savo pamintą pareigą, nes Borlazės 
gauja greitai pamiršo jo paslaugą ir taip bjauriai su juo elgėsi, 
kad jis pasinaudojo pirma patogia proga ir pabėgo iš tos drau- 
gijos. Jis ketino sugrįžti į Jungtines Valstijas, kur, žinoma, ne- 
laukė nieko paguodžiančio. Atgaila buvo sumišusi su pykčiu 
bendrininkams, ypač Darkei, kuris blogai užmokėjo už padarytą 
paslaugą. Jo pasakojimas privarė Čarlzą Klansį beveik iki pa- 
siutimo, sukėlė stulbinantį įspūdį ir kitiems raiteliams. Vos 
jis pabaigė savo išpažintį, visi šoko į balnus ir spustelėjo penti- 
nus. Harknesas gavo įsakymą sekti paskui medžiotojus, ir, 
nedrįsdamas prieštarauti, jojo iš paskos. Dėl jo pabėgimo ne- 
buvo ko bijoti, kadangi už mažiausią bandymą tai padaryti 

grėsė Klansio šautuvas, kuris ką tik privertė jį sustoti; jis sekė 
paskui medžiotojus tarsi pririštas prie laso. 


XXIV skyrius 
PRERIJOS 


Jeigu įsivaizduosime stepę, drėkinamą upės, stepę, į kurią dar 
nė karto neįžengė pjovėjo koja, padengtą tokia gausia augme- 
nija, kad iš kiekvieno akro būtų galima sugrėbti daugelį tonų 
šieno, stepę, kurią tenka matuoti ne akrais, o myliomis, tada 
mes susidarysime tikrą supratimą apie prerijos neaprėpiamumą. 
Ji matyt neturi kitų ribų išskyrus horizontą, todėl keliautojas 
galvoja, kad jis juda žalios beribės, kaip pats vandenynas jūros 
paviršiumi. Vietomis peizažas truputį monotoniškas, bėt ne visur. 
Šen ir ten paveikslą paįvairina medžiai, stūksantys pavieniui, 
bet dažniausiai grupėmis, sudarydami giraites ir miškus, kuriuos 
galima palaikyti salomis ar net įlankomis tose vietose, kur jie 
turi įgaubtą formą. Bandą bizonų, kurių galvos iki pusės paslėp- 
tos žolėje, galima palyginti su būriu banginių; laukinius ark- 
lius — su šėlstančiomis jūrų kiaulytėmis, elnius — su delfinais, 
o antilopių kaimenę — su skraidančiomis žuvimis. Panoramą 
papildo ore sklandantys pesliai, čia pakeičiantys jūrų žuvėdras, ir 
ereliai, pasirodantys vietoje fregatų ar albatrosų. 

Žmogaus, ypač civilizuoto, pasirodymas vidury šios žalios 
jūros prieš ketvirtį šimtmečio buvo labai retas reiškinys. Bizonų 
kaimenės, arklių tabūnai, elniai ir antilopės priklausė ne žmo- 
gui; prerija, kurioje ganėsi, buvo jiems bendras gardas, ir jie 
beveik nebijojo žmogaus. Civilizuotas žmogus užkariavo tik šios 
jūros, besitesiančios tarp Sabinos ir Rio Grandės, krantus. Da- 
bar prerijose jau vietomis pasirodė ir plantacijos, bet nedidelės, 
palyginus su neaprėpiamomis stepių platybėmis. Vis dar tebesi- 
driekia plačios stepių juostos, dar nepaliestos kolonisto plūgo. 
Net ir dabar keliautojas keletą dienų gali joti banguota lyguma 
ar apaugusia mišku vietove neaptikdamas nė vienos trobelės; 
o jeigu kur ir kyla mėlynas dūmas tai keliautojas žino, kad ten 
sustojo pailsėti toks pat keliauninkas, kaip ir jis pats, arba įsi- 
kūrė stovyklą Žmonės, su kuriais geriau nesusitikti. Ne visi 
žmonės, besibastantys prerijose, patikimi. 

Praslinkus keturioms savaitėms po pulkininko Armstrongo 

išvykimo vakarinio Teksaso prerijomis slinko gauja, kurią ne- 
sunku buvo priskirti būtent tokiems pabėgusiems valkatoms; 
gaują sudarė dvidešimt žmonių, kurių didesnė dalis jojo ant 
mustangų, ir tiktai du ar trys iš jų turėjo augalotus žirgus iš 
vakarinių valstijų. Iš visko sprendžiant, šie arkliai buvo pa- 
vogti — išvada, kuri peršasi pati savaime, jeigu turėsime galvoje 
tą aplinkybę, kad raiteliai buvo indėnai. Gaują sudarė tikri 
indėnai, o jei tarp jų ir maišėsi koks baltasis, tai atrodė nenatū- 
raliai nudegęs; be to, visų kūnai ir veidai buvo nuteplioti baltų 
bei raudonų dažų ir suodžių ruožais bei dėmėmis. Nuogo kūno 
visai nebuvo matyti. Ant pečių karojo žydri ir raudoni apsiaus- 
tai, dengiantys bizonines striukes ir elnių odos marškinius; mū- 
vėjo kelnėmis iš tos pačios medžiagos, o kojos apautos moka- 
sinais. Be apdaro šie žmonės dar nešiojo indėnų papuošalus: 
dažytos erelių plunksnos kuokštais kyšojo juoduose plaukuose, 
besileidžiančiuose ilgomis plonomis kasytėmis ant arklių strė- 
nų; Jų kaklai buvo gausiai papuošti karoliais iš pekario dantų 
ir pilkojo lokio nagų. Jų drabužiai, nepanašūs į kariškus, rodė, 
kad jojama ne karo taku; vis dėlto Teksaso indėnai ne visada 
atvirai rodo savo apsiginklavimą, ypač kai nori grobuoniškai 
užpulti pasienio koloniją ar baltųjų keliautojų vilkstinę. Pa- 
našiais atvejais indėnai išvengia mūšio, nes vagystė susijusi su 
mažesniu pavojumi ir gali būti atlikta tiek su medžiotojo marš- 
kiniais iš elnio odos, tiek su pilna kovine apranga. Be to, ir rai- 
telių buvo pernelyg mažai kariniam būriui, nors ta aplinkybė, 
kad su jais nebuvo moterų, liudijo ne draugiškus ar garbingus 
ketinimus. Iš aprėdo raitelius, ko gero, buvo galima palaikyti 
pirkliais; betgi jie buvo ginkluoti ietimis ir šautuvais, o kai kurie 
turėjo didelius peilius ir pistoletus. Indėnai vis dar tiki strėlės 
jėga, bet šie žmonės neturėjo nei lankų, nei strėlinių. Be to, jų 
veiduose buvo ir kitokių ženklų, pagal kuriuos senas prerijų 
gyventojas be vargo būtų atpažinęs pavojingiausius stepių plė- 
šikus. 

Vieta, kur mes juos sutikome, yra Kolorado ir San Sabos 
santakoje, į kairę nuo pastarosios upės ir keliomis myliomis 
aukščiau nuo jos žiočių. Jie jojo ne upės krantu, bet bevaise 
žemės juosta, kuri leidžiasi terasomis į upės slėnį. Raiteliai ju- 
dėjo pirmyn, bet labai lėtai, laikydamiesi tokio atstumo, kad 
jų nepastebėtų iš Botom Rivero. Tiktai vienas iš būrio ėjęs pės- 
čias, žingsniavo pačiu skardžio kraštu, iš kur galėjo apžvelgti 

visą slėnį, pats nepastebimas krūmų priedangoje. Kartais žval- 
gas išlįsdavo iš krūmų, kad kažką praneštų draugams, po to 
vėl sugrįždavo į savo postą. Toks elgesys buvo pakankamai 
įtartinas ir matyt buvo susijęs su kita keliautojų grupe, kuri su 
savo furgonais judėjo slėniu lėtai kaip sunkiosios artilerijos 
būrys. Keliautojai buvo naujakuriai, ir skaitytojas, be abejonės 
jau pažino pulkininką Armstrongą ir jo palydovus. Visa vilkstinė 
susidėjo iš dvidešimties ir daugiau kinkinių, iš atitinkamo vyrų, 
moterų ir vaikų kiekio; tarp jų buvo galima suskaičiuoti bent 
keturiasdešimt ginkluotų raitelių, galinčių ginti gurguolę už- 
puolimo atveju. Todėl nenuostabu, kad plėšikai, joję aukštuma, 
bijojo prisiartinti prie tokios stiprios apsaugos ir sekė kolonis- 
tus iš pagarbaus atstumo. Kai kuriose vietose, kur krūmokšniai 
buvo tankūs, gauja prisiartindavo prie paties skardžio, kad 
pažvelgtų į vilkstinę, ir plėšikai atrodė panašūs į pulką peslių, 
kurie sklando virš galvijų bandos arba miško gyvūnų, vildamiesi, 
jog vienas gyvulių teks jiems. Plėšikai tapo ypač budrūs, kai 
vilkstinė rengėsi keltis per upę; tai buvo vienintelė patogi perkė- 
la per daugelį mylių. Galbūt momentas pasirodė patogus už- 
puolimui; vis dėlto jie nesukliudė keliautojams persikelti, ir gur- 
guolė sėkmingai pasiekė priešingą krantą, kur trumpam laikui 
pasislėpė už medžių, augusių palei upę; bet štai furgonai vėl 
išlindo, tęsdami savo kelią per slėnį aukštyn ta pačia tvarka. 
Plėšikai, atskirti nuo keleivių ne tiktai šlaito, bet ir upės, nesi- 
liovė sekę, kol besileidžiant saulei pasiekė vietovę, apaugusią 
spygliuočių mišku, iš kurios galėjai apžvelgti slėnį daugelio 
mylių pločiu. Apačioje lėtai slinko furgonai. Pirmutiniai su- 
stojo, 0 už jų pamažu ir kiti. Kelionės tikslas buvo pasiektas, rūke 
neaiškiai matėsi pastatas, pasislėpęs tarp medžių. Matomoji jo 
dalis sudarė tamsų keturkampį, beveik be langų, su balkonais, 
išsikišusiais iš fasado; šone styrojo kažkas panašaus į bokštą, bet 
viskas atrodė apleista. Pastatas buvo virtęs griuvėsiais. Plėšikai, 
sekę iš viršaus, žinojo, jog tai buvo apgriautas vienuolynas, 
kurio gyventojus prieš daugelį metų išžudė komančai. Kolo- 
nistams taip pat buvo žinoma ta aplinkybė, nes Diupre nupirko 
misionierių namus su dideliu žemės sklypu — kolonijai; dėl to 
keliauninkai su džiaugsmu apžvelgė vietą, kur tikėjosi būti at- 
lyginti už savo darbą turtingu medvilnės derliumi, ir nė ma- 
žiausias debesėlis nedrumstė jų ateities horizonto, pilno vilčių, 
tuo metu, kada jie iškraudinėjo pirmuosius vežimus. 

Kitaip galvojo žmonės, sėdintys miške ant kalvos ir bedžiu- 
gaujantys. Jie turėjo visai kitus planus, ir jeigu šie planai 
jiems pavyktų, tai misionierių trobos dar ilgam pasiliktų griu- 
vėsiais. 

XXV skyrius 
SAN SABOS MISIONIERIŲ NAMAI 


Šiek tiek smulkiau aprašysime ankstesnį ispanų vienuolių 
būstą, kurį pulkininkas Armstrongas pasirinko kolonijai. Pas- 
tatas stovėjo kairėje upės pusėje, kelis šimtus žingsnių nuo kran- 
to, aikštelėje, iškilusioje iš slėnio. Šią vietovę statytojai pasirin- 
ko dėl daugelio priežasčių: pirma — dėl jos sveiko klimato, ant- 
ra — dėl puikaus vaizdo, kuris iš čia atsiveria ir pagaliau dėl 
to, kad ji buvo nepasiekiama patvinus upei. Pagal architektūrinį 
stilių pastatai mažai tesiskyrė nuo daugelio meksikiečių fazen- 
dų. Namai buvo didelio keturkampio formos su nedengtu vi- 
diniu kiemu — patio; kiemą supo galerija, iš kurios durys vedė 
į atskirus kambarius. Iš lauko pusės langų buvo nedaug, o ir 
tie beveik be stiklų, bet užtat apsaugoti stiprių geležinių grotų — 
reijų. Fasado viduryje buvo didžiuliai vartai, panašūs į kalė- 
jimo, kurie vedė į vadinamąjį sa guaną. Norssaguanas 
buvo skirtas įvažiuoti senamadiškiems ekipažams, betgi toks 
platus, kad pro jį galėjo laisvai prariedėti didelis pakrautas fur- 
gonas. Už patio buvo dar vieni vartai, atsiveriantys į kitą, di- 
desnį, kiemą, kur buvo arklidės, tvartai ir kiti ūkiniai pastatai. 
Dar toliau driekėsi aptvertas vieno akro plotas — sodas, arba 
huerta, kuriame augo sulaukėję vaismedžiai ir prašmatnios 
gėlės; sodas buvo apsuptas aukštos sienos, sumūrytos iš a do- 
besų (plytų, degtų saulėje) iš viršaus saugomos cheveux- 
dfrise — spygliuotų kaktusų. 

Gyvenamoji misionierių pastatų dalis turėjo vieną aukštą su 
plokščiu stogu ir išsikišusiu frontonu, suteikiančiu statiniams 
monumentakį charakterį. Anksčiau bokštas atstojo koplytėlę ir 
nepertoliausiai nuo jo buvo raucherija,t. y. medinių 
lūšnų gatvelė, kuriose gyveno indėnai, paversti misionieriais. 
Šitos trobelės buvo atskirtos nuo pagrindinio pastato amžinai 
žaliuojančių medžių juosta. Kai kurios lūšnelės dar išliko, nors 
turėjo apgailėtiną išvaizdą; jas tuoj pat užėmė pulkininko Arms- 


80 


trongo žmonės, bent iki to laiko, kol nebus pastatyta geresnių 
patalpų. Šiuo metu apie kokias nors statybas nebuvo ko ir gal- 
voti, kadangi prasidėjo pavasaris, reikėjo skubiai imtis darbų 
medvilnės plantacijose. 

Pulkininkas Armstrongas su šeima apgyveno būstą pagrin- 
diniame pastate. Ten pat — ir Luji Diupre, nes jaunasis planta- 
torius taip pat priklausė pulkininko šeimai, o iki teisėtos san- 
tuokos trūko tiktai pastoriaus palaiminimo ir sutuoktuvių cere- 
monija buvo numatyta nedelsiant po medvilnės sėjos. 

Kolonistai po kelionės poilsiavo tik vieną dieną; kitą rytą 
visi jau buvo užimti darbu. Dirbantys kolonistai sudarė taikaus, 
laimingo gyvenimo paveikslą, kuriam matyt negrėsė nė plėši- 
kai, tūnantys kalvoje. Indėnų elgesys iš tikrųjų atrodė labai 
keistas ir galėjo būti suprantamas tik jiems patiems. Baigę sekti 
atvykusios vilkstinės įsikurdinimą, jie sėdo ant arklių ir nujojo 
Kolorado kryptimi. Jie nesustojo, kol nepasiekė daubos upės 
pasroviui. Ten, už medžių, buvo paslėpta pusė tuzino vigvamų, 
kurie liudijo, jog čia buvo prerijų plėšikų stovykla. Ar jie dar ke- 
tino aplankyti vietą, kur sustojo kolonistų vilkstinė,— tai kol 
kas liko paslaptimi. 


XXVI skyrius 
* * * 


Ketvirtą dieną po pulkininko Armstrongo persikėlimo per 
Koloradą, vakare, likus keletui valandų iki saulėlydžio, toje 
pačioje vietoje upę perjojo penkių žmonių grupė. Tai buvo 
Klansis su savo palydovais. Jie neturėjo pakrautų furgonų arba 
kitokių daiktų, trukdančių kelionei, ir keletą dienų matyt jojo 
dideliu greičiu, nemažindami tempo ir tada, kai upė liko jiems už 
nugaros. Jie šuoliavo San Sabos slėniu. Ką tik prasidėjo naktis, 
kai raiteliai pasiekė brastą. Mėnulis pasirodė danguje tik po 
keleto valandų, o dabar viešpatavo tokia tamsa, kad persikelti 
į kitą krantą ir tęsti kelionę galėjo tik žmonės, puikiai pažįs- 
tantys vietovę. Toks žmogus ir buvo Simeonas Vodlėjus, kuris 
anksčiau ne kartą buvojo šiame krašte. O ir pėdsakai, palikti 
Armstrongo vilkstinės, taip palengvino kelią, jog senasis medžio- 
tojas jį būtų suradęs, jeigu net visas dangus būtų išteptas degu- 
tu. Vis dėlto jis pasisakė prieš tolimesnį skubėjimą naktį, nepai- 
sydamas primygtinių Klansio niukinimų. Klansis iš Charkneso 

sužinojo apie velniškus Borlazės gaujos ketinimus. Jeigu liki- 
mas, gresiantis naujajai kolonijai ir ne visai jį domino, tai pul- 
kininkas Armstrongas ir jo dukterys buvo tokie artimi širdžiai, 
jog jis pasiryžo viskam, kad tik jie išvengtų gresiančio pavo- 
jaus. Nenuostabu, kad jis taip skubino savo palydovus. Su kiek- 
viena diena jie vis labiau artinosi prie vilkstinės. Bet štai raiteliai 
jau buvo netoli San Sabos, o vilkstinė vis dar nepasirodė. Klan- 
sio nerimas išaugo, kai iki kelionės tikslo liko ne daugiau kaip 
dvi mylios, kadangi iš Harkneso buvo žinoma, jog misionierių 
namuose kolonistams grėsė didesnis pavojus nei kelyje. 

— Kantrybės, Čarlzai Klansi, — pareiškė senasis medžioto- 
jas.— Simeonas Vodlėjus duoda jums žodį, kad viskas išsispręs 
kuo geriausiai. Jūs taip gerai nepažįstate pulkininko Armstron- 
go kaip aš. Jam komanduojant dalyvavau žygiuose prieš krik- 
sus ir irokėzus, ir galiu užtikrinti, kad net miegant jo viena akis 
visada atmerkta — ir pati budriausia! Dėl to niekam neateis 
į galvą mintis, kad kolonistus gali užpulti kelyje inčai arba kiti 
kokie nors niekšai, kurie šlaistosi po Teksaso prerijas. Pulki- 
ninko svita labai stipri, surinkta iš patikimų žmonių, tad užpuo- 
limo kelyje jiems nėra ko bijoti. Jis įvyks, ko gero, vėliau, kada 
kolonistai įsikurs ir nustos budrumo. Vadinasi, mes dar suskub- 
sime juos įspėti. Bent. tokia Simeono Vodlėjaus nuomonė, ir 
dabar geriausia duoti truputį atsikvėpti mūsų vargšams gyvu- 
liams, kurie atliko tokį didelį žygį; mums patiems taip pat ne 
pro šalį mažumą atsipūsti. Rytoj tekant saulei, mes vėl galėsime 
sėsti į balnus ir pusiaudienį jau pamatysime senus misionierių 
rūmus, kur jūs, kaip manau, rasite sveiką ir gyvą tą, dėl kurios 
ėmėtės varginančios kelionės. 

Šie žodžiai raminamai paveikė Čarlzo Klansio širdį ir pa- 
žabojo jo nekantrumą. Palydovai pririšo arklius prie medžių, 
nuėmė nuo jų balnus ir pasiruošė sau kuklią vakarienę, po kurios 
apsistojo ant San Sabos kranto, nebandydami keltis į kitą pusę. 
Jie nepasiekė tako, vedančio prie perkėlos; kitaip būtų paste- 
bėję pėdsakus, nepriklausiusius kolonistams. Ant upės kranto, 
neseniai išplauto lietaus, matėsi kanopų pėdsakai, palikti ne 
daugiau kaip prieš valandą bent dvidešimties nekaustytų arklių. 
Iš šių pėdsakų kiekvienas teksasietis būtų supratęs, kad ant 
arklių sėdėjo raiteliai. Vodlėjus ir net Klansis, apžiūrėdami 
pėdsakus, būtų priėję vienos išvados, kad raiteliai nepriklausė 
Armstrongų palydovams, ir įtarę, kad jie kėsinasi į koloniją. 

XXVII skyrius 


ĮTARIAMAS TARNAS 


Buvusiame misionierių namų refektoriuje, paverstame erd- 
viu valgomuoju, už stalo sėdėjo pulkininkas Armstrongas, jo 
būsimasis žentas ir keturi ar penki kolonistai iš geriausių visuo- 
menės sluoksnių. Damos jau išėjo, o vyrai smaguriavo puikiu 
vynu ir alyvuogėmis, atsivežtomis jaunojo plantatoriaus. Drau- 
gija buvo labai smagiai nusiteikusi ir šnekučiavosi apie kolo- 
nijos įkūrimą. Pokalbis peršoko prie kitos temos: kažkas prisi- 
minė žmogų, kuris patarnavo pietums ir dabar išėjo iš valgo- 
mojo. Tai buvo Diupre tarnas, lyg ir ūkvedys, kuris vadovavo 
ūkiui ir prižiūrėjo darbininkus. Jo pasišalinimas nesukėlė jokio 
įtarimo, ir niekas to nebūtų pastebėjęs, jeigu apie jį nebūtų už- 
siminęs vienas svečias, jaunas gydytojas iš Načiotocheso, pri- 
sijungęs prie kolonistų savo valia. 

— Iš kur jūs ištraukėte šį žmogų, kuris vykdo pas jus mažor- 
domo ' pareigas, misteri Diupre? — paklausė jis.— Aš neatsi- 
menu, jog kada nors jį būčiau matęs jūsų plantacijoje Luizia- 
noje. 

— Jūs kalbate apie Fernandą? Aš suradau jį Načiotochese, 
kai rinkome mūsų draugiją. Žinote, kad mano pirmasis fakto- 
tumasž mirė nuo geltonojo drugio Naujajame Orleane. Ta- 
čiau Fernandas jį pranoksta daugeliu atžvilgiu; jis tvarko kolo- 
nijos sąskaitas, patarnauja už stalo, gali būti vežėju ir kaip geras 
šaulys tinka medžioklei. Vienu žodžiu jis viskam tinkamas, o 
svarbiausia — labai stropus. 

— Ar jis ne maišyto kraujo? — paklausė kitas svečias.— 
Ar ne ispano ir indėno mišinys? 

— Visiškai teisingai; jis sako, kad jo tėvas — ispanas, o 
motina seminolė. Jo tikrasis vardas Fernandesas, bet norėdamas 
sutrumpinti, aš netariu paskutinio skiemens. 

— Ispanų ir seminolų mišinys — labai prasta kilmė,— 
pastebėjo antras pašnekovas. 


! Mažordomas (pranc. majordome, lot. major — vyresnysis -domus — 
namas) — vid. amžiais — rūmų vyresnysis valdytojas; kitaip — majordomes.— 
Vertėjo pastaba. 

2 Faktotumas (lot. fac totum — daryk viską) pan. įgaliotinis, besąlygiš- 
kai vykdantis kieno nors pavedimus.— Vertėjo pastaba. 

— Jo fizionomija man visai nepatinka,— tarė trečias 
svečias. 

— Leiskite paklausti, misteri Diupre, ar jis įteikė jums geras 
rekomendacijas? — tęsė gydytojas, kuriam metisas atrodė labai 
įtartinas, nors jis ir nežinojo nieko, kas kalbėtų mažordomo ne- 
naudai. 

— Ne,— atsakė jaunuolis, — jis pasirodė prieš pat mūsų iš- 
vykimą iš Načiotocheso ir prašė jį priimti. Kalbėjo, kad gali 
eiti bet kurias pareigas. Matydamas, kad jis geras vyrukas 
patikėjau savo turto priežiūrą, o paskui ir visą ūkį, ir net 
savo kuklų kapitalą, sudarantį, beje, penkiasdešimt tūkstančių 
dolerių. 

— Ar jūs nebijote, kad pasielgėte neapgalvotai, parodę tokį 
didelį pasitikėjimą? — tęsė daktaras. 

— O, nesijaudinkite,— geraširdiškai atsakė jaunasis plan- 
tatorius.— Bet kodėl jūs man užduodate šį klausimą, misteri 
Vartonai? Argi jūs turite priežasčių abejoti Fernando ištiki- 
mybe? 

— Yra keletas priežasčių. Pirma, man nepatinka šio žmo- 
gaus fizionomija — nepatinka jau iš pat pradžių. Kadangi pir- 
ma aš nė karto jo nemačiau, tai negaliu turėti prieš jį jokio iš- 
ankstinio nusistatymo; bet jau vos pažvelgęs į šį žmogų, aš ne- 
sąmoningai pajutau jam nepasitikėjimą. Žinoma, galima su- 
klysti, ir aš taip pat galbūt klystu, bet vis dėlto šiuo atveju, egzis- 
tuoja kai kurios aplinkybės, stiprinančios įsitikinimą, kad jūsų 
patikėtinis nesąžiningas, galbūt blogesnis už paprastą vagį. 

— Štai kaip! — sušuko visi susirinkusieji. 

— Jūsų kaltinimas pernelyg griežtas, daktare, — prakalbo 
pulkininkas Armstrongas.— Bet mums labai įdomu paklausyti, 
ką jūs tuo norite pasakytti. 

— Gerai. Jūs sužinosite, kas man padiktavo tokią išvadą; 
po to jau patys galėsite daryti savo sprendimus. Vakar, vėlai va- 
kare — buvo apie pusiaunaktis — aš užsinorėjau pasivaikščioti 
po preriją. Nežinau, ar toli nuėjau, bet mano ilgasis Henrio- 
Klejaus cigaras jau buvo surūkytas pirmiau, negu pagalvojau 
apie grįžimą. Tuo metu išgirdau vyriškų žingsnių garsą kietoje 
prerijos žemėje. Aš atsitiktinai stovėjau po dideliu medžiu, kuris 
pridengė mane savo šešėliu; greitai pasirodė žmogus, ir aš pa- 
žinau misterio Diupre kamerdinerį. Būčiau neatkreipęs į jį 
ypatingo dėmesio, jeigu nebūčiau pastebėjęs, kad jis slenka 

slapčiomis po medžių priedanga. Nusviedęs cigaro nuoruką, aš 
nusekiau paskui jį, taip pat stengdamasis išlikti nepastebėtas; 
užuot įėjęs į koloniją per portalą, jis stabtelėjo prie sodo aptva- 
ro, ir staiga išnyko iš akių. Patyrinėjęs tą vietą, kur jis pasis- 
lėpė, suradau sienoje išlaužą, per kurią jis prislinko prie namo 
ir įėjo pro galines duris. Ką jūs į tai pasakysite? 

— O jūs pats kaip galvojate, Vartonai? — paklausė Diup- 
re.— Tęskite ir išklokite mums savo išvadas. 

— "Tiesą sakant, aš nežinau, ką apie tai galvoti. Aš negaliu 
sau paaiškinti šio žmogaus poelgio, bet jūs sutikite su manimi, 
kad jis truputį keistas. Aš jau sakiau jums, jog Fernandas, 
kad ir su visokeriopais gabumais, nepatiko man iš pat pradžių, 
ir dabar aš tikiu juo mažiau, negu kada nors. Nesuprantu, kur 
jis šią naktį išsitrenkė — galbūt kas nors iš jūsų žino? 

Niekas iš vakarieniaujančių nežinojo; keistas Fernando el- 
gesys visiems buvo mįslė ir galėjo pasirodyti labai įtartinas. 
Jeigu kur nors netoliese būtų kokia nors baltojo kolonija, tai 
galima pagalvoti, kad jis vaikščioja tenai ir grįžta namo slapta 
tik todėl, kad bijo būti išbartas, tačiau apie tai negali būti nė 
kalbos. Keistas Fernando elgesys galėjo atrodyti kur kas labiau 
paaiškinamas, jeigu būtų sklidę gandai apie priešiškas indėnų 
gentis, besibastančias apylinkėse; bet apie jas nieko nebuvo 
girdėti; be to, visi žinojo, kad pietiniai komančai — vieninteliai, 
kuriuos buvo galima sutikti šioje vietovėje, sudarė su Teksaso 
valdžia taikos sutartį; dėl to naktiniai pasišalinimai ir slaptas 
metiso veiksmų būdas negalėjo turėti nieko bendro su priešiškais 
indėnais. Taigi šis klausimas, nors ir buvo aptartas, vis dėlto 
liko neišspręstas, ir pokalbis greitai perėjo prie malonesnės 
temos. 

Tuo metu, kai vyrai smaguriavo vynu, alyvuogėmis ir grai- 
kiškais riešutais, Armstrongo dukterys vaikštinėjo mėnulio ap- 
šviestame sode. 

— Kaip gražiai gyveno senieji ispanų dvasiški tėvai! — 
tarė Džesė.— Pažvelk į šias alėjas ir suoliukus, pastatytus medžių 
šešėlyje. Kokie gražūs fontanai! Tie gyventojai turėjo neblogą 
skonį. 

— Apie jų aplinkos prabangą aš negaliu spręsti, — pareiškė 
vyresnė sesuo, — bet galima teigti, kad apie vaisius jie nusimanė 
ir, be abejonės, mėgo gerai pavalgyti. 

Taip kalbėdama, Elena žvalgėsi aplinkui. Ir iš tikrųjų: sode 

augo visos geriausių vaismedžių rūšys: apelsinai, citrinos, ro- 
jaus obuoliai, kriaušės, abrikosai, slyvos ir vyšnios. Šen bei 
ten kokoso palmės savo plunksnuotomis viršūnėmis buvo išsi- 
šovusios virš žemų žalumynų; šiltose, pavėsingose vietose ma- 
tėsi platūs, blizgantys platanų ir bananų lapai. Mėnulio šviesoje, 
žinoma, visko nebuvo galima įžvelgti, bet merginos jau anksčiau 
buvo sode ir žinojo, kur kokios rūšys pasodintos; tik dalis šių 
medžių priklausė čionykštei florai; daugelis buvo atvežti iš kitų 
kraštų žmonių, mokėjusių gerai pagyventi. 

— Tuo geriau mums, — pastebėjo Džesė,— kadangi šios 
gausios kvapnios gėlės žada turtingą vaisių derlių. O, Elena, 
kaip čia bus gera, kai išvalys alėjas ir vėl trykš fontanai! Luji 
man pažadėjo tuo pasirūpinti, kai tik bus pasėta medvilnė. Mes 
tada gyvensime kaip rojuje! 

— Man bus geriau, jeigu sodas liks toks, kaip dabar. Šis 
aplaidumas kažkuo atitinka mano nuotaiką. Ta pastaba buvo 
palydėta atodūsio. | 

— Sesute, kokios keistos tavo mintys! Mes atvykome į Tek- 
sasą ne tam, kad patys virstume laukiniais ir paliktume viską 
neužbaigta. Ne, aš neatstosiu nuo Luji iki to laiko, kol jis nesu- 
tvarkys šios dykvietės pirmiau negu ves mane. 

Į šiuos juokais ištartus žodžius Elena antrąkart atsiliepė 
atodūsiu, kuris buvo dar gilesnis negu pirma. Iš tikrųjų Luji 
Diupre buvo visos kolonijos savininkas ir šeimininkas, nors, 
tiesą sakant jis pavedė tvarkyti reikalus savo būsimajam uoš- 
viui. Bet tarp jų abiejų buvo dar vienas valdovas, kuriam jau- 
nasis plantatorius nedrįso nepaklusti: valdovas su šilkiniu kas- 
pinėliu rankose, surišančiu tvirčiau už bet kokias geležines gran- 
dines. Tai buvo nuotaka, kurios auksinės kasos Luji buvo bran- 
gesnės už visą jo auksą, atsivežtą į Teksasą. 

Apie tai galvodama, Elena negalėjo nejausti šiokio tokio 
pažeminimo, nors jos širdis buvo laisva nuo bet kokio pavydo. 
Jeigu Čarlzas Klansis būtų prisikėlęs ir pasirodęs jai, būtų ga- 
lėjusi gyventi pertekliuje ir vargingoje lūšnelėje. Dabar tylėdama 
stebėjo Džesę, ir jaunesnioji sesuo atsisukusi pamatė Elenos 
veide kančią. Ji ruošėsi ištarti ką nors paguodžiančio, tačiau 
Elena rankos judesiu sustabdė ją. Toje vietoje, kur jos stovėjo, 
augo du medžiai: pomerančinis citrinmedis ir kiparisas. Vienas 
buvo aplipęs žiedais, antras atrodė liūdnai. Elena nuo vieno 
ir nuo kito nulaužė po šakelę. Citrinmedžio šakelę ji pritvir- 

tino prie auksinių Džesės garbanų, o kipariso — įsikišo į savo 
juodus plaukus. 

— Tai taų, sesute, — tarė ji, — o čia man. Dabar mes susi- 
šukavome kiekviena pagal savo veidą ir likimą — tu būsi nuo- 
taka, o aš gulsiu į kapą. 

Šie liūdni žodžiai nuskambėjo kaip pranašystė ir giliai su- 
krėtė Džesės širdį. Akimirksniu išnyko jos linksmumas, ji apsi- 
kabino seserį ir graudžiai pravirko. Dabar atėjo Elenos eilė im- 
tis guodėjos vaidmens, tačiau anksčiau nei ji spėjo tai atlikti, 
į sceną išėjo trečias asmuo, kuris privertė seseris minutei už- 
simiršti ir nukreipė jų mintis į kitą pusę. Ši netikėta permaina 
buvo paskatinta žmogaus, kuris pats turbūt nieko ir neįtarė. 
Kad jis sugalvojo kažką nedora, matėsi iš judesių. Seserys jį 
pastebėjo, kai jis išėjo iš misionierių namų į alėją, laikydamasis 
medžių šešėlyje. Jo elgesys nebuvo panašus į nieko nesisaugan- 
čio žmogaus. Jis sėlino kaip katė, kartais apsidairydamas, tar- 
si bijodamass persekiojimo. O tai ir trukdė pastebėti, kad jį seka. 
Abi merginos, vis dar apsikabinusios, tūnojo šešėlyje. Išgirdusios 
žingsnius, jos norėjo išsiskirti, o Džesė apsidžiaugė, manydama, 
kad ateina Diupre; tačiau tuoj pat įsitikino, kad tokie žingsniai 
pernelyg tylūs žmogui su dorais ketinimais ir pernelyg netvirti 
jaunajam plantatoriui. O Elenos negalėjo pradžiuginti niekieno 
žingsniai, net jaunojo gydytojo Vartono, kuris paskutiniu metu 
savo merginimusi pradėjo jai įkyrėti, deja, žingsniai žmogaus, 
kuriam einant jos širdis plaktų stipriau, daugiau negalėjo pasi- 
girsti! Dėl to vyresnioji sesuo nejautė jokio nusivylimo, paste- 
bėjusi, jog naktinis keliautojas nebuvo nei Vartonas, nei Diupre, 
o tik pastarojo liokajus. Pirmas merginų jausmas buvo nevalin- 
gas apmaudas Fernandui, kuris sudrumstė jų vienatvę, tuo la- 
biau, kad jautė jam beveik instinktyvų pasišlykštėjimą. Galėjo 
būti, kad jis ieškojo jų, norėdamas perduoti iš namų kokį nors 
pavedimą. Seserys tylėdamos laukė kas bus toliau. Kai jis atsi- 
dūrė kaip tik priešais, jos pastebėjo jo atsargius judesius ir sė- 
linančią eiseną. 

— Keista! — sušnibždėjo Džesė seseriai, kuri prikišo pirštą 
prie lūpų, kad ta nutiltų. | 

Jos stovėjo nejudėdamos, kol pro jas nepraslinko metisas. 

"XXVIII skyrius 


SIGNALO BELAUKIANT 


Kol pulkininkas Armstrongas su keletu savo draugų kalbė- 
josi senųjų misionierių namų refektoriuje, mažiau kaip už pu- 
sės mylios nuo kolonijos buvo galima pastebėti dvidešimties 
žmonių gaują, apsistojusią miško pievutėje. Vietovė buvo ap- 
supta iš vienos pusės stataus skardžio, iš kitos — miško, kuris 
atrodė toks pat nepraeinamas, kaip ir priešais esančios uolos. 
Gaują sudarė vikrūs raiteliai, kurie nekantraudami  stovi- 
niavo atskiromis grupelėmis; arkliai buvo pririšti prie medžių, 
ir tai aiškiai rodė, kad raiteliai visai negalvojo apie poilsį, nors 
buvo jau vėlus metas. Jie laukė tik savo vado signalo. Tas sto- 
vėjo būrio centre, už savo draugus visa galva aukštesnis. Vadas, 
matyt, irgi kažko laukė, gal žvalgo, pasiųsto ištirti vietovės. 
Ši aplinkybė ir sulaikė visus, nes aukštaūgio vadeivos ir kitų jo 
palydovų akys vis atsisukdavo į miško pakraštį, tarsi iš ten turėtų 
kas nors atskubėti. Prieš pasiekdami šią vietą, kurioje dabar lū- 
kuriavo raiteliai, sukorė didelį kelią. Jie jojo beveik ištisą dieną, 
išvykę iš stovyklos, esančios prie Breidi Kriko, nedidelio Kolo- 
rado intako, rytą, saulei tekant. Mes jau pasakojome apie šią 
stovyklą, kaip apie slėptuvę, į kurią nusidangino indėnai, sekę 
pulkininko vilkstinę San Sabos slėnyje; dabar ta pati prerijų 
plėšikų gauja išsidėstė stovyklą pusės mylios atstume nuo misio- 
nierių namų; jie perjojo didžiulį plotą tarp dviejų svarbiausių 
upių, esančių daugiau kaip dvidešimt mylių viena nuo kitos, ir 
nusileido prie San Sabos Botomos, kad persikeltų per šią upę toje 
pačioje vietoje, kuri tarnavo perkėla ir pulkininkui. Upė toje 
vietoje turėjo vienintelę patogią brastą; čia prieš pusę valan- 
dos taip pat sustojo Čarlzas Klansis, ketindamas kitą rytą leistis 
į tolimesnį kelią. 

Buvo apie pusiaunaktį. Kol Klansio draugai ilsėjosi po me- 
džiais, už dvidešimties mylių nuo jų, atviroje proskynoje, ap- 
šviestoje mėnulio, vaikštinėjo prerijų plėšikai su išdažytais vei- 
dais ir plunksnomis ant galvos. Nors šią akimirką jie buvo ra- 
mūs, tačiau kiekvienam pašaliniam stebėtojui būtų kilusi min- 
tis, kad jie turėjo nedorą sumanymą, ir kiekvienas, girdėjęs jų 
pokalbį, būtų įsitikinęs, jog pulkininkui Armstrongui, besikal- 
bančiam su savo draugais, grėsė pavojus. Šį įsitikinimą galėjo 

patvirtinti ir ta aplinkybė, kad greitai tarp piktadarių atsirado 
žmogus, atskubėjęs iš misionierių namų. Jis išlindo iš medžių še- 
šėlių į mėnulio apšviestą laukymę, ir nesunku buvo pažinti Diup- 
re kamerdinerį, kuriam prireikė ne daugiau dešimties minučių, 
kad atbėgtų nuo sodo tvoros pas tariamuosius indėnus. Plėšikai 
tuoj pat susigrūdo aplink jį, laukdami svarbių žinių, kurios 
buvo praneštos vadui. Pastarasis, išklausęs, davė įsakymą paju- 
dėti, ir greičiau kaip per penkias minutes visa gauja, užšokusi 
ant žirgų jau buvo kelyje į misionierių namus. Tiktai Fernan- 
das bėgo pėsčias; jis vikriai it katė skubėjo būrio priešakyje. 

Vargše pulkininke! Vargšės merginos! Jeigu Dievas jūsų 
neapgins, tai jums gresia siaubinga — baisesnė už mirtį — 
lemtis! 


„XXIX skyrius 
UŽPUOLIMAS 


Kol piktadarių gauja artinosi prie misionierių namų, pul- 
kininkas Armstrongas ir jo draugai dar sėdėjo už stalo su vynu 
ir cigarais. Pats pulkininkas, didžiuodamasis savo škotiška kil- 
me, jautė silpnumą viskio punšui, ir todėl prieš jį stovėjo šio gė- 
rimo stiklinė, pripildyta jau ne pirmą kartą. Pulkininko gal- 
voje sukosi pačios linksmiausios mintys. Jo persikėlimas iš Mi- 
sisipės valstijos buvo labai sėkmingas ir žadėjo daug gero atei- 
tyje. Armstrongų žvaigždė, pradėjusi gesti, vėl sužibo — ir 
dar ryškiau. Tik vienas debesėlis temdė pulkininko vilčių hori- 
zontą — jo vyresnės dukros padėtis. Niūri nuotaika, kurios ši 
buvo apimta, negalėjo praslysti pro jo akis; jis taip pat žinojo šios 
nuotaikos priežastį, kadangi dukra atskleidė jam visus savo 
troškimus ir be to papasakojo apie slaptą susirašinėjimą su Klan- 
siu. Elenos būklė nežadėjo nieko paguodžiančio, kadangi pul- 
kininkas, kaip ir jo duktė, buvo tvirtai įsitikinęs, kad Klansis 
nužudytas ir jo žudikas — Ričardas Darkė. Jis matė, kaip Ele- 
nos sveikata darosi vis silpnesnė ir silpnesnė. Iš pradžių tikėjo- 
si, kad vietos pakeitimas ir galbūt nauja meilė užgesins jos anks- 
tesnę aistrą, todėl palankiai žiūrėjo į jauno gydytojo Vartono 
jo gimti jokia kita meilė, nes pirmoji dar neišnyko, nepaisant, 
kad mylimo žmogaus jau nebebuvo tarp gyvųjų. Paguoda jam 

buvo jaunesnės dukros laimė. Kita priežastis, atitraukusi nuo 
liūdnų minčių, buvo ekonominiai naujosios kolonijos rūpesčiai. 
Tą vakarą jis ypatingai karštai svarstė juos su punšo stikline 
rankoje. Pokalbis sukosi apie cukranendres. Visi žinojo, jog 
San Sabos slėnyje šis augalas turėjo puikiai augti, bet kilo abejo- 
nė, ar atsipirks darbas. Nuomonės išsiskyrė. Daugiausia kal- 
bėta apie tai, jog brangų produktą, nesant vandens kelio, bus 
sunku pergabenti ir parduoti. Ginčas tapo labai gyvas, tik staiga 
visai nelauktai buvo pranešta žinia, iš karto nutraukusi po- 
kalbį. 

— Džentelmenai, indėnai susiruošė į žygį. 

Išgirdę šiuos žodžius, pašnekovai pašoko iš savo vietų, puolė 
prie pranešėjo, nepriklausiusio džentelmenų luomui, ir sulaikę 
kvėpavimą laukė, ką jis dar pasakys. 

Pulkininkas Armstrongas, išlaikęs dvasios ramumą pavojaus 
minutę, pradėjo klausinėti pirmas: 

— Indėnai susiruošė į žygį? Iš kur jūs tai sužinojote, Hau- 
kinsai? 

— Turiu geriausius įrodymus, pulkininke, aš pats juos 
mačiau. 

— Pats matėte? Kur? 

— Aš turiu jums papasakoti smulkiau. Šiandien rytą mes 
su Krisu Tukeru išvykome į medžioklę; perbridome per brastą, 
nes kitoje pusėje pastebėjome elnią, ir iš tikrųjų — nušovėme 
tris; medžioklės metu patekome į uolas, tarp kurių pamatėme 
patogų takelį, vedusį aukštyn. Krisas pagalvojo, kad ten užtik- 
sime bizonų, todėl pasikabinome savo laimikį ant medžio. Mes 
nuėjome apie šešias ar septynias mylias, nerasdami nei paukš- 
čių, nei žvėrių; užtat vienoje dauboje, prerijoje, išvydome būrį 
raitelių, ką tik buvusių mūsų poilsio vietoje. Tai mums sukėlė 
nemaža rūpesčių, o jie greitai pasuko į mūsų pusę ir prajojo 
taip arti, kad galėjome atpažinti inčus su plunksnomis, išdažy- 
tais kūnais ir su visais kitais ženklais. Kadangi mums visai ne- 
sinorėjo su jais susitikti, tai pasilikome savo slėptuvėje, kol ne- 
pametėme jų iš akių. Paskui pasukome namo, bet stengėmės 
laikytis atokiau, kad mūsų nepastebėtų. Jodami aukštutiniu 
slėniu, jų daugiau nematėme, bet apačioje, prie perkėlos, toje 
vietoje, kur stačias krantas leidosi į upę, purve matėsi bent 
dvidešimties arklių švieži pėdsakai; be to, mėnulio šviesoje ga- 
lėjome matyti, kad pėdsakai priklausė nekaustytiems arkliams; 

vadinasi, čia prajojo mūsų matyti inčai. Kitoje upės pusėje 
vėl užtikome pėdsakus ir įsitikinome, kad jie veda tiesiai į koloni- 
ją. Po to, kai mėnuo pasislėpė už debesų, pėdsakai per mylią 
nuo misionierių namų prapuolė. Kur paskui pasuko laukiniai 
ir kur jie dabar, negaliu jums pasakyti, bet užtikrinu, jog matėme 
susirinkusius į žygį inčus. 

Ši žinia sujaidino visus plantatorius, kuriems susidūrimas 
su priešiškais indėnais nežadėjo nieko gera. Pulkininkas Arms- 
trongas, tokių karų veteranas, buvo labai gerai pažįstamas su 
raudonodžių papročiais ir žinojo, jog jie paprastai laikosi sutar- 
čių iki to laiko, kol tai jiems naudinga, o prireikus nesivaržo 
jas sulaužyti. Pagaliau naujakurius pasiekė gandai, kad nors 
didelė kamančų gentis ir garbingai laikosi taikos sutarties, vie- 
nok kai kurios nepriklausomos lipanų ir seminolų gentys aplan- 
ko pasienio kolonijas vogti arklių ir nusigabena viską, ką gali 
pagrobti. Senasis kariškis, vykdamas į šalį, kur galėjai laukti 
susidūrimo su šiais plėšikais, sutvarkė savo vilkstinę taip, tarsi 
ji būtų keliavusi per priešų žemę: furgonai buvo apsupti statinių 
tvoros ir saugomi piketų ' . Šis atsargumas buvo pamirštas tik 
pačioje kolonijoje, nes apie indėnus nebuvo nieko girdėti. Ko- 
lonistai be moterų, vaikų ir dviejų ar trijų šimtų vergų turėjo 
daugiau kaip penkiasdešimt žmonių, galinčių nešioti ginklą ir 
laikė save pakankamai stipriais, kad pajėgtų atremti bet kokį 
laukinių puolimą. Todėl gydytojo pastaba dėl įtartino Diupre 
kamerdinerio elgesio aplinkiniams nepadarė didelio įspūdžio. 
Bet paslaptingas jo poelgis po atneštos žinios ėmė atrodyti ki- 
taip. Dabar visiems susirinkusiems iš karto toptelėjo mintis, 
kad metisas greičiausiai turėjo ryšių su indėnais ir ketino su- 
rengti užpuolimą, kad apiplėštų kolonistus. Pulkininkas pirma- 
sis pasiūlė kaip gintis. 

— Nagi pašaukite čionai savo metisą, Diupre,— tarė jis.— 
Pažiūrėsime, ką mums šis vaikinas atsakys. 

— Pasakykite Fernandui, kad jis nedelsdamas atvyktų 
čia! — sušuko Diupre laukiančiam berniukui negrui, kuris tuo- 
jau pakluso. 

Pokalbis ta pačia tema tęsėsi ir kolonistai medžiotoją klau- 
sinėjo visų smulkmenų apie jo nuotykį. Tačiau nesužinojo nie- 


!Piketas (pranc. piguet) — nedidelis postovio saugos būrys, užkarda 
arba lauko sargyba.— Vertėjo pastaba. 

ko naujo, o jų nerimas tik padidėjo ir pasiekė didžiausią įtam- 
pą, kai negriukas sugrįžo ir pareiškė, jog Fernando kolonijoje 
niekur nėra. 

O dabar pažiūrėsime, ką veikia sode abi merginos. Tuoj 
pat, tarnui įtartinai dingus per tvoros kiaurymę, kilo sumišimas 
ir smalsumas, kuriuos Elena išliejo žodžiais: 

— Kokie gali būti šio žmogaus ketinimai? Jis patikimas 
tavo Luji tarnas ir, žinoma, Diupre tau apie jį papasakojo. 

— Visiškai nieko. Jis tiktai žino, kad šis žmogus man nepa- 
tiko iš pat pradžių, aš ne kartą jam apie tai užsiminiau. 

— Ir jis jo neatleido? 

.— Be abejonės, jis taip pasielgtų, jeigu aš panorėčiau, bet 
aš tik užsiminiau, kad jo pasitikėjimas Fernandu man visai ne- 
patinka. Tu žinai, miela Elena, kad mano būsimasis valdovas 
pernelyg atviro ir kilnaus būdo, kaip ir visi kreolai. Aš neprieš- 
taraučiau, jeigu jo kraujyje būtų nors dalelė jankio gudrumo. 
Šitas Fernandas užsitikrino jo pasitikėjimą nesuvokiamu būdu; 
tėvas taip pat šituo stebisi, nors prieš Fernandą visai nenusitei- 
kęs ir patenkintas juo, kaip uoliu tarnu. Fernandas gerai pa- 
žįsta Teksasą, nes anksčiau šiose vietose gyveno ir dėl to jis mums 
naudingas. 

— Su mūsų įtarimais sutinka išmintingi Žmonės, — paste- 
bėjo Elena.— Misteris Vartonas tiesiai sako, kad Diupre elgia- 
si neapdairiai, pasitikėdamas Fernandu. Tai galbūt vien tiktai 
tuščias įtarimas, sukeltas nemalonios šio vyruko fizionomijos. 
Jo akyse yra kažkas gyvuliško, jas, tariant ispanų žodžiais, ga- 
lima palyginti su kinžalu, galinčiu kiekvieną minutę ištrūkti 
iš makštų. Būdas, kuriuo jis išėjo iš namų, nekalba apie dorus 
jo ketinimus. Ar jis tik nenori ko nors paslėpti už kolonijos te- 
ritorijos? Pavyzdžiui, Diupre pinigus arba brangenybes, tau 
padovanotas jaunikio? 

— Mano brangenybes? O, ne, jos paslėptos mano kamba- 
ryje, ir raktą turiu aš. Luji aukso nepasiėmė su savimi; jo kapi- 
talas paverstas sidabru, kadangi šis metalas, sako, turi paklausą 
tarp indėnų ir pirklių prie Teksaso sienų. 

— Sidabru jis vargu ar save apsunkino, — svarstė Elena, — 
nes tai būtų trukdę judėti; be to, man pasirodė, kad jis nieko 
su savimi nesinešė. 

— Aš taip pat nieko nepastebėjau, — pasakė Džesė.— Jis 
peršoko per tvorą kaip skėrys. 

— Geriau sakyk, peršliaužė kaip gyvatė. Aš nemačiau kito 
žmogaus, kurio judesiai būtų panašesni į gyvatės, nebent dar 
vieną... | 

Prisiminusi Ričardą Darkę, kurį ir turėjo galvoje, Elena 
ūmai nutilo; ji prisiminė ir Čarlzą Klansį ir gilus atodūsis paliu- 
dijo apie šiuos prisiminimus. 

— Ar mums ne laikas grįžti namo? — paklausė Džesė. 

— Kodėl? 

— Kad papasakotume Luji, ką matėme, ir įspėtume jį dėl 
Fernando. 

— Tai nieko nepadės; aš bijau, kad Luji neįtikinsi, kol 
neįvyks koks nors nemalonumas; be to, mes neturime jokių įro- 
dymų, išskyrus įtarimus. Pasilikime čia truputį ir pažiūrėkime, 
ką reiškia jo paslaptingas pasivaikščiojimas. Šis žmogus, be 
abejonės, greit sugrįš tuo pačiu keliu. Juk tu nebijai Džese? 

— "Truputį, jeigu sakyčiau tiesą. Fernandas sukelia man 
tokią baimę, kokią jutau pamačiusi Načiotocheso gatvėje aną 
milžinišką berną. Kartais jis dėbso į mane tokiomis pat akimis, 
kaip ir anas, nors iš išvaizdos tie žmonės visai skirtingi. 

— Kadangi Načiotocheso vaiduoklis mums nepadarė jokios 
žalos, tai galima tikėtis, kad ir šis taip pat nepakenks. Beje, jei 
tu bijai, tai eime namo, nors man labai įdomu sužinoti, kuo 
baigsis paslaptinga Fernando avantiūra. 

— O aš dabar nė trupučio nebijau; tu padrąsinai mane, 
Elena. Galbūt mes pastebėsime ką nors, kas bus naudinga ir 
Luji, ir mums visiems. 

— Taigi, pasiliekame. Bet geriau pasislėpkime. Kur čia išsi- 
rinkus patogesnę vietą mūsų pasalai? 

Surasti patogią vietą nebuvo sunku; merginos prisiminė, 
kad už penkiolikos žingsnių nuo sodo tvoros buvo vietelė tarp 
susiraizgiusių augalų lapų. Norėdamos ją pasiekti, jos praėjo 
alėja ir prisiartino prie tvoros išlaužos, kurią matyt prieš dauge- 
lį metų padarė indėnai. Pro skylę matėsi tamsus miškas ir trau- 
kė į save merginas; užslinkus tamsai, jos negalėjo nieko įžvelg- 
ti, išskyrus naktinių drugių švytėjimą, ir negirdėjo daugiau nieko 
be įprastų pietų nakties garsų, prie kurių priprato iš vaikystės. 
Pastovėjusios keletą sekundžių, jau norėjo grįžti namo, bet 
staiga, tarsi mostelėjus burtų lazdele, pralandą užkimšo kažko- 
kia tamsi masė, greitai besidalijanti į atskiras figūras. Tai buvo 
žmonės, nors išsigandusioms seserims jie ir pasirodė demonai. 

Šie žmonės, įsiveržę pro pralaužą tvoroje, buvo išsidažę indė- 
nai, su plunksnomis ant galvų. Vargšės merginos tesuspėjo tiktai 
šūktelti iš siaubo ir tuoj pat buvo pagriebtos stiprių rankų, 
kurios serapėmis apvyniojo jų galvas, ir dusdamos jos jautė, 
kaip jas pakėlė ir kažkur nunešė. 


XXX skyrius 


UŽDARYTI 


Beveik tą pačią minutę, kai negras pranešė, jog Fernando 
niekur negali surasti, metisas įvedė laukinius per skylę sodo tvo- 
roje; tuoj pat po merginų pagrobimo jis atsidūrė šalia valgomojo, 
bet ne kaip ištikimas tarnas, o plėšikų gaujos vedlys. 

— Ką tu nori man pasakyti? — šaukė Diupre negriukui.— 
Fernando nėra namuose? 

— Ne, masa Luji, — murmėjo išsigandęs vaikas, — ispanų 
inčo nėra namie, mes apieškojome visą koloniją ir garsiai šaukė- 
me jį vardu. Jis neatsiliepė; tikriausiai jo nėra namuose. 

Bet kuriuo kitu laiku Fernando prapuolimas nebūtų atro- 
dęs toks keistas. Galima spėlioti, kad jis nuėjo į vieną iš lūšne- 
lių, kuriose gyveno vargingiausi kolonistai, arba į pasimatymą 
su kokia nors metise, kokių čia buvo nemažai, ir visai gražių. 
Bet po gydytojo pastabų ir medžiotojo pranešimo, kilo abejonė, 
kad šis žmogus gali būti išdavikas. Nepaaiškinamas naujojo 
tarno dingimas, žinoma, privertė plantatorius smarkiai sunerimti. 
Dabar jie aiškiai suprato, kaip blogai pasielgė, pamiršę visas 
atsargumo priemones. Kolonijoje nebuvo įrengta jokių stebėji- 
mo postų, net paprastų piketų, ir kiekvieną minutę buvo gali- 
ma tikėtis indėnų užpuolimo. 

Bėje, nesinorėjo tikėti, kad nedidelis būrys, kurį matė Hau- 
kinsas, išdrįstų užpulti koloniją. Medžiotojas suskaičiavo apie 
dvidešimt žmonių, o kolonistų, galinčių nešioti ginklą, buvo 
beveik trigubai daugiau. Net vaikai buvo išmokyti kaip elgtis 
su ginklais ir, reikalui esant, būtų sugebėję pasinaudoti peiliu. 
Todėl nerimas ir galėjo atrodyti netikras. Tačiau vis dėlto, 
reikalas buvo toks rimtas, kad plantatoriams nebeliko noro 
tęsti savo užstalės kalbas, ir kiekvienas norėjo pasirūpinti gy- 
nybos priemonėmis. Jie ketino surinkti patrulius ir išstatyti sar- 

gybas ne tiktai apie misionierių namus, bet ir prie kitų kolonistų 
trobelių. 

— Išgerkime savo taures ir prie ginklų! 

Jie jau norėjo vykdyti pirmą šio raginimo dalį, kai staiga 
atsivėrė durys ir į kambarį įpuolė tas pats mažasis negriukas, 
kuris buvo pranešęs apie Fernando dingimą. 

— O, masa Armstrongai! O masa Luji! — šaukė jis.— Visi 
namai pilni laukinių inčų; jie įsiveržė iš sodo pro užpakalines 
duris. Kieme jų daugiau kaip tūkstantis! 

Tą patį akimirksnį visos stiklinės buvo paliktos ir svečiai 
puolė prie durų. Durys buvo atidarytos — taip, kaip jas paliko 
išsigandęs vaikas. Plantatoriai neketino jų uždaryti, tik norėjo 
paskubėti į pagalbą namuose esančioms moterims. Tačiau pir- 
miau, negu suspėjo prie jų prieiti, mažojo negriuko žodžiai 
išsipildė. Už slenksčio pasirodė šlykštūs veidai, nudažyti raudona 
spalva, ir baisios šeriuotos galvos, juodais, kaip anglis plaukais, 
iš kurių kyšojo aštrios plunksnos. Bet šis siaubingas paveikslas, 
primenantis pragaro sceną, šmėkštelėjo tik vieną minutę. Durys 
su trenksmu užsivėrė, trakštelėjo raktas ir taukštelėjo sklendė. 

Plantatoriai buvo uždaryti. 

Ne paprastai uždaryti, o palikti be jokios pagalbos ir vilties. 
Į kolonadą, supančią patio, vedė tik vienintelis išėjimas. Durys 
buvo padarytos iš masyvių ąžuolinių lentų, apkaustytų geležimi, 
tarytum kambarys anksčiau būtų buvęs kalėjimas; sunki seno- 
vinė spyna turėjo stiprias sklendes. Du mažučiai, iškirsti į lauką 
langai buvo aukštai nuo grindų ir užkalti geležinėmis dviejų co- 
lių storumo grotomis. | 

Greit plantatoriai suvokė visą savo padėties beviltiškumą ir 
savo apmaudą ir įniršį išreiškė nusiminimo šauksmais. Pulki- 
ninkas Armstrongas galvojo apie dukteris, Diupre — apie savo 
nuotaką, jaunasis gydytojas — apie Eleną, kiti — apie žmonas 
ir vaikus. Kiekvieną užgriuvo bendra nelaimė, kuri minutei 
visiems atėmė jėgas. Medžiotojas Haukinsas, turėjęs Herkuleso 
Jėgą, pirmasis įsirėmė savo plačiais pečiais į duris. Visos pastan- 
gos buvo veltui. Durys atsidarydavo į vidų, ir jų negalėjai iš- 
laužti, neišvertęs staktų, o šios buvo stipriai įmūrytos į betoninę 
sieną. Masyvios durys buvo tokios tvirtos, jog galėjo išlaikyti 
mūuradaužės patrankos smūgius. Paskui visi puolė prie langų, 
bet ir čia jų pastangos pasirodė bevaisės. Vienuoliai gerai mo- 
kėjo apsisaugoti nuo užpuolimų iš lauko, ir geležiniai grotų 

virbai, nežiūrint rūdžių, buvo dar pakankamai tvirti, kad atlai- 
kytų Žmonių jėgą. 

Kol vieni veržėsi prie langų ir durų, kiti apgraibomis slan- 
kiojo pakampėmis, ieškodami kokio tinkamo įrankio, bet refek- 
toriuje nebuvo nieko, išskyrus stalą ir nendrines kėdes. Jie iš 
tikrųjų slankiojo kambaryje apgraibomis, nes užtrenkus duris 
ugnį užgesino, bijodami, kad iš lauko nešautų. Ginklų kolonis- 
tai su savimi neturėjo, net peiliai buvo nunešti kartu su staldeng- 
tėmis. Liko vien buteliai. Labiausiai jie ir gailėjosi, jog nesine- 
šiojo su savimi jokių ginklų, net pistoletų; nors tuo ir nebūtų pa- 
darę didelės žalos priešui, kuris išvedė juos hors de co m- 
bat. Šiaip ar taip šūvius galėjo išgirsti kaimynai ir suprasti juos 
kaip įspėjimo ženklą arba pagalbos šauksmą. Kada visi mėgi- 
nimai surasti išėjimą iš kambario pasirodė nesėkmingi, įkalintieji 
minutei nutilo ir įsiklausė. Nebuvo girdėti nė vieno šūvio, tiktai 
sklido laukiniai riksmai, iš kurių jie pažino tarnų, negrų, mu- 
latų ir kvarteronų balsus. Baltųjų žmonių balsų, išsiskiriančių 
iš spalvotųjų gyventojų ir indėnų kovos riksmų, nesigirdėjo. Ko- 
lonistų klausą pasiekdavo atodūsiai ir dejonės, kurie ūmai nutil- 
davo, tarsi nutraukti prievartos. Pagaliau balsai nutilo ir lauke 
stojo mirtina tyla. 

Pažiūrėkime, kas vyksta kieme. Po to, kai plėšikai pagrobė 
abi merginas, Fernandas nuvedė savo indėnus pro galines duris 
į patio taip, kad jie tarnų nebuvo pastebėti. Mažasis negriukas 
vis dar ieškojęs mažordomo, pirmasis juos pamatė ir su siaubu 
nubėgo į refektorijų, kur paskui jį nusekė ir laikiniai. Iš pradžių 
jie teturėjo tikslą tiktai apiplėšti, bet ne žudyti. Jeigu juos būtų 
užvaldžiusi neapykanta baltiesiems arba keršto troškimas, tai 
jie būtų pasielgę visai kitaip; jie nebūtų taip paprastai uždarę 
pulkininko Armstrongo ir jo bičiulių, o juos iššaudę, iškapoję 
tomahaukais ir nuskalpavę. Jie turėjo visokių ginklų: pistole- 
tų, kardų, tomahaukų, peilių. Kad susilaikė nuo žudynių, atrodė 
labai keista. Tai buvo anaiptol ne gailestingumas, tiktai noras iš- 
vengti triukšmo. Šūvius būtų išgirdę kiti kolonistai, o jiems at- 
skubėjus į pagalbą su ginklais rankose, plėšikų sumanymas galėjo 
nepavykti. Kaip vėliau paaiškėjo, plėšikai buvo pasirengę at- 
likti bet kokią piktadarystę, nes vos tik įsibrovė į patio, tuoj iš- 
siliejo žmonių kraujas. Pjautynės užklupo vargšus vergus, ku- 


' Hors de combat — (pranc.) išeiti iš rikiuotės.— Vertėjo pastaba. 

rie, išvydę neprašytus svečius, tuoj pat išsibėgiojo garsiai klyk- 
dami. Klyksmus būtinai reikėjo nutildyti, ir štai tomahaukai, 
ietys ir peiliai greitai atliko savo darbą. Nelaimingos aukos nepa- 
rodė ne mažiausio pasipriešinimo. Kai kurie vergai paspruko į 
kambarius ir užsibarikadavo duris, kiti pasislėpė tamsiuose kam- 
puose, kuriems apžiūrėti laukiniai negaišo laiko. Iš patio niekas 
nebuvo išleistas. 

Kol vyko skerdynės, kitoje vietoje darbavosi rinktinė šešių 
laukinių grupė, tarp kurių buvo jų vadas ir metisas. Tai jie ir 
uždarė plantatorius valgomajame. Palikę prie durų sargybą, 
jie nuskubėjo į jaunojo Diupre kabinetą, kur buvo saugomi jo 
pinigai ir sąskaitų knygelės. Po kurio laiko plėšikai po vieną 
grįžo atgal; kiekvienas nešėsi dėžę, turbūt nelengvą ir statė ant 
grindinio. Tai buvo kartojama tol, kol patio kieme neišsirikiavo 
apie dvidešimt dėžių. 

* Tuo metu mūšis baigėsi, ir visi laukiniai kartu galėjo dalyvau- 
ti grobiant pinigus, nuo refektorijaus durų buvo pašaukti ir 
sargybiniai. Gauja atrodė panaši į peslių pulką, susirinkusį 
aplink maitą. Pusbalsiu buvo ištarta keletas žodžių, po kurių 
kiekvienas pakėlė po dėžę ir išnešė į kiemą. Tylėdami, vienas 
paskui kitą, išėjo į sodą, po to išlindo per tvorą, už kurios prie 
medžių buvo pririšti arkliai. Kiekvienas pašaukė savo arklį, 
lasu pritvirtino prie balno dėžę ir šoko į balną; paskui visi grei- 
tai nušuoliavo. Tarp sprunkančiųjų buvo ir metisas, taip pat 
ant žirgo, geriausio iš visos gaujos; šitą žirgą jis išsivedė iš savo 
šeimininko gardo. 

Tuo laiku plantatoriai sėdėjo uždaryti, kankinančių min- 
čių apnikti. Greitai, praėjus susijaudinimui, jie pradėjo ramiau 
mąstyti apie šį nutikimą. Pirmiausia jiems atrodė keista, kad 
laukiniai nebandė jų nužudyti, o tiktai uždarė; paskui jie ste- 
bėjosi, jog negirdėjo nė vieno šūvio, tiktai belaisvių riksmus; 
taip pat nepasigirdo nė vieno garso, primenančio karingus ko- 
mančų šūksmus. Kas galėjo įvykdyti šį užpuolimą, visai nepa- 
našų į indėnų antpuolius? Kai kurie net pagalvojo, ar tik ne 
kolonistai surengė visą šitą sumaištį dėl juoko; betgi ši mintis 
greit pasirodė nerimta. Senasis pulkininkas ir išdidus jaunas 
plantatorius buvo laikomi pernelyg rimtais žmonėmis, kad būtų 
galima su jais taip juokauti. Be to, beviltiški tarnų riksmai atrodė 
tikrai beviltiški. Jie jau nutilo, bet durys į refektorijų vis dar ne- 
atsidarė. Stojusi gili tyla buvo už viską sunkesnė. Kas įvyko 

lauke? Ar visi vergai ir kolonistai užmušti? Šie klausimai iš- 
sprūsdavo iš kiekvieno drebančių lūpų, bet niekas neišdrįso į 
juos atsakyti. Kaliniams atėjo siaubingos, nepakeliamos akimir- 
kos, ir belaisviai juodoje Kalkutos duobėje vargu ar pergyveno 
ką nors panašaus. Pagaliau plantatoriai neištvėrė ir pratrūko 
garsiais keiksmais. Vienam tiktai medžiotojui Haukinsui ding- 
telėjo mintis, žadanti sėkmę. Jis pristūmė prie sienos kėdę, už- 
šoko ant jos, prispaudė lūpas prie lango grotų ir iš visų jėgų 
ėmė šauktis pagalbos. Jis vylėsi, kad jo balsas bus išgirstas rau- 
cherijoje; tačiau dėl tankaus miško ir vėlyvo meto, kai pavargę 
nuo darbų kolonistai jau miegojo, to tikėtis buvo sunku. Be 
to, aidėjo Žiogų svirpimas, pelėdos ūkavimas ir ūžė stiprokas 
vėjas medžių šakose. Visa tai atėmė iš kolonistų paskutinę viltį. 
Betgi Haukinsas nepasimetė. Žinojo, kad jo draugas Tukeras 
nemiega ir, jeigu tik neužmuštas, gali jį išgirsti. Su šia viltimi 
jis vis šaukė ir šaukė pagalbon, palydėdamas savo riksmą iš- 
sireiškimais, kurie puritoniškoje šalyje būtų palaikyti keiksma- 
žodžiais. | 


XXXI skyrius 


TUKERAS SUSIRANDA SAVO DRAUGĄ 


Haukinsui ir Krisui Tukerui namuose neatsirado vietos, 
tad jie gyveno palapinėje miške, esančiame tarp misionierių 
namų ir raucherijos. Jų palapinė stovėjo beveik pusiaukelėje 
tarp paminėtų vietų. Kada senasis medžiotojas išėjo, pažadėjęs 
greitai sugrįžti, pastarasis sėdėjo prie ugnies, ketindamas kepti 
gaiduką, nušautą dienos metu. Tukeras žinojo ko Haukinsas 
išėjo pas kaimynus. Kada kepsnys iškepė, jį kaip reikiant pa- 
gardino ir pastatė palapinėje ant stalo, padaryto iš medžio ga- 
balo. Gaidukas skleidė kvapnius garus, ir virėjas nekantrau- 
damas laukė sugrįžtant draugo. Iš pradžių jis jautėsi labai gerai, 
kadangi kepsnio kvapas kėlė apetitą, nors Tukerui visai nerei- 
kėjo tokių jaudinančių priemonių; jis po pusryčių pusiaudienį 
dar nieko nevalgė. Po nerimo, sukelto indėnų pasirodymo, taip 
pat norėdami kuo greičiau sugrįžti namo, medžiotojai pamir- 
šo savo skrandį. Pasiekęs palapinę, Haukinsas negalėjo nurim- 
ti dėl šios dienos įvykio ir nedelsdamas nuvyko su Žinia į mi- 

sionierių namus. Tukerui teko labai ilgai laukti. Gaidukas atšalo, 
ir skanus jo kvapas išgaravo; tokius dalykus sunku šaltakrau- 
jiškai iškęsti. Nebūtų buvę nemandagu pavakarieniauti ir vie- 
nam, kadangi greičiau tiktų priekaištauti Haukinsui, kuris ne- 
išlaikė duoto žodžio ir pasiliko šeimininkų namuose prie vyno 
ar punšo stiklelio. Nejaugi dėl to jis, Krisas Tukeras, privalo 
valgyti šaltą kepsnį? Ne, tai buvo virš jo jėgų. Jaunasis me- 
džiotojas išsitraukė iš makštų peilį ir atsipjovė sparną su geroku 
gabalu mėsos; taip pat jis pasielgė ir su kitu sparnu, kol paga- 
liau nenumalšino savo alkio. Užkandęs „apatinę gaiduko dalį 
jis paliko draugui ir užsirūkė pypkę. Kadangi Haukinsas vis dar 
ir po to nesugrįžo, Tukeras ėmė nerimauti ir negalėjo nusėdėti 
palapinėje; jis panoro nueiti į misionierių namus ir pažiūrėti, kas 
ten sulaikė jo draugą. Po dešimties minučių greito ėjimo sustojo 
prie pagrindinio portalo ir buvo nustebintas gilios, įtartinos 
tylos. Namuose nebuvo matyti šviesos, nors tai ir nenustebino 
Tukero: jis žinojo, jog senojo vienuolyno langai žvelgė į kiemą. 
Stovėdamas ir dairydamasis, Tukeras atidžiai klausėsi, ir jam 
pasirodė, kad pro pietų miško triukšmą tarsi pasigirdo balsas, 
šaukiantis į pagalbą; balsas, beje, buvo labai silpnas ir atrodė 
labai tolimas, tad medžiotojas pagalvojo, kad apsiriko. Jis pasuko 
per saguaną į patio. Nesunku įsivaizduoti jo siaubą, kai išvydo 
mėnulio apšviestą grindinį, aptaškytą tamsiais kraujo lašais ir 
rudos ir geltonos spalvos žmones, suvirtusius įvairiausiose 
pozose. Medžiotojas pajuto svaigstant galvą išvydus šią lavonų 
krūvą. Tai buvo kur kas baisesnis vaizdas, negu kautynių lau- 
kas. Kautynėse mirtis ištinka dėl žaizdų, padarytų vardan kil- 
naus, nors ir melagingo, supratimo apie garbę: mirtis, pama- 
tyta Tukero, buvo žudikų darbas. 

Priblokštas jis stovėjo, nežinodamas, ką daryti. Pirma min- 
tis buvo bėgti kuo toliau nuo kruvino paveikslo, kadangi atsi- 
vėręs reginys bet kam galėjo įvaryti siaubą. Bet medžiotojas 
prisiminė draugą, kurio lavonas,galbūt guli,tarp kitų užmuštųjų. 
O gal jis dar gyvas? Tukeras pradėjo ieškoti, nors dėl šio bai- 
saus vaizdo beveik prarado sąmonę. Jis apžiūrėjo visus lavo- 
nus, bet tarp jų Haukinso nebuvo, ir nebuvo nė vieno baltojo. . . 
Žmogžudystės aukomis tapo vien tik spalvotieji vyrai, moterys ir 
vaikai; jis pažino pulkininko Armstrongo ir jaunojo Diupre 
vergus. Bet kurgi ponai — patys plantatoriai? Kokia siaubinga 
drama klostėsi šiuose namuose, palikusi tokius klaikius pėdsa- 

kus? Visur baisaus plėšimo ženklai. Bet kas ir kur žudikai, kur 
Haukinsas? Kol Tukeras sau uždavinėjo šiuos klausimus, jo au- 
sis pasiekė garsas, privertęs krūptelėti. Ar tai ne žmogaus balsas, 
kuris buvo jam pažįstamas? Pirma jis pasigirdo iš toli, dabar 
buvo girdėti vis arčiau ir atrodė aiškesnis. Keletą sekundžių 
pasiklausęs, Tukeras įsitikino, kad balsas šaukė pagalbos ir 
sklido iš pastato vidaus. Nejaugi tai jo draugo balsas? Neilgai 
galvojęs jis nubėgo dengta galerija į gatvę. Čia dar kartą įsi- 
klausė; pagalbos šauksmas pasikartojo, nors vis dar nebuvo 
galima suprasti, ką Haukinsas šaukė; balsas girdėjosi, matyt, 
iš rytinės pastato dalies, kurią bene sunkiausia užpulti. Pagaliau 
"Tukeras aiškiai išgirdo draugo balsą. Akimirksniu jis nubėgo 
už kampo, tarsi persekiojamas lokys peršoko per krūmus ir su- 
stojo prieš langą, už kurio girdėjosi riksmai. Čia, mėnulio švie- 
soje, jis išvydo senojo medžiotojo veidą, kuris, prisiglaudęs prie 
geležinių grotų, šaukė ir keikėsi kimiu balsu. 

— Haukinsas? 

— Krisai Tukerai, ar tai tu? Ačiū Kūrėjui! 

— Ką visa tai reiškia, Haukinsai? 

— Ką tai reiškia? Kas žino. Mes visi čia uždaryti inčų. 
Nejaugi tu jų nematei? Tu nebuvai šiuose namuose? 

— Buvau ir mačiau baisų reginį — ne pačius inčus, 0 jų 
piktadarybes. Jie išjojo, atlikę savo. 

— Kokį tu matei reginį? Beje, nėra laiko plepėti. Eik ir 
pasiimk ką nors, kad išlaužtum duris ir išleistum mus į laisvę. 
Greičiau, Krisai, greičiau! 

Tukeras tuoj pat ėmėsi darbo. Skubiai sugrįžęs į patio, jis 
pagriebė sunkų rąstą ir ėmė juo kaip taranu daužyti į valgomojo 
duris, kurios nuo stiprių kentukiečio smūgių greitai pasidavė. 

Mes neaprašinėsime įspūdžio, kurį plantatoriams sukėlė kru- 
vinų skerdynių vaizdas; siaubas, sukeltas šių grumtynių buvo 
menkniekis palyginus su tuo, ką piešė jų klaikiai nuteikta vaiz- 
duotė. Tarp balsų, šaukiančių žmonas, vaikus, seseris ir nuo- 
takas, garsiau už visus girdėjosi pulkininko Armstrongo balsas, 
liūdintis savo dukterų. 

XXXII skyrius 


KAS JOMS ATSITIKO? 


Kur jos? Kas joms? — veržėsi iš nepaguodžiamo tėvo lūpų. 
Norėdami atsakyti į šiuos klausimus, turime pasekti pagrobtas 
merginas. 

Sučiuptos jos žinojo, kad pagrobėjai vyrai, kaip jos manė, 
indėnai, nes pirmiau, nei buvo uždengtos serapėmis, pastebėjo 
plunksnas ir dažytus veidus, be to, rankos, taip šiurkščiai jas 
sugriebusios, tegalėjo būti gyslotos laukinių rankos. Merginos 
buvo išneštos per išlaužą sienoje už kelių žingsnių nuo statinio. 
Čia jas pakėlė ir pasodino į balnus; priešais užsėdo po raitelį 
ir, padedant kitiems laukiniams, merginos odiniais diržais buvo 
pririštos. Jos nesileido surišamos, tačiau visos pastangos buvo 
beviltiškos; jų riksmas netoli girdėjosi. O tankios serapės, užmes- 
tos ant galvų, pavertė jų balsus kurčiomis dejonėmis. Plėšikai, 
tokiu būdu surišę savo aukas, leidosi šuoliais. 

Belaisvės greitai nustojo priešintis ir rėkti, kadangi tai buvo 
beprasmiška. Jos jautė greitai šuoliuojant arklius ir žinojo, kad 
nutolo nuo misionierių namų, vienintelės vietos, iš kur galima 
laukti pagalbos. Jas gabeno jau apie pusvalandį, ir padėtis darėsi 
vis beviltiškesnė. Apdangalai, kuriais aprišo jų galvas, buvo 
riebalinių audinių serapės, tokio tankaus audeklo, kad merginos 
galėjo uždusti. Plėšikai, tatai pastebėję, sustojo ir prapjovė se- 
rapes keliose vietose peiliais, kad belaisvės galėtų laisviau kvė- 
puoti, paskui nušuoliavo toliau. 

Seserys žinojo, kad jas gabena vieną paskui kitą, nors iki 
šiol nepersimetė nė žodžiu, tiek iš siaubo, tiek dėl suvaržyto 
kvėpavimo; kanopų kaukšėjimas joms sakė, kad su jomis joja 
ant arklių tiktai du raiteliai. Ta aplinkybė, kad indėnai paleng- 
vino jų padėtį, prapjovę serapėse skyles, suteikė žvalumo, ir 
merginos panoro pasidalinti mintimis; bet kurį laiką klausėsi 
pagrobėjų pokalbio, norėdamos sužinoti, ką jie ketina daryti 
su savo laimikiu. Plėšikai visą kelią tarp savęs plepėjo, tik labai 
tyliai ir, matyt, svetima kalba, kadangi merginos nieko negalėjo 
suprasti. Ko gero ir indėnai nesupras jų kalbos. 

— Laikykis, Džese, laikykis! — pradėjo Elena.— Tu girdi 
mane, sesute? 

— Taip, Elena. O Dieve! 

— Taip, tiktai į Dievą mes privalome sudėti savo viltis. Jis 
vienas gali mus išgelbėti. Tiktai neverta nusiminti, Džese. Kaž- 
koks vidinis balsas man kalba, kad išsivaduosime iš šių pabaisų. 
Gali būti, tuo bus išreikšta Apvaizdos valia; melskis jai, Džese. 

— Aš ir meldžiuos, Elena. Bet,deja! Mintys apie mūsų 
brangųjį tėvelį... o Luji... aš bijau... 

— Dėl jų tau nėra ko bijoti; aš įsitikinusi, kad jie išvengė 
pavojaus ir kad laukiniai ne visus užklupo iš pasalų. Kai kurie, 
žinoma, nepatyrė mūsų likimo ir tikriausiai mus suras. Taip, 
aš įsitikinusi, kad jie mus išvaduos. Tu žinai, jog tarp mūsų kolo- 
nistų nemaža puikių medžiotojų ir traperių, kurie bet kur mus 
surastų; apie tai juk mūsų pagrobėjai nežino. 

— Luji jiems vadovaus ir dosniai atsilygins už jų rūpesčius. 
Jis tikriausiai. . . 

Džesės žodžiai buvo nutraukti garsaus, pasityčiojančio kva- 
tojimo; juokėsi laukiniai ir taip smarkiai, kad kartu su jais vir- 
pėjo ir pririštos prie jų merginos. Pirmiau, negu jie nustojo kva- 
toti, arkliai įbrido iki kelių į vandenį ir kanopų pliuškenimas 
užgožė juoką. Jie turbūt atjojo į seklią upės vietą, patogią per- 
sikelti. Upė tikriausiai buvo plati, nes pliuškenimas girdėjosi 
labai ilgai ir belaisvės jautė, kaip vandens lašai krito ant jų ap- 
dangalų. Jos nuščiuvo, išgirdusios juoką, ištrūkusį iš dviejų vel- 
nių lūpų. Nenuostabu, kad jas vėl apėmė nerimas, j0s ėmė dre- 
bėti, kada arkliai perbrido per upę. 


XXXIII skyrius 


RAITELIAI VAIDUOKLIAI 


— Simeonai Vodlėjau, aš negaliu užmigti. 

— Kodėl, Čarlzai Klansi? Aš tikėjausi, kad po šiandieninio 
jojimo jūs miegosite kaip barsukas; nuo to laiko, kai mes išjojo- 
me iš Teksaso, jūs be miego nepraleidote nė vienos nakties. 

— Teisybė, bet šiandien negaliu. Nežinau dėl kokios prie- 
žasties. | 

— Galbūt jūs suvalgėte ką nors sunkaus skrandžiui ar čio- 
nykštis klimatas jums nesveikas? Dėl upės drėgmės ir aš jaučiuosi 
labai prastai, nors San Sabos slėnio klimatas laikomas svei- 
kiausiu visame Teksase. Šit, imkite ir padraugaukite su mano 
gertuvė; ji pripildyta puikiausio monongagilo, raminančio ner- 


102 


vus geriau už bet kokius vaistus. Gurkštelkit kartelį, ir jūs įsiti- 
kinsite, kaip tatai sveika. 

— Ne, antpilas man nepadės. Aš nemiegu ne dėl nervų 

„pakrikimo, o visai dėl kitos priežasties. 
. — A, suprantu,— sumurmėjo senasis medžiotojas.— Aš 
galvoju, kad kiekvienam jaunam žmogui atsitinka tas pats atsi- 
radus rūpesčių dėl savo brangenybės. Vis dėlto paklausykite 
mano patarimo, paragaukite iš gertuvės, ir jūs greitai užmiršite 
savo mergaitę. Jums nėra ko dėl jos baimintis. Furgonas sėk- 
mingai pasiekė savo vietą, ir mums velniškai nepasiseks, jeigu 
rytoj, o geriausiu atveju — po dviejų valandų ,iki saulėtekio, 
mes nebūsime vietoje. Truktelkite, na truktelkite, ir jūs užmig- 
site pirmiau, negu ožka suspės vikstelėti uodega. 

Buvo apie pusiaunaktį, kai vyko šis pokalbis tarp Klansio 
ir Vodlėjaus; jie buvo toje pat vietoje, kur sustojo poilsiui „ties 
brasta per San Sabą. Šią vietą senasis medžiotojas pasirinko nak- 
vynei dėl jos patikimumo: upės krantą supo krūmai, o arkliai 
buvo gerai paslėpti medžių šešėliuose. Patys medžiotojai atsisto- 
ję galėjo puikiai apžvelgti visą apylinkę. Šviečiant mėnuliui 
niekas nebūtų perėjęs brastos. jų nepastebėtas. Klansis pakluso 
senojo medžiotojo patarimui ir patraukė iš gertuvės viskio; pas- 
kui jis susisupo į apsiaustą ir, išsitiesęs žolėje, pabandė užsnūsti. 
Bet miegas jo aplankyti neskubėjo. Pasivartęs kurį laiką, jis 
vėl pašoko, o paskui jį pašoko ir šuo. Vodlėjus, kuris miegojo 
lengvai apsirengęs, priešingai negu kiti trys palydovai, taip pat 
pabudo ir vėl pasiūlė Klansiui savo vaistų. 

— Ne, man tai nepadės, — paprieštaravo Klansis.— Aš gal- 
voju, kad ir stipriausias gėrimas šiandien manęs nepaveiks, 
Simeonai, aš turiu nuojautą. 

— Nuojautą? Kokią? 

— Kad mes atvyksime pernelyg vėlai. 

Klansis ištarė šiuos žodžius beveik iškilmingai, stipriai susi- 
jaudinęs. 

— Kvailystė, — atsakė Vodlėjus, trokšdamas nuraminti 
draugą,— gryna kvailystė... Anava! — šis šūktelėjimas buvo 
ištartas visai kitu tonu, ir medžiotojas pakėlė galvą nuo balno. 
Šuo taip pat pastatė ausis ir ėmė dusliai urgzti. 

— Kas ten? — sukuždėjo Vodlėjus, atsiklaupęs ant kelių 
ir įdėmiai žiūrėdamas į šunį. Gyvulys vėl pastatė ausis ir dar 
kartą suurzgė. 

— Priturėkite šunį ir priverskite jį nutilti, Klansi. Ten kaž- 
kas vyksta. 

Klansis sugavo šunį ir prispaudė jį prie kelių; dresiruotas 
gyvulys suprato savo pono valią ir ramiai atsigulė prie jo kojų. 
Tuo metu Vodlėjus vėl pasilenkė ir,  priglaudęs ausį prie 
žemės, įsiklausė. Iš tikrųjų pasigirdo garsas, bet ne tas, kuris 
pasiekė ausis prieš minutę; pastarasis panėšėjo į balsą žmogaus, 
kuris juokėsi. Iš pradžių atrodė, jog tai galėjo būti ir Teksaso 
pelėdos arba pievų vilko riksmas. Bet tai, ką jis išgirdo dabar, 
tartum skambėjo aiškiai ir abejonių nekėlė. Klansis taip pat 
klausėsi. Tai buvo pliuškenimas, sukeltas arklių kanopų bren- 
dant per vandenį. 


Vodlėjus gulėjo ant žemės kol neįsitikino, jog garsas sklido 
nuo upės, iš brastos; šuo dar anksčiau parodė šią kryptį akimis. 
Po to Vodlėjus ir Klansis pašoko ant kojų ir vėl įsiklausė. Grei- 
tai jie pastebėjo, kad per vandenį brido du raiteliai. Jie ką tik iš- 
lindo iš šešėlio, krentančio nuo kito kranto medžių, ir traukė 
į vidurį upės, kuri, šviečiant mėnuliui, blizgėjo kaip ištirpę 
sidabras. | 

Klansis ir Vodlėjus galėjo gerai matyti žirgus, ryškiai besi- 
skiriančius nuo blizgančio vandens paviršiaus, ir pastebėjo, jog 
jų buvo du; nuo jų dėmesio taip pat neprasprūdo nė raiteliai — 
labai keistos išvaizdos, visai nepanašūs į žmones. Virš upės iš- 
sisklaidė skystas rūkas, tarsi lengvas vualis, nupūstas nuo sidabri- 
nio paviršiaus. Toks rūkas suteikia daiktams antgamtiško dydžio 
ir neretai sukuria keistus paveikslus, atsispindinčius ore. Ir šį 
šį kartą arkliai ir raiteliai įgavo milžinišką dydį, tarsi antgamti- 
nio pasaulio būtybės, gyvenusios mūsų planetoje prieštvaniniais 
laikais. 

Tie, kas jojo ant arklių, stebėtojams atėmė žadą. 

Raiteliai buvo įgavę nežmoniškas formas ir, jei tai buvo de- 
monai, tai dvigubi: ant kiekvieno žirgo sėdėjo po du kūnus ir 
matėsi po dvi galvas. Nenuostabu, jog Klansiui ir Vodlėjui šovė 
į galvą aitvarų išdaigos, kadangi paveikslas, iškilęs prieš jų akis, 
galėjo priversti suvirpėti pačią drąsiausią širdį. Beje, mintis 
apie antgamtiškus dalykus neilgai juos gaišino. Protas vėl įgavo 
savo teises ,ir jie įsitikino, jog daiktai, judantys netoliese, 
priklauso tikrovės pasauliui. Vodlėjus pirmasis išreiškė šitą 
mintį tokiais žodžiais: 

— Du žirgai, — sušnibždėjo jis savo draugui,--- ir ant abiejų 
po du raitelius.— Po trumpos pauzės, jis tęsė: 

— Raiteliai panašūs į inčus; ar jūs matote plunksnas anl 
jų galvų? O sutvėrimai, sėdintys užpakaly jų, panašūs į skvo. 
Laimei, palyginus su jais , esame geresnėje padėtyje. Jie brenda 
į mūsų pusę ir, be abejonės, pasuks taku per mišką; čia mes juos 
ir sučiupsime, Klansi. Ar ne taip? 

— Bet ką daryti su šitais? — paklausė Klansis, rodydamas 
į miegančius draugus. — Ar ne geriau juos pažadinti? Mums tik- 
riausiai bus reikalinga jų pagalba. 

Trumpai pasvarstęs, Vodlėjus atsakė: 

— Palikime juos ramybėje. Inčų tiktai du, o moterų, jei 
prasidės grumtynės, nereikia skaičiuoti, nors jos paleistų į dar- 
bą savo dantis ir nagus. Heivudą aš ko gero pažadinsiu, o neg- 
ras ir Harknesas tegu miega. Nedai! Nedai! 

Kad ir kaip tyliai buvo ištarti šie žodžiai, jaunasis medžio- 
tojas tuojau juos išgi7:*> tis pašoko ir Vodlėjus jam pašnibždom 
pasakė apie viską, k4 matė. 

— (O mūsų arkliai? — paklausė Heivudas.— Ar nebus ge- 
riau, jeigu mes juos pabalnosime? 

— Ne,— atsakė Vodlėjus.— Jeigu sugalvosime pačiupti in- 
čus šuoliuodami, tai mums teks nušauti jų arklius; jeigu mes 
eisime prie savo arklių, jie išgirs triukšmą ir pasuks į šalį, ir 
galime pamesti juos iš akių. Miško kelią aš žinau puikiai ir, 
kada juos sutiksime, jie paklius kaip į spastus. Neprireiks nė 
vieno šūvio. Vos tik mes sugriebsime jų arklių pavadžius, jie 
atsidurs mūsų rankose ir net nesipriešins, kadangi gabena savo 
skvo. Gali būti, šie inčai taikūs, tad gaila juos užmušti. Ką jūs, 
Klansi, pasakysite? 

— Aš sutinku su jumis. Mes nepraliesime nekalto kraujo. 

— Tai ir nebūtina. Eime! 

Trys medžiotojai tik ruošėsi pasijudinti iš vietos, kai nuo 
žemės pasikėlė Jupiteris. Jis girdėjo, kaip kuždasi du medžio- 
tojai ir priėjo išvados, kad Klansiui grėsė pavojus; pagaliau, jis 
turėjo pasirūpinti ir savimi. Jo prašymu, jam leido dalyvauti 
užpuolime ir veikti visur, kur tik prireiks. Bet ką daryti su Hark- 
nesu? Paskutiniu laiku su juo liovėsi elgtis kaip su belaisviu; bet 
vis dar nelabai pasitikėjo, nes nebuvo tikri, kad jis neturi ryšių 
su plėšikais. Kiek pasvarstęs Vodlėjus paėmė jį už pakarpos ir 
pakėlė ant kojų. 

— Eime su mumis, Džojau Harknesai,— paliepė jam.— 
Laikykitės arčiau mūsų ir apie nieką neklausinėkite. Tu, Jupite- 
inčus. Eikite taip atsargiai, tarsi žengtumėte per vištos kiauši- 
nius. Pristatę prie Harkneso mulatą, jie leidosi vienas paskui 
kitą. Klansis vedėsi ant virvelės šunį. 

Greitai jie pasiekė taką, kuris vedė prie brastos; takas vin- 
guriavo per mišką, kuris dengė krantą, ir išėjo į tuščią slėnį, 
panašų į bekraštę pievą. Vodlėjus vedė savo palydovus į tą vie- 
tą, kur kelias kirto laukymę. Keletas plačialapių palmių sudarė 
patogią slėptuvę; čia medžiotojai sustojo, laukdami besiarti- 
nančių indėnų. 


XXXIV skyrius 


TRIUMFUOJANTIS NIEKŠAS 


Kvatojimas, po kurio tuojau pasigirdo vandens pliuškeni- 
mas, sukėlė abiem seserims blogą nuojautą. Nustebimą pakeitė 
baimė, suvokus, kad pagrobėjai — ne indėnai. Indėnai nebūtų 
supratę jų pokalbio, o dabar tapo aišku, kad juoko priežastis 
buvo jų žodžiai. Suvokimas, kad jiedvi baltųjų žmonių ranko- 
se, nė trupučio nenuramino. Juokas, dėl kurio kretėjo šie žmo- 
nės, pranašavo šiurkštų žiaurumą. Iš žmonių, sugebančių taip 
tyčiotis iš kito kančių, nebuvo ko laukti žmogiško jausmo ar gai- 
lesčio. Kas gi buvo tie žmonės? Šį klausimą uždavė sau mergi- 
nos. Garsiai kalbėtis jos bijojo, žinodamos, kad jie supranta. 
Džesė pagalvojo, jog vienas iš pagrobėjų Fernandas, ir dėl šios 
minties jai sustingo gyslose kraujas. Elena irgi visaip spėliojo; 
betgi ją ne taip gąsdino Diupre tarnas, išdavęs savo poną, kaip 
kitas žmogus, kuris sėdėjo priešais ją ant arklio, ir buvo, kaip 
jai atrodė, senas pažįstamas, iš kurio ji negalėjo laukti pasigai- 
lėjimo. O, Dieve, kas jai bus, jeigu nuojauta jos neapgauna? 

Kol ši siaubinga mintis kirbėjo Elenos galvoje, vandens pliu- 
škenimas liovėsi ir arkliai išsiropštė į krantą. Raiteliai sustojo 
ir pradėjo pašnibždomis kalbėtis. 

— Aš manau, čia galime nulipti nuo žirgų,— tarė vienas. — 
Nors kapitonas ir įsakė mums jo laukti po didžiuoju ąžuolu, 
bet aš nesuprantu, kam mums skverbtis per spygliuotus kru- 
mus. Dabar bet kuri vieta patogi, ir aš esu tikras, kad mūsų 

draugai negaišuos po to, kai pasikraus! Kaip jus galvojate, 
Fili? | 

— Ne,— atsakė kitas griežtu tonu, — mes keliausime prie 
ąžuolo ir ten lauksime. Aš turiu tam priežasčių. 

— Hm, man vistiek, tiktai ta brangi našta už mano nugaros 
velniškai sunki, ir aš būčiau nieko prieš užleisti savo vietą ka- 
pitonui. Jokite pirmyn, Fili, aš nežinau kelio. 

Tas, kurį vadino Filiu, nieko neatsakė. Jis nujojo tolyn į 
brūzgynus, o jo palydovas, tylėdamas, sekė iš paskos. Pajoję 
apie du šimtus žingsnių, jie sustojo po didžiuoju ąžuolu, kurio 
šakos buvo plačiai išsiskėtojusios. 

— Pasilikite šioje pusėje,— tarė Filis— o aš joju į kitą. 
Aš turiu pakalbėti su šia gražuole pirmiau negu atvyks kiti. 

— Puiku, — pareiškė antrasis, linktelėjęs galva ir pasiruošęs 
nulipti nuo arklio. Sėbras nujojo į kitą medžio pusę. Jie išnarp- 
liojo diržus, kuriais belaisvės buvo prie jų pririštos, po to nu- 
šoko nuo žirgų. Žemėn buvo nuleistos ir merginos. Jos paliko 
susuktos į apsiaustus, pritvirtintus diržais prie kaklo ir liemens. 
Gulėjo ant žemės bejėgės ir nejudėdamos. 

Aprašysime smulkiau vietovę, kur sustojo plėšikai. Medis, 
kapitono nurodytas kaip susirinkimo punktas, buvo milžiniškas 
ąžuolas, kurio kamienas turėjo penkiolika pėdų skersmens, 
o šakos išsiplėtojusios kaip banano. Amžinai žaliuojantys lapai 
buvo mažai pastebimi net dienos šviesoje, kadangi išsikišo tik 
kai kuriose vietose tarp ispaniškų jų samanų, kurios kabėjo gir- 
liandomis, fantastiškai siūbuodamos pučiant naktiniam vėjeliui. 
Esant ramiam orui šios girliandos darė krioklio, netikėtai ap- 
mirusio ilgose ledinėse grandinėse, įspūdį. Viduryje kilo galingas, 
platus kaip siena ir raukšlėtas kaip krokodilo nugara,liemuo. 
Jeigu prie penkiolikos pėdų kamieno dar pridėsime išsikišimus 
ir gumbus, tai išeis beveik dvigubas plotis. Šitas miško milžinas 
stūksojo per penkiasdešimt žingsnių nuo upės kranto ir už dvie- 
jų šimtų žingsnių aukščiau brastos. Į visas puses traukėsi tan- 
kus miškas, jame augo milžiniški medžiai, tad apie ąžuolą susi- 
darė sieksnio didumo plotas. Nuo brastos čia buvo galima patekti 
tik per tankų tarpumiškį, apaugusį žemaugėmis palmėmis. Vedė 
vos pastebimas takelis, kuriuo galėjo praeiti tik vienas arklys. 
Dėl šios priežasties raiteliams teko joti vienam paskui kitą; 
pasiekę ąžuolą jie išsiskyrė. Dabar jie buvo tarsi už sienos ir kad 
girdėtų vienas kitą turėjo rėkti visa gerkle. | 

Pirmasis, paguldęs savo belaisvę ant žemės, paėmė arklį už 
kamanų ir kurį laiką abejingai žiūrėjo į tįsančią prie jo kojų 
merginą. Jis atrodė kaip senas, užkietėjęs ištvirkėlis, tačiau mote- 
rys nebuvo jo silpnybė. Greičiausiai todėl jį ir išrinko Džesės 
Armstrong saugotoju. Greitai jis ėmė žvalgytis brastos pusėn, vil- 
damasis išgirsti vandens teliuskavimą. Jis nekantriai klausėsi ir 
kartais palengvindavo savo sielą keiksmais. 

Visai kitaip elgėsi jo draugužis anoje ąžuolo pusėje su gu- 
linčia prie jo kojų Elena Armstrong. Pririšęs prie šakos savo žir- 
gą, jis pasilenkė prie merginos ir sukuždėjo jai į ausį keletą Žo- 
džių, nuo kurių ji matyt visiškai prarado sąmonę. 

— Pagaliau, pagaliau jūs mano rankose, dabar jau tikrai. 
Tai puiku, nuostabu! 


Jo balsas! Išnyko bet kokia abejonė. Elena sudrebėjo, tarsi 
būtų atsistojusi ant gyvatės, bet paskui taip apmirė, kad galėjai 
girdėti jos širdies plakimą. Žmogus, klūpantis greta jos ant kelių, 
žinojo, kad širdis daužėsi iš siaubo, bet, nejausdamas nė mažiau- 
sio gailesčio, džiaugsmingai kartojo savo Žodžius: 

— Puiku! Puiku! | | 

Kadangi atsakymo nebuvo, jis tęsė: 

— Ar bereikia jums, Elena Armstrong, kalbėti, kas aš toks? 
Nors jau praėjo nemažai dienų nuo to laiko, kada mes matėmės 
paskutinį kartą, bet jūs tikriausiai atsimenate mano balsą. Ar Ži- 
note dabar, mano gražuole, kas su jumis kalba? 

Nesulaukė nei atsakymo, nei mažiausio judesio iš gulinčios 
prieš jį merginos. Jis su pašaipa tęsė: 

— Galbūt jūs pažinsite mane, kai pamatysite. Aš suteiksiu 
jums šį malonumą. Bet pirmiau parūpinsiu jums daugiau šviesos, 
negu ta, kurią sukelia skraidantys drugiai. 

Jis pakėlė merginą, negalinčią priešintis; pernešė ją į 
mėnulio apšviestą vietą ir paguldė ant žemės; po to vėl 
atsiklaupė greta jos ant kelių, nusiėmė plunksnų karūną, 
suteikiančią jam indėnų vado išvaizdą ir nusitrynė šlapia 
serape dažus nuo veido. Paskui išsitraukė peilį ir prarėžė 
belaisvės veidą dengiantį apsiaustą, atlenkė kraštus. Mergi- 
nos veidas, apšviestas mėnulio, atrodė sulysęs ir liūdnas; 
ji buvo panaši į gražią vienuolę, kuri su savo kukliu aprėdu 
atrodo dar gražesnė. Bet jos veidą gaubstė niūri išraiška, 

šmėstelėjo ir siaubas, kai virš jos pasilenkė žmogus su peiliu ran- 
kose, tarsi ketindamas perverti savo aukos krūtinę. 

“— Pažinote jūs mane dabar? — paklausė jis vėl.— Kaukė 
nukrito; pažiūrėkite, ar ne Ričardas Darkė prieš jus? 

Merginos kančia buvo tokia baisi, kad sukaustė jai liežuvį. 

Bet ši būsena negalėjo trukti visą laiką; šviečiant mėnuliui, 
buvo matyti, kaip jos akys staiga sublizgo; dvasios žvalumas, ma- 
tyt, grįžo jai. Žvalumas įkvėptas nevilties. Betgi. Darkei tai ne- 
rūpėjo; jis troško, kad ji pajustų visą savo padėties beviltiškumą. 
 — Aš girdėjau, jūs labai ilgėjotės vieno žmogaus, kurio jau 
nėra gyvo, mieloji Elena, — tėsė jis.— Tarsi erelė, praradusi sa- 
vo draugą, jūs neketinate pasirinkti kito. Bet tai — gryna be- 
protybė. Leiskite pasakyti, kad jums neteks ilgiau liūdėti. Ričar- 
das Darkė su jumis, kad jus paguostų. Aš taip jus vertinu, jog 
man atėjo į galvą mintis padaryti jus laiminga. Ir jūs būsite lai- 
minga. Mes iškelsime vestuves laukinėse prerijose, kur aš ketinu 
pasiimti jus su savimi. Tai puiki vieta tokiai porelei kaip mes. 
Mazgą mes surišime patys, be jokių mišių ir pastoriaus plepalų. 
Jūs supratote mane? 

Niekšas nutilo ir laukė atsakymo, kurio taip ir neišgirdo. 
Elena Armstrong, rodėsi, apmirė ir kūnu, ir siela; ji gulėjo neju- 
dėdama tarsi mumija, išimta iš Egipto piramidės rūsio, net jos 
širdies plakimo nebebuvo girdėti. Nejaugi siaubas ją nužudė? 
"Tokį įspūdį ji sukėlė ir Ričardui Darkei, kuris palinko prie mer- 
ginos, kad įsitikintų, ar ji gyva. Staiga jo ausis pasiekė garsas, 
kuris privertė pašokti ant kojų kaip žmogų, kuriam gresia pa- 
vojus; tą minutę jis pamiršo ir Eleną. Išgirdo išgąsdinto arklio 
kanopų dunksėjimą; po to pasigirdo kiti garsai — siaubingas 
riksmas, kovos triukšmas, tarsi vienas kitą pultų žmonės. Pas- 
kui išgirdo ir tariamus vardus, tarp kurių buvo vardas žmogaus, 
įvaręs jam baimę. Jo draugas kitoje ąžuolo pusėje šaukė: 

— O, Simeonai Vodlėjau, dėl Dievo, neužmuškite manęs — 
pasigailėkite! 

Darkė ilgiau nelaukė. Vienu šuoliu jis atrišo savo arklio ka- 
manas, paskui prijojo prie belaisvės, šiurkščiai ją sugriebė už 
talijos ir užtraukė į balną. Tačiau Elena Armstrong dabar jau 
nebuvo bebalsė, nejudanti būtybė. Ji taip pat išgirdo Simeo- 
no Vodlėjaus balsą, todėl grūmėsi ir šaukėsi pagalbos, kuri buvo 
netoli. 

XXXV skyrius 


DAR NE VĖLU 


— Greitai jie bus čia, — sušnabždėjo Vodlėjus savo drau- 
gams po to, kai jie pasislėpė pasaloje.— Hm, ką tai reiškia? — 
pridūrė jis po trumpos tylos.— Aš nebegirdžiu arklių kanopų. 
Ar jie sustojo pasitaisyti pakinktų? Tūkstantis velnių! — nusi- 
keikė medžiotojas, šokdamas į taką. Jis išgirdo, kad arkliai 
vėl pasijudino, bet iš garso pažino, kad jie eina ne taku, o į kairę, 
upės krantu.— Velniai griebtų, kur gi jie dabar pasuko? Atro- 
do, jie patraukė krantu. Skubėkim, bičiuliai, mes turime sekti 
paskui juos,tiktai laikykitės arčiau prie manęs. Atkreipkite dė- 
mesį į savo šunį, Klansi, kad jis nesugalvotų triukšmauti, ki- 
taip mes matysime šiuos inčus paskutinį kartą. 

Vodlėjus pasuko prie upės, o likusieji nusekė paskui jį. Bet, 
nepriėję iki kranto, jie sustojo ir įsiklausė. Indėnai turbūt jojo 
lėtai, aukštyn paupiu; galbūt kur nors aukščiau jie ketino ap- 
sistoti nakvynei. Šis spėjimas tapo dar tikresnis, kada raiteliai 
vėl sustojo, o triukšmas, sklidęs miške, rodė, kad jie skubėjo. 
Persekiotojai artinosi prie jų ir paruošė ginklus, kad šį kartą ne- 
išleistų grobio iš rankų. Ryškus mėnuo padėjo jiems sekti rai- 
telių, nutolusių nuo pagrindinio kelio, pėdsakais. Čia atsirado 
viena aplinkybė, kyri davė dingstį dar didesniam atsargumui 
ir net truputį išgąsdino medžiotojus. Pėdsakai rodė kanopų at- 
spaudus, kurie pasuko prie upės ir, matyt, buvo palikti arklių, 
ėjusių šiuo keliu neseniai, galbūt net šią naktų. Tai buvo bent 
dvidešimties nekaustytų arklių pėdos. Čia negalėjo keliauti pul- 
kininko Armstrongo žmonės. O kas? Be abejonės, indėnų bū- 
rys. Tuo labiau buvo būtina sučiupti šiuos du indėnus, nes iš 
jų galima sužinoti apie kitus, persikėlusius per upę. Tikėtina, 
kad priešiškos genties gauja ketina užpulti naująją koloniją. 
Dėl to persekiojo labai atsargiai, vis stabčiodami įsiklausydami. 
Už dviejų šimtų žingsnių medžiotojai miške pastebėjo proskyną. 
Joje dūlavo didžiulis medis, kurio šakos, apsivyniojusios ispa- 
niškomis samanomis, aptemdė visą laukymę, bet aplinkui liko 
apšviestas mėnulio žiedas. Pasiekę šią vietą, medžiotojai prigu- 
lė, įsiklausė. Iš pradžių tamsoje, įsikūrę po medžiu, jie nieko ne- 
galėjo įžiūrėti, bet pagaliau Vodlėjus ir Klansis drugių švie- 

soje įžvelgė vyro,stovinčio šalia arklio, figūrą. Kita figūra, grei- 
čiausiai, jo Žmonos, gulėjo ant žemės. Vodlėjus tarė Klansiui: 

— Tai vienas iš tų indėnų, kurie persikėlė per upę. Bet 
kur kitas? 

Klansis neatsiliepė, mat ir jis uždavė sau tą klausimą. 

— Greičiausia, kitoje medžio pusėje — tęsė Vodlėjus.— 
Vis tiek! Pirma sučiupsime šitą. Paskui mane, bičiuliai! — Jis 
puolė pirmyn, o kiti paskui jį, tad vienu metu grupelė, esanti 
po medžiu, buvo apsupta iš visų pusių. Heivudas čiupo arklį, 
o Klansis pasilenkė ties besivoliojančia figūra; tuo metu Vodlėjus 
stvėrė už sprando vyrą, ir ištempė jį į šviesą. Paskui pasigirdo 
riksmas, sukėlęs visiems medžiotojams nuostabą — siaubo riks- 
mas iš indėno lūpų. Po to pasigirdo visiems suprantama kalba: 

— O, Simeonai Vodlėjau, dėl Dievo meilės, neužmuškite 
manęs, pasigailėkite! 

Visi apmirė iš nuostabos. Nelaimingas plėšikas tęsė: 

— Ir jūs, Džojau Harknesai, nežudykite manęs; jūs žinote, 
kad aš neblogesnis už kitus ir šioje istorijoje visai nekaltas. 
Man komandavo kapitonas, kuris yra netoliese. 

— Kas? Kur jis? 

— Filis Kvantrelis, jis kitoje medžio pusėje. Su juo Ele- 
na Armstrong, o čia — jos jaunesnė sesuo. 

Klansis tolimesnių aiškinimų nelaukė: greitu šuoliu jis atsi- 
dūrė kitoje ąžuolo pusėje. Vodlėjus ir Heivudas, sekė paskui 
jį. Jie girdėjo riksmą „padėkite! padėkite!“ ir žinojo, kas šaukė. 
Klansis pamatė arklį ir raitelį, kuris laikė moterį, o ši veržėsi iš 
jo rankų ir šaukėsi pagalbos. Išgąsdintas žirgas blaškėsi mėnulio 
apšviestoje laukymėje; jis pasuko galvą link miško, kur raitelis 
norėjo joti. Bet gyvulys nepakluso, traukėsi atgal, kol vėl atsi- 
rado medžio šešėlyje. Raitelis, pastebėjęs arti žmogų, Simeo- 
ną Vodlėjų, kaip jis spėjo, gresiančio pavojaus akivaizdoje pa- 
leido iš rankų belaisvę ir mergina bejėgiškai nusirito žemyn. 
Laimė Klansis ją laiku spėjo sugauti. 

Jis neišleido jos tol, kol švelniai nepaguldė ant žemės; pas- 
kui puolė prie savo arklio ir sučiupo jį už kamanų, bet buvo 
vėlu. Kai raitelis pasijuto laisvas, jis įtempė pavadžius, nušuo- 
liavo į mišką ir greitai dingo iš akių. Vodlėjus ir Heivudas nusi- 
taikė, norėdami bėglį nušauti, bet Klansis prišoko prie jų šauk- 
damas: 

— Nešaukite, Vodlėjau, Heivudai, nešaukite! Šitas žmogus 
priklauso man! 

Tokiu būdu Ričardas Darkė išvengė užtarnauto atpildo už du 
sunkius nusikaltimus, iš kurių „laimei ,jam tepavyko įvykdyti iki 
galo tik vieną. 

Tuo metu kitoje ąžuolo pusėje irgi vyko kova. Harknesas 
ir Jupiteris liko su kitu nenaudėliu, kuris graudžiai prašė pasi- 
gailėjimo; plėšikas bijojo, kad jo neilgai gailėsis ir kad grįžus 
Vodlėjui ko gero ateis galas. Harkneso, kurį niekino, jis nelaikė 
sau pavojingu. Dar mažiau bijojo mulato, matyt buvusio vergo. 
Tokių sargų nesunku atsikratyti, ir jis leidosi bėgti į mišką. 
Nelaimingojo Harkneso iš tiesų nebuvo ko bijoti, bet dėl mula- 
to jis klydo. Jupiteris atpažino žmogų, užsimaskavusį raudono- 
džio drabužiais, ir tai jam priminė nemalonius dalykus. Bėglys 
perkirto aikštelę, apšviestą mėnulio, bet toli nepaspruko; pabėgęs 
vergas metėsi paskui jį kaip lūšis ir greitai pavijo. Miške pasi- 
girdo riktelėjimas, panašus į Žmogaus, gavusio smūgį į širdį, 
dejonę. Greitai iš tankmės išlindo mulatas, laikydamas rankoje 
ilgą, kruviną peilį. 

Džesė Armstrong nematė šios scenos, vykusios nelyginant 
užkulisiuose; pasijutusi laisva ji nuskubėjo į kitą ąžuolo pusę, 
kad prisijungtų prie sesers. Vodlėjus, Heivudas ir Klansis taip 
pat vėliau sužinojo apie tą atsitikimą. Net Harknesas nebuvo 
tiesioginis mulato poelgio liudininkas. Tik numanė, išvydęs 
sukruvintą peilį. Vodlėjus ir Heivudas, matydami, kad jie nerei- 
kalingi, grįžo prie savo belaisvio ir buvo nustebę, suradę tik 
Harknesą ir mulatą. Kurgi prapuolė laukinis? 

— Ką tu, Jupiteri, iškrėtei? — paklausė Vodlėjus, pamatęs 
kruviną peilį. — Nejaugi nudūrei? 

— Misteri Vodlėjau, — atsakė Jupiteris, rodydamas peilį, — 
aš pasielgiau su juo taip, kaip jis jau seniai užsitarnavo. Jūs 
nepažinojote šito Žmogaus, bet man jis gerai pažįstamas. Anks- 
čiau buvo negrų gaudytoju pas senį Efraimą Darkę, ir, jeigu 
aš parodysiu jums savo nugarą, tai jūs pamatysite joje tris juos- 
tas, už kurias esu dėkingas jo botagui. 

Vodlėjus nieko neatsakė. Mulatui papasakojus apie tai visi 
liko patenkinti, kad reikalai taip susiklostė. 

Elenos Armstrong, nustebimą „išvydus prieš save mylimą 
žmogų gyvą „sunku apsakyti. Jos džiaugsmą galėtų suprasti 
nebent mirštantis žmogus, kuris netikėtai pasveiksta. Prasidėjo 

jų abipusis klausinėjimas, o ankstesnių santykių atnaujinimas 
buvo sutvirtintas bučiniu. Net Džesės artumas nesutrukdė jaus- 
mams. Senajam medžiotojui buvo pasakyta, kad ir jis nekliudytų 
jauniesiems žmonėms. Vodlėjus tarėsi su Heivudu, lygino 
savo išvadas dėl arklių pėdsakų, vedusių link brastos,su Hark- 
neso parodymais ir nusprendė, jog Borlazei pavyko surinkti 
didelę gaują, kuri, persirengusi indėnais, siautėjo kitoje upės 
pusėje; buvo aišku, kad susidūrė su prerijų plėšikais. Todėl 
ilgiau pasilikti prie ąžuolo darėsi pavojinga. Tai; kad čia sustojo 
Darkė, liudijo, kad ši vieta buvo plėšikų išsirinkta susitikimo 
punktu. 

— Čarlzai Klansi, — pasakė Vodlėjus,— mes turime nedel- 
siant joti: čia pavojinga. 

Klansis suvirpėjo. Laimės minutę jis užmiršo apie gresiantį 
pavojų. 

— Jūs teisus, Vodlėjau— atsakė jis.— Bet kur gi mes ke- 
liausime? 

— Tiesiai į senuosius misionierių namus! Visų pirma 
turime grąžinti merginas jų tėvui ir draugams. Bet mums bus 
nepatogu persikelti per upę ankstesnėje vietoje. 

— Kodėl? 

— Todėl, kad pateksime į niekšų rankas, o sprendžiant 
iš visko, šito nenorite nei jūs, nei aš. 

— Bet ką daryti? 

— Aš su Heivudu viską apsvarsčiau ir išsirinkau kelią, 
kuriame, manau, nesusidursime su plėšikais. Žinau miško taką, 
kuriuo pasieksime kitą brastą, esančią už dvidešimties mylių 
aukščiau. Nors šis kelias gerokai ilgesnis, užtat būsime saugūs. 
Man labai liūdna, kad Jupiteris taip greitai susidorojo su vienu 
niekšų, nes iš jo galėjome sužinoti apie gaujos planus. Bet da- 
bar jau nieko nepadarysi. Matyt, Džimis Borlazė bastosi su di- 
dele gauja aname San Sabos krante ir senajame kelyje mes 
su juo susidurtume. 

Klansis įdėmiai išklausė senąjį medžiotoją ir, pagalvojęs, 
kad Elena Armstrong vėl gali pakliūti į prerijų plėšikų rankas, 
sutiko su draugo pasiūlymu. Heivudas, Harknesas ir Jupiteris 
buvo nusiųsti arklių, Klansis pasiliko su savo mergina, o Vod- 
lėjus stengėsi pralinksminti Džesę. 

Elenos laimė greit sugriuvo, kadangi Klansis pareiškė, jog 
nedelsiant turi ją palikti. 


113 


— Kodėl? — paklausė ji su siaubu. 

— Elena, jūs man visų brangiausia. Be jūsų gyvenimas 
neturėtų jokios prasmės; bet yra dar viena moteris, turinti teisę 
į mano meilę... | 

Elena sudrebėjo ir perbalo; ji ištraukė savo rankas iš jo 
rankų, jos krūtinė aukštai kilnojosi dėl gilaus susijaudinimo. 
Klansis, pastebėjęs šį susijaudinimą ir nesuprasdamas jo prie- 
žasties, tęsė: 

— Ši teisė priklauso asmeniui, kurio jau nėra gyvo. Jūs tur- 
būt atspėsite, kad aš kalbu apie savo motiną. 

Elena pajuto palengvėjimą, bet trumpai atsakė: 

— Aš girdėjau apie jos mirtį. 

— Geriau sakykit: apie jos nužudymą, — iškošė Klansis 
pro dantis.— Taip, ją užmušė žmogus, kuris ką tiktai paspruko. 
Jis neturi būti laisvėje, kadangi prie motinos karsto aš prisie- 
kiau nenusiraminti iki to laiko, kol neatkeršysiu už tą pikta- 
darybę. Aš nepaliksiu jo, kol nesuduosiu jam mirtino smūgio, 
todėl dabar ir palieku jus. Mano šventas įžadas leis būti teisiu 
jūsų akyse. 

Ji buvo pasiruošusi maldauti, siūlė kitokią išeitį, bet ark- 
liai jau buvo paruošti ir neliko laiko aiškintis. Iš jos lūpų ištrū- 
ko tiktai vienas sujaudintas šūktelėjimas: 

— Vadinasi, jūsų motinos prisiminimas jums už mane bran- 
gesnis? . 

— Visai ne, Elena, — pareiškė jis tokiu balsu, iš kurio buvo 
girdėti ir noras įtikinti, ir priekaištas.— Jums tai gerai žinoma. 
Bet pagalvokite apie mano priesaiką prie neseniai supilto kapo. 
Aš privalau savo priesaiką tęsėti. 

Ji vėl paėmė jo rankas ir suspaudė jas dar stipriau, negu 
pirmą kartą, o jos akys žvelgė į jį su nuoširdžios užuojautos 
išraiška; šiose akyse švietė meilė ir nustebimas. 

— Eikite,— tarė ji,— ir atkeršykite jam. Jūs grįšite toks 
pat ištikimas man, koks buvote savo motinos atžvilgiu; jeigu at- 
sitiks kitaip, tai jūs nematysite daugiau manęs gyvos. 

Arkliai stovėjo paruošti, ir Vodlėjus ragino joti. Klansio 
ketinimas negrįžti į koloniją nustebino jį ne mažiau, negu Ele- 
ną; jis Klansį įtikinėjo, o kada tai nepadėjo, pareiškė, kad nesis- 
kirs su savo jaunuoju draugu ir bičiuliu. Bet Klansis keliais 
žodžiais privertė jį sutikti. 

— Jūs turite paimti savo globon merginas, — tarė jis,— o 

mano uždavinys — persekioti niekšą. Jeigu aš jį užklupsiu, tai 
iš mūsų dviejų beliks tiktai vienas. Kad tam šaunuoliui pavyks 
kitą kartą mane nušauti iš už kampo — šito aš nebijau. 

— Bet kodėl jūs nenorite, kad aš ar Heivudas vyktų su 
jumis? 

— Tam turiu savų priežasčių. Vyras privalo nors kartą 
gyvenime ką nors įvykdyti, jeigu jis suvokia, kad yra vyras; 
aš nenoriu su niekuo dalintis šio sumanymo sunkumais — net 
su jumis! | 

— Jūs norite užsikrauti šį reikalą vienas? 

— Taip. Tiktai Jupiteris ir mano šuo gali mane lydėti; 
pastarasis man reikalingas, kad naktį suuostų pėdsakus. Dieną 
jau aš pats susidorosiu. Vodlėjau, mes veltui gaištame laiką. 
Keliaukite! | 

— Taip ir bus, nors man gaila išleisti jus vieną. Duokite dar 
kartą ranką atsisveikinant. Tegul pasilieka su jumis Dievas ir 
tegul jis apgins jus nuo velnio nagų! 

Paskui stojo sunki įsimylėjėlių, kuriems galbūt nebuvo 
lemta daugiau pasimatyti, išsiskyrimo akimirka. Tegul saugo juos 
Dievas, ištarsime mes kartu su senuoju medžiotoju. 


XXXVI skyrius 


MISIONIERIŲ NAMUOSE 


Misionierių namų kieme gulėjo devyni vergų lavonai, bet 
skubantys iš refektoriaus plantatoriai bijodami dėl savųjų gyvy- 
bės, paliko juos be dėmesio. Tarsi bepročiai jie puldinėjo pir- 
myn ir atgal; daugelis pasuko į raucheriją. Tiktai jaunasis gy- 
dytojas nepaliko savo šeimininko; medžiotojai Haukinsas ir 
Tukeras, kuriems, kaip viengungiams, neteko apverkti nieko iš 
artimųjų, taip pat liko su juo. Diupre tiesiog kraustėsi 
iš proto. Senasis karys buvo ne mažiau sukrėstas, bet neprarado 
dvasios tvirtybės: garsiai šaukė savo dukras, tuo skatindamas 
susirinkti pasislėpusius tarnus. Tarp jų buvo ir mulatė Junona, 
kuri užsidarė savo jaunos ponios miegamajame, kad išsigelbėtų 
nuo plėšikų. 

— Kur Elena? Kur Džesė? — klausinėjo besisielojantis 
tėvas. Mulatė tiktai galėjo pasakyti, kad matė, kaip jos, išslin- 
kus tarnui, greitai ir pačios išėjo į sodą. 

Visi puolė tenai. Pulkininkas visų priekyje, bet tiktai aidas 
atsiliepė į jo šauksmą. Visas sodas buvo apšviestas, ir kadangi 
lavonų nebuvo, tai liko viltis, kad dingusios dar gyvos. Bet, gai- 
lestingasis dangau, kaip susitaikyti su siaubinga mintimi, kad 
jos tapo plėšikiškos indėnų gaujos, palikusios tokius baisius 
pėdsakus, belaisvėmis! Šaltakraujiškumas, iki šiol neapleidęs 
pulkininko, peraugo į neviltį, didesnę už tą, kuri apėmė jau- 
nuosius plantatorius. Viena aplinkybė jį truputį nuramino: tai 
žinia, atnešta plantatorių iš raucherijos, kad ten indėnų nebu- 
ta. Tenykščiai kolonistai, atėję kartu su jais, kalbėjo, jog nema- 
tė nė vieno laukinio ir nieko nežinojo apie atsitikimą iki to laiko, 
kol atbėgę iš refektoriaus nenutraukė jų miego. Apie ką dar 
klausinėti? Viskas buvo aišku. Būrys indėnų, matyt, tų pačių, 
kuriuos matė Haukinsas ir Tukeras, užpuolė misionierių na- 
mus, norėdami juos apiplėšti, ir tarnas, žinojęs vietą, kur buvo 
saugomos Diupre brangenybės, išdavė savo šeimininkus. Sode 
jie atsitiktinai susidūrė su dviem merginomis, ir — siaubinga 
mintis! — moterų pagrobimas galbūt įėjo į išdaviko planą. 

Žinoma, reikėjo leistis juos persekioti. Bet į kurią pusę? Tai 
reikalavo ramaus apsvarstymo, kadangi praėjo pernelyg daug 
laiko. Užpuolikai greičiausiai suspėjo toli nusidanginti ir imtis 
atsargumo priemonių. Kaip sužinoti, kokį jie pasirinko kelią? 
Norint surasti juos pagal pėdsakus, reikėjo sulaukti dienos. 
Atvirose vietose, apšviestose mėnulio, dar būtų buvę galima 
ką nors laimėti, bet kaip elgtis tamsiame miške, iš visų pusių 
supančiame misionierių namus, kur plėšikai, iš visko spėjant, 
slėpėsi su savo grobiu? 

Tuo laiku daugelis, sugundyti pernelyg didelio uolumo, siū- 
lėsi tuoj pat persekioti, bet medžiotojas Haukinsas ramiai iš- 
klojo jiems savo nuomonę. 

— Tai būtų beprasmiška,— tarė jis.— Jie dabar jau per 
toli, kad mes galėtumėm tikėtis juos pavyti pirmiau ,,negu jie 
sustos poilsio. Manau, jog mums pavyks surasti jų stovyklą. 
Tiktai turime stengtis prieiti prie jų kokiu nors kitu keliu. Čia 
jų buvo apie dešimt žmonių, bet tai, ko gero, ne visi, ir gali būti, 
kad dar dešimteriopai daugiau laukia kur nors kitoje vietoje. 
Jeigu ponai leistų, aš jiems patarčiau susitvarkyti taip, kad vi- 
siems atsitiktinumams būtų užbėgta už akių.. Leiskite Treksui 
Tukerui, man ir dar kai kuriems, suspėjantiems greičiau susi- 
rinkti, išvykti į žvalgybą, kad sužinotumėm, ar jie persikėlė per 

upę. Mažas būrelis greičiau nujos, negu didelis, ir mes suspė- 
sime grįžti,kol kiti baigs ruoštis iškeliauti. 

Pulkininkas pritarė šiam planui. Net Diupre, nenorėjęs delsti, 
pagaliau nusileido protingiems savo būsimo uošvio argumen- 
tams, ir medžiotojo patarimas buvo priimtas. Tuo metu kai ku- 
rie kolonistai suspėjo atsivesti savo arklius ir apsiginkluoti, kad 
prisijungtų prie žvalgų būrio; Tukeras, priklausęs pastariesiems, 
atvedė kartu ir savo draugo arklį. Tokiu būdu susidarė būrys, 
kuris rimtai ir be kalbų iškeliavo, vadovaujamas Haukinso. 


XXXVII skyrius 


PERSEKIOJAMASIS IR PERSEKIOTOJAI 


Mes matome raitelį tokioje neįžengiamo miško vietoje, kur 
dar niekada nepasigirdo naujakurio kirvio taukšėjimas. Retai 
kada čia pasirodo koks nors pasiklydęs raitelis, dar rečiau už- 
klysta pėstysis, todėl niekur nėra nė ženklo kelelio ir nepramin- 
tas nė vienas takas. Nepaisant to, mūsų raitelis šuoliuoja taip 
greitai, kiek tiktai leidžia miško, priaugusio dygliuotų krūmų, 
tankmė. Drauge jis nepaprastai atsargus: veide šmėkso baimė, 
jis dažnai baugščiai atsisuka atgal, tarsi bijodamas išvysti ką 
nors kraupaus, įsiklauso ir vėl ragina savo žirgą. Mėnulis, žvel- 
giantis pro medžių viršūnes, apšviečia jam kelią. Ko gi jis 
taip klausosi? Ar gali koks nors garsas pasiekti jo ausis tokioje 
vietoje? Atrodytų, kad ne. Tuo tarpu raitelis iš tikrųjų išgirdo 
kažkokį triukšmą, panašų į upės čiurlenimą. Jis atidžiai įsiklau- 
so, kad sužinotų, iš kur atskrieja šis garsas, ir pasuka į priešingą 
pusę todėl, kad jo kelias neina link upės, nuo kurios ką tik atjojo. 

Įveikęs šias nedideles kiiGits, raitelis pristabdė žirgą ir joja 
žingine, leisdamas jam pailsėt; tokiu būdu jis pagaliau pasie- 
kia miško pakraštį ir pamato prieš save plačią atvirą lygumą. 
Šviečiančios musės, spiečiais dūzgiančios aukštoje žolėje sutei- 
kia mėnulio apšviestai lygumai vaizdą tropinės jūros, kurios 
bangose žaidžia miriadai fosforinių ugnelių. Bet raitelis nepa- 
stebi šito reginio; iš jo veido matyti, ka“ jam nė kiek nerūpi 
gamtos vaizdai. Jo žvilgsnis įbestas į tamsią juostą anoje ly- 
gumos pusėje, apšviestoje mėnulio. Iš pradžių atrodo, kad ten 
prasideda kitas miškas, bet iš tikrųjų tai — priešakinė uolėto 
kalnagūbrio, apimančio kitą prerijos pusę, dalis. Jis tatai žino 

ir skuba tenai, tiktai jau ne vingiais ir ne žingine, kaip miške, o 
tiesiu keliu ir strimagalviais. Keistas atrodytų šis raitelis, jeigu jį 
apžiūrėtume mėnulio šviesoje; jis ir dieną nesukeltų kitokio 
įspūdžio. Jis vilki komančo kostiumu, rankos tikros raudono- 
džio spalvos, veidas — atvirkščiai, baltas ir, šviečiant mėnuliui 
atrodo labai išblyškęs, dargi murzinas, kaip nesipraususio ka- 
minkrėčio, bet nėra kam atkreipti į šias keistenybes dėmesio, 
ir raitelis nekliudomas šuoliuoja lyguma. Jis sustoja uolos šešė- 
lyje ir dairosi aplinkui. Uoloje pastebi gilią prorėžą, vedančią 
įklonin, kuriuo lietingu metu nuteka vanduo. Šią minutę įklo- 
nis sausas, ir jo įdubimas sudaro patogų kelią į plokščiakalnį, 
kuriame uolėtas kalnagūbris suformuoja aptvarą. Į šį praėjimą 
raitelis suka savo žirgą, tarsi ši vieta jam būtų pažįstama, ir ropš- 
čiasi tarp akmenų, branksančių iš visų pusių, į viršų. Po dvide- 
šimties minučių jis vėl išjoja į atvirą vietą. Čia sustoja ir atsi- 
suka atgal; prieš jį — San Sabos vaga, su bekraščio miško pia- 
tybėmis tolumoje ir su vienišų medžių grupe, panašia į sodą 
ir dunksančia arčiau. Atidžiai apsižvalgęs, jis nulipa nuo arklio 
ir murma: „Aš galiu pasilikti čia iki to laiko, kol atvyks kiti; 
jie greitai turi būti, jeigu tik jų nesulaikė koks nors susidūrimas, 
kas,beje, vargu ar įmanoma. Bet velniai griebtų! Simeonas Vod- 
lėjus šiose vietose ko gero atsidūrė tiktai dėl manęs, kadangi 
aš padariau galą jo draugui Klansiui. Ir Harknesas, žinoma, 
yra su juo. Prisiekiu pragaru, visi susimokė prieš mane! Atrodo, 
Vodlėjus dar kažką pasiėmė; vienas iš jų pasirodė man panašus 
į Klansį, bet tai neįmanoma; juk jis mirė, aš pats dalyvavau jam 
išleidžiant paskutinį kvapą. O štai senas medžiotojas gyvas ir, 
matyt, sutvertas mano pražūčiai. O! Aš negaliu abejingai pri- 
siminti, kad jie buvo mano valdžioje, ir aš leidau jiems taip len- 
gvai ištrūkti! Toks atvejis man galbūt niekada daugiau nepasi- 
taikys. Prieš paleisdamas privalėjau suvaryti jiems peilį. Ir kodėl 
aš to nepadariau!“ Demoniškas pyktis iškreipė jo veidą. „Aš 
galiu pykti kiek man patinka, — tęsė jis, — tačiau nieko jau ne- 
pakeisiu. Bet, kas žino, galbūt ir pavyks mano ketinimas. Šiaip 
ar taip, aš noriu pabandyti, net jeigu man tai kainuotų gyvy- 
bę.“ Po keletos minučių jis vėl tęsė savo monologą. „Ne, aš 
nejosiu toliau, kol neatvyks draugai; neįtikėtina, kad Simeo- 
nas Vodlėjus imtų mane čia persekioti. Jis su savo palydovais, 
atrodo, eina pėsčiomis; bent aš nemačiau arklių. Net jeigu jie 
ir stovėjo kur nors netoliese, naktį negali miške surasti mano 

pėdsakų. O jeigu ir pavyks juos užklupti dieną, tai su manimi 
bus Borlazė ir jo vyrai; galbūt jie jau ir sugavo pakeliui senąjį 
prastuolį, kai šis keliavo į misionierių koloniją. Greičiausiai 
galėjo su juo susitikti brastoje, jei tiktai jo neperspėjo šis elge- 
taujantis niekšas. Kas gi iš to išeitų? Aš manau, kad jie patiestų 
jį vietoje... Tačiau ši mano vieta nepakankamai pridengta. 
Vodlėjus, ko gero, žino šį praėjimą, ir jeigu tiktai jam šaus į 
galvą leistis tiesiai, tai aš galiu patekti į bėdą. Kur gi man pa- 
sislėpus?“ 

Jis apsidairė aplink; žvilgsnis krito į tamsią masę už ketvirčio 
mylios ir per du šimtus žingsnių nuo uolos: tai žemaugių ą4žuo- 
lų giraitė; jų tankioje, iki pat šaknų, lapijoje buvo galima leng- 
vai pasislėpti. „Štai gera vieta. Iš ten bus viskas matyti.“ Jis 
sėdo ant žirgo ir, spustelėjęs pentinais, pasuko link ąžuolų gi- 
raitės; ten nulipo, nuvedė į krūmus arklį ir pririšo prie šakos. 
Paskui atrišo nuo balno skardinę, beveik dviejų litrų talpos ger- 
tuvę; ji iki pusės pripildyta, tik ne vandens, o viskio; gana dažnai 
jos stverdavosi jodamas su belaisvėmis, norėdamas pažadinti 
narsumą. Dabar jis prikišo indą prie lūpų, kad išblaškytų savo 
niūrias mintis. Be to, nuo tam tikro laiko spiritiniai gėrimai 
jam tapo būtinybe. 

Praradęs kantrybę laukti savo draugų, jis sugalvojo sau šią 
pramogą; bet žvilgsnis darėsi vis blausesnis. Kuo labiau tuštėja 
butelys, tuo labiau galva sunkėja, kojos atsisako tarnauti. Ne- 
aiškiai suvokdamas, ką daro, kadangi žemė svyravo po kojomis, 
jis vėl nukrypavo į tą vietą, kur pririštas arklys, ir išsitiesė visu 
savo ūgiu. Po dešimties minučių, jis jau ėmė knarkti. Jeigu da- 
bar būtų atvykęs Borlazė ir jį pamatęs, tai būtų pasakęs: „Fi- 
lis Kvantrelis girtas!“. 

Du raiteliai — vienas ant žirgo, kitas ant mulo, joja per miš- 
ką lydimi šuns; raitelis vedasi jį ant pasaito, bet leidžia priekin, 
kad galėtų sekti pėdsakais; šuns snukis suveržtas diržu, grei- 
čiausiai dėl to, kad neleistų loti. Sprendžiant iš raitelių atsar- 
gumo, negalima manyti, kad jie ieško lokio, elnio ar bizono pėd- 
sakų. Ko gi jie ieškojo? Tai mes sužinosime iš pokalbio pašnibž- 
domis tarp jų. Vienas jų buvo baltasis, o kitas mulatas. 

— Jis dabar aptiko pėdsakus, Jupi, — tarė baltasis.— „Spren- 
džiu iš to, kad jis stipriai tempia virvelę. 

— Puiku, masa, leiskite jį laisviau. Manau, kad jis nuves 
mus ten, kur reikia. 


119 


Šuo, atrodo, kažką suuodė. Jis staiga mėšlungiškai sudrebė- 
jo visu kūnu. Net garsas, panašus į prislopintą lojimą, išsprūdo 
iš jo suveržtų nasrų. Raiteliai skverbėsi pirmyn labai lėtai, ka- 
dangi po ištisos varginančios jojimo valandos per mišką vis dar 
negali iš jo išsikapstyti. Pagaliau jie pasiekia pakraštį ir mato 
prieš save plačią lygumą, priaugusią aukštos žolės, siūbuojan- 
čios mėnulio šviesoje. 

— Čia jis išjojo ir nušuoliavo per atvirą laukymę prie uolos. 
Ar tu matai išmintos žolės ruožą? 

— Taip, masa Čarlzai, aš jį gerai matau. 

— Čia jis vijo savo arklį. Tikriausiai galvojo, kad pasielgė 
labai gudriai, ir tai būtų visai ne pro šalį, bet jis turi būti dvigu- 
bai įžvalgesnis, kad dabar nuo manęs paspruktų, nes jo pėdsakai 
čia pat. Tu žinai, Jupi, aš nesu žiaurus, bet duodu tau žodį, kad 
nenusiraminsiu tol, kol neužmušiu šito Žmogaus arba pats ne- 
krisiu nuo jo rankos. Šitas žmogus visiškai užsitarnavo mirties. 
Aš jį tam nuteisiu, ir mano nužudytos motinos vėlė tarsi kužda, 
kad aš tesėčiau savo priesaiką. Keliaukime toliau. 

Jie išjoja į lygumą; šuo jų jau nebeveda: tai dabar nereika- 
linga todėl, kad aiškiai matomi švieži nušuoliavusio arklio pėd- 
sakai. Po pusės valandos greito jojimo jie pasiekia šešėlį, kren- 
tantį nuo uolos. Dabar šuo jiems vėl turi tarnauti. Jis ir veda 
juos prie praėjimo uoloje; jie mato nusileidimą į klonį ir arklių 
kanopų, daugiausia nekaustytų, pėdsakus. Klansis nulipa nuo 
žirgo, kad iš arčiau juos apžiūrėtų ir pastebi, jog jie ne tokie 
švieži, kaip tie, kuriais jie ką tik jojo, ir dargi atgręžti į lygumą. 
Reiškia, raiteliai, išjoję iš įklonio, pasuko prie upės; be abejo- 
nės, tai pėdsakai arklių, buvusių prie brastos ir priklausančių, 
žinoma, Borlazės gaujai. Šis atradimas turėjo jį išgąsdinti, bet 
nieko panašaus neatsitiko; raginamas duotos priesaikos, jis ne- 
galės nusiraminti iki to laiko, kol jam nepavyks užmušti Ri- 
čardo Darkės, kuris pagal jo apskaičiavimus turėjo būti arti. 
Klansis tikisi jį užpulti pirmiau, negu atvyks jo sėbrai. Jis įjoja 
į įklonį, Jupiteris ir šuo seka iš paskos. Jiems reikia pusvalan- 
džio, kad užsikepurnėtų į viršų stačiu ir sunkiu keliu; išjoję į 
atvirą vietą, jie mato, jog šviesa pasikeitė ir lyguma jau apšviesta 
ne mėnulio, kuris nusileido, o melsvai pilkos ryto prieblandos. 
Dienos apsireiškimas šį kartą nepripildo džiaugsmu Klansio šir- 
dies, bet, atvirkščiai pakiša mintį, kad reikia saugotis susidūrimo 
su Borlazės gauja. Juk jie galėjo jį užmušti jojant per įklonį, 

jam šmėkštelėjo mintis, kad turi išvengti susitikimo su plėšikais, 
ir jeigu nepavyks iki aušros surasti Darkės, tai dieną turi kur 
nors pasislėpti. Ir štai jau ima tekėti saulė, o jis dar nematė nė 
šešėlio jo persekiojamo žmogaus. Ar nepaieškoti slėptuvės gi- 
raitėje? O gal tęsti savo persekiojimą? Jis ryžtasi pastarajam 
veiksmui ir nori vėl užvesti šunį ant pėdsakų, bet tatai niekaip 
nesiseka. Staiga prie uolos pasirodo laukinių arklių tabūnas ir 
kaip viesulas pralekia pro šalį garsiai žvengdamas; jie prunkščia 
ant Klansio arklio ir mulo, tarsi šiems išreikšdami savo panieką. 
Dabar visi norai priversti šunį surasti pėdsakus beviltiški, ne- 
bent ieškotų tokioje vietoje, kur nėra mustangų pėdų. Klansis 
pabando tai padaryti. Jis išjoja į laukymę ir paleidžia šunį, 
bet šis nesuspėjo dar nieko užuosti, kai pasigirdo garsas, pri- 
vertęs apsidairyti abu raitelius. Jie išvysta reginį, kuris varo 
siaubą. Iš klonio išjoja gauja laukinių raitelių, labiau panašių 
į demonus, negu į Žmones. 


XXXVIII skyrius 


PRERIJŲ LASAS 


Raiteliai išnyra vienas paskui kitą tarsi iš po žemės; jų vei- 
dai išdažyti, galvos apkaišytos plunksnomis. Bet Klansis nepasi- 
duoda šitai apgaulei. Jis gerai žino, kad prieš jį ne raudono- 
džiai, o baltieji prerijų plėšikai, užsimaskavę indėnais. Ką da- 
ryti? Ar narsiai prieš juos laikytis, ar pasikliauti savo žirgo grei- 
tumu? Bet žvilgterėjęs į mulą jis įsitikino, kad toks poelgis ne- 
įmanomas, kadangi priešų žirgai jį būtų kaipmat prisiviję. Bet 
juk jis gali nuo jų nuslėpti tikslą, dėl kurio čia atsidūrė — ke- 
tinimą užmušti vieną iš jų sėbrų. Taip nutaręs sustabdo arklį ir, 
atsistojęs greta mulato, laukia prisiartinant gaujos. 

Neprabėgus nė šešiasdešimčiai sekundžių, jie buvo apsupti 
plėšikų. Šių maskavimasis turėjo sukelti Klansio juoką, bet jau- 
najam medžiotojui ne juokai buvo galvoje, kadangi vieno iš 
plėšikų veide jis perskaitė savo mirties nuosprendį. Borlazė 
tuoj pat Klansį atpažino. Pirmą akimirką jis suakmenėjo iš 
nuostabos, kadangi buvo įsitikinęs jaunuolio mirtimi, apie ku- 
rią sužinojo iš Kvantrelio ir pats perskaitė laikraščiuose Načio- 
tochese. Staiga Klansis atsirado prieš jį gyvas ir sveikas. Bet 
kurgi Filis Kvantrelis? Šitas klausimas kvaršino galvą visą 

kelią po to, kai Borlazė nerado sutartoje vietoje savo dviejų 
draugų, pasiųstų su merginomis anksčiau. Jis nutarė negaišti 
ieškant; žinojo, jog jiems reikėjo surasti saugią vietą, kad paslėp- 
tų brangų grobį. Kvantrelis ir jo palydovas, greičiausiai bijo- 
dami persekiojimo, nujojo į kitą susitikimo vietą. Dėl to Bor- 
lazė neabejojo. Jam ir į galvą neatėjo kitokia mintis. Netikėtas 
Klansio pasirodymas viską apvertė aukštyn kojom, nors ir ne 
viską paaiškino. 

— Velniai rautų! Ką tai reiškia? — sušuko jis, atsipeikėjęs 
iš nuostabos.— Stverkite šituos du šaunuolius,— įsakė savo 
sėbrams,— ir greičiau pirmyn! Mums neverta čia ilgai pasilik- 
ti. | 
Plėšikai patys tai puikiai suprato, nes jau visiškai prašvito 
ir persekiotojai, be abejonės, ėjo jų pėdomis. Jiems reikėjo pa- 
siieškoti slėptuvės. Greičiau perlėkti per šį ruožą nederlingos 
dykumos, kurios uolėtoje dirvoje nelieka kanopų pėdsakų. Tai 
juos gelbėjo, ir jie ilgai nesirinkdami įsirengė stovyklą nuoša- 
lioje vietoje prie Kreko, įtekančio į Koloradą. Pirmiausia be- 
laisvius reikėjo nuginkluoti. Klansis pabandė priešintis, Jupi- 
teris norėjo jam padėti, bet tatai buvo bergždžias darbas: jiems 
atsakė grasinimais, palydėdami juos keiksmais ir nutaikytais 
pistoletais. Atrodė, plėšikai ne juokais buvo pasiryžę įvykdyti 
savo ketinimus. Dabar Klansis suvokė savo klaidą. Su greitu 
savo žirgu jis būtų suspėjęs išsigelbėti, o mulatui, ir sučiuptam, 
nebūtų buvę blogiau negu dabar. Ši mintis buvo pavėluota ir 
norom nenorom beliko paklusti. 

Plėšikai, prisirišę lasu belaisvių arklius ir pastatę ant uolos 
sargybą, traukė toliau; jie pasuko prie nuošalaus medžio. Uolė- 
tame grunte neliko pėdsakų ir tiktai jautrus šuo būtų galėjęs 
juos surasti. Borlazė jojo keletą šimtų žingsnių priekyje su pus- 
tuziniu savo žmonių; jie, atrodo, tarėsi, kaip pasielgti su be- 
laisviais ir, pajoję apie dešimtį mylių, sustojo palaukti likusių- 
jų. Kada šie prisiartino, dvejetas iš pirmojo būrio sustojo iš 
abiejų Klansio pusių, paėmė už kamanų arklį ir nusivedė kartu 
su raiteliu statmenai nuo tos krypties, kurios jie iki šiol laikėsi. 
Klansis negalėjo priešintis, nes buvo surištas: jo rankos buvo 
suveržtos už nugaros kilpsaičio diržu. Borlazė su kitais ketu- 
riais plėšikais sekė paskui juos, o likusi gauja jojo kartu su Ju- 
piteriu. 

Neilgai trukus pirmoji raitelių grupelė sustojo ir nulipo nuo 

arklių, bet vadas liko raitas. Dviese laikė belaisvio arklį, o ket- 
vertas kitų ėmėsi darbo, numatyto iš anksto. Jie, atrodo, rausė 
kapą, tik ne kastuvais, kaip paprastai daroma, bet ietimis ir pei- 
liais. Kapas neturėjo įprastos formos: tai buvo ne septynių pėdų 
ilgio keturkampė duobė, o greičiau apskritas dviejų pėdų pločio 
urvas. Jie darbavosi labai uoliai,kol neišrausė penkių pėdų gylio 
šachtos. Pabaigę tylėdami sustojo aplink duobę, ir Borlazė pra- 
bilo pirmas. Jis prijojo prie belaisvio, nusiėmė nuo galvos plunks- 
nuotą apdangalą ir tarė: 

— Ar atsimenate jūs mane, Čarlzai Klansi? 

— Taip. 

Borlazė truputį sutriko. Jis nelaukė tokio atsakymo. Vadi- 
nasi, jo maskavimasis niekam tikęs. Teko atsisakyti velniško ke- 
tinimo apstulbinti netikėtumu. 

— Iš tikrųjų? Ką gi, puiku, — pareiškė banditų vadas.— 
Tai, kad jūs nepamiršote savo senų draugų, mane išvaduoja 
nuo vargo daug aiškinti. Jeigu jūs turite tokią gerą atmintį, 
tai gal gerai atsimenate vieną atsitikimą Nakogdokese? 

Šį kartą nepasigirdo jokio atsakymo. 

— Aš turiu galvoje tą atvejį, kai per jūsų malonę papuo- 
liau į arkaną ir-gavau keletą kirčių botagu. Šito jūs, žinoma, 
nepamiršote. 

Vėl atsakymo nebuvo girdėti. 

— Aš priimu jūsų tylėjimą kaip mano žodžių patvirtinimą. 
O dabar noriu jums įrodyti, kad aš taip pat moku padaryti ne- 
malonumų tam, kas su manimi nedorai pasielgė. Pas mus pre- 
rijoje nėra stulpų, bet yra dešimteriopai patogesnių daiktų, 
kur jūs būsite taip stipriai pririštas, jog nebus įmanoma nė krus- 
telėti, nors jus ir kandžiotų. Ei, vyručiai, parodykit jam, kaip 
prerijose nubaudžia priešus, užmeskite ant jo lasą. 

Pasmerktasis suprato, kad bet koks pasipriešinimas kerštin- 
gam siaubūnui būtų beprasmis, ir tylėdamas, vyriškai, kaip 
tikras indėnas, laukė savo dalios. Tai sukėlė dar didesnį plėši- 
ko pyktį, ir jis įniršęs suriko: 

— Prasmek tu į pragarą! Aš tau parodysiu kaip dėtis drą- 
suoliu. Užkaskite jį, vaikinai, iki kaklo į Žemę! 

Keturi plėšikai nutempė Klansį nuo arklio ir nuvilko prie 
duobės. Šuo buvo bepuoląs savo šeimininkui į pagalbą, bet jo 
vos nenušovė; laimei, vienas plėšikas pakišo mintį, kad gyvulys 
gali jiems patiems būti naudingas. Todėl jo diržas buvo pririš- 

tas prie balno. Greitai duobė, kurioje stovėjo Klansis, buvo iki 
kaklo užversta žemėmis, ir pakako keletos minučių, kad plė- 
šikai tvirtai ją sutryptų — taip, kad tik galva matėsi virš žemės 
paviršiaus. 

— Pasilikit čia, Čarlzai Klansi,— sušuko džiūgaudamas 
Borlazė,— iki to laiko, kol plėšrieji paukščiai neiškapos jums 
akių ir kirmėlės nesuvarpys jūsų! 

Jis dar ilgai tyčiojosi iš pasmerktojo, kol staiga neprisiminė 
savo lobio, kurį patikėjo sėbrams; bet prieš nujodamas jis su 
velnišku pykčiu sukuždėjo Klansiui į ausį: 

— Galbūt jums bus paguoda sužinojus, kad jūsų mylimoji 
dabar yra Ričardo Darkės glėbyje! 


XXXIX skyrius 


SUGRĮŽIMAS 


Žvalgai, skubiai susirinkę į kelionę ir nežinodami kokios 
priešų jėgos, turėjo veikti labai atsargiai, todėl visiškai išaušo, 
kol jie pasiekė brastą. Čia Haukinsas patyrė, kad laukiniai vėl 
persikėlė per upę ir nujojo prie perėjos uoloje, per kurią jis 
pats išvakarėse ropštėsi į lygumą, su draugu medžiodamas bi- 
zonus. Negausiam būriui nederėjo rizikuoti ir sekti paskui, ka- 
dangi saulė buvo jau aukštai danguje: sunku pasislėpti nuo 
priešų, greičiausiai pastačiusių sargybą aukštesnėje vietoje. 
Dėl to Haukinsas ir nedrįso joti toliau miško pakraščio, o grįžo 
prie upės, kad praneštų viską, ką matė. Beje, dar neprijojęs 
brastos, jis padarė vieną atradimą ir sumetė planą, pagal kurį 
nusprendė veikti. Nuo didžiojo kelio statmenai atsišakojo ta- 
kas; geriau įsižiūrėjęs, medžiotojas pamatė, jog takas išmintas 
arklių kanopų — tiktai ne mustangų, o kaustytų amerikietiš- 
kų arklių. Tarp jų galima buvo taip pat atskirti pailgą, elipsinį 
mulo pėdsaką. Jojusieji šioje pusėje turėjo perkirsti didįjį kelią 
iki indėnų sugrįžimo, kadangi čia pasagų pėdsakai buvo už- 
trinti nekaustytų kanopų pėdsakų. Ką tai reiškė? Galbūt nedide- 
lė baltųjų grupė šioje vietoje perkirto kelią, pasirinktą lauki- 
nių? Ir kas galėjo joti ant mulo? 

Žvalgai nujojo šoniniu taku, kad išsiaiškintų, iš kur traukė 
kaustyti arkliai, ar nepriklausė jie indėnų gaujai. Jie tai grei- 
tai sužinojo, užtikę dar rusenantį stovyklos laužą su valgio li- 

kučiais, kuriuos jau dorojo raudonosios skruzdės. Čia ilsėjęsi 
žmonės negalėjo būti indėnai, tai įrodė sausainių trupiniai: 
tokio maisto laukiniai nevartoja. Žvalgai tęsė savo tyrinėjimus 
aplink stovyklą ir įsitikino, jog keturi arkliai ir vienas mulas 
nužingsniavo tuo pačiu keliu, kuriuo prieš keletą dienų keliavo 
pulkininkas Armstrongas su kolonistais, t. y. upės krantu aukš- 
tyn nepasiekę brastos, jie pasuko nuo kranto ir praleido naktį 
neseniai aptiktoje stovykloje. Tapo aišku, kad tai nebuvo indė- 
nai. Žvalgai toliau tyrinėjo pėdsakus, vedusius priešinga kryp- 
timi link brastos. Greitai jie atsidūrė prie didelio ąžuolo. Staiga 
vieno iš žvalgų, prasiskverbusių į krūmų tankmę, žodžiai: „vai- 
kinai, čia guli negyvas inčas!“ atkreipė visų dėmesį. Iš tikrųjų 
ten gulėjo lavonas ir matėsi, kad mirties priežastis buvo gili 
žaizda širdyje, iš kurios neseniai nustojo tekėjęs kraujas. Vie- 
nas iš jų pasilenkė prie indėno, perplėšė odinius marškinius, 
aptrauktus tiršto sukrešėjusio kraujo sluoksnio, ir priblokštas 
atšoko atgal: užmuštojo oda nebuvo raudona, kaip indėno. Gu- 
lintis žmogus priklausė baltiesiems. To negalėjo paslėpti nei 
indėno kostiumas, nei perukas iš arklio ašutų ir įsmeigtų į juos 
plunksnų, nei tatuiruotas veidas ir rudai raudona spalva nu- 
dažytos rankos. 

Kol jie stebėjosi, visų dėmesį atkreipė kitas riksmas. Vie- 
nas ieškotojų aptiko porą daiktų, savaime labai paprastų, bet 
surastų tokioje vietoje, kuri galėjo turėti didelės reikšmės. Tai 
buvo citrinmedžio žiedas ir kipariso šakelė. Apylinkėse beveik 
nepasitaikė kiparisų ir dar mažiau buvo citrinmedžių. Jie ga- 
lėjo būti tik iš misionierių sodo. Bet kas nuskynė žiedą, kas jį 
atnešė čionai? Niekas kitas, išskyrus pulkininko Armstrongo 
dukteris, kurias prieš užpuolimą kažkas matė sode. Kokiu bū- 
du mergaitės atsidūrė prie ąžuolo? Indėnų pėdsakai rodė, kad 
jie, persikėlę per upę, nujojo link uolos, norėdami pasiekti kitą 
prerijų pusę. Kas buvo tie, kurie jojo prieš srovę? Kas buvo 
tas nužudytasis, gulintis palmių krūme, už ką jis užmuštas? 
Tai buvo klausimai, į kuriuos žvalgai nesugalvojo atsakymo. 
Jie ilgai ir neryžtingai stovėjo, kol Haukinsas neišsklaidė jų 
suglumimo. 

— "Tukerai,— tarė jis, — tu josi atgal per brastą ir šuoliuosi 
kaip įmanoma greičiau į misionierių namus. Raportuok pul- 
kininkui apie viską, ką mes darėme ir ką matėme. Pranešk jam 
apie kanopų pėdsakus, einančius prieš upės tėkmę, pasakyk, 

jog mes ištyrėme juos: jų tik penketas ir nėra ko bijoti. Pasis- 
tenk senąjį poną padrąsinti ir pasakyk jam, kad laikytų kolo- 
nistus pasiruošusius tol, kol mes grįšime. Užsimink, jog mes 
galbūt pargabensime merginas. 

— Aš viską tiksliai atliksiu,— pasigirdo jaunojo medžio- 
tojo atsakymas. Jis tuoj pat ėmėsi vykdyti užduotį. Tuo metu 
Haukinsas ir jo palydovai vėl ėmėsi tyrinėti kaustytų arklių 
pėdsakus. | 

Nors Tukeras lėkė nepaprastu greičiu, buvo jau beveik pu- 
siaudienis, kai jis pasirodė misionierių namų prieangy, kur 
kolonistai su baime laukė žvalgų sugrįžtant. Pamačius raitelį 
vieną, juos apėmė sumaištis ir baimė. Jie pažino Tukerą, bet 
jis jojo taip greitai, tarsi būtų persekiojamas. Kur kiti? Galbūt 
jie papuolė į kokią nors pasalą ir tiktai vienam Tukerui 
pavyko išsigelbėti? Galbūt ir jį persekiojo daugybė raudono- 
džių laukinių, galinčių sutrinti į miltus mažytę koloniją? Net 
pulkininkas Armstrongas užsikrėtė visų būgštavimais, nors jo 
siaubingoje padėtyje nebeteko laukti ko nors blogesnio. Dukros 
dingo, o dabar reikėjo atsisveikinti ir su kilniu jaunuoliu, būsi- 
muoju savo žentu, prisijungusiu prie žvalgų būrio ir tapusiu 
laukinių auka. Iš nevilties jis nepajėgė kalbėti; stipriai plakan- 
čiomis širdimis stovėjo aplink jį kolonistai. O koks buvo jų 
džiaugsmas, kai Tukeras iš tolo sušuko: 

— Aš nenešu jums blogų žinių, vyručiai! 

Nulipęs nuo žirgo Tukeras pranešė pulkininkui visas nau- 
jienas ir nepamiršo pridurti paguodžiančių žodžių, kaip jam 
ir liepė Haukinsas. Jo atgabentos žinios padarė tokį poveikį 
kaip saulė, netikėtai pažvelgusi pro juodus audros debesis. Visų 
veidai nušvito, ir net senasis karys pralinksmėjo. Dabar reikėjo 
spręsti, kaip elgtis, ir Tukeras perdavė Haukinso patarimą. 
Viskas buvo paruošta išvykimui, visi apsiginklavę, žirgai paža- 
boti, avižų maišai pripildyti savaitei. Nereikėjo jokių skatini- 
mų, nes kolonistai nenustygo vietoje ir nė už ką nenorėjo ilgiau 
laukti. Pulkininkui Armstrongui šis priverstinis tinginiavimas 
taip pat buvo labai slogus; vien kantrybės nepakako, reikėjo 
pasikliauti ir Dievu. Už savo stropumą jie greitai buvo atlyginti. 
Besileidžiančios saulės spinduliai rožine spalva nudažė senos 
misionierių bažnyčios kupolą, kai pasirodė būrys raitelių, jojusių 
nuo upės. Tarp jų iš tolo matėsi dvi moteriškos figūros. Jiems 
prisiartinus, galėjai įžvelgti, jog tai ne indėnės. Dar tolokai nuo 

misionierių namų jas apsupo pasitinkančių kolonistų minia. 
Kai pagaliau jos sustojo prie portalo, išsitiesė keletas rankų, kad 
iškeltų iš balnų, Ir vėl kartojosi vaizdas, kurį mes jau kartą skai- 
tytojui piešėme: pulkininkas, stovintis tarp dviejų dukterų, ku- 
rios apsivijo rankomis jo kaklą ir su meile žvelgė į jį. Bet dabar 
šiame paveiksle matomi ir du liudininkai: Diupre, kuris keitėsi 
su Džese karštais žvilgsniais, ir jaunasis gydytojas Vartonas, 
į kurio sveikinimus Elena atsakė tiktai išsiblaškiusia, melan- 
choliška šypsena. 

Tos laimingos minutės buvo aptemdytos aplink gulinčių la- 
vonų reginio. Nors tai buvo vergai, bet kilnūs ponai reiškė jiems 
širdingą užuojautą. Liūdniausia buvo Elena, kurią apniko niū- 
rios mintys. Kas bus, jeigu Klansis sutiks mirtį, vykdydamas 
savo iškilmingą priesaiką? Ji lenkė galvą prieš jo motinos meilę, 
bet argi nereikėjo baimintis prarasti jį amžinai? Be abejonės, ji 
jautė begalinį pasitikėjimą jo jėga, vikrumu ir sugebėjimu įvyk- 
dyti visa tai, ką buvo sumanęs; bet jos niūri nuojauta darėsi 
stipresnė pagalvojus, kad jam reikės kautis ne su raudonodžiais, 
o baltaisiais, bjauriausiais prerijų plėšikais. Vodlėjus pranešė 
jai viską, ką žinojo apie Borlazę ir apie viešą jo čaižymą Nakog- 
dokese prie stulpo. Jai atrodė, kad pakako šios senos nesantai- 
kos, jog Klansio likimas taptų nulemtas, jeigu jis netikėtai su- 
sidurtų su plėšikais. Tokia galimybė ją gąsdino labiau, negu susi- 
dūrimas su Darke. Ir senasis medžiotojas negalėjo atsikratyti 
būgštavimų ir prikaišiojo sau, kad leido jaunajam draugui iš- 
joti Darkės pėdsakais. Tai privertė jį skubėti į misionierių na- 
mus, kur jis užtiko susirinkusią minią, pasiruošusią išvykti. Atro- 
do, jos veržimasis truputį atlėgo grįžus merginoms, tačiau visi 
buvo tvirtai pasiryžę keliauti į žygį, kad susigrąžintų pagrobtą 
turtą, nubaustų plėšikus ir atkeršytų jiems už nužudytuosius. 
Didžiausios įtakos jiems turėjo pulkininkas Armstrongas, krei- 
pęsis tokiais žodžiais: 

— Piliečiai! Mes privalome karšta malda dėkoti visagaliui 
Dievui už mūsų artimųjų išgelbėjimą iš tokio didelio pavojaus. 
Aš kalbu ne tiktai apie savo dukras, bet ir apie jūsų žmonas ir 
seseris. Bet su dėkingumu pripažindami Dievo gerumą, prisi- 
minkime taip pat narsų jauną žmogų, kurį mes laikėme nužu- 
dytu. Aš manau, kad Simeonas Vodlėjus greičiausiai jums pa- 
pasakojo, kokiame pavojuje jis yra. Galbūt daugeliui mūsų jo 
narsumas pasirodys beprotiškas, bet ši nuomonė neteisinga. 

Pareigos suvokimas reikalauja iš mūsų persekioti šią plėšikų 
gaują ne už tai, kad jie pagrobė mūsų turtą, bet kad apgintume 
ir išgelbėtume taurų jaunuolį, jei piktas likimas jį atiduotų į 
niekšų rankas. Bičiuliai ir piliečiai! Kas bus, tas, bet mes priva- 
lome suteikti pagalbą Čarlzui Klansiui, nepaisydami pavojų. 

Entuziastingi šauksmai, sekę po senojo kario kalbos, skelbė 
apie pasiruošimą leistis persekioti priešų, kad artinosi naktis. 
Jiems pakako dešimties minučių, kad nujotų iki brastos, ir dar 
tiek pat — iki tarpeklio. Iki plokščiakalnio kelias buvo pažįs- 
tamas. O ten jau buvo reikalinga patyrusio vedlio pagalba, pa- 
dedant, beje, ir mėnulio šviesai. Taigi persekiotojai leidosi į 
kelionę be jokio delsimo. 


XL skyrius 


SLAUBO DIENA 


— O, Dieve mano! | 

Šiuos žodžius ištarė žmogus, iki kaklo užkastas į žemę. Jis 
dejavo, o jo akys beviltiškai klaidžiojo po lygumą. Klansis grę- 
žiodamasis galėjo apžvelgti šiek tiek daugiau negu pusę rato. 
Tolumoje nieko nebuvo matyti ir iš niekur negalėjai laukti pagal- 
bos. Kas keliaus šia tuščia vietove ir išvaduos į žemę užkastą 
gyvą žmogų? Net jo priešai pasišalino. Laukdami persekiojimo, 
jie nejojo senuoju keliu, bet pasuko tokia nederlinga žeme, kad 
net arklio pėdsakus joje galėjo pastebėti tiktai labai patyrusi 
akis. Tokią akį turėjo Simeonas Vodlėjus, ir Klansis nesąmo- 
ningai pagalvojo apie jį. Bet eigulys buvo taip toli, kad vargu ar 
galėjo pasiekti misionierių namus. Be to, Dievas žino, kas galė- 
jo atsitikti jam kelyje. Jeigu jis čia ir sugrįžtų, vis dėlto mažai 
vilties, kad jį surastų, o jeigu ir surastų, tai gal būtų per vėlu. 

— O, Dieve, — sudejavo jis vėl ir beviltiškai nuleido akis. 
Jis dabar karštai apgailestavo, kad taip lengvai pasidavė plėši- 
kams į rankas; jo greitas žirgas būtų galėjęs pabėgti, jeigu tik- 
tai jis pats, gailėdamasis mulato, nebūtų susvyravęs. Plėšikai 
sučiupo jo šunį ir žirgą. Visi svarstymai ir priekaištai sau pačiam 
buvo beprasmiški, — tai jis gerai suvokė ir kartojo sau ne kartą, 
beviltišku žvilgsniu slankiodamas po lygumą. 

Atėjo pusiaudienis, ir saulės spinduliai statmenai krito ant 
Klansio. Kas gi čia retkarčiais užstoja saulę? Debesų nebuvo, 

o šešėliai vis slinko pro šalį, be to, aiškiai išryškėjo jų forma. 
Žemė spaudė tiktai jo pečius, o kaklas galėjo pakankamai lais- 
vai judėti. Atlošęs galvą, galėjo matyti ir dangų; bet nė to nerei- 
kėjo, kad išsiaiškintų, kas užtemdė saulę. Iš didelių šešėlių, 
kurie krito ant lygumos, jis pažino ilgus kaklus ir plačiai išskėstus 
sparnus — tai buvo pesliai, kurie, skraidydami aplinkui, laukė 
jo mirties. 

Įkalintas siaubingoje-grobuonių draugijoje, Klansis išbuvo 
visą dieną. Buvo akimirkų, kai baimė aptemdydavo jo sąmonę, 
bet jis vyriškai kovojo su atslenkančiu alpuliu, pasikliaudamas 
tuo, kurio vardą taip dažnai kartojo, ir kuris galėjo pakreipti 
prie jo kokio nors žmogaus, galinčio suteikti pagalbą, žingsnius. 
Taip galvodamas, jis vėl prisiminė Vodlėjų, kuris greičiausiai 
išjos jo ieškoti ir suras gyvą ar mirusį. Silpnas vilties šešėlis jį 
palaikė, ir Klansis nusprendė būti tvirtas iki paskutinės savo 
gyvenimo minutės. Jis sukaupė visas jėgas, kad atremtų vilkus 
ir išgąsdintų peslius. Jo laimei nei vieni, nei kiti nebuvo labai 
plėšrios veislės; jeigu jis būtų pakliuvęs į Afrikos stepę, ten hie- 
nos ir kondorai greit būtų padarę galą jo kančioms. Jis žinojo 
savo priešų bailumą ir neryžtingumą; jam tereikėjo pasukioti 
galvą, pavartyti akis arba surikti, kad įvarytų jiems baimę. Tai 
jis ir darė, tausodamas jėgas, kurių būtų neilgam užtekę jomis 
piktnaudžiaujant. Per visą dieną plėšrūnai nesitraukė ir tiktai 
temstant pesliai nuskrido poilsio, kadangi jie nepriklausė nakti- 
niams paukščiams. Dabar beliko atsiginti nuo vilkų. Deja, šis 
aplinkybių pasikeitimas neatnešė naudos. Prerijų vilkas — 
tikras šakalas; dieną bailus kaip zuikis, o naktį tampa drąsus ir 
puola kiekvieną bejėgę auką. Pripratę per dieną prie Klansio 
riksmo, vilkai daugiau jo nebebijojo. Gūdžiai kaukdami, jie 
vis arčiau ir arčiau prišliauždavo prie galvos, norėdami ją už- 
pulti. 

Dar vienas šūksmas „o Dieve!“, nukreiptas į dangų, galbūt 
jau paskutinis. Balsas buvo silpnas ir užkimęs, bet šį kartą stro- 
pi malda atrodė palydėta ne dejavimo, bet priešingai — džiaugs- 
mo! Tarytum įrodymas, kad jo malda išgirsta, lygumoje pasi- 
girdo dunksėjimas, ir Klansis tuojau atpažino pabalnoto arklio 
kanopų garsą. Vilkų gauja išsilakstė į visas puses. Klansio akys 
ieškojo krypties, iš kur girdėjosi žirgo kanopų dunksėjimas, 
ir pažino raitelio figūrą. Iš lėtų judesių dingojosi, kad raitelis 
arba paklydo, arba ko nors ieško. Jis staiga sustojo; bėgantys 

vilkai atkreipė jo dėmesį. Paskui paragino savo arklį ir Klansis 
matė, kaip raitelis pasuko tiesiai prie jo. Jo žemės suspaustoje 
krūtinėje garsiai plakė širdis. Raitelis buvo, žinoma, ne kas kitas, 
kaip Vodlėjus, ir jo karšta malda buvo išgirsta. „O, Dieve, kaip 
aš tau dėkingas,“ — sušnabždėjo Klansio lūpos. 

Tuo metu raitelis prijojo visiškai arti; Klansis jau norėjo 
Vodlėjų pašaukti, bet balsas sustingo jo lūpose; raitelis buvo 
apšviestas mėnulio, veidas slypėjo šešėlyje, bet jo figūra buvo ne 
senojo medžiotojo ir ant arklio jis sėdėjo ne taip,kaip Vodlėjus. 
Kai tiktai raitelis pamatė galvą ir veido bruožus, apšviestus mė- 
nulio, jis klaikiai suriko ir skubiai nušuoliavo. Klansis taip pat 
šaukė, bet jo beviltiškas riksmas nesustabdė tolstančio raitelio, 
kuris vis greičiau varė savo žirgą. 


XLI skyrius 


PAKLYDIMAS 


Saulė pakilo virš ąžuolų giraitės, kurioje gulėjo Ričar- 
das Darkė, svilinantys spinduliai jau kaitino, bet tai nenutrau- 
kė jo saldaus miego, ir tiktai iškankinto arklio klapsėjimas jį 
pažadino. Kada jis pagaliau visiškai nubudo, galvoje pajuto 
sunkumą, nors neaiškiai suvokė, kad miegojo labai ilgai. Pašoko 
ant kojų ir nustebęs apsidairė aplinkui, norėjo pasižiūrėti, kuri 
valanda, bet deja, niekur nerado savo laikrodžio. Jis pažvelgė 
į saulę, tačiau pro medžių tankumyną tematė tiktai kraštelį 
žydro dangaus; perėjęs giraitę iki pakraščio, jis išvydo, kad sau- 
lė pasvirusi prie pat horizonto. 

— Aš pramiegojau visą dieną! 

Jis pyko ant savo kvailumo, kuris galėjo užtraukti didelių 
nemalonumų. Borlazė galbūt nujojo su savo sėbrais, o jį paliko 
vieną. Tokiu atveju jam reikėjo juos pasivyti. Jis netikėjo, kad 
kolonistai abejingai reagavo į užpuolimą, padarytą misijoje; 
jeigu tarp jų buvo Vodlėjus, tai jie turėjo puikų keliavedį. Gal- 
būt ir persekiotojai jau prajojo; tada jam šioje negyvenamoje 
lygumoje grėsė dvigubas pavojus. 

— Antra valanda dienos, — sumurmėjo jis, dar kartą pa- 
žvelgęs į saulę.— Dar ne taip vėlu, aš be reikalo nerimauju — 
jie dar negalėjo prajoti. ' 

Truputį pagalvojęs tęsė: 

— Bet aš to tikrai nežinau, be to, ko čia sulauksiu išglębęs 
o nusileisti prie upės nedrįsiu. Velnias žino, ką daryti. Jei pa- 
lauksiu dar pusvalandį, tai jie tikrai atjos; jei ne, tai pats josiu 
į susirinkimo vietą, tiktai nežinau kelio. Velniai imtų šitą kumel- 
palaikę, ji mane išduos. Reikia pagaliau kam nors ryžtis. 

Sugrįžęs į miško tankumyną, nubaidė nuo arklio muses, taip 
jį nuramindamas, bet kankinamas troškulio vėl pasuko į pakraš- 
tį. Čia jis dar kartą pabandė nustatyti saulės padėtį ir padarė 
baisų atradimą, kad saulė ne patekėjo, o priešingai — leidosi 
link horizonto. Šaltas drebulys perbėgo per kūną įsitikinus, kad 
neverta laukti Borlazės ir jo gaujos. 

— Ką dabar daryti? Jeigu bandysiu keliauti per preriją, 
mane gali pamatyti Vodlėjus ir jo palydovai; man tai būtų mirtis, 
nes iš barzdotojo miškininko pasigailėjimo nėra ko laukti. Ak, 
Dieve mano, aš silpstu! Reikia kentėti kol sutems, ir aš nerizi- 
kuosiu išjoti į lygumą. Bet ar ilgai teks laukti? 

Jis dar kartą pakėlė akis į saulę. 

— Po valandėlės saulė turi pasislėpti, o iki to laiko priva- 
lau kantriai laukti. 

Grįžo prie arklio ir, minutę pastovėjęs, vėl nuėjo į pamiškę 
apsidairyti. Sulaukęs, kai saulė pasislėpė už horizonto, jis pa- 
skubėjo žaboti arklį, žinodamas, kokios trumpos sutemos; šoko 
į balną ir nušuoliavo. Mėnulis dar neužtekėjo, bet plėšikas grei- 
tai pastebėjo, kad joja ne ta kryptimi. Jį supo tamsa ir rūkas, 
ir jis bergždžiai ieškojo Šiaurinės žvaigždės. Kokia kryptimi jis 
keliauja? Sustabdęs žirgą, įdėmiai apžiūrėjo dangaus skliautą. 
Kai kurios žvaigždės matėsi, bet jis ne toks geras astronomas, 
kad pagal jas nustatytų kelio kryptį. Laimei iš šios keblios padė- 
ties jį išgelbėjo patekėjęs mėnulis. Jo švelni sidabrinė šviesa 
turėjo pabudinti Darkės sąžinę, bet taip neįvyko. Jis galvojo 
ne apie padarytą nusikaltimą, bet apie bėdą, kurioje atsidūrė, 
ir vis ginė žirgą. Po kurio laiko raitelis sustojo, susidūręs su 
prerijų vilkais, kurie greičiausiai apsupo kokį negyvą žvėrį. 
Būtų neatkreipęs į tai dėmesio, bet vilkai spietėsi kaip tik ant 
jo kelio. Jam besiartinant jie išbėgiojo į visas puses. Kažkoks 
mažas daiktas gulėjo ant kelio, o tai nedidelė nauda alkaniems 
žvėrims. „Kas gi čia būtų?“ 

Ričardas Darkė pasuko prie to sudominusio daikto, tačiau, 
jį išvydęs, taip suriko, kad privertė vilkus greitai sprukti. Be 

reikalo jie taip išsigando. Pirmiau negu lygumoje nuščiuvo 
siaubo riksmas, Darkė jau šuoliavo tolyn, tarsi persekiojamas 
nematomos jėgos. Tuo pačiu metu balsas, tarsi kylantis iš po že- 
mės, ištarė jo vardą ir pridėjo: „Žmogžudys!“ Šis šūktelėjimas 
buvo Čarlzo Klansio, supratusio, kad jo viltys bergždžios. Jis 
išvydo, kad raitelis ne Simeonas Vodlėjus, o žmogus, apsirengęs 
kaip laukinis, su plunksnų karūna ant galvos. Jam prisiartinus, 
Klansis pažino savo pikčiausią priešą, kurio pasirodymas ne- 
žadėjo nieko gero. Darkė, tikriausiai jau buvo plėšikų susirin- 
kimo vietoje ir sužinojo iš Borlazės apie jį ištikusią bėdą. Da- 
bar šis barbaras panorės įvykdyti savo kerštą ir ateis jo kankinti. 
Šie samprotavimai kilo Klansio galvoje tą akimirką, kai Darkės 
arklys atsistojo piestu, o jis pats pašėlusiai suriko. Klansis ne- 
galėjo suturėti savo įniršio ir sušuko: „Žmogžudys!“, užmiršęs, 
kad išduoda save, nes išsigandęs raitelis gali atsitokėti, sugrįžti 
ir jį užmušti. Didžiausiam Klansio nustebimui nieko panašaus 
neatsitiko. Truputį atsitokėjęs, jis šaltakraujiškai ėmė svarstyti: 
iš visa ko sprendžiant, Darkė dar nesuspėjo susitikti su Bor- 
laze. 

Taip taręs Klansis apsiramino ir pažvelgė į tolstantį raite- 
lį, kuris lėkė apimtas siaubo. Greitai jo figūra išnyko ir vėl įsi- 
vyravo mirtina tyla. Beje, Darkės išnykimas Klansiui palengvė- 
jimo ir neatnešė; Darkė susitiks su draugais, iš jų viską sužinos 
ir grįš įvykdyti savo keršto. Šitaip svarstydamas nelaimingasis 
apgailestavo, kad priešininkas jo iš karto neužmušė. Vilkai, 
dar labiau įsidrąsinę, vėl pradėjo prie jo artintis; jie suprato, 
kad raitelis ne tik jų negąsdina, bet paliko grobį, su kuriuo jie 
dabar galėjo susidoroti. Iš pradžių jie stūgavo į mėnulį, paskui 
ėmė supti Klansio galvą, kalenti dantimis, loti, ir jų iltys bliz- 
gėjo mėnulio šviesoje. Klansį apėmė kažkoks abejingas sustin- 
gimas. Ar būti sudraskytam vilkų, ar užmuštam — tas pats. 
Ir viena, ir kita buvo vienodai siaubinga, ir nenuostabu, kad 
jo sąmonė aptemo. 

— O Dieve! — vėl išsiveržė iš jo lūpų dejonė ir nuaidėjo 
per preriją. 

XLII skyrius 


PLĖŠIKŲ STOVYKLOJE 


Upė, tekanti per šią vietą, turėjo labai aukštus krantus, iš- 
kilusius tris šimtus pėdų virš vandens lygio; šie krantai buvo 
beveik statūs, ir plikos akmens uolos viena nuo kitos stūksojo 
per 150 pėdų. Kai kuriose vietose jos turėjo gūbrius, kurie be- 
veik susilietė, sudarydami skliautus. Pro skliautų įlinkius matėsi 
žalios pievos. Jų šviežia žaluma maloniai glostė akį. Keliauto- 
jas, norintis neatsitraukti nuo upės, turi laikytis vienos ar kitos 
uolų sienos, kitaip jis gali pamesti ją iš akių ir vietoje upės ir jos 
žalio slėnio atsidurti smėlėtoje stepėje, kurios visą augmeniją 
sudaro dygiosios slyvos, kaktusai ir krūmai su panašiais į ada- 
tas lapais. Šioje lygumoje nuostabios vietos pasitaiko dažnai, 
tai tikras rojus medžiotojams ir gamtos mylėtojams, bet žmo- 
nėms, trokštantiems iš visko turėti naudos, jos nėra vertingos, 
kadangi dirva čia ne itin naši. Į tokį kampelį mes ir norime nu- 
vesti skaitytoją. Pažvelgę nuo aprašytų uolų žemyn, pamatysime 
vešlią augmeniją, kurios viduryje tarsi sidabrinė gyvatė srovena 
upė; žaluma čia visų atspalvių — nuo šviesiai smaragdinės iki 
tamsaus butelio spalvos. Visokių veislių paukščiai savo čiulbe- 
siu drumsčia dykumos ramybę. Į šį laukinį sodą galima prasi- 
skverbti tiktai per šoninį, nepatyrusio keliautojo nepastebimą, 
tarpelį. Daugybė palapinių tvarkingai išsidėstė upės pakrantėje. 
Šios palapinės savotiškos: dalis jų apdengta gyvulių oda, dalis 
senų burių skutais, kai kur užlopytos kilimų atraižomis. Taikūs 
keliautojai ar indėnai palapinių taip nestato. Kam jos vis dėlto 
priklauso? Sunku atsakyti, nes visi būstai tušti, žmogiškos dva- 
sios jose nė kvapo. Žiūrint į šį reginį matyti ankstesnių gy- 
ventojų pėdsakai: vienur degėsiai, tarp kurių dar rusena ugnis, 
kitur patalynė, tabako ryšuliai, valgio likučiai, buteliai ir moli- 
niai, degtinės pripilti, puodeliai. Stovykla, nors ir tuščia, bet ne 
visai palikta. Kas čia šeimininkai — baltieji ar raudonodžiai? 

O, štai ir jie! Viename tarpeklyje pasimato grupė raitelių, 
sukančių į stovyklą. Siauras takelis priverčia juos joti Žžąsele; 
drabužiai, odos spalva, tatuiruotė, papuošalai iš plunksnų rodo 
juos esant indėnais. Vienas jų išsiskiria iš kitų; veikiausiai tai 
belaisvis: jo oda geltona, plaukai garbiniuoti, jis apsirengęs 
taip, kaip paprastai rengiasi vergai mulatai. Kai tiktai jie įjojo 

į lomelę, rikiuotės tvarka pairo ir visi puolė prie palapinių. Toks 
elgesys indėnams nebūdingas, ir jei ne jų tartis, tai ir dėl tau- 
tybės būtų galima suabejoti. Pririšę prie medžių arklius, jie išsi- 
nešė iš palapinių butelius ir tabaką ir ėmė gerti ir rūkyti. Arklių 
nenubalnojo, matyt kad negalvojo ilgai užtrukti ar laukė atke- 
liaujant kitų. | 

Laukė neilgai: greitai tarpeklyje pasirodė antra raitelių 
grupė, kurios priekyje jojo tvirto sudėjimo vyras — iš visa ko 
sprendžiant, vadas. Atjojęs į stovyklą, jis apsidairė ir garsiai 
paklausė: 

— Ar jų dar nėra? 

— Ne, kapitone,— atsakė vienas iš raitelių, — dar nė akių 
neparodė. 

Viršininkas nusikeikė, sugriežė dantimis ir nušoko nuo ark- 
lio. Kiti pasekė jo pavyzdžiu. 

— Draugužiai, — kalbėjo jis, — manau, kad jie šioje didelėje 
lygumoje išklydo iš kelio. Aš neprivalėjau šitais dviem vėplomis 
pasitikėti. Vis dėlto dabar vėlu svarstyti. Laimė mes patys pasi- 
ėmėme dėžutes. Reikia palaukti, kol jie mus pasivys. Jeigu po 
kurio laiko jų nebus, tai ieškosime. Tuo tarpu mums nereikia 
vaizduoti laukinių. Jūs vėl panorėsite tapti civilizuotais žmo- 
nėmis ir pasirodyti kolonijoje. Šios dėžės mus aprūpins keletui 
mėnesių ir galėsime gyventi kaip ponai. Argi jūs ne taip manote? 

Iš visų pusių pasigirdo triukšmingas pritarimas. 

— Tokiu atveju mes būsime pasiruošę išvykti, ir kuo anks- 
čiau, tuo geriau. Jeigu mums teks ieškoti dingusiųjų, tai drabužių 
pakeitimas bus pačiu laiku. 

Sulig šiais žodžiais nusimetė plunksnų karūną, elnio odos 
kelnes, striukę ir mokasinus. Paskui nuėjo į vieną iš palapinių, 
išlindo iš jos su muilo gabalu ir pasuko prie upės nusiprausti. 
Likusieji pasekė jo pavyzdžiu, ir kai jie nuogi išbrido iš van- 
dens, tarp jų indėnų jau nebuvo. 

Nusiprausę pasuko prie palapinių baigti savo tualeto; per- 
sirengę visi pasirodė apsivilkę įvairiausiais drabužiais. Vieni 
vilkėjo elnio odos medžiotojų marškinius, kiti meksikietiškus 
aksominius džemperius su odine juosta. Čia galima buvo pama- 
tyti ir žydras Luizianos kreolų palaidines, ir žalias ir pilkas 
Kentukio gyventojų striukes. Galvos apdangalai taip pat skyrėsi 
savo įvairove: buvo matyti kepurių iš veltinio, nuobarinių, pana- 
minių, palminių, sabalinių, taip pat ir lakuotų, su plačiais kraš- 


134 


tais. Borlazė vilkėjo stora bajine striuke su odiniu diržu, avėjo 
aukštais batais, tokiais, kokiais mes jį matėme Načiotocheso 
gatvėse. Iš išvaizdos jo palaikyti plėšikų vadu negalėjai, jis ne- 
turėjo nieko. bendro su šios rūšies žmonėmis, kaip, pavyzdžiui, 
Fra-Velnias arba Macoronis, nors, kaip ir jie, galėjo sustabdyti 
ir papjauti keleivį didžiajame kelyje. Plėšikai pakeitė ne tik 
drabužius, bet ir ginklus. Šautuvus, pistoletus ir peilius pasiliko, 
o Ietis, lankus ir strėles kartu su indėniškais drabužiais rupes- 
tingai paslėpė. Borlazė manė, jog jie dar gali praversti. Baigę 
rengtis, ėmėsi taisytis pietus. Maisto atsargų stygium jie nesis- 
kundė; žvėriena ir lokių kumpiai greitai buvo pradėti doroti. 
Belaisvis mulatas pasirodė esąs geras virėjas, ypač gabus karš- 
tiems kepsniams paruošti. Jupiteris sugebėjo įgyti plėšikų pasi- 
tikėjimą; jie net ir nelaikė jo belaisviu, elgėsi kaip su draugu. 
Jis jiems papasakojo, kad buvo Klansio vergas ir kad pastara- 
sis nelabai švelniai su juo elgėsi. Randai ant nugaros patvir- 
tino jo žodžius. Esant tokioms aplinkybėms, išsiskyrimas su 
ponu jo tarsi labai nenuliūdino; priešingai, jis mielai sutiko tap- 
ti gaujos nariu ir ėmėsi tarno vaidmens. Kai derybos buvo baig- 
tos, jis ėmėsi darbo su tokiu užsidegimu, kad miela darėsi žiū- 
rėti. 

Jie puotavo ir džiūgavo, o saulė jau ėmė leistis ir auksinti 
medžių viršūnes. Tiktai vienas vienintelis vadeiva nedalyvavo 
visuotinose linksmybėse. Jo protas ir gudrumas pranoko geidu- 
lingus troškimus. Jis jautėsi lyg ne savo kailyje jau keliantis 
per San Sabą, bet nerimas pasiekė viršūnę, kai nerado stovyk- 
loje Filio Kvantrelio su draugu ir belaisvėmis merginomis. Kas 
galėjo jiems atsitikti? Buvo tokių minučių, kai jis Kvantrelį lai- 
kė išdaviku. Juk Kvantrelis galėjo suuosti, kad Klansis dar gy- 
vas. Tokiu atveju jam nebuvo ko bijoti įstatymų, ir jis lengvai 
galėjo nutraukti ryšius su gauja, į kurią įstojo tiktai iš baimės. 
Jeigu Klansis ir Kvantrelis susitiko, tai Borlazė, gerai žinodamas 
jų nesutaikinamą priešiškumą, galėjo būti tikras, kad vienas 
iš jų neliks gyvas. Tačiau jeigu užmuštas Ričardas Darkė, tai 
Klansis su belaisvėmis pasislėps ir nesibastys prerijoje. Borlazės 
žvilgsnis klaidžiojo tarp palapinių, atkakliai stengdamasis pra- 
siskverbti tarp uolų, o savo nekantrumą vadas reiškė prakeiks- 
mais. Jis apgailestavo, kad neužmušė Klansio. Jam, degančiam 
kerštu, baisu buvo pagalvoti, kad nuotaka galėjo pasprukti 
nuo savo sargų. Visą valandą išsikankinęs, jis nusprendė nu- 

kakti į vietą, kur liko užkastas Klansis ir, jei jaunasis medžio- 
tojas dar tebegyvas, iš jo sužinoti, ar neprajojo pro šalį Ri- 
čardas Darkė. Už atsakymą galima pažadėti išlaisvinimą, o jei 
jis nenorėtų atsakyti, tai galima išgauti atsakymą ir kankini- 
mais. Tokiu atveju tektų sukarti dešimt mylių, bet ką jos reiš- 
kia? Jis vis tiek negalėjo užmigti visko nesužinojęs. 

Jau buvo pasiruošęs įvykdyti savo ketinimą, kai staiga atėjo 
mintis apklausti mulatą. Jis užtiko Jupiterį su metisu Fernandu 
plušantį prie kažkokio patiekalo iš kukurūzų. Pasikvietęs mu- 
latą į šalį, jis ėmė meiliai klausinėti; tačiau Jupiteris nieko neži- 
nojo apie Filį Kvantrelį, dar mažiau težinojo apie Ričardą Dar- 
kę, dėjosi niekada ir negirdėjęs šių vardų. Jis buvo Klansio 
vergas, neseniai jo nupirktas. Gi Klansis neseniai atvyko į Tek- 
sasą ir apsigyveno pulkininko Armstrongo kolonijoje, o jis buvo 
pas jaunąjį medžiotoją už tarną — štai viskas, ką jis žinojo. Pa- 
sakojimas atrodė visiškai panašus į tiesą. Tuo metu, kai Jupi- 
teris uoliai ėmėsi savo naujų pareigų, nė vienas plėšikų žodis 
neprasprūdo pro jo ausis. Taip jis sužinojo apie lemtį, ištikusią 
jo poną. Jis nusprendė ištrūkti iš nelaisvės kaip galima grei- 
čiau, kad laiku suspėtų į pagalbą Klansiui. Ši mintis palaikė 
jo pasiryžimą ir padėjo nepaisyti baimės, kurią jis patyrė, kai 
šaltas Borlazės pistoleto vamzdis prisilietė prie jo kaktos. Vadei- 
va pasitenkino atsakymu ir nustojo klausinėjęs. 

Saulė jau pasislėpė, mėnulis kilo nuo horizonto, o Fi- 
lis Kvantrelis su belaisvėmis vis dar nesirodė. Borlazė atitrau- 
kė savo sėbrus nuo taurių ir pasakė jiems apie savo būgštavi- 
mus, kai kuriems net siūlė joti į preriją ieškoti dingusių draugų. 
Bet plėšikai pernelyg daug išgėrė. Argi jiems rūpėjo Filis Kvant- 
relis ir patikėtos jam belaisvės? Kolonistų persekiojimo jie taip 
pat nebijojo: mažai tikėtina, kad šie galėtų surasti prerijoje jų 
slėptuvę; tuo labiau, kad juos pačius palaikė indėnais. Jie dabar 
buvo saugūs ir nenorėjo trankytis. Velniop Filį Kvantrelį 
ir abi mergas! Tokiomis kalbomis buvo sutiktas vadeivos pasiū- 
lymas. Vynas juos padarė maištininkais. Borlazė pyko ir riau- 
mojo kaip pašautas lokys, bet visi ėjo prieš jį, ir jis suprato, 
kad nieko nepasieks. „Rytoj, — šaukė jie,— mes josime nors į 
pasaulio kraštą, bet ši naktis turi būti skirta linksmybėms ir 
lėbavimui!“ | 

Kad numalšintų savo rūstybę, Borlazė prisėdo prie jų. Uža- 
vimas baigėsi tiktai tada, kai visi pasigėrė; vieni nusvyravo į pa- 

lapines, kiti užknarkė ten, kur sėdėjo — po atviru dangumi, 
medžių paunksmėje. Laužai palengva išblėso, tiktai vienoje ma- 
žoje, nuošaliai stovinčioje palapinėje spingsojo ugnelė. Joje 
sėdėjo mulatas Jupiteris ir metisas Fernandas. Iš pokalbio ir 
gestų abu atrodė labai girti, nors iš tikrųjų abu buvo blaivūs 
blaivūtėliai ir apgaudinėjo vienas kitą. Šiai apgaulei kiekvie- 
nas turėjo savo priežastį. Mulatas, kurio tikslą mes žinome, 
norėjo žūtbūt nugirdyti metisą, o tas, įtardamas jo ketinimus, 
iš visų jėgų stengėsi priešintis. Abu apsimetinėjo, jog daug geria, 
bet patyliukais išliedavo vyną ant grindų. Matydamas, kad 
vienas butelis paskui kitą tuštėja ir išnyksta po stalu, Jupiteris 
pradėjo kristi neviltin; jam nė karto neteko sutikti Žmogaus, 
kurio degtinė taip neveikė. Jis buvo linkęs galvoti, kad metiso 
skrandis išklotas plienu, o galva apkaustyta geležimi. Grei- 
čiausiai Fernandas tą patį galvojo ir apie mulatą. Jupiteris 
pirmas suvokė, ar tik metisas jo nemulkina, ir nusprendė jį 
įdėmiai sekti. Mislė + +.-21 buvo įminta: apsimesdamas, kad 
žiūri į palapinės duris, jis paslapčiomis stebėjo draugą ir pa- 
matė, kaip tas mitriai išliejo degtinę ant grindų. Jupiteris suvo- 
kė, jog jį įtaria ir saugo. Tai apsunkino vykdyti jo planą. Visi 
kiti buvo girti ir nepavojingi, bet šis žmogus liko blaivus ir jį 
saugojo kaip grandininis šuo. Kaip šito sargybinio atsikratyti? 
Buvo tiktai vienas būdas, ir mulato akys sublizgo apie tai pama- 
nius. Išvydęs, jog Fernandas vėl išliejo vyną, jis juokdamasis pa- 
silenkė prie jo ir paklausė, kodėl šis taip daro; tą pačią minutę 
aštrus peilis įsmigo į Fernando širdį, ir metisas negyvas griuvo 
ant Žemės. 

Plėšikai garsiai knarkė, nieko neįtardami. Mulatas atsar- 
giai nuslinko prie aptvaro, kur buvo paslėpti arkliai, tyliai ati- 
traukė sklendę; vienas gyvulys atsiliepė į Jupiterio kvietimą 
ir leidosi paimamas. Tai buvo Klansio arklys, kurį plėšikai buvo 
sučiupę su savimi. Jupiteris jį tuojau pabalnojo; viskas klojosi 
sėkmingai. Pakeliui bėglys perpjovė pasiimtu iš palapinės peiliu 
virvę, kuria buvo pririštas Klansio šuo. Šis instinktyviai suprato, 
jog turi tylėti,ir džiaugsmingai nubėgo paskui Jupiterį. Girti 
plėšikai knarkė kaip knarkę, o mulatas su šautuvu ant peties, 
su pistoletu už diržo ir su peiliu rankoje atsargiai skverbėsi per 
stovyklą. Šuo sekė jo pėdomis. 

XLIII skyrius 


BRASFORTAS 


Klansis vis dar kankinosi iki kaklo užkastas duobėje. Stip- 
riai suminta žemė spaudė krūtinę ir šonkaulius, sukeldama bai- 
sias kančias. Be to vilkai vėl ėmė artintis. Ak, jeigu šią minutę jo 
rankos būtų laisvos ir ginkluotos! Ne tam, kad užmuštų ar iš- 
baidytų vilkus. Ne! Tam, kad pabaigtų savo niekingą egzista- 
vimą, kuris dabar atrodė tikra kančia. Jis net geidė, kad sugrįžtų 
Darkė. Klansis kandžiomis patyčiomis priverstų jį nužudyti 
savo priešininką. Nenuostabu, kad šioje baisioje būklėje jis 
nustojo tikėtis Visagalio pagalbos. Žinojo, kad turi mirti, ir 
troško, jog tai atsitiktų kuo greičiau. Vilkai jam greitai padės, 
jie dabar jau taip arti, kad jis jautė jų karštą kvėpavimą. 

Bet ko žvėrys delsia? Kai jis atmerkė akis, pamatė, jog vil- 
kai užčiauptais nasrais ir nuleistomis uodegomis traukėsi atgal. 
Ką tai galėtų reikšti? Greičiausiai jiems grėsė koks nors pavo- 
jus. Klansis kiek tik galėjo apsidairė aplinkui, bet nieko nepama- 
tė. Vadinasi tai, kas paskatino vilkus sprukti, vyko už nugaros. 
Bet kas tai būtų? Beje, kam bereikalingai spėlioti? Greičiausiai 
Darkė, atsigavęs nuo baimės, grįžta, kad jam atkeršytų. Padaręs 
tokią išvadą, Klansis ėmė klausytis. Kadangi gruntas šioje vie- 
toje kreidinis, tai nesunku buvo išgirsti garsus, kurie, beje, 
nebuvo panašūs į arklio kanopų dunksėjimą. Pirma negu Klan- 
sis suvokė, iš kur jie sklido, jis aiškiai išgirdo greitus kažkokio 
gyvulio žingsnius. Tą pat akimirksnį pajuto užpakaly savęs 
šiltą, drėgną alsavimą; karštas liežuvis prisilietė prie skruosto. Šis 
liežuvis priklausė šuniui ir — o laimė!— jis pažino savo Bras- 
fortą. 

— Viešpatie, dėkoju Tau! — išsiveržė iš jo iškankintos kru- 
tinės. Pirmosiomis akimirkomis jis manė, kad bus išvaduotas 
iš savo kapo. Bet po džiaugsmo antplūdžio tuoj pat ėmė svars- 
tyti, kuo jam gali šuo padėti? Niekuo, išskyrus tai, kad gali ap- 
saugoti nuo vilkų. O paskui jis vistiek turės mirti. Kol šios liūd- 
nos mintys sukosi galvoje, šuo vis laižė jo veidą ir įmantriausiais 
šuoliais reiškė savo džiaugsmą! „Iš kur šuo galėjo atsirasti? 
Juk jie nusivedė jį su savim. Greičiausiai, jis iš jų paspruko. 
O galbūt kas nors seka paskui jį — nejaugi Jupiteris?“ Jį vėl at- 
gaivino vilties spindulys, bet trumpam, kadangi nebuvo girdėti 


138 


nė mažiausio garso, panašaus į kanopų klapsė jin ibn, 
gaus žingsnius — vadinasi, šuo atbėgo vienas! Jis nukicija | 
jį savo beviltišką žvilgsnį ir su liūdesiu pasakė: 

— Narsusis Brasfortai, gerasis šuneli, tu tik vienas atbėgai, 
kad pamatytum mano mirtį! Išgelbėti tu manęs negali, bet vis tiek 
esi man didelė paguoda paskutinėmis minutėmis jausti greta 
savęs draugą; tu mane ginsi iki pat mirties. Taip, tiktai atremk 
šiuos baisius vilkus ir tau neilgai teks stovėti sargyboje, nes aš 
jaučiu, jog su kiekviena minute silpstu. J os, žinoma, daugiau 
nebepamatysiu. O tave gi kas nors suras, ir ji tau atsilygins už 
tavo ištikimybę. Eikš čia, gulkis šalia manęs! 

Bet Brasfortas neklausė. Galima buvo spėti, kad ir jo gal- 
voje blykstelėjo kažkokia laiminga mintis: jis su iniršiu ėmė raus- 
ti žemę aplink savo šeimininko kaklą. Pastarojo širdis vėl suplakė 
viltimi: gal bus išgelbėtas iš savo baisaus kalėjimo tokiu neiti- 
kėtinu būdu. Jis drąsino šunį, o tas triūsė taip uoliai, versdamas 
žemę į dešinę ir į kairę, kad greitai apie kalinio kaklą atsirado 
duobė ir jau buvo matyti vienas petys. Beliko dar kiek nukasti 
žemės ir tada Klansis galės išsilaisvinti savo ranką. Kol jis taip 
samprotavo, pasigirdo arklio šuoliavimas. Tai įvarė Klansį į 
neviltį: šie garsai galėjo būti tiktai Ričardo Darkės arklio. Ma- 
tyt, grįžta ir šį kartą pasielgs su juo visiškai kitaip nei per aną 
susitikimą. Klansis jautė, kad išmušė jo paskutinės minutės. 
O išsigelbėjimas buvo taip arti, — dar truputėlį ir Brasfortas 
jį būtų išvadavęs! Vėlu, pernelyg vėlu! Bet nejaugi jis negali 
išsigelbėti? Jis pašėlusiai stengėsi išvaduoti savo liemenį. Vel- 
tui, tarsi įaugęs į žemę! Nėra vilties — jis turi paklusti; savo 
likimui! Klansis jau tarsi matė prieš save Ričardą Darkę, gir- 
dėjo jo geliančius pasityčiojimus, ir jam atrodė, kad vėl karto- 
jasi ta siaubinga scena po kiparisu. 

Galvoti jam teko neilgai. Kanopų dunksėjimas darėsi vis 
garsesnis. Greitai šmėstelėjo šešėlis ir mėnulio šviesoje jis 1š- 
vydo raitelio figūrą. Jam net pasirodė, kad raitelis buvo indėno 
apranga ir su karūna iš plunksnų ant galvos. Šuo staiga nustojo 
rausęs žemę ir puolė į tą pusę, iš kur sklido dunksėjimas. Bet 
ne su laukiniu lojimu, kaip to laukė Klansis, o priešingai — 
gyvulys tyliai sucypė ir tarsi pasisveikino su draugu. Ką tai ga- 
lėjo reikšti? Klansis žinojo, kokią neapykantą Brasfortas jautė 
Darkei, ir prisiminė, kaip andai jį puolė. O ką galėjo reikšti 
šis draugiškas susitikimas? Neįmanoma aprašyti džiaugsmo, kurį 

pajuto Klansis, pažinęs, kad raitelis ne Darkė, o Jupiteris; jo akys 
sublizgo ir su dėkingumu pažvelgė į dangų! 


XLIV skyrius 


PLĖŠIKAI PAVOJUJE 


Prie rytinės Teksaso sienos, ten, kur civilizuotas žmogus 
dar nesuspėjo prasiskverbti, tekančią saulę sveikina ne mūsų 
naminis, o indėnų gaidys. Jis savo nedarniu riksmu pažadino 
plėšikus iš gilaus miego. Pirmas pašoko Borlazė. Nors pagirios 
dar ne visai praėjo, bet jis suvokė, jog ne viskas tvarkoje, ir jau 
kilo noras pašaukti Fernandą ir pasiteirauti apie mulatą. Jo bal- 
sas suskambo iš palapinės ir jį visi išgirdo. Bet niekas neatsi- 
liepė. Tuomet plėšikai prisiminė, kad Fernandas su Jupiteriu 
atgulė mažoje palapinėje ir tikriausiai dar neatsibudo. Tuoj 
pat visi metėsi prie jų palapinės, ir kai vienas plėšikas pažvelgė 
į vidų, jis klaikiai suriko. Kai audeklas buvo perplėštas, plėšikai 
pamatė klaikų reginį: metisas gulėjo ant grindų, tik ne miego- 
damas, o negyvas, paplūdęs krauju. O mulato pėdos seniai atau- 
šusios. Kiekvienas suprato, kad ši žmogžudystė — jo rankų dar- 
bas. „Kur jis dingo?“ — klausinėjo visi. „Greičiausiai paspru- 
ko, pasiėmęs su savimi šunį ir arklį“, — nusprendė kažkas iš 
minios. Visi puolė prie aptvaro, bet jis buvo tuščias: Jupiteris 
nepasirūpino jo uždaryti. Arkliai buvo greitai sugaudyti; jie 
ramiai ganėsi pievose. Trūko tiktai vieno puikaus ristūno, prik- 
lausiusio žmogui, kurį jie pasmerkė baisiai mirčiai. Šį gražų žirgą 
buvo pasisavinęs vadeiva. Bet dabar jis ne taip pergyveno dėl 
šito brangaus žirgo, kaip dėl belaisvio pabėgimo, jausdamas dide- 
lį pavojų sau ir savo gaujai. Mulatas buvo jų persikraustymo 
liudininkas ir žinojo kelią į stovyklą; jis galėjo į jų slėptuvę at- 
vesti apiplėštus kolonistus. Galbūt jis net turės pakankamai 
laiko, kad išvaduotų Klansį. Bet labiausiai jam kėlė nerimą 
Kvantrelio ir belaisvių merginų dingimas, nes aistra puikiajai 
blondinei užgožė jo neapykantą Klansiui. Dabar atrodė, kad 
mylimą merginą jis prarado amžinai. Apie tai pagalvojęs, Bor- 
lazė sudejavo it sužeistas lokys. Vardan šio laimikio jis būtų 
paaukojęs visus kitus, net savo paties gyvybę. Jis pasiūlė išjoti 
į prerijas ieškoti Kvantrelio ir belaisvių, nesėkmės atveju — 


joti iki pat brastos. Bet gauja nesutiko su šiais reikalavimais. Jie 
žinojo, kad jiems gresia pavojus. Kadangi prieglobstis dabar 
buvo išaiškintas, tai jie vienu balsu nusprendė išardyti palapines 
ir skubėti Kolorado upės kryptimi. Borlazei kainavo daug var- 
go atkalbėti savo draugus nuo šito sprendimo. Jis pradėjo juos 
gėdinti: 

— Draugužiai, — kalbėjo Borlazė, — mums visai tas pats — 
ar joti šiuo, ar kitu keliu; mes vistiek sėkmingai prijosime ko- 
loniją. Jeigu jums taip nesinori keliauti, tai mes galime net 
neprijoti iki San Sabos, kadangi aš tikiuosi sutikti Filį Kvan- 
trelį kur kas anksčiau. O jeigu ne, tai jis gali susirasti išeitį pats! 
Mūsų sąžinė bus rami: nes būsime padarę viską, ką galėjome. 
kad jį išgelbėtume ir nepaliktume bėdoje. Jeigu mes prijosime 
didįjį medį ir nesusitiksime su Kvantreliu, tai pakeisime kryptį 
ir suksime link Kolorado. Prie to ąžuolo, kaip jūs atsimenate, 
aš pasodinau mažą medelį, ir labai norėčiau pamatyti, ar jis pri- 
gijo, ar nudžiūvo. Aš turiu nuojautą, kad ten susitiksime su 
mulatu, kuris taip negailestingai nužudė Fernandą, ir atkeršy- 
sime jam. Šiaip ar taip turime pasistengti mulatą sugauti, kad 
jis nesuspėtų į misiją. Priešingu atveju tai gali mums brangiai 
kainuoti. Tikiuosi, jūs su manim sutinkate? 

Plėšikai turėjo sutikti. Nors jie ir mažai besirūpino Kvant- 
relio ir Klansio likimu, tačiau suprato, kad patys pateks į pavo- 
jų, jeigu paleis mulatą, todėl privalėjo jį vytis. Paskubomis pa- 
pusryčiavę, jie pabalnojo arklius, iškratė iš dėžių sidabrą ir susi- 
kišo jį į kišenes, supylė į maišelius, kuriuos pririšo prie balnų. 
Saulė jau buvo aukštai danguje, kai jie apleido stovyklą. Pa- 
lapinės pasiliko tose pačiose vietose, ir vienoje iš jų gulėjo ne- 
gyvas metisas. 


XLV skyrius 


DVIDEŠIMT MYLIŲ VIENI NUO KITŲ 


Tuo pačiu laiku, kai Borlazė su savo plėšikais buvo viename 
Kolorado — Eresko krante, kitoje pusėje taip pat pasirodė rai- 
telių būrys. Tai buvo persekiojantys kolonistai, ir jų priekyje 
šuoliavo Simeonas Vodlėjus su medžiotoju Haukinsu. Iš viso 
jų buvo dvidešimt devyni žmonės. Kadangi jie nežinojo, kiek plė- 

šikų buvo gaujoje, tai dalį žmonių paliko kolonijoje. Jie buvo 
tikri, kad tarp plėšikų buvo Darkė ir pabėgęs kalėjimo sargas 
ir kad jie visi buvo persirengę indėnais. Galėjo būti ir taip, kad 
plėšikai turėjo ryšį su tikrais indėnais ir todėl jokiu būdu nega- 
lima buvo palikti kolonijos be apsaugos. Jaunasis Diupre buvo 
tarp persekiotojų. Tarno išdavystė jį labai sujaudino. Be to bū- 
ryje buvo kalbama ir apie jo penkiasdešimt tūkstančių, kurie tu- 
rėjo būti sugrąžinti. 

Beveik vienu ir tuo pačiu metu abu būriai atjojo į prerijas; 
kolonistai keliavo prie Kolorado, o plėšikai — prie San Sabos. 
Tarp jų buvo beveik dvidešimties mylių atstumas ir matydamas, 
kad kolonistai juda labai lėtai, negalėjai tikėtis, jog priešai greitai 
susitiks. Kolonistams buvo labai sunku aptikti plėšikų pėdsakus, 
ir dėl tos pačios priežasties jie taip lėtai stūmėsi priekin. Ant kelio 
buvo daugybė kupstų ir kiekvienas kitas būtų atsisakęs sumany- 
mo joti toliau, bet Vodlėjų ir Haukinsą ne taip lengva buvo iš- 
gąsdinti. Po ilgų ieškojimų jie pagaliau surado pėdsakus. Si- 
meonas Vodlėjus iš toli pastebėjo vienišą medį ir nusprendė, kad 
jis turėjo būti plėšikams kelrodžiu, todėl ir pasuko tiesiai prie 
j0. 

— Bičiuliai, — tarė jis, — pakaks lenkti nugaras ir ieškoti 
kiekvienos pėdos. Aš garantuoju, kad tas stulpas, kurį jūs matote, 
atves mus kur reikia. Paskubėkime prie jo. Jeigu mes jų ten 
nerasime, tai josime toliau. Kiekvienu atveju mes juos priva- 
lome pasivyti! Atsiminkite, kad žmogus, kurį mes visi gerbiame 
ir mylime, pavojuje! Jūs girdėjote, ką mums pasakė senasis 
pulkininkas atsisveikindamas: „Bet kuria kaina Čarlzas Klansis 
turi būti išgelbėtas!“ Be to niekšai neturi išvengti pelnytos baus- 
mės! | 
Seno miškininko žodžiai buvo sutikti su džiaugsmu. Jeigu 
tiktai Klansis gyvas, tai iis bus išgelbėtas, o jeigu nužudytas, 
tai jie apvers aukštyn kojom visą Teksasą, kad surastų žudi- 
kus — kas jie bebūtų — ar baltieji, ar indėnai. 

— Gerai, bičiuliai, — sušuko Vodlėjus.— Matau, kad jūs 
rimtai kalbate, ir tai žada mums sėkmę. Aš galvoju, jog bandi- 
tai visai ne raudonodžiai. Tačiau mes tai greitai pamatysime. 
Mūsų arkliai pailsėjo. Dabar smigtelkime pentinais ir jokime 
tiesiai medžio kryptimi! | 

XLVI skyrius 


BĖGIMAS NUO VAIDUOKLIO 


Apimtas laukinės baimės, Ričardas Darkė spruko nuo ne- 
gyvėlio, kuris, kaip jam pasirodė, gulėjo medžio paunksmėje 
Misisipės miške; dar didesnis siaubas jį apėmė, kai pasidingojo, 
jog ir atviroje Teksaso lygumoje jis mato vaiduoklį. Nerami są- 
žinė sukėlė antgamtinių reiškinių baimę. Staiga iš po žemės pasi- 
rodė jo paties nužudyto žmogaus galva! Jis aiškiai matė veidą, 
apšviestą mėnulio pilnaties; akys buvo įsmeigtos tiesiai į jį, Žu- 
diką, lūpos ištarė jo vardą ir priekaištavo už nusikaltimą! Ne- 
nuostabu, kad jis iš siaubo apmirė ir dėl baimės vos neprarado 
sąmonės. Net ir jo arklį išgąsdino vienos galvos be liemens pa- 
sirodymas, besiartinantys vilkai, raitelio pasimetimas, pagaliau 
riksmas iš po žemės, ir gyvulys ėmė lėkti taip greitai, tarsi visa 
prerija būtų apimta liepsnos. Ilgą laiką Darkė nepalietė pava- 
džio, kadangi vos pajėgė nusėdėti balne. Jis visiškai prarado šal- 
tą kraują, jo širdis plakė taip stipriai kad, atrodė, iššoks iš krū- 
tinės. Jam buvo vis tiek, kur jį nuneš arklys. Po netikėto susi- 
tikimo su Simeonu Vodlėjumi jo nepaliko gresiančio pavojaus 
nuojauta. Ir štai dabar jį persekioja. pomirtinio pasaulio siau- 
bas ir baudžia už žmogžudystę dvasios, įgavusios Žmogaus pa- 
vidalą. Vadinasi, nuojauta išsipildė. Nemezidė ' lipa jam ant 
kulnų. 

Pagautas šios klaikios minties, Darkė davė valią arkliui. 
Jis net nesistengė laikytis balne ir ko gero būtų nupuolęs, jei ne 
jojimo įgūdžiai. Tačiau dar iki tol, kai jo arklys, nusivaręs nuo 
kojų, sustojo, jis atsipeikėjo. Iš pradžių jam atrodė, jog viskas 
buvo tiktai sapnas. Bet ar jis dar miegojo? Ar galvos be liemens 
pasirodymas nebuvo paslaptingų girto regėjimų tęsinys? Arba 
tai buvo realybė, ar... 

— Štai aš nemiegu! Ką visa tai reiškia? Ar tik neišsikraus- 
čiau iš proto? 

Taip kalbėjo sąžinės kankinamas nusikaltėlis, kai galų gale 
arklys sustojo. Jis baigščiai apsidairė aplink. Nežinojo, kur esąs 
kas jį ištiko. 


'! Nemezidė (gr. Nemesis) — sen. graikų teisingumo, atpildo deivė. — 
Vertėjo pastaba. 

Mėnulis švietė labai aiškiai. Darkė atsisuko į tą pusę, iš ku- 
rios atjojo, ir pamatė savo arklio šešėlį; tįsantį lygumoje. Še- 
šėlis krito į tą pusę, kur jam pasirodė vaiduoklis. Kas traukė jo 
akis? Ar jam vėl nepasivaideno Čarlzo Klansio galva, išlindusi 
iš žemės, ar nešaukė: „„Ričardai Darke, tu žmogžudys!“ Ne, ne, 
tai tiktai vaizduotės žaismas, Delirium tremens! prie- 
puolis, dėl kurio jis ir anksčiau dažnai kankindavosi! Šios min- 
ties apramintas, nulipo nuo arklio, kad pasiliktų čia nakvoti. Jam 
daugiau nieko nebeliko daryti, kadangi pasiklydo. Išžabojęs 
alkaną arklį, vėl pažvelgė į tą pusę, kur krito šešėlis. Kas gi ma- 
tosi ten, kur juodavo šešėlio galva? Jis anksčiau nieko nepaste- 
bėjo. Ten dūlavo kažkokia tamsi dėmė, panaši į išdžiūvusį medį 
ar didelį akmenį, kyšantį lygumos paviršiuje. Bet, įsižiūrėjęs 
atidžiau, jis priėjo išvados, kad tai ne įaugęs į žemę daiktas, o 
kažkas judantis. Tamsi dėmė ir galvos šešėlis pamažu artinosi. 
Tą akimirksnį, kai dėmė susiliejo su šešėliu, kažkas blykstelėjo 
tarytum mėnulio spindulys veidrodžio šukėje. Galbūt subliz- 
gėjo peilis ar šautuvo vamzdis! Taip manė Ričardas Darkė ir 
nusprendė, kad ten turėtų būti žmogus. Atidžiau įsižiūrėjęs, 
jis iš tiesų pamatė raitelį, kuris lėkė visu greitumu tiesiai prie jo. 
Ar tai mirties angelas? 

Ričardas Darkė akimirksniu pažabojo savo arklį, šoko į 
balną, suspaudė pentinais ir lėkė taip greitai, tarsi nuo to skubė- 
jimo priklausytų jo gyvybė. 


XLVII skyrius 


MIRTINA KULKA 


Mulai padedant Klansiui greitai pavyko išsikepurnėti iš 
žemės, ir jis vėl galėjo laisvai alsuoti. Vis dėlto jis jautė didelį 
silpnumą. Jupiteris buvo pasiėmęs iš plėšikų stovyklos truputį 
brendžio, kurį jis vartojo kaip vaistus. Keliais žodžiais vergas 
papasakojo apie savo pabėgimą. Klansis jo nekantriai klausėsi ir 
vos sulaukė pasakojimo pabaigos. Jis dar nebuvo įvykdęs savo 
įsipareigojimo. Visų jo kančių kaltininkas tebebuvo gyvas ir ne- 
seniai prajojo pro šalį. Kol jis dar nenutolęs, reikėjo negaištant 
leistis jo pėdomis. | 


——————— 


'Delirium tremens (lot.) — baltoji karštligė. — Vertėjo pastaba. 

Klansis, atgavęs savo arklį, ima ginklą, kurį mulatas atsi- 
gabeno iš plėšikų stovyklos. Jupiteris pėsčias negali paskui jį 
suspėti, todėl turi pasilikti šioje vietoje, kad Klansis galėtų jį 
surasti. Dabar Ričardas Darkė turi būti pavytas ir užmuštas. 
Klansis apie pasekmes negalvojo; jam kažkodėl atrodė, kad jo 
sumanymas turėjo pavykti, ir, nežiūrint visų patirtų nesėkmių, 
neabejojo, kad jam lemta nugalėti. Greitomis atsisveikinęs su 
savo išlaisvintoju, jis paliepia šuniui pagal pėdsakus surasti kelią. 
Jie dar tokie švieži, kad gyvulys greit juos užuodžia ir leidžiasi 
pirmyn. Raitelis joja iš paskos, bet nešuoliuoja, nes žino, kad 
kanopų klapsėjimas gali būti išgirstas pirma laiko. Be to tai ir 
nereikalinga, nes jo arklys eidininkų veislės, išmokytas tokio 
bėgimo, kuriuo jodinėjama Luizianoje. Bėgdamas ramiu žings- 
niu arklys sukelia mažiau triukšmo negu šuo, ir abu negirdimi 
it vaiduokliai slysta per lygumą. Praslenka beveik valanda. Klan- 
sis žino, kad jis yra tikrame kelyje ir pasitiki savo šuns, gero 
vedlio uosle. Iki šiol pėdsakai ėjo nors ir ne visai tiesiai, bet į 
tą pusę, kur prie horizonto leidosi mėnulis ir kur Klansis paste- 
bėjo figūrą, panašią į arklį. Įžambiai krintą ir daiktus labai 
padidinantys spinduliai jo neapgauna. Jis žino, kad tai ne mil- 
žinas ir ne vaiduoklis. Iš plunksnuoto galvos apdangalo, taip pat 
padidėjusio, atpažįsta Ričardą Darkę. Jam nebūtina naudotis ir 
šuns uosle. Dabar jis turi pasikliauti savo arklio greitumu. „Galų 
gale aš prisiartinau prie to menkystos, — sumurmėjo jis pro 
sukąstus dantis, — ir dabar, jei duos Dievas, jis nepaspruks nuo 
manęs! Mamyte, arba už tave bus atkeršyta, arba aš pats nueisiu 
pas tave!“ Jis paleido šunį. Dabar atsargus sekimas neberei- 
kalingas. Jis gali priešą pulti atvirai ir matydamas, kad tas ėmė 
šuoliuoti greičiau, pavaro ir savo žirgą šuoliais. Kieno žirgas 
greitesnis? Klansiui gerai žinomos savojo, geriausio šalyje iki 
pačios Luizianos sienos, ristūno galimybės. Jo žirgas vejasi tarsi 
jausdamas šeimininko norą. 

Nebylūs, sulaikę kvapą, abu raiteliai skrieja per mėnulio ap- 
šviestą preriją taip greitai, kaip tiktai pajėgia šuoliuoti jų.ark- 
liai. Ričardas Darkė baikščiai gręžiojasi atgal, nes jam vėl pasi- 
vaideno, jog pamatė nužudytojo žmogaus galvą. Ne tiktai galvą, 
bet ir dvasią, įgavusią visą jo išvaizdą; toji dvasia vejasi jį. Vis 
stipriau ir stipriau jis smeigia į arklio šonus pentinus ir lekia 
prie horizonto, kurį besileidžiantis mėnulis jau palietė savo 
švelniu veidu. Jis šuoliuoja taip greitai tarsi norėdamas įsibėgėti 

ir įšokti į mėnulio ratą ir tokiu būdu išsigelbėti nuo vaiduokliš- 
ko persekiotojo, tačiau jaučia, kad atstumas tarp jo ir priešo vis 
mažėja. Jį apima baimė. Nesustodamas šuoliuoti, dairosi kokios 
slėptuvės, kad liktų nepastebėtas. Jo arklio mitrumas jau ne- 
gali išgelbėti, ir jis turi gelbėtis kitaip. Atviroje nederlingoje 
prerijoje nematyti nė vieno medžio ar krūmo, tiktai kur ne kur 
auga pelynų kuokštai, kurie negalėtų paslėpti net zuikio. Bet 
jis staiga pastebėjo, kad prieš jį atsirado kažkas aukštas, už- 
dengęs pusę mėnulio, ir iš ryškėjančios formos suvokia, kad tai 
uola. Besdamas pentinais arkliui, jis beveik užlekia į jos viršūnę 
ir greitai persirita į kitą pusę. Tiktai čia jis atsikvoši, stveria 
šautuvą, kad pasiųstų savo persekiotojui — ar paprastam mir- 
tingajam, ar bekūnei dvasiai — kulką. Klansis vis persekioja 
priešą. Jo širdis plaka iš džiaugsmo, kai mato tarp jo ir perse- 
kiojamojo sumažėjant atstumą. Ūmai kažkas ir prieš jį iškyla ir 
uždengia mėnulį. Jis suvokia, kad tai uola ir kad už jos pasislėpė 
Ričardas Darkė. Jis nejučiomis stabteli, ir galvoja kas daryti. 
Ir tiktai balsas, pasigirdęs anapus uolos, priverčia jį atsitokėti, 
ir jis pamato į save nukreiptą šautuvą. 

— Aš nežinau, ar jūs Žmogus, ar dvasia, — šaukia Ričar- 
das Darkė,— bet perspėju: jei žengsite bent vieną žingsnį, 
tai dievaži. .. 

— Niekingas žmogžudy,— šūktelėjo savo ruožtu įsiutęs 
Klansis, — jeigu tu nežinai, kas aš, tai šią akimirką sužinosi: 
aš tas žmogus, kurį tu tikėjaisi užmušęs po kiparisu ir kuris da- 
bar Teksaso prerijoje užmuš tave garbingesniu būdu. Ričar- 
dai Darke, ruoškis sutikti savo kulką, mirtiną kulką! 

Šie žodžiai labai paveikė tą, kuris slėpėsi už uolos. Vadinasi, 
tai buvo ne Vodlėjus, kaip Darkė tikėjosi, bet pats Čarlzas Klan- 
sis, kurį jis laikė esant negyvą. Darkė smarkiai sutriko. Jam rodė- 
si, kad girdi pačios keršto dvasios balsą. O gal visa tai tik sap- 
nas? Šautuvas vos neiškrito iš jo rankų, bet, sukaupęs paskuti- 
nes jėgas nesąmoningai prisispaudė jį prie peties, nusitaikė ir 
iššovė. Klansis matė parako ugnį ir dūmus. Išgirdo pralekian- 
čios pro ausis kulkos zvimbimą, šūvį, iš kurio suprato, kad Dar- 
kė turėjo dvivamzdį šautuvą ir kad jo kita kulka geriau kliudys. 
Jis negalėjo tikėtis sėkmės, atsakydamas į šūvį, nes prieš jį kaip 
skydas juodavo uola. Ir dar: jo šautuvas teturėjo vieną užtaisą, 
tiktai vieną vienintelę kulką, kuri neturėjo išlėkti tuščiai. Jam 
neliko kitos išeities, kaip atsitraukti atgal, kad jis galėtų būti 

saugus ir palaukti arba kaip nors išvilioti priešą iš pasalos. 

Truputį atsitokėjusiam nuo baimės Darkei toptelėjo 
galvon, kad Klansis kokiu nors būdu galėjo išsigelbėti nuo mir- 
ties ir greičiausiai jis ir buvo atsiradęs po ąžuolu, norėdamas iš- 
vaduoti Eleną Armstrong. Ir vis dėlto tikrovė jam pasirodė 
ne tokia baisi,kaip vaizduotės pagimdyti regėjimai, šiaip ar taip 
jis jautė, kad jo lemtis buvo šio gyvo ir tikro žmogaus rankose. 
Kol jį kankino šios mintys, Klansis sugalvojo planą, kaip prisi- 
artinti prie savo priešo. Apjoti ratu apie uolą būtų buvusios 
bergždžios pastangos, nes Darkė tuo metu galėtų palikti akmens 
prieglaudą ir nušuoliuoti. Brasforto lojimas jam pakišo kitokią 
mintį. Jis pasišaukė šunį ir užsiundė juo Darkę. Brasfortas aki- 
mirksniu atsidūrė už uolos,ir Klansis išgirdo triukšmą, dėl kurio 
laikė paruoštą ir nukreiptą į tą pusę šautuvą. 

Darkė tuojau pažino šunį, kuris puolė jį taip pat, kaip ir 
tuomet po kiparisu. Argi jo nepersekiojo Nemezidė su visa pra- 
garo dvasių minia? Brasfortas žaibo greitumu atsidūrė prie jo 
ir su panteros įniršiu suleido į blauzdas dantis. Apimtas įsiuti- 
mo, Darkė užmiršo raitelį ir grūmėsi su šunimi, stengdamasis 
išsivaduoti ir jį užmušti. Bet išgąsdintas arklys nebeklausė žąs- 
lų. Jis ėmė spardytis, išlindo iš priedangos ir ištempė šeiminin- 
ką į visiškai atvirą vietą. Klansis pasinaudojo šia galimybe, pri- 
sitaikė, nuspaudė gaiduką, ir Ričardas Darkė išsirito iš balno. 
Klansis nušoko nuo arklio ir puolė prie gulinčio, kad neleistų 
šuniui jo draskyti. Jis pasilenkė prie žuvusiojo, norėdamas pa- 
sižiūrėti, kur pataikė kulka. 

— Į krūtinę, — tarė jis, — į tą pačią vietą, kur jis įvarė 
kulką man aną kartą. Dabar atsiėmė ją atgal, ir Dievas nenuteis 
manęs už tai, kad aš apvaliau žemę nuo to niekšo. 

Jis pakėlė akis į dangų ir ta pačia poza kaip anąkart kai sto- 
vėjo prie motinos kapo, iškilmingų balsu pridūrė: | 

— Aš tesėjau savo priesaiką, mamyte: už tave atkeršyta! 

Nugalėtojas neilgai tebuvo prie savo priešo lavono. Keršto 
troškimas buvo patenkintas ir jam kilo žmogiški jausmai. Tiktai 
drebulys perbėgo per kūną, kai jis metė žvilgsnį į negyvo Ri- 
čardo Darkės veido bruožus. Jis nusisuko ir pašaukė Brasfortą. 
Šuo vis dar urzgė, buvo pasiruošęs pulti ir kandžioti, jeigu tik 
būtų leista, lavoną. 

Klansis vėl sėdo ant žirgo ir pasuko jį atgal, savo paties 
pėdsakais pas Jupiterį, kurio, beje, neilgai teko ieškoti. 

Jupiteris trumpais žodžiais papasakojo savo nuotykius. Jis 
ėjo paskui Klansį tol, kol arklys bėgo ristele. Bet kai tiktai pa- 
sirodė Darkė, jis pametė jaunąjį medžiotoją iš akių. Vis dėlto 
toliau žingsniavo ta pačia kryptimi. Paskui išgirdo šūvius, kurie 
tarsi dar aiškiau jam pasakė, kokios krypties laikytis. Jis buvo 
tvirtai įsitikinęs, kad ras ten kurio nors lavoną, ir žodžiai, atsi- 
sveikinant pasakyti Klansio, suteikė drąsos, ir kažkoks vidinis 
balsas kalbėjo, kad ne jo šeimininkas taps auka, kad tas velnio 
išpera turi būti Dievo išrinktojo nugalėtas. Pakako keletos se- 
kundžių visa tai papasakoti. 

Jie jau leidosi į kelią, kai staiga pamatė arklį, bėgantį per 
preriją be raitelio. Jis bėgo ne tiesiai, bet suko ratus apie uolą. 
Arklys buvo pabalnotas ir pažabotas ir vilko paskui save pava- 
džius. Klansis pažino arklį, ant kurio balne dar visai neseniai 
sėdėjo žmogus, o dabar gulėjo nukautas prerijoje. Klansiui 
šovė mintis sugauti ir atiduoti jį mulatui, ir jis tai be didelio var- 
go padarė. Neįpratęs prie laisvės, žirgas grįžo į tą pačią vietą, kur 
paliko savo šeimininką ir pateko į Klansio rankas. Ten atskubėjo 
ir Jupiteris ir įdėmiai apžiūrėjo Ričardo Darkės lavoną. Jis 
žvelgė į sustingusią mirusiojo ranką, kuri taip negailestingai 
čaižė jį diržu, palikusiu gilius pėdsakus nugaroje ,ir apie kaž- 
ką galvojo. 


XLVIII skyrius 


VIS DAR PAVOJUJE 


Aprūpinęs savo ištikimą tarną arkliu, Klansis visų pirma 
norėjo joti į misionierių namus. Tačiau reikėjo būti labai at- 
sargiam, kadangi vis dar grėsė Borlazės ir jo gaujos pavojus. 
Atsibudę po išgertuvių ir pamatę užmuštą metisą ir dingusį be- 
laisvį, jie leisis jo ieškoti, be to jiems ir pasilikti toje pat vietoje 
pavojinga. Jau buvo rytas; Klansis manė, kad plėšikai sukilo 
tekant saulei, tad jų buvo galima laukti kiekvieną akimirką. 
Ir vėlesni samprotavimai rodė, kad reikėjo suktis kaip galima 
greičiau ir laikytis atsargiau. Iki šiol viskas klostėsi sėkmingai. 
Nepaisant kandžių pasityčiojimų, kurių jam atsisveikindamas 
prisakė Borlazė, dėl Elenos Armstrong jis buvo visiškai ramus. 
Iš Jupiterio pasakojimo nusprendė, kad žmogus, kuris dabar 
guli prieš jį negyvas,ne tiktai nelaikė jos savo glėbyje, bet dau- 

giau net nematė. Jis galėjo guldyti galvą, kad Simeonas Vodl 
lėjus nugabeno ją gyvą ir sveiką į namus. Tik greičiausiai pul- 
kininkas Armstrongas, Diupre ir visi gyventojai buvo išžudyti. 
Iš plėšikų, kurie užpuolė, kad atimtų turtą, buvo galima laukti 
ko tik nori. Jupiteris apie tai ir nežinojo, kadangi ir patys plė- 
šikai savo pokalbiuose nieko aiškaus neužsiminė. Tačiau ką 
daryti, kad nereikėtų susidurti su jų gauja? Gal pasilikti prie 
uolos ir pasislėpus palaukti, kol sutems? O gal joti tiesiai prie 
San Sabos, turint viltį nepastebėtiems prasmukti per preriją? 
Klansis nežinojo kelio, vedančio žemyn į slėnį, bet nusprendė 
joti upės krantu, suprasdamas, kad reikia keliauti pasroviui. 
Jam labai rūpėjo tai, kas darosi kolonijoje; galbūt jis užtiks ver- 
kiančią prie nužudyto tėvo Eleną, kuri laukė jo paguodos. Tos 
mintys skatino jį ir griebūs veiklos, ir vengti skubotumo, už 
kurį kartą jau taip žiauriai užmokėjo. Jis ėmė apžiūrinėti pre- 
riją, kad nuspręstų, kokios krypties laikytis. Jam reikėjo joti 
į priešingą pusę, toliau nuo tos vietos, kur užkastas lavonas. 
Vietovė, kurioje jis stovėjo, buvo labai patogi stebėjimui. 
Tai buvo aukšta uola ,tarsi koks pakelės stulpas tarp San Sabos 
ir Kolorado; prerija buvo gerai matoma iš abiejų pusių per 
keletą mylių ir atrodė panaši į banguojančią jūrą. Pagal saulę 
jis galėjo nustatyti, kuria kryptim tekėjo abi upės. Apsidairęs iš- 
vydo tolumoje vienišą medį ir jam pasidingojo, kad jau kartą jį 
matė. Jupiteris patvirtino, jog tai tas pats medis, prie kurio per 
preriją keliavo plėšikai. Šis medis rodė kelią ir Jupiteriui,kai 
šis bėgo iš plėšikų stovyklos. Vieta, kur buvo užkastas Klansis, 
taip pat buvo netoli. Klansis, vydamasis Ričardą Darkę, pats 
prajojo pro medį, bet skubėdamas 10 neįsidėmėjo. Pagaliau 
užtektinai pasidairęs jau:iasis meGžiotojas gerai suvokė, kokios 
krypties jis turi laikytis - kokios veng:. Bet, deja, suvokimas 
nesuteikė didelės paguod. :. Jis privalėj: xeliauti prie San Sabos, 
bet tokiu atveju negalėjo „žvengji susi/u rimo su grįžtančia Bor- 
lazės gauja. Kol Klansis eryžtingai m: 4žiukavo, iš Kolorado 
pusės išgirdo atskriejant; iriukšmą. Netrukus pasirodė ir kažin 
kokia kirbinė, kuri greitai zriinos:. Kadz jį pakankamai prisiar- 
tino, Klansis ir Jupiteris zaiėjo įžiūrė:. ginkluotus žmones. Jų 
kardai, pistoletai, peiliai spindėjo saulėje. Kas galėjo būti tie 
apsiginklavę raiteliai? Be abejonės, tai prerijų plėšikai! 


XLIX skyrius 
DRAUGAI IR PRIEŠAI 


Kai tiktai Klansis išvydo raitelius, tuoj pat pasislėpė už uo- 
los ir patarė Jupiteriui padaryti tą patį. Tokiu būdu jie galėjo 
stebėti patys būdami nematomi. Reikėjo sužinoti, ar plėšikai 
tikrai artėja. Jei taip, tai ši uola jų nepaslėps, ir jie turės pasi- 
kliauti savo žirgų greitumu. Klansis ir Jupiteris savo arkliais 
pasitikėjo, kadangi jie buvo ištvermingesni už teksasietiškus 
mustangus. Bet juk ir plėšikai galėjo turėti gerų žirgų. Kad ge- 
riau pasislėptų, jie nulipo nuo arklių. Jupiteris juos laikė už 
pavadžių, o Klansis, apsivyniojęs arklio gūnia, nenuleido akių 
nuo besiartinančių raitelių, ir iš tolo jį galėjai palaikyti akmens 
iškyšuliu. 

Kryptis, kuria jojo raiteliai, greitai paaiškėjo. Jie nusisku- 
bino prie uolos, bet keliavo link medžio, o po to — į vietą, kurią 
Klansis gerai pažinojo. Jis nejučia sudrebėjo pagalvojęs, kas 
jį būtų ištikę, jei dar tebesikankintų savo duobėje. Ir jis leng- 
viau atsiduso. Kurį laiką sekė plėšikus, o paskui jo žvilgsnis 
peršoko į kitą pusę ir — o džiaugsme! — užkliudė kitą būrį 
raitelių. Šie galėjo būti tiktai kolonistai, leidęsi persekioti gro- 
bikų. Jo širdis suspurdėjo iš džiaugsmo, nes spėliojimai greit 
pasitvirtino; raitelis išvydo obuolmušį ristūną, kuris priklausė 
Simeonui Vodlėjui. 

Abu būriai tolygiai artinosi vienas prie kito, kol pagaliau 
turėjo susitikti. Matyt, jie nežinojo, kad yra taip arti vieni nuo 
kitų. Klansį ėmė džiaugsmas matant, jog kolonistų grupė savo 
skaičiumi pranoko plėšikus. Jų buvo iki trisdešimties žmonių, 
o plėšikų tiktai dvidešimt. Tačiau pastarieji buvo tokie baisūs 
galvažudžiai, kad nebijojo nė mirties. Jie gerai žinojo, kad su- 
gauti neišvengtų kartuvių. Tarp kolonistų irgi buvo narsių žmo- 
nių, be to jų priešakyje jojo drąsusis Simeonas Vodlėjus. Jų pu- 
sėję buvo teisybė ir Dievas, o plėšikai traukė po velnio vėliava. 
Dėl to Klansis neabejojo dėl mūšio baigties; jis tik bijojo, kad kas 
nors nesutrukdytų jiems susitikti. Juk galėjo ir taip įvykti, kad 
plėšikai, pamatę stipresnį priešą, išsigąstų ir neštų kudašių. Dar 
geros trys mylios buvo tarp jų! 

Klansis dairėsi į visas puses: ar nepamatys ko nors, kas ga- 
lėtų sukelti plėšikų įtarimą. Jis pastebėjo virš abiejų grupių 

po pulką suopių, kurie suko apie šuoliuojančių raitelių galvas. 
Šie plėšrūs paukščiai instinktyviai jautė, kad susilauks grobio. 
Borlazė turėjo matyti šitą sparnuočių tuntą ir žinoti, kad jie čia 
ne veltui suskrido. Simeonas Vodlėjus taip pat gerai suprato, kad 
suopis nujaučia negyvėlį. 

— Ką dabar jie abeji galvoja? — svarstė Klansis. 

Borlazė prisiminė galvą, kuri, iš visko sprendžiant, ir buvo 
šiems plėšrūnams masalas. O Vodlėjus įsivaizdavo lavonus — 
savo seno draugo ir jo tarno mulato. Greičiausiai tokie Klansio 
spėliojimai ir pasitvirtino, nes nei vieni, nei kiti nepakeitė savo 
kelio. 

— Garbė Dievui, — sušuko Klansis, — dabar jų susidūrimas 
neišvengiamas! 

Su greitėjančiu širdies plakimu jis seka judėjimą. Ir visai 
neketina likti vien tik stebėtoju. Priešingai, kovai prasidėjus 
trokšta prisijungti prie savo draugų. Tačiau dar ne laikas: jeigu 
jį pamatys, tai tik sukels įtarimą. Ak, jeigu jis galėtų duoti Si- 
meonui Vodlėjui kokį nors ženklą! Bet kaip tai padaryti, kad ne- 
būtų pastebėtas priešų? Jeigu išeis iš už uolos, tai jį pamatys ir 
vieni, ir kiti. Plėšikams jis pasirodys net anksčiau. Jam reikia 
kantriai laukti, kol priešininkai susidurs. Bet kaip lėtai jie slenka 
pirmyn! Jokių pasiruošimų mūšiui dar nematyti. Tiktai du bū- 
riai su vadais priešakyje. Juos galima palyginti su vėžliais, ropo- 
jančiais su ištiestais kaklais arba su juodais perkūnijos debesi- 
mis, niūriai plaukiančiais šviesiame danguje. Kai jie susidurs, 
pasipils raudonas lietus! 

Vieta, kurioje visa tai vyko, buvo panaši į nuolaidų namo 
stogą. Klansis pasislėpė tarsi už kamino; vienišas medis priminė 
kitą kaminą, prie kurio slinko abu raitelių pulkeliai. Bet pir- 
miau, negu jį pasiekė, abi grupės staiga sustojo. Kas atsitiko? 
Jaunasis medžiotojas nekantriai laukia. Abu suopių pulkai jau 
susijungė į vieną ir suka ore ratus. Jie iš anksto džiūgauja jaus- 
dami gausias vaišes. Štai prie horizonto jau pasirodo raitelių 
galvos, po kurio laiko — kaktos, paskui — akys, ir štai jie jau 
vieni kitus mato! 

Tai buvo Klansiui signalas palikti pasalą. 

— Paduok man žirgą, Jupiteri, — sušuko jis, — sėsk pats ir 
jok paskui mane! 

Jis paskubom griebia už brizgilo, šoka į balną ir žaibo grei- 
tumu pasiekia uolos viršūnę. 

Abu priešininkų būriai, kai tiktai išvydo vienas kitą, be Žo- 
džių sustojo. Pasigirdo tiktai vadų, perspėjančių savo kovoto- 
jus, komandos. Paskui vėl įsivyravo gili tyla, nutraukiama tiktai 
arklių žvengimo ir Klansio žirgo kanopų kaukšėjimo. Dabar 
abi pusės ir jį gali matyti, bet nemato, nes kiekvieno jų dėmesys 
nukreiptas į priešą. Priešakinės eilės jau matavo viena kitą aki- 
mis, o kitos dėl nuolaidžios vietovės savo priešų dar negalėjo 
įžiūrėti. 

Tarp jų dar buvo likęs keleto šimtų žingsnių atstumas. Vis 
dėlto, jie jau pažino vieni kitus. Šiaip ar taip abu vadai stipruo- 
liai: ir Vodlėjus, ir Borlazė. Senasis medžiotojas pirmas nutrau- 
kia tylą, ir kaip griausmas pasigirsta jo komanda: 

— Pirmyn! 

Borlazė taip pat sušunka, bet jo šauksmas visai kitoks. Tai 
bailus riksmas Žmogaus, kuris mato savo pavojų ir jo balse gir- 
dėti noras trauktis. 

Po akimirksnio matome abu būrius šuoliuojančius, bet ne 
vieną prieš kitą. Vienas jų vejasi kitą, pasileidusį bėgti. Plėšikai 
palieka kautynių lauką! 


L skyrius 
SUSIDUŪRIMAS 


Besiartinantis į kovos lauką Klansis mato permainas. Lau- 
kiamo susidūrimo neįvyko ir galbūt neįvyks. O jeigu ir įvyks, 
tai ar suspės jis laiku, kad galėtų dalyvauti? Mintis, jog gali pa- 
vėluoti, pripildo krūtinę apmaudo, ir jį apima abejonė, ar jo 
žirgas iš tiesų jo neapvils šį kartą, nors ir žino, kad joks kitas 
arklys negali prilygti greitumu jo ristūnui. Jam grįžta pasitikėji- 
mas, ir jis puola pirmyn, kad užkirstų kelią persekiojamiems 
plėšikams. Su džiaugsmu mato, kad pats vis labiau prie jų artinasi 
ir kad atstumas tarp jo draugų ir priešų aiškiai sumažėjo. Mus- 
tangai, bėgantys mažais žingsniais negali varžytis su ilgakojais 
amerikietiškais žirgais. Dar dešimt minučių, ir jie bus pavyti! 

Iki šiol nebuvo girdėti nė vieno šūvio. Priešininkai buvo 
pernelyg toli vieni nuo kitų, o tuščiai išpleškinti savo užtaisus 
labai lengva. Buvo girdėti tiktai dundesys, sukeltas dviejų šimtų 
kanopų ir arklių žvengimas. Patys raiteliai tyli. Dar ne laikas 
šukauti ir šaudyti, bet greitai jis ateis. 

Ir šit greitai pasirodė dūmų kamuolys, pasigirdo šūvis, pas- 
kui antras, trečias — šūviai aidėjo vienas po kito. Netrukus 
Klansis atsidūrė pačiame mūšio lauko viduryje. Aplink jį skam- 
bėjo riksmai viskas maišėsi, visur jodinėjo grupelės raitelių, 
besistengiančių išmesti vienas kitą iš balno, pyškinančių iš pis- 
toletų arba su apnuogintomis špagomis puolančių priešą. Ne- 
žiūrint maišaties, Klansis mato, jog mūšis eina į galą, o plėšikai 
sumušti. Daugelis iš jų guli ant žemės ir gailiai maldauja pasi- 
gailėti jų niekingos gyvybės. Štai jau ir padarytas galas visiems 
besipriešinantiems, o nugalėtojai stovi prie nugalėtųjų. Didesnė 
pastarųjų dalis nukauti, o tie, kurie dar gyvi, blaškosi prieš 
atkreiptus pistoletų vamzdžius arba špagas, iškeltas virš galvų. 
Klansis pavėlavo į kovą, bet tai nieko nereiškia: piktadariai 
nubausti, o jis pats Ričardo Darkės krauju jau numalšino savo 
keršto troškulį. 

Kurgi Simeonas Vodlėjus? Nejaugi jo senas draugas krito 
kovoje? Apimtas šios siaubingos minties, Klansis apjoja mūšio 
lauką, apžiūri būrius. Vodlėjaus niekur nematyti. Klansis jį 
šaukia, bet atsakymo neišgirsta; jis šaukia Heivudą, ir šį kartą 
atsiliepia. Parako apdegintas ir kruvinas, jaunasis medžiotojas 
atsvyruoja pas jį. Jis sužeistas, bet ne mirtinai. Kulka pataikė 
į jo arklį ir nukovė, o pats jis liko gyvas. 

— Kur Vodlėjus? 

— Simeonas nujojo į tą pusę, — pareiškė Heivudas, rody- 
damas ranka.— Aš mačiau, kaip jis šuoliavo paskui tą siaubūną 
Borlazę. Vardan Dievo, Čarlzai Klansi, paskubėkite paskui jį. 
Galbūt jis laukia jūsų pagalbos. 

Klansis palieka kautynių lauką, apgaubtą parako dūmų ir 
puola į tą pusę, kurią jam parodė Heivudas. Jis regi du raite- 
lius, skriejančius per preriją ir iš pirmo žvilgsnio atpažįsta Bor- 
lazę, persekiojamą Vodlėjaus. Abiejų žirgai greiti, stiprūs, ame- 
rikietiškos veislės, bet plėšikas netoli, o senasis medžiotojas šuo- 
liuoja vis greičiau. Klansis tai mato ir džiaugiasi, nors jam ir 
neramu, nes Džimis Borlazė labai pavojingas priešas. Jeigu teks 
kautis, jis ginsis įnirtingai, ir Vodlėjus turės sukaupti visas jėgas 
ir visą patyrusio kario meną. Bet Klansis visiškai pasikliauja 
savo seno draugo vikrumu. Vis dėlto apėmęs nerimas ir noras 
padėti Vodlėjui jį verčia spartinti žingsnį. Kadangi jo Žirgas 
greitesnis negu anų dviejų, tai greitai mažėja atstumas, skyręs jį 
nuo raitelių. Bet anie jau susikovė. Nebuvo nė vieno šūvio; vie- 

nas jų sugriebęs stipriai laiko kitą, jų rankose blizga durklai. 
Kova prasidėjo sėdint ant arklių, bet jau per pirmą susirėmimą 
jie numetė vienas kitą ant žemės ir tęsia kovą. Didingas, bet 
baisus reginys atrodo kova šių dviejų milžinų, iš visų jėgų besi- 
stengiančių paguldyti vienas kitą, bet išlaikančių ramybę, sutei- 
kiančią dvikovai dar tragiškesnę prasmę. Klansis neketina būti 
vien stebėtoju. Jo širdis spurda iš susijaudinimo, jis šuoliuoja 
pirmyn, kad paleistų kulką į piratų vadą. Bet jo pagalba jau 
nebereikalinga. Nesuspėjo jis nusitaikyti, kai medžiotojas su- 
varė savo durklą plėšikui, ir tas perverta širdimi griuvo negy- 
vas ant žemės. 


— Jūs pavėlavote, Čarlzai Klansi. Vis dėlto, aš jums labai 
dėkingas už gerus ketinimus. Šis senas šeškas daugiau negadins 
Teksaso oro. Ar ne smagu jį matyti nudobtą? Bet kaip jūs čia 
atsidūrėte? Kur Darkė? Ar jį matėte? 

— Taip. 

— Na ir kaip? Ką jūs su juo padarėte? 

— Tą patį, ką ir jūs su šituo, — atsakė Klansis, rodydamas 
Borlazės lavoną. 

— Puiku. Dabar viskas baigta. Jokime, pažiūrėsime, kaip 
sekasi kitiems. Tikiuosi, kad visi niekšai gavo pelnytą bausmę, ir 
prerijos išvalytos nuo šitos šunsnukių gaujos. Jokime, Čarl- 
zai Klansi, palikime šitą maitą plėšriesiems paukščiams. Viso 
geriausio, Džimi Borlaze! 


LI skyrius 
„"PABAIGA 


„Ar verta bekalbėti, kuo viskas baigėsi? Atrodo, kad verta. 
Skaitytojas ir taip supras, kas įvyko vėliau, ir gal net iš eilės 
išvardins visus įvykius. Savaime suprantama, po kruvino mūšio, 
kuriame žuvo beveik visi prerijų plėšikai ir, deja, daug kolonistų, 
nugalėtojai grįžo prie San Sabos, į misionierių namus, pasiėmę 
savo draugus, kritusius kautynėse, ir likusius gyvus belaisvius. 
Pastarieji buvo atiduoti teismui ir pakarti pirma, negu Žžuvu- 
sius suspėjo palaidoti. | 

Kolonijos gyventojams vėl prasidėjo laimingos dienos, o visų 
laimingiausia akimirka buvo ta, kai nuostabios pulkininko 
Armstrongo dukterys atsistojo vestuvių rūbais prieš senos Baž- 

nyčios altorių, kad pakeistų savo tėvo pavardę Diupre ir Klansio 
pavardėmis. Tą pačią dieną, nors ir ne tuo pačiu laiku, Jupiteris 
ir Junona taip pat davė šeimyninės ištikimybės įžadus, kuriuos 
jie greičiausiai geriau tesėjo, negu senojo pasaulio pagoniški 
dievai, nešioję jų vardus. Ši diena kaip pridera buvo atšvęsta 
senuosiuose misionierių namuose, ir Diupre, atgavęs savo 
brangenybes, iškėlė tokią puotą, kurioje ničnieko netrūko. 
Buvo papjauti keli jaučiai, liejosi vynas, išdalinta tūkstančiai 
cigarų. 

Tarp dalyvaujančių šiame pokylyje tiktai vienas žmogus 
nejautė visuotinio džiaugsmo. Tai buvo jaunasis gydytojas Var- 
tonas. Jis viską gerai suvokė ir pasiryžo stropiai vykdydamas 
pareigas nuslopinti savo dvasios kančias. Kad jam tai pavyko, 
kolonijoje, kuri suklestėjo, žino visi. 

Senojo vienuolyno pastato vietoje dabar išaugo miestas, ap- 
suptas medvilnės plantacijomis, ir pačią didžiausią ir turtin- 
giausią iš jų valdo Klansis. Visur aplinkui verda gyvenimas. 
Netrūksta ir Žvėrienos, kurią dažniausiai pristato keturi me- 
džiotojai: Vodlėjus, Haukinsas, Heivudas ir Tukeras, visam 
laikui apsigyvenę kolonijoje. Šiuos žmones dažnai galime su- 
tikti vaikštinėjančius gatvėse, kai jie ilsisi po medžioklės pre- 
rijose. 

